
	(АНУ-ын эзлэн түрэмгийлэх бодлогын нууцаас)

	 

	“УЛСЫН ХЭВЛЭЛИЙН ГАЗАР” Улаанбаатар хотноо 1989 онд эрхлэн хэвлүүлсэн номыг

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ТҮРГЭН БАЙРЛАГЧ ХҮЧ

	1977 оны наймдугаар сарын нэгэн өдөр АНУ-ын ерөнхийлөгч Картер цэргийн тусгай нэгтгэл хүч байгуулсан тухайгаа зарласан билээ. АНУ-ын түүхэнд анх удаа энэ хүчийг түргэн байрлагч хүч гэж нэрлэсэн юм. Түүнээс хойш дөнгөж хагас жил өнгөрч байтал «Вашингтон пост» сонинд «АНУ-ын цэргийн шинэ төлөвлөгөө: «Европ ба Персийн булан нь зангилаа цэгүүд мөн» гэсэн гарчгийн дор дайн өдөөгч хүч байгуулах «нууц төлөвлөгөөний» тухай нийтэлжээ. Цэргийн энэ нэгтгэл хүчний мөн чанарыг илэрхийлсэн өдөөн хатгагч хүч буюу дайн өдөөгч хүч гэсэн нэр томьёо хожим нь дахин гарч ирээгүй юм. Энэ нэгтгэл хүчинд Вьетнамын дайнд зэрлэг балмад ажиллагаагаараа цуунд гарсан агаарын десантын 82 дугаар дивиз, агаараас дайрагч 101 дүгээр дивиз, явган цэргийн 3 дугаар дивизүүд орж байна. Эдгээр нь бүгд л «Түргэн байрлагч хүчний» бүрэлдэхүүн хэсэгт орж байгаа билээ.

	1980 оны гуравдугаар сарын 17-нд ХБНГУ-ын мэдээллийн «Шпигель» (Толь) сэтгүүлд: «Америкчууд бүхэл бүтэн жилийн турш түргэн байрлагч хүчээ өргөтгөн 110 000 цэрэгтэй болгосон бөгөөд шаардлага гарвал дэлхийн бөмбөрцгийн аль ч өнцөг буланд түргэн хугацаанд хүрэлцэн очиж үйл ажиллагаагаа явуулах боломжтой» гэж бичжээ. Гэвч америк маягийн энэ хямралын голомтыг арилгагч хүчийг байгуулахад арван миллиард доллар зарцуулах бөгөөд таван жилийн хугацаа хэрэгтэй гэж «Ньюсуик» (Долоо хоногийн мэдээ) сэтгүүлд бичиж байсан боловч эндүүрсэн хэрэг байв. Агаарын десантын 82 дугаар дивизийн шүхэрчид аль хэдийн Ойрх Дорнодын нефтийн ордуудыг эзлэн авах цэргийн хээрийн сургуулиа Калифорнийн Мояагийн цөлд хийжээ. «Түргэн байрлагч хүчийг» байгуулахад таван жилийн хугацаа ч хүрсэнгүй. Харин дээрх мэдээлэл гарснаас хойш дөнгөж 3 жил өнгөрөхөд уг хүчийг байгуулж амжжээ.

	Пентагон энэ үйл явдлыг сэмхэн биш харин ихээхэн хөөр хөдөлгөөнтэй, ёслол төгөлдөр тэмдэглэхийг зорьсон юм. 1983 оны нэгдүгээр сарын 5-нд Флоридын Мэкдилл хэмээх агаарын цэргийн баазад «Төвийн районы дээд командлал» (ЦЕНТКОМ) гэгчийг байгуулан ажиллуулж эхэлжээ. ЦЕНТКОМ бол «Түргэн байрлагч хүчинд» тушаал өгөгч төв бөгөөд энэ хүч одоогийн байдлаар өөртөө 230 000 цэргийг хамруулсан армийн нэг корпус, гурван нисэх онгоц тээгч хөлөг дээр байрласан дайрагч отрядууд, мөн цаашилбал арван гурван байлдааны хөлөг онгоц, Атомын стратегийн бөмбөгдөгч нисэх онгоцны хоёр эскадрил, тактикийн дайрагч нисэх онгоцны арван эскадрил, хуурай замын цэргийн таван дивиз, усан цэргийн хоёр дивиз, усан цэргийн агаарын нэг эскадрилаас бүрдэж байгаа юм. ЦЕНТКОМ өөрийгөө Пакистан, Иран, Ирак, Кувейт, Бахрейн, Арабын Нэгдсэн Эмират, Катар, Саудын Араб, Оман, Бүгд Найрамдах Йемен Улс, Сомали, Судан, Кени, Жибути, Иордан, Египет мөн Афганистан, Бүгд Найрамдах Ардчилсан Йемен Ард Улс, Этиоп зэрэг орнуудын «аюулгүй байдалд хариуцлага хүлээж байгаа» мэтээр үздэг. Түргэн байрлагч хүчний янз бүрийн салбаруудын толгойлогчид энэ хүчний үйл ажиллагааны хүрээг өргөтгөх бодолтой байгаагаа ч нуухгүй байна. Тэгэхдээ Ази, Африкийн бүх орнуудыг өөрсдийнхөө энэ стратегийн төлөвлөлт, хяналтын хүрээнд аль хэдийн хамруулах санааг өвөрлөж байгаа юм. Тэд Латин Америк, Карибын тэнгисийн бүс нутагт зориулан «Түргэн байрлагч хүчний» тусгай тушаал өгөх төв «Өмнөд районы дээд командлал» гэгчийг байгуулжээ.

	«Байнга дайны бэлэн байдалд байгтун!» гэж АНУ-ын Нэгдсэн Жанжин Штабын дарга Жон Вессей уриалж байв. Пентагоны нэгэн баримт бичигт АНУ хэзээ нэгэн цагт ямар нэгэн зүйлд заналхийлэгдэн түрэмгийлэлд өртөх гээд байгаа мэт ойлгоц төрүүлээд: «Манай гол зорилт бол нефтийн их баялагтай Персийн булангийн район руу байнга нэвтрэн орж байх явдал мөн. Бид ямар ч нөхцөл байдалд Америкийн цэргийн хүчийг шууд тэр бүс нутагт оруулахад бэлэн байх ёстой1» гэж бичжээ. Одоо болохоор харгис хүчнийхэн Никарагуагийн хувьсгалыг нүд үзүүрлэн, АНУ «заналхийлэлд өртөнө гэдэг хоосон санаагаа» бүр газар авхуулан үндэсний сэргэлт, хувьсгалт хөдөлгөөнийг шууд хоёр системийн хоорондын сөргөлдөөний бай болгон «Зөвлөлтийн коммунизмын» дайралт давшилт мэтээр үзэж байна. Африкийн болоод Өмнөд Азийн орнуудын байдал ихээхэн тогтворгүй болов. Эдгээр бүс нутагт үүсэх аливаа гадаадын ба дотоодын зөрчил тэмцлийг нефтийн төлөө сунгасан «Зөвлөлтийн нударга» мэтээр ямар хурдан өөрчлөн дүрсэлдэг гэж санана! «ЦЕНТКОМ»-ын ивгээлийн доорх улс орнууд байнга дайтан сөргөлдсөн нөхцөлд байгаа билээ. Афганистан, Бүгд Найрамдах Ардчилсан Йемен Ард Улс, Этиоп зэрэг орнуудыг түрэмгийллийн энэ төлөвлөгөөнд татан оруулсан нь илэрхий дайн зарласантай адил зүйл юм. АНУ ямар ч арга саам хэрэглэн түрэмгийлэх үйл ажиллагаагаа хэрэгжүүлэхэд бэлэн байдгийг түүхэн сургамж харуулж байна.

	Тэд Ираны хувьсгалд балмагдахдаа 1979 оны эцсээр түргэн байрлагч хүчнийг байгуулах ажлыг улам хурдавчилж бас командлалын бүтцээ өөрчлөн шинэтгэсэн юм. Түргэн байрлагч хүч үүссэн даруйдаа л «Их бороохой» (биг стик) хэмээх нэртэй болсон билээ. Үнэн чанартаа АНУ-ын зүгээс Латин Америк, Ази, Африк, Европын орнуудын эсрэг ил түрэмгийлэх үйл ажиллагаанд түргэн байрлагч хүчийг идэвхтэй оролцуулах болов. АНУ өөрийнхөө түүхэнд ердөө гуравхан удаа л шударга дайн хийжээ. Тухайлбал, Вашингтоны удирдлагын дор тусгаар тогтнолын төлөө хийсэн дайн, Линкольны удирдлагаар хийсэн чөлөөлөх дайн, Гитлерийн эсрэг эвсэлд оролцон хийсэн дайныг тус тус нэрлэж болно. Олон зуун удаа хийсэн дайн дажин, дайнтай төстэй үйл ажиллагаа, тэдгээрийн дотроос дэлхийн 2 дугаар дайны дараагаар үйлдсэн 90 ийм ажиллагаа империалист түрэмгийлэл юм. «Түргэн байрлагч хүч» гэгчийг байгуулсан нь дэлхий даяар өрнөж байгаа үндэсний эрх чөлөөний төлөө тэмцэлд өгч байгаа нэг ёсны хариулт даруй мөн. Зэвсэгт хүчний янз бүрийн салбарууд, тэдгээрийн зэвсэг техникийн харилцан уялдаа холбоотой зохицуулсан ажиллагаа, командлалын бүтэц, хурдан шаламгай шилжин байрлах чадвар зэрэг нь «Түргэн байрлагч хүч» нь дэлхийн бөмбөрцгийн аль ч цэгт түргэн хугацаанд хүрч, ажиллагаа явуулах боломжтой гэснийг гэрчилнэ.

	1904 оны арван хоёрдугаар сард ерөнхийлөгч Теодор Рузвельт АНУ-ын үүргийг тодорхойлон: 

	 

	«Ард түмэн нь хүлцэл, тэсвэр, хүлээц сайтай хандах улс орон бүрд бид чин зүрхний угаас найрамдалтай байж чадна. Тэр орон улс төр, нийгмийн асуудлуудыг ухаалаг зөвөөр шийдвэрлэхээ батлан илэрхийлж, өөрийн нийгмийн байгууллаа өөрчлөхгүй хадгалж, гүйцэтгэх үүрэгтээ үнэнч байвал нэгдсэн улсын зүгээс ямар нэгэн түрэмгийлэл хийнэ гэж айхын үндэс байхгүй... Гэвч нийгмийн бат холбоог ерөнхийд нь сулруулагч архагшсан хувьсгал тэмцэлд идэгдэн хүчин мөхөстсөн байдалд орсон нөхцөлд Америкт ч юм уу, аль эсвэл хаа нэгтээ соёл иргэншилт нийгмийн тусын тулд түрэмгийлэл үйлдэх шаардлага гарч болох юм. Мөн дэлхийн бөмбөрцгийн баруун хагаст АНУ хэнийг ч өөрийнхөө дотоод хэрэгт оролцохыг зөвшөөрөхгүй бөгөөд бусдын дотоод хэрэгт ч оролцохгүй гэсэн ерөнхийлөгч Монроегийн дэвшүүлсэн номлолыг баримтлах боловч өөрийн эрх ашиг, хүсэл эрмэлзэлд харш үзэгдэлд олон улсын цагдаагийн газрын янзаар хүч хэрэглэх болно2» 

	 

	гэжээ.

	Карибын тэнгис, Латин Америк зэрэг бүс нутаг энэ «Олон улсын цагдаагийн газрын» үйл ажиллагаагаа АНУ-ын шалган туршиж байдаг талбар болсон юм. АНУ түрэмгийллийнхээ гол стратегийг «болдоггүй» улсуудын эсрэг хандуулж байсан. Хаити, Санто-Доминго, Панам, Куба, Никарагуа, Хондурас, Мексик болон энэ бүс нутгийн бусад орнуудын эсрэг явуулсан загалмайтны аян дайнуудад түрэмгийлэгч хүч нь Рокфеллер, Дюпон, Морган, Ванденбилт, Жимс жимсгэнийн нэгдсэн компани мэтчилний цэрэг аж үйлдвэрийн томоохон хамслын эрх баригчдын эрх ашгийг хамгаалан тэмцэж явсан нь илэрхий.

	Эдгээр армиуд нь Теодор Рузвельтийн «Их бороохой» хэмээх томьёололтой хүчийг үүсгэн бий болгосон юм. Ер нь ерөнхийлөгч бүр «амин чухал эрх ашиг, сонирхлын хүрээ» гэгчээ шинэ санаачилга буюу цэрэг зэвсгийн хүчээр дэмжин, хүний эрх, эрх чөлөөний төлөө хийж байгаа тэмцэл, гай зовлон таригч засаг төрийн эсрэг буюу ерөнхийлөгч Рейганы нэрлэснээр бүр «Нүгэл хилэнцэт ертөнцийн» эсрэг ардчилал тогтоохын төлөө хийж байгаа тулаан, тэмцэл болгон хувирган дүрслэхээ мартдаггүй юм. Энэ талбарт засгийн эрх баригч бүлгийнхэн нефть, цусны толбо наалдсан шинэ сая доллар бий болох бүрийд бурхнаас хайрласан хишиг хэмээн үздэг байсан Жон Рокфеллер 1-ээс онц ялгагдах юмгүй ажиллаж ч байсан, одоо ч ажиллаж байна. Тэр бас өөрийгөө харанхуй бүдүүлэг байдал, тэнэг явдлыг соён гийгүүлэхээр заяагдсан хүн мэтээр үздэг байв.

	 

	 

	Зэвсэглэл ба түүхий эд

	Түргэн байрлагч хүчийг зөвхөн Ойрх Дорнодод зориулсан биш гэдгийг Пентагоны албаны хүмүүс албан ёсоор мэдэгдэж байна. Энэ хүч АНУ-ын «ашиг сонирхол», «коммунизмын аюулд орлоо» гэж үзсэн дэлхийн бөмбөрцгийн тийм бүс нутаг бүрийд үйлчилнэ. Тухайлбал, «ногоон малгайтнууд» хэмээх тусгай бэлтгэл хүчнийхэн АНУ-ын ар тал, Төв Америкийн орнуудад «энх тайвныг сахиулах» болон Панамын сувгийн бүсэд үйл ажиллагаа явуулахад байнга бэлэн байдаг ажээ. Бараг хоёр жилийн өмнө ахлах дэслэгч Роберт А. Коста «ногоон малгайтнуудын» тухай: 

	 

	«Манай командлал томоохон хэмжээний ердийн зэвсэг бүхий хямрал, самуун үүссэн үед тусгай даалгавраа биелүүлж чадна. Тухайлбал, дайсны ар талд хорлон сүйтгэх, тагнах үйл ажиллагааг урьдчилан явуулах боломжтойгоос гадна бид жинхэнэ байлдаанд арай хүрэхгүй тийм түвшинд ажиллах болно. Манай цэрэг 7000 метрийн өндрөөс ч үсрэн буудаг, минажуулсан далайн боомтыг ч жинхэнэ усанд сэлэгчийн адилаар уулгалан дайрч довтолдог, туйлын хатуу ширүүн уур амьсгалтай нөхцөлд ч, халуун орны балар ойд ч байлдах чадвартай. Тэднийг байлдааны бүх нөхцөлд бэлтгэн сургуулилсан юм3» 

	 

	гэж дүгнэн хэлсэн нь бий.

	«Түргэн байрлагч хүчний» командлал ил далд байлдаан явуулж болох бүх боломжийг шавхан бодсон хэрэг. Тэгэхдээ тэд энэ талбарт бас түргэн байрлагч хүчийг албан ёсоор байгуулагдахаас бүр өмнө байж байсан нэгэн уламжлалыг мөрдлөг болгодог. Бид 1954 онд Гватемалд, 1963—1965 онуудад Санто-Домингод болсон үйл явдлуудад энэ нь хэрхэн нөлөөлсөн, Панамын сувгийн бүс нутгийг эрхшээлдээ авсан үеэс эхлэн түрэмгийлэн эзлэх хүч «нууц»» албаныхантай нягт уялдаатайн дээр байнга АНУ-ын улс төрийн бодлогын нэгэн бүрэлдэхүүн хэсэг болж байдгийг мэдэх болно. Ямар нэгэн орныг хаа нэгтээ «нухчин дарах» гэвэл Америкийн цэргийг шууд буулгахын тулд АНУ-ын Элчин сайдын Яамны ажилтнууд, Тагнуулын төв газрынхныг татан оролцуулна. Заримдаа иймэрхүү бэлтгэл ажил хийлгүйгээр шууд дайран орох явдал ч бий. Тухайлбал, 1953 онд Иранд ийм явдал болсон юм. Колоничлолын эсрэг тэмцэл хөдөлгөөнийг цус урсган дарахын тулд Тагнуулын төв газар ажиллагаагаа идэвхжүүлэн, тухайн орны цэргийн эрхтнүүдийг хахуульдан худалдаж авдаг байна. 

	 

	«АНУ-ын цэргийг шууд оролцуулахын оронд аялдан дагагч дэглэмүүдийн зэвсэгт хүчнийг оруулж АНУ-ын эрх ашгийг хамгаалуулах нь илүү хямд төсөр болох нь америк маягийн тооцоогоор нотлогджээ4.»

	 

	АНУ-ын эзлэн түрэмгийлэх бодлогын шалтгаан юунд орших вэ? Энэ нь өнгөрсөн зууны хууч, энэ зууны эхээр буюу ерөнхийлөгч Меккинлейн үед Рузвельт, Рейган зэрэг ерөнхийлөгчдийн үеэс өөр байсан уу? Урьд өмнө Америкийн концернүүдийн эзэд нефть, зэс, никель, цагаан тугалга ба хөдөө аж ахуйн бүтээгдэхүүн дайн хийх үндэс болдог гэж чанга дуугаар ам мэдэн ярьдаг байлаа. Гэтэл өнөөдөр АНУ, Персийн булангийн нефтэд шунахдаа, энэ бүс нутаг бол бүх холбоотнуудыг «Зөвлөлтийн түрэмгийллээс хамгаалах» гол зангилаа газар гэж ярьж байгаа билээ. Үнэхээр АНУ сэтгэл харамгүйгээр холбоотнуудаа хамгаалдаг гэж үү? Ер нь ийм эрх эдлэхийг АНУ-д хэн зөвшөөрсөн юм бэ? Ерөнхийлөгч Рейган хүртэл: 

	 

	«Бид хэн нэгэн хүний эрх ашгийг хамгаалахын төлөө хорвоо дээр байгаагүй, харин өөрсдийгөө хамгаалахын төлөө л байгаа юм» 

	 

	гэж хэлсэн билээ. Персийн булангийн район болон Энэтхэгийн далай орчмын «ар талын» бүх бүс нутгийг АНУ-ын үндсэн хэрэгцээг хангаж байдаг стратегийн гол нутаг хэмээн үзэж болно. Түүхий эдээр баян АНУ бол дэлхийн хамгийн их түүхий эд хэрэглэгчийн нэгэн билээ. Өөрийнхөө нөөцийг хэмнэн хэрэгцээгээ гадаад орнуудаас худалдан авах замаар хангах зорилт тэд тавьж байдаг. Ийнхүү тэд цагаан тугалга, бал чулуу, үйлдвэрийн хэрэгцээний очир алмаас, байгалийн каучукийг 100%, висмут, платины5 98%, никелийн 99%, асбестын 95%, манганы 86% болон бусад олон төрлийн түүхий эдийг гадаадаас импортлон авч байна. Иймэрхүү зохиомол хамаат байдал нь стратегийн ач холбогдолтой олон төрлийн хүдэр, ховор металлгүйгээр зэвсэглэлийн үйлдвэрлэлийг явуулах боломжгүй болгодогт оршино. Энэ бол уг асуудлын зангилаа цэг мөн.

	Түүхий эдээр баян орнуудад өрнөж байгаа үндэсний эрх чөлөөний хөдөлгөөн нь АНУ-ын монополуудыг байнга айлган түгшээж байна. Ямар нэгэн улс орон империализмын дарлалаас чөлөөлөгдөн харилцан өгөлцөж авалцах эрх тэгш харилцааг хөгжүүлэхийг эрмэлзвэл хөрөнгөтнүүдийн ашиг олох эх үүсвэр хаагдаж, тэднээс тулган хүлээлгэсэн худалдааны үндсэн зарчмыг устгахад хүргэдэг. «Зөвлөлтийн түрэмгийлэл» гэгч хуурамч халхавчийн дор тэд дарлан мөлжих үйл ажиллагаагаа хаацайлж байгаа билээ. Цэрэг - аж үйлдвэрийн хамслууд иймэрхүү хуурамч халхавч хэрэглэхгүйгээр зэвсэглэлээр хөөцөлдөж чадахгүй юм. Ерөнхийлөгч Рейган өмнөх үеийнхээ олонх ерөнхийлөгчийн нэгэн адил АНУ-ын түрэмгийлэх бодлогын уламжлалыг хадгалж «Их бороохой» хэмээх бодлогод ихээхэн найдлага тавьж байгаа нь ч бас учиртай билээ. Тэрээр «Наран бүс» гэгч болон цэрэг - аж үйлдвэрийн хамслын найдвартай төлөөлөгчийн хувьд ерөнхийлөгчийн сонгуульд оролцохдоо АНУ бол бяцхан мөрөөдлийг биелүүлэхэд хэт томдох орон гэж заналхийлсэн мэдэгдэл хийж байсан. Тэрээр юу гэж хэлэхийг хүссэн нь ч ойлгомжтой хэрэг: Их мөрөөдөл гэгч нь тэгэхлээр ихээр зэвсэглэх гэсэн үг болж таарна. Сонгуулийн дараагаар зэвсэглэлээр хөөцөлдөх явдал гаарсан нь бас л өөрийн үндэслэлтэй. Зэвсгийн аж үйлдвэрийнхэн «нүгэл хилэнцэт ертөнцийн» эсрэг тэмцэлдээ Эрх чөлөөний төлөө хөдөлгөөнийг «Москвагийн гар» гэж үзэн цэргийн хүчирхийллийг урьтал болгон үздэг тийм хүнд итгэл найдвараа хүлээлгэсэн хэрэг.

	 

	 

	Никарагуа ба АНУ-ын аюулгүй байдал

	Одоо АНУ-ын байлдааны хөлөг онгоцнууд Никарагуагийн эрэгт хөлхөлдөн, Хондураст Сомосын ба Тагнуулын төв газрын 15000 хөлсний цэрэг тушаал өгөх цагийг хүлээн байгаа билээ. АНУ-д үнэ цэнтэй ямар зүйлийг Никарагуа улс агуулж байгаагаас болж ийнхүү дайн хийхийг санаархан байна вэ? Гадил жимс, сахар, кофе үүний гол шалтгаан биш биз? АНУ-ын улс төрийн бодлоготнууд: «Хоёр дахь Кубийг» бид тэвчихгүй» гэж ил хэлж байгаа нь дарангуйлах дэглэм, эдийн засаг, улс төрийн ноёрхлыг нь түлхэн унагаасан энэ жижиг орны нөлөөнөөс айж эмээсэн хэрэг юм. Хэрэв Гватемал, Хондурас, Сальвадор зэрэг орнууд энэ жишээг дагахад хүрвэл эцэст нь гадил, сахар, кофены асуудал гарч ирэх нь ч мэдээж шүү дээ.

	«Сүү, зөгийн балаар элбэг баян» болгохоо Сандинист Чөлөөлөх фронтынхон сүлд дуундаа хүртэл тусган ард түмэндээ амласан нь байдаг. Хувьсгалт дуунуудын нэгэн адил энэ дуу их зүйлийг мөрөөдөн, ирээдүйг зөгнөжээ... Гэтэл энэ орны одоогийн байдал ямар байна вэ? гэвэл Хондурасын хилийн дагуух нутгуудад зэвсэглэсэн дээрэмчид Никарагуагийн тариачид, ажилчид, багш нарыг алж хороон, тариалангийн талбайг устган, тосгон сууринуудыг галдан шатааж байна. Никарагуагийн эргийн ойролцоо АНУ-ын байлдааны хөлөг онгоцнууд бүслэн хаах оролдлого үйлдэн, Хондурасын тэнгисийн цэргийн хүчнийхэн Никарагуагийн хилийн харуулын завинуудыг дайран довтолж, Сальвадорын байлдааны хөлөг онгоцнууд Никарагуагийн загасчдын завийг буудаж, АНУ-ын цэргийн асуудал эрхэлсэн НҮБ дахь элчин Жен Киркпатрик Никарагуагийн Сандинист засгийн газрыг түлхэн унагахыг уриалж байна. Ерөнхийлөгч Рейганы зөвшөөрлийн дагуу Хондураст ихээхэн хэмжээний зэвсэг техник хуримтлуулсаар байгаа ба өдөр бүр хилийн будилаан гаргаж, Никарагуаг болчимгүй, сайн бодож боловсруулаагүй хариу арга хэмжээ авч магадгүй гэж горьдлого тавьсаар байгаа билээ.

	Жен Киркпатрикийн хэлснээр, АНУ-ын «дөрөвдүгээр хил хязгаар» гэгч нь түгшүүртэй байгаа гэнэ. Бусад хил хязгаар нь тэгээд хаана байдаг юм бэ? АНУ-ын түрэмгийллийн түүхээс авч үзвэл, энэ хил хязгаар нь зөвхөн Баруун Европт төдийгүй, Персийн булан, Өмнөд Солонгос болон дэлхийн бөмбөрцгийн бусад бүс нутагт ч байгаа юм биш биз? Эдгээр хил хязгаар гэгчид цус ихээр урссаар ирсэн бөгөөд хойшид ч «Түргэн байрлагч хүчин» цус урсгахад бэлэн байна.

	Одоогоос дөрвөн жил гаруйн өмнө нэгэн ард түмэн АНУ-ын хавсарга байхаас татгалзан, өөрийн үндэсний хил хязгаарын дотор үндэсний эрх ашгаа хамгаалсан замналаар замнахаар зориг шийдсэн юм. Гэтэл АНУ уг орноос аюул занал учирч байгаа мэт үзэн, түүний засгийн газрыг төрийн департамент зөвшөөрөөгүй, улс төрийн бодлогыг нь ч Цагаан ордныхон батлаагүй гэж ярьж байна. Энэ орны ард түмэн «Сүү, зөгийн балынхаа ундаргын» ирээдүйн эрх ашгийн үүднээс хуучин ёсыг хил хязгаараасаа үүрд зайлуулахын тулд батлан хамгаалах хүчээ зузаатган эсэргүүцэн тэмцэхээс өөр аргагүй болсон юм. Гэтэл ерөнхийлөгч Рейган Америкт аюул учирч байгаа мэт үзэн их буугаар зэвсэглэсэн завинуудаа эргүүл харуулд гаргасаар байна.

	Энэ завинууд анх удаагаа Никарагуагийн эрэгт ирээд байгаа биш ээ. АНУ-ын улс төрийн бодлоготнууд өнгөрсөн үеийн тухай, Америкийн дээрэмчид ба боолын худалдаачдын тухай ярьж эхлэхээрээ «Найрамдалт хамтын ажиллагаа» гэсэн үгийнхээ утгыг аяндаа алдагдуулдаг. 1855 онд Виллиам Волкер гэгч «Мөхөшгүй бүлэг» хэмээх алан хядагч дээрэмчдийг толгойлон Никарагуад дайран орсон нь бий. Өөрийн дээрэмчдийн үйл ажиллагаа ба боолын худалдааг чөлөөтэй явуулж байхын тулд тэрээр өөрийгөө тус улсын ерөнхийлөгч гэж зарлаж байсан. Тэр энэхүү үйл ажиллагаандаа Морган, Гаррисон зэрэг томоохон банкнууд мөн АНУ-ын засгийн газраас хангалттай их дэмжлэг туслалцаа авч байсан ба бас хөрш зэргэлдээ орших орнуудыг дээрэмдэн тонож, эцэст нь Хондураст буучийн багийн суманд өртөж үхсэн билээ.

	1909 онд Америкийн одот туг Никарагуагийн далайн эрэг орчмын бүсэд «Колорадо», «Сауз Дакота», «Албани», «Вашингтон» нэртэй байлдааны хөлөг онгоцнууд дээр дөрвөн зэрэг хийсэж сүр далайлгаж байсан нь бий. Энэ явдлын цаад учир шалтгаан бол Никарагуагийн ерөнхийлөгч Целаяа нааштай өөрчлөлтүүдийг хийж, эдийн засгийн талаар бие даасан бодлого явуулсанд оршино. Тэнгисийн цэргийн флотыг ийнхүү дайчлан авчирсны өөр нэгэн шалтгаан бол АНУ-ын харьяат хоёр алан хядагч этгээдийг цаазалсан явдал байв. Тэд Вашингтоны даалгавраар алж хядах үйл ажиллагаа болон Целаяагийн эсрэг төрийн эргэлт хийх зэвсэгт бослогод идэвхтэй оролцогчид байв. Тийнхүү АНУ өөрийн таашаалд үл нийцэх ерөнхийлөгчийг унагахыг хууль ёсны эрхээ гэж үзэн 4000 хүнтэй усан цэргийн нэгтгэл хүчийг илгээжээ. Энэ түрэмгийллийнхээ үр дүнд АНУ Төв Америкийн энэ оронд Доусоны гэрээ гэгчийг тулган хүлээлгэсэн юм. Уг гэрээ гэгчийг хүргэж ирсэн өндөр зиндааны түшмэлийн нэрээр нэрлэсэн ба түүнд: 

	 

	«Никарагуагийн засгийн газар АНУ-аас олгох 30 сая долларын зээллэгийг хүлээн авах ёстой бөгөөд хариуд нь Никарагуа улс төмөр зам, улсын нийт орлого, үндэсний банкаа АНУ-ын хяналтад шилжүүлж, АНУ-ын албаны хүмүүс дуртай цагтаа хяналтгүйгээр Никарагуад очих боломжийг хангах6...» 

	 

	гэж заажээ. АНУ энэ бүх алхмуудаа тэр орны ард түмний эрх чөлөө, бие даасан байдлыг алдагдуулахад зориулсан юм.

	Шинэ ерөнхийлөгч Адолфо Диац тус орны доторх эсрэг хүчнийг дарахын тулд тусгаар тогтнолын ач холбогдлыг төдийлөн хайхарсангүй. Ийм ч учраас тэр АНУ-ын цэргийг улс орондоо дахин оруулах шийдвэр гаргасан билээ. 1912 оны наймдугаар сарын 12-нд найман байлдааны хөлөг онгоцоор 400 усан цэрэг, 2600 хуурай замын цэрэг тус орны нутагт хүрэлцэн ирсэн юм. Цэргийн энэ нэгдэл хүчин арван гурван жилийн турш ажил хаялт, сүрт жагсаалыг хөөн тарааж, бослого хөдөлгөөнийг нухчин дарж байв. 1925 онд АНУ тус орныг «тогтворжсон» гэж үзээд цэргийнхээ хүчнийг гаргасан боловч есөн сарын дараагаар дахин оруулж ирсэн билээ. Генерал Монкадагийн толгойлсон Либерал нам, Диацын толгойлсон Консерватив намынхныг сүйрэлд оруулжээ. Иргэний дайн дуусах шахаж байтал АНУ 5000 усан цэрэгтэй нэгтгэл хүчээр түрэмгийлж эхлэн улс төрийн талаар сүйрэлд орсон Диацыг сэхээн амьдруулж, консерватив ба либералуудаас бүрдсэн эвслийн засгийн газар гэгчийг эмхлэн байгуулжээ. Энэ явдлыг тэр үеийн сонин хэвлэлд: 

	 

	«Таван консерватив засгийн эрхэнд байвал тэдний эсрэг таван либерал тэмцэнэ. Бүгдээрээ нийлээд арван дээрэмчин гэсэн үг7» 

	 

	гэж шоглон бичиж байжээ.

	Харин гуч орчим хүнтэй нэгэн жижиг бүлэглэл бууж өгөөгүй үлдсэний удирдагч нь Августо Цезар Сандино байлаа. 1927 оны тавдугаар сарын 12-нд тэр түрэмгийлэн эзлэгчдийн эсрэг тэмцэхээ зарлан: 

	 

	«Бусад хүмүүс шиг зэвсгээ орхихыг би хүсэхгүй байна. Би өөрийнхөө талд байгаа цөөн хүмүүсийнхээ хамт боол болон амьдрахын оронд эх орондоо үнэнчээр зүтгэн эрэлхэг баатарлагаар тэмцэн үхэхэд бэлэн байна... Нэг бол би эх орноо чөлөөлөх, эсвэл үхэхийг хүсэж байна8» 

	 

	гэжээ.

	Генерал Сандино нас барахдаа тулалдааны талбарт амь эрстээгүй. Гэвч түүнийг ажилчин-тариачдынхаа зэвсэгт хүчинтэй хамт мөхөшгүй амьдаар үлдсэн гэж хэлж болно. 1930 он гэхэд энэ хувьсгалт партизан цэргийн тоо 1600 хүрчээ. Тэдний явуулж байгаа үйл ажиллагаа улам улмаар нийслэл хот руу ойртсоор байв. 1933 онд Сандино зорьсон зорилгодоо хүрч, дайнд үзсэн гарз хохирол болон олон улсын шахалт шаардлагад автсан харийн цэрэг тус орноос гарахад хүрсэн билээ. Гэвч тэд явахаасаа өмнө нэгэн төлөөний хүнээ ор болгон үлдээсэн нь алан хядагч цэргийн эрхтэн Анастасио Сомоса бөгөөд тэд өөрсдийгөө үндэсний гварди гэж нэрлэжээ. АНУ генерал Сандиног Никарагуагийн улс төрийн бодлогод ихээхэн нөлөөтэй хүн гэдгийг олж харсан нь эргэлзээгүй. Тэд тус орныг нөлөөнийхөө хүрээнээс алдчих вий гэхээс айцгааж байсан нь лавтай. Тэгээд ч АНУ-ын элчин сайд Артур Блисс Лэйнегийн өгсөн зааварчилгааны дагуу 1934 оны хоёрдугаар сарын 21-нд Сандиног алж хороох үүргийг Сомоса гүйцэтгэсэн байна.

	Жижиг газрын эзэн, дээрэмчин энэ хүн засгийн эрхийг гартаа авч хувийн үйлдвэрлэлийг хөгжүүлэхдээ АНУ-ын концернүүдийн туслалцааг авахаа ч мартсангүй. Түүнийг 1956 онд танго бүжиг хийж байх үед нь буудан алсан нь Сандиног алсны өшөөг хожим нь авсан хэрэг байв. Энэ тухай АНУ-ын ерөнхийлөгч Эйзенхауэр: 

	 

	«АНУ-тай мартагдашгүй бат найрамдалтай байсан их хүн» 

	 

	гэж дурсаж байсан нь бий. 1967 онд явуулсан «Чөлөөт сонгууль» гэгчийн дараагаар түүний хүү Луис Сомосын оронд түүний дүү Анастасио залгамжлах болов.

	Сомосын үндэсний гвардийнхан алж устгасан хүн бүрээр коммунизмын нөлөөг сулруулна гэж тооцоолж, гэгээн цагаан өдөр хүмүүсийг овоохойноос нь чирч гулдран гаргаж, далд алж хороох шаардлагагүй шууд хөнөөхийг АНУ-ын албаны хүмүүс үзээд нүүр буруулдаг байжээ.

	1961 онд нэлээд хэдэн партизаны анги салбарууд «Үндэсний Чөлөөлөх Сандинист Фронтод» нэгдэн нийлэв. Нэлээд хэдэн удаа ялагдал хүлээсний эцэст партизаны арми амжилт олохгүй, харин ард түмнийг хамарсан олон нийтийн байгууллага л ялалтад хүргэж болно гэдгийг ойлгох болов. Аажим аажмаар хөрөнгөтнүүдийн зарим хэсэг нь ч үндэсний чөлөөлөх фронтынхны талд татагдан орох болсон нь цагийн явцад учрыг ойлгосон хэрэг байв. Оппозиц хүчнийхэнд ноёрхлоо алдахгүйн тулд Сомоса бүр тус орны хот тосгодыг хүртэл бөмбөгдөх ажиллагааг зохион байгуулав. Тэгэхдээ тэр хөрөнгөтнүүдийн фабрик заводууд, засварын үйлдвэрүүдийг нэгэн адил эвдлэн сүйтгэжээ. 1978 оны есдүгээр сарын бослогын үед Сомоса өөрийнхөө мэдэлд алж устгахаас буцдаггүй зөвхөн үндэсний гвардийнхнаас өөр хөдөлгөх хүчингүй байв. Тэд залуучуудыг эчнээ «коммунист» гэж үзэн бүр арван хоёр, арван гурван настай байсан ч буудан алж байв. Тэр өдрүүдэд олон зуун ийм хүүхэд гудамжинд цус нөжтэйгөө холилдон хэвтэж байсан. 

	 

	«Ерөнхийлөгч Картер эдгээр хүүхдүүдийг өөрийн биеэр харах хэрэгтэй гэж би үзэж байна» 

	 

	хэмээн АНУ-ын нэгэн сурвалжлагч хэлсэн байдаг. Ийнхүү мэдэгдэл хийсэн АНУ-ын тэр сурвалжлагч үхэгсдийн нүүр лүү хараад уй гашууг нь ч, эрс шийдэмгий байдлыг нь ч олж харсан хэрэг9. Энэ бүгдийг үзсэн тэр үеийн гэрчийн этгээд хэн боловч ард түмний эсэргүүцлийн хөдөлгөөнийг зүй ёсны гэж үзэн, энэ тэмцэлд ялалт хүсэх нь гарцаагүй.

	 

	 

	«Коммунистуудын эсрэг далайсан «Их бороохой»»

	Нэг жилийн дараа ялалтын баяраа тэмдэглэх үеэр энэ хувьсгал хэт гүнзгийрчхээгүй биз гэж хөрөнгөтний мэдээллийн хэрэгслүүд тээнэгэлзэн бичиж байв. Тэгэхдээ юуны өмнө эдгээр мэдээллүүдэд хөрөнгөтний эрх ашгийг хамгаалсан оппозиц бүлэглэлийнхний улс төрийн талаар хязгаарлагдмал байгаа тухай онцлон тэмдэглэсээр байв. Харин тэдний хувьсгалыг багалзуурдах гэсэн аливаа оролдлого, санаатай хорлон сүйтгэх ажиллагааны талаар ер дурдахгүй өнгөрч байсан юм. Мэдээллийн хэрэгслүүдэд оппозиц хүчнийхэн «плюрализмийг» шаардаж байгаа мэтээр дүрсэлж байлаа. Одоо болохоор Никарагуагийн хөрөнгөтнүүд холбоотон байсан ард түмнийхээ тухай огт ярихаа больж, харин тэднийг «лас турбас» буюу «борчуул» гэж нэрлэж байгаа юм. Эдгээр хүмүүс 1979 онд «ардчилсан социализмын тухай» сүржнээр хашхирч, улаан хадаасан цэцэг зүүж яваагүй сэн бил үү? Гэтэл социализм гэхээр зэвүүцэл нь хүрдэг их хөрш АНУ нь шинэ шаардлагыг яагаад огт тоомсорлоогүй байдаг бил ээ? Гэвч социализмын тухай огт яриагүй Үндэсний Чөлөөлөх Сандинист Фронтын командлалыг тэд яагаад дайрч давшлаад байна вэ? Учир нь эвдрэл сүйрэл, гачаал зовлон, бичиг үсэг үл мэдэх явдлын дунд их зүйл хийхийг санах нь аюултай гэдгийг тэд мэдэж байгаа хэрэг. Тэднийг коммунистууд биш байсаар атал яагаад «коммунистууд» гэж нэрлээд байна вэ?

	Нэгэн механизм хэзээнээс нааш ажилласаар байгааг бид мэдэх билээ. Дэлхий нийтээрээ 1954 онд түүний үйл ажиллагааг ажиглан харсан юм. Тухайлбал, Гватемалын хөрөнгөтний ардчилсан засгийн газрыг түлхэн унагахын тулд Тагнуулын төв газрынхан дээрэмчдийн бүлэглэлийг зэвсэглэсэн билээ. Тэгээд түүний ерөнхийлөгч Арвенцийг «коммунист» гэсэн пайзтай болгожээ, Тэрээр жимс, жимсгэнийн нэгдсэн Юнайтед фрут компанийн үйл ажиллагаанд хяналт тавихыг зүрхлэн, олонтоо ярьдаг байсан зүйлийг хэрэгжүүлж эхэлсэн билээ. Жишээлбэл, тариачдад газар олгож, Үйлдвэрчний эвлэлийн хөдөлгөөнийг дэмжин, хөрөнгөтний эрх чөлөөт байдлыг тунхагласан юм. Энэ явдлаас хойш арван нэгэн жил өнгөрч байтал Санто-Домингод АНУ-ын олон мянган усан цэрэг бууж түрэмгийлэл үйлдэв. Учир нь дэвшилт үзэлтэй залуу офицеруудын засгийн газар ард түмний сонгосон ба харгис хунтынхны хөөн зайлуулсан ерөнхийлөгч Бошийг засгийн эрхэнд дахин гаргахыг хүссэн билээ. Залуу офицерууд болон Бош «коммунист» гэж нэрлэгдэв.

	Өнөө үед ерөнхийлөгч Рейган Никарагуад болж байгаа үйл явдлыг «Москва» ба «Хавана» удирдан чиглүүлж байгаа мэтээр мэдэгдэж байна. Хэрэв ямар нэгэн ард түмэн байгалийн баялагтаа эзэн нь болж, дарангуйлагч засгаа түлхэн унагаж, колоничлолын дарлалаас ангижирч байвал хэн түүнийг буруушаах бил ээ? Ийм нөхцөл байдалд АНУ «ард түмний доторх ардчилсан элементүүдийг» хамгаалж, тэднийг «коммунизмын» нөлөөнөөс тусгаарлан, «холимог нийгэм» (Плюралист нийгэм) байгуулах зорилт тавьдгийг бид харж болно. Никарагуагийн хувьд плюрализм гэдэг нь эрх баригч бүлгийнхэн ба үйлдвэрийн эздийн нам, үйлдвэрийн эздийн холбоодын дээд байгууллага зэрэг дөрөв таван эвсэл фракцуудын үйл ажиллагааг хэлж байгаа билээ. Саяхан хүртэл «ардчилсан социализмын» тухай ярьж байсан орд харшийн хорооллоос гаралтай зарим «плюралистуудаас» ерөнхийлөгч Рейган хүртэл цочиж сандраагүй ба тэд одоо Хондураст байрлан, тэр үеийн Сомосын хөлсний цэргүүдтэй хамт АНУ-ын зөвлөгч нарын тушаалыг гүйцэтгэж явна.

	АНУ-ын засаг захиргааныхны зорилго тодорхой юм. Заналхийлэл сүрдүүлгийн сүр хүчинд тэд итгэвэл зохино гэж Цагаан ордны албан ёсны мэдээлэгч илэн далангүй ярьж байна. 

	 

	«Ойрын үед Төв Америк ба Карибын бүс нутагт хийх АНУ-ын цэргийн үйл ажиллагаа нь энэ бүс нутагт Америкийн ноёрхлыг өргөжүүлэн тэлэхэд чиглэгдэх болно10» 

	 

	гэж АНУ-ын засгийн газрын мэдэгдэлд тодорхой заажээ.

	Нисэх онгоц тээгч «Рангер» хөлөг ба дагуул 17 хөлөг онгоц цагаа болсон үед ажиллагаагаа эхлэхээр байнгын бэлэн байдалд отон хүлээж байна. Тагнуулын төв газар хөрш зэргэлдээ орнуудад дээрэмчдийн үйл ажиллагааг удирдан чиглүүлж, АНУ-ын байлдааны хөлөг онгоцнууд дээр 25000 усан цэрэг бэлэн байгаа зэрэг нь ихээхэн тодорхой урьдчилсан дохио мөн билээ. Дэлхий нийтээр үүнд сэтгэл түгшин бас АНУ-д айж эмээх явдал нэмэгдэж байгаа нь нийгмийн шударга ёсны төлөө тэмцвэл тэр үеийн Гватемал, Санто-Домингод болсон явдал шиг дахиад л их бууны сумны золиос болно гэж бодсоных биз. Вьетнам гэдэг үг байнга сонстох болов. Вьетнамын ард түмний тэмцэл бол «Буут завины бодлого» гэгч хуучин ажлын арга барил нь империалистуудын адал балмад бодлого явуулан үр дүнд хүрэхгүй болсныг гэрчилж байна. АНУ Төв Америкт «Эрх чөлөөт эх орны төлөө эсвэл үхлийн төлөө!» гэсэн Сандиногийн уриалгад зоригжин ололт амжилтаа хамгаалж байгаа ард түмний эсрэг түрэмгийлэл үйлдэж байна.

	«Их бороохой» Солонгост цавтай болж, Вьетнамд бүр хугарч унасан ба одоо дахиад сэргээх хэрэгтэй болсон хэрэг. Түүнийг засварлах багаж хэрэгсэл нь юуны өмнө тэр үеийн Сомосын хөлсний цэргүүд болов. 

	 

	«Ертөнцийн баруун хагаст харгис бурангуйгаараа зард гарч байсан Сомосын дэглэмийн үлдэгдлийг сурган зэвсэглэж, дэмжлэг туслалцаа үзүүлэн хамгаалах бодол Рейганы засаг захиргааныхны санаанд яаж багтана вэ? Иймэрхүү болхи заваан «бослого» (хувьсгалын эсэргүү хөдөлгөөнийг дүрсэлжээ) гэгч никарагуачуудын буюу нийт ард түмний дэмжлэгийг хүлээнэ гэж вашингтоныхон яаж сана аа вэ? АНУ-ын ард түмэн, ардчиллыг хамгаалахын оронд гутааж байгаа зэрлэг балмад бодлогыг хүлцэнгүй хүлээн авна гэж үү?» 

	 

	гэж АНУ-ын сэтгүүлч Том Викер 1983 оны 4 дүгээр сарын 20-нд эгдүүцэн мэдэгдсэн нь бий. АНУ-ын Тэнгисийн цэргийн хүчин, Тагнуулын төв газар, Сомосын дээрэмчдийн хамтарсан үйл ажиллагааг АНУ-д улам ихээр эсэргүүцэх болов.

	Вьетнамд ялагдал хүлээсний дараа чөлөөлөх хөдөлгөөний эсрэг хийсэн дайн шийтгэлгүй өнгөрдөггүй гэдгийг АНУ ойлгосон л байх учиртай. Үндэсний чөлөөлөх тэмцэл бол олон улсын шинж чанартай бөгөөд империализмын эсрэг бүх хүчний дэмжлэг хүлээж байдаг ба ертөнцийн нөгөө хэсгийн хил хязгаарын дархан байдал нь «Их бороохойн» хүч тамирыг алдруулж байдаг.

	1983 оны 10 дугаар сарын 25. 

	БНАГУ-ын Рюген арлын талд нь ч хүрэхгүй Карибын тэнгисийн бяцхан арал Гренада түрэмгийлэлд өртсөн юм. АНУ-ын 2000 тэнгисийн явган цэрэг, олон зуун балмад этгээд дайран довтолсон билээ. Тэд зэвсэг барин эсэргүүцсэн тэмцэлтэй тулгарав. Ерөнхийлөгч Рейган тэр дороо мянга гаруй куба гаралтай урвагч цэргүүдийн өмнө хэвлэлийн бага хурал хийв. АНУ түрэмгий үйл ажиллагаанд зориулан өөрсдөөсөө гурван зуун цэрэг гаргасан Карибын тэнгисийн Ямайка, Антигуа, Барбадос Винсент зэрэг жижиг арлын орнуудын «холбоотон» болж, энэ түрэмгий ажиллагаанд татагдан оролцсон бөгөөд тэд Вашингтоныг өөрийнхөө зүгээс зөвхөн түрэмгийлэл хийхийг л шахан албадаж байсан гэнэ. Чингээд Гренадаас дээрх арлын орнуудад учирч байгаа аюул заналыг арилгаж эрх чөлөө олгохыг АНУ өөрийн үүрэг болгосон юм гэнэ. Мөн Солонгос, Вьетнам зэрэг орнуудад «олон улсын зэвсэгт» хүчин» гэгч нь АНУ-ын харгис түрэмгийллийг ёс суртахууны хувьд цагаатган зөвтгөх хэрэгсэл болж байсныг бид эргэн санахгүй өнгөрч болохгүй.

	Энэ «гайхалтай аян дайны» шалтгааныг ерөнхийлөгч Рейган хэт их хүчирхэг дайсантай тулаан хийж байгаа мэтээр дүрслэн: 

	 

	«Бид зэвсэг техник, нууц мэдээллийн хэрэгслээр өвч тоноглогдсон цэргийн баазыг олж илрүүлсэн юм. Байдлаас үзэхэд, Кубын эзэмшилд уг арлыг төлөвлөсөн нь илэрхий... Энэ арал бол Куба - Зөвлөлтийн колони байсан бөгөөд тэнд цаашдаа цэргийн томоохон бэхлэлт байгуулж, ардчилалд саад тотгор учруулан, түрэмгийлэл хүчирхийллийн гарах уурхай болох ёстой байв» 

	 

	хэмээн санд мэнд хэлж байсан нь бий.

	«Өмнөд Германы сонин»-ы нэгэн сурвалжлагч Гренадад очин байдлыг нүдээр үзээд: 

	 

	«Гренадаг эртхэн шиг эзлэн авсны шалтгаан болгон яриад байсан ерөнхийлөгч Рейганы нөгөө «Зөвлөлт - Кубын» иж бүрэн цэргийн бааз» гэгч энд ерөөсөө алга... Нөгөө Зөвлөлт, Кубын уг арал дээр аваачин хадгалсан учиргүй их зэвсэг техник хаа байгаа юм бэ? Гэтэл Рейган Понт Салинесийн агуулахуудад «Зөвлөлтийн зэвсэг таазандаа тултал хураалгаатай бий» гэж мэдэмхийрээд байсан. Уг арал дээр сүүлийн долоо хоногт очсон анхны 26 сурвалжлагч зэвсгийн агуулахад тун ч өчүүхэн бага хэмжээний зэвсэг байгааг үзээд гайхацгаасан билээ. Юуны өмнө тэд Зөвлөлтийн хийцтэй, агаараас эсэргүүцэн хамгаалах хөнгөн их буу, цөөн тооны автомат бууны зэрэгцээгээр өнгөрсөн зууны шувтаргаар үйлдвэрлэгдсэн хэдэн авдар дүүрэн байх болхи хийцийн буу зэвсгийг л олж илрүүлж билээ11...» 

	 

	гэжээ. Иймэрхүү зэвсгийн агуулахыг тийм их хэмжээний зэвсгээр дүүргэхийн тулд эзлэн түрэмгийлэгчид их л удаан хугацааны турш зэвсгийн эрэл хийсэн байх гэж залуу сэтгүүлчид бодсон биз ээ. Сэтгүүлчдийг дайн болсон талбар луу орохыг зөвшөөрөхдөө тэд их л цааргалж байсан билээ.

	Ерөнхийлөгчийн заан тэмдэглэсэн шалтгаан гэгч нь ихээхэн эсэргүүцлийг төрүүлсэн юм. «Кубын түрэмгийлэгчид» гээд байгаа долоон зуун барилгачид, архитектурчид, багш нарын тухай Рейганы засаг захиргаа түрэмгийлэл үйлдэхээсээ өмнө дээд зэргээр мэдээлсэн байсан биз. «Америкийн барьцааны хүмүүс» гэж хуурамч нэр зүүсэн АНУ-ын харьяат анагаах ухааны сургуулийн оюутнууд эрүүл энх, чөлөөт жаргалтай болно гэж баярлацгаасан боловч дайрагч хүчний замбараагүй буудалтын хор уршгийг амсан аюулд учирч байсан нь бий. «Нью-Йорк таймс» сонинд нийтэлснээс үзвэл, Карибын тэнгисийн арлын дөрвөн орны засгийн газарт халдан довтлох гүйцэд боловсруулсан төлөвлөгөөг АНУ-ын засгийн газрын хоёр гишүүнээр гарын үсэг зуруулан явуулсан гэсэн нь «Рейганы нөгөө «шалтаг» заагаад байсан зүйл оргүй худал болохыг гэрчилнэ.

	Вашингтоныхон Гренадад гадаад, дотоод улс төрийн бодлогын туршилт болгон харгис түрэмгийлэл үйлдэв. Америкийн сэтгүүлч эмэгтэй Мери Мегрори энэ тухай «Вашингтон пост» сонинд бичихдээ: 

	 

	«Рейган зэвсэгт халдлагаа дотоод улс төрийн бодлогодоо бэрхшээлгүйгээр давж гэм ээ нь Никарагуагийн эсрэг дайнд тэр «Хилэн бээлийгээ» тайлахыг хүсэж байгаа биз. «Хондурас, Эль-Сальвадор, Гватемал зэрэг орнууд хэрэгцээнээсээ илүү ихээхэн зэвсгийг биднээс олж аваад, Никарагуагийн зүгээс учирч байгаа баримтыг тэсвэрлэхэд бэрх байна, АНУ-ын тусламжаас өөр юу ч бидэнд хэрэггүй гэж мэдэгдэж байна. Халдан довтлох төлөвлөгөөнд заасан өөр нэгэн зүйл бол заналхийлэлд өртөх гээд байгаа тэр орны доторх АНУ-ын иргэд аюулд ороод байгаа мэт дүрслэл юм. Никарагуагийн хувьд энэ асуудал тун ч хялбархан. Учир нь тэнд 5000 орчим америкчууд амьдардаг ба одоо хүртэл ямар ч аюулд нэрвэгдэж байгаагүй билээ. Харин цуурхал яриа дэгдээж байсан нь Рейган шинээр цохилт өгөхөд бэлэн байна гэдгийг тэдэнд тодорхой болгосон биз ээ. Нэг үгээр хэлэхэд, хямрал зөрчил гаргахын эх үүсвэр болох барьцааны хүн байхгүй бол хэн нэгийг олох буюу зохиомлоор хийх хэрэгтэй болдог12» 

	 

	гэжээ.

	Хэрэв Рейган гадаад улс төрийн харгис бодлогодоо холбоотнуудынхаа дэмжлэгийг хүлээнэ гэж тооцоолж байсан бол энэ нь ерөнхийлөгч ба түүний шадар хүмүүс ямар их дайнч бодолтой байдгийн илрэл юм. АНУ-ын засаг захиргаа Першинг II пуужинг шилжүүлэн байрлуулж, Европ дахь холбоотнуудаа давшилтын зэвсгээр хангах зорилт тавьж байна. Гренадад үйлдсэн түрэмгийлэл бол Рейганы «санаа бодлыг» ойлгон хуваалцдаггүй тийм бүх орны эсрэг хандсан зүйл гэж үзэхээс өөр аргагүй юм. 1983 оны 7 дугаар сарын эхээр «Лондоны «Тайм» сонинд ерөнхийлөгч «Аяны төлөвлөгөө» мөрдөхөд бэлэн байна гэж бичсэн нь бий. Үүгээр бол АНУ «аюул багатай буюу бүр аюулгүй» тийм газар л түрэмгийлэх ёстой гэнэ. Ийм газрын тоонд Гренадаг оруулжээ. АНУ олон улсын хэмжээнд түрэмгий бодлого явуулах гээд байдгийн учир бол 

	 

	«Эрх чөлөө гэгчийг тулган хүлээлгэх орон нь зөвхөн ганц Гренада биш ээ... Бас Польш, Афганистан буюу ЗХУ-д өөрт нь хүртэл ямар найдлага тавихыг бодолцох хэрэгтэй биш үү?13» 

	 

	гэжээ.

	
ТЭНГЭР БУРХАН БА ИСПАНИЙН КОЛОНИУД

	АНУ-ын 25 дахь ерөнхийлөгч Мак-Кинли хорвоо ертөнцийг гайхалтай сонин болгон дүрсэлсэн нь бий. Тэр лав шөнө нойр хулжсан үедээ хурмаст тэнгэртэй ярилцжээ гэмээр. Энэ ярьсны үр дүн юу байв гэвэл: 

	 

	«Бид бүгдийг нь эзэгнэн авахаас өөр замгүй» 

	 

	гэсэн үг юм. Тэнгэрт нүгэл хийлгүй цэвэр ариун байхын тулд тэр шууд маргааш нь л «тэдгээрийг бүгдийг нь авах» тушаал өгчээ. «1898 оны 4 дүгээр сарын 25-ны өдөр» гэж бичсэн байв. «Тэдгээрийг бүгдийг» нь гэсэн томьёоллын доор Испанийн колони байсан Куба, Пуэрто-Рико, Гуам, Филиппин зэрэг орнууд орсон байна.

	Тэнгэртэй ярилцахаас өмнө, мөн Америкийн тэнгисийн цэргийн флот үйл ажиллагаагаа эхлэхээс өмнө бүх юм зүй зохисоороо явагдаж байлаа. Америкийн нийгэмд XIX зууны сүүлчээр ихээхэн өөрчлөлт гарсан билээ. Рокфеллер, Морган, Дюпон, Меллон нар болон бусад хүмүүс ихээхэн баян тансгаар хязгааргүй их боломжийн дунд амьдрах гэсэн хүсэл мөрөөдлийг нь боогдуулснаар нутгийнхаа хүмүүсийн урмыг хугалж айдсыг нь хүргэсэн юм. Америкийн гайхуулах цаг аль хэдийн өнгөрч, түүхий эдээр элбэг баян АНУ аль хэдийн нарийн хуваарьт шилжив. Төмөр, зэс, нефть, динамит, хөвөн зэрэг түүхий эд капитализм хөгжиж байсан анхны үетэй харьцуулахад ихээхэн ховордож, эдгээр баялгийн уурхайн хаалган дээр эздийнх нь нэр бүхий цоож зүүлттэй байх болов, Рокфеллерийн мэдэлд бүх нефть ба нефтийн бүтээгдэхүүн, Дюпоны мэдэлд химийн бүх төрлийн бүтээгдэхүүн (тэсрэх бодис ч орно), Меллон ба Морганы мэдэлд бүхнийг ноёрхогч банкнууд оржээ. Шуудхан хэлбэл, капитализм империалист шатандаа шилжин оржээ. Дотоодын зах зээлээс эдгээр хүмүүс ашиг олох нь багасав. Эдийн засгийн хямрал гүйлгээгүй хөрөнгө ихээр хуримтлагдахад хүргэв. Ажил хаялт, үйлдвэрчний эвлэлийн байгууллагын үйл ажиллагааны нөлөөлөлд өртөөгүй «ажиллаж байгаа» тийм талбар хаана байна вэ? Капиталын энэ их илүүдэл өөрийн улсын хил хязгаараас гарч, тухайлбал, их хэмжээгээр Латин Америк руу урсах болов.

	 

	 

	Дайныг зориудаар нийлүүлэх болов

	АНУ-д орох «хаалганы» өмнөхөн орших арлын орон Кубад испаничууд ноёрхож байсан үе бий. Тийш нь АНУ-ын концернүүд эртнээс нааш хөрөнгө оруулах их боломжтой байлаа. Ялангуяа чихрийн үйлдвэрлэл, уул уурхай’ төмөр зам барих, тамхи үйлдвэрлэхэд их хөрөнгө оруулдаг байв. Жил бүр олон сая доллар их газраас арал руу урсаж байлаа. Испаничууд колонийн хүндэт эзний маягаар зөвхөн л дээрэмдэн цөлмөхөд л дадсан байв. Хөрсийг бордохоор ургац нэмэгдэнэ гэдгийг тэд хаанаас мэдэх вэ! Испанийн эзэгнэгчид шинээр нэвтрэн орж ирэгсдийг тун ч дургүйцэн угтсан юм. Тэд зэвсэг ихээр худалдаж байгаа мэдээг сонсоод бүр ч эгдүү нь хүрсэн билээ.

	Кубад 1860-аад оны эцсээр испаничуудын эсрэг ил далд бослого тэмцэл өрнөсөөр байлаа. Америкийн галт зэвсэг нийлүүлэгчид бослого тэмцэл гаргагчдад юугаар ч туслахаас буцахгүй байв. Дарлал зовлонд нэрвэгдсэн хүмүүсийн энэ дайнд мөн л тэд оролцсон юм. Индианы ард түмнийг бүхэлд нь устгах бодлого явуулахад юман чинээнд боддоггүй энэ хүмүүс тэр хэдхэн тооны бүлэг хүмүүст юунд тэгтлээ их халамж тавьсан юм бэ?

	Сонины эзэн Хирст хүртэл Нью-Йорк хотод гардаг «Журнал» нэртэй сэтгүүлээ уншаад нулимсаа урсгаж байсан нь бий. «Зоригт Куба» түүнийг ийм өрөвчхөн болгов гэж үү! Өдөр алгасалгүй испаничуудын харгислалын тухай зэвүүцсэн мэдээлэл нийтлэгдэж байлаа. Одоо ч гэсэн сэтгүүлчид үнэн чанартаа иймэрхүү зүйлээс хагацаж чадаагүй л байгаа билээ.

	Мөн энэ үед Испанийн цэргүүд бас Филиппиний нутаг дээр бослого гаргасан ард түмний эсрэг харгислал явуулж байв. Виллиам Рандолф Хирст өдөр бүрийнхээ хэвлэлийн гарчгийг ашиглан Америкийн ард түмний дургүйцлийг хүргэхэд авьяаслагаар нөлөөлж байв. Түүнд бялууны доторх үзэм дутагдаж байжээ. Эдгээр зүйлийг олохын тулд хайж эрэх ч, хулгай хийх ч хэрэгтэй гэнэ. Энэ бол АНУ-д илгээсэн Испанийн элч Дюпей де Ломегийн захидлын хэсэг юм. Эдгээр зүйл нь ерөнхийлөгч Мак-Кинлийг доромжлон, тохуурхсан шинжтэй болжээ. Ломегийн аядангуй байдал үнэн байдалд ойр байх тусам, Хирст нэрээ хичээн даруухан байх шаардлагатай болсон юм. Хэвлэн нийтлэгчийнхээ юу бодож байгааг уншигчид мэдэж байлаа. Гэвч тэд тавин сая доллар арлынханд нийлүүлээд, худалдаанаас зуун сая долларын ашиг олж байдгийг яахан мэдэх билээ. Бүх хэргийн учир зөвхөн үүнд л байсан бөгөөд харин дарлагдсан ард түмний тэмцэл тэдэнд падгүй хэрэг байв.

	Дайн хийх нь шийдвэрлэгдсэн зүйл байсан бөгөөд зөвхөн эхлэх цаг нь болоогүй байв. Хирст дайн эхлэх болмогц өөрийнхөө сурвалжлагчийг Карибын бүс нутаг руу илгээжээ. Далайн боомт Хавана хотод дэлбэлэлт хийснээр дайн эхлэх ёстой байв. Нэлээд удаан хугацааны турш боомтын орчмоор заналхийлэн байсан Америкийн «Майне» хэмээх байлдааны хөлөг онгоц хоёрдугаар сарын арван зургааны өдөр дэлбэрч, 250 хүн үхжээ. Хэнд энэ ялт хэрэг ашигтай болохыг амьд үлдэгсдээс хэн нь ч тайлбарлаж чадахгүй байв. Үүний учир өнөөг хүртэл тайлагдаагүй байна. Америкийн «Учрыг магадлах комиссынхон» газар дээр нь ирж үзээд испаничуудад бурууг нь тохжээ. Эвдэрч сүйдсэн усан онгоцны сэг, учрыг үл мэдэх амьд үлдэгсэд болон сэжиг төрүүлмээр эд мөрийн баримт олдоогүй зэргээс болон хэргийн учир тайлагдаагүй хоцорчээ.

	1898 оны 4 дүгээр сарын 25-наас эхлэн АНУ Испанитай байлдаж эхэлжээ.

	 

	 

	Нисэгч эскадр

	Дайн тун ч болхи байдлаар эхлэв. Энэ дайныг алс тэртээ Европ тивд «учир нь олдохгүй хачин дайн» гэж нэрлэсэн нь бий. Америкийн флотын нэгэн хэсэг Хавана хотын эргийн хамгаалалтын Испанийн батарейд хүндэтгэл үзүүлэх мэт ойр зайд очин зангуугаа хаяжээ.

	Испанийн армийн офицерууд хатагтай нараа дагуулан далайн эргээр зугаалан явахдаа анир чимээгүй байх байлдааны хөлөг онгоцнуудыг шоолонгуй ажиглан явжээ. Мөн төрхгүй банди нар үл үзэгдэх АНУ-ын адмиралуудыг хэлээ гарган даажигнан хөгжиж байв. Гэнэт тэнгисийн тэртээгээс их буу нүргэлэн дуугарснаа таг чиг болов. Харин тэнэсэн нэг гранат далайн эргийн орчим дэлбэрэхдээ нэгэн илжиг оножээ. Испани даяар инээд хөөр болж, хөөрхий адгуусыг үндэсний баатар болгон өргөмжилжээ.

	Хэн нэгэн хүн арлыг эзлэхийг хүсвэл уг арал дээр буух нь дамжиггүй. Испаничууд иймэрхүү юм бодон их л тэвчээртэйгээр Хавана хотод бүжигт үдэшлэг зохион байхдаа үе үе тэнгисийн тэртээ рүү харж, хотыг эзлэн авах хүндэт үүргийг хүлээсэн ахмад Сампсоныг ирж байгаа эсэхийг харуулдана.

	Германы хаант улсын цэргийн сурвалжлагчид генералууд, адмиралууд дайн байлдааныг тодорхойлогч хүчин гэж заалгасныхаа дагуу их хүмүүсийн амьдралын замнал, намтрыг сөхөж эрэл хайлт хийж байлаа. Ийнхүү тэдэнд Америкийн «Нисэгч эскадр» гэгчийн командлагч Шлейн нэр таарчээ. Энэ нь их нэр хүндтэй хүн байлаа. Тэрээр Хятадад «Стандарт Ойл» концерны эрх ашгийг хамгаалан энгийн ажилчдын бослогыг нухчин дарж, «Сан-Сальвадорын Ла Унионд десант буулган АНУ өөрийнхөө эрх ашгийг хамгаалах»-д оролцож (1898 оны тавдугаар сарын Берлиний зурагт сониноос), мөн Солонгосын тосгон сууринууд бэхлэлтүүдийг эвдлэн сүйтгэж түрэмгийлэл үйлдсэнийг нь эргэн санах хэрэгтэй юм. 1860—1890-ээд оны үед явуулсан эдгээр бүх тулалдаанд зах зээл олох, хөрөнгө оруулах газрыг тодорхойлж, «америк маягийн амьдралыг хамгаалах» зорилт тавьж байв. Энэ шалтаг хожим нь бид бүгдтэй байнга тааралдах болсон юм.

	Түүний цэргийн нэгтгэл хүчнийг «Нисэгч эскадр» гэж нэрлэсэн нь гайхалтай юм. Энэ цэргийн нэгтгэл хүчин АНУ-ын эрх ашгийг Латин Америк, Азид хамгаалан залхаан цээрлүүлэх хурдавчилсан үйл ажиллагааг явуулахад оршиж байсан юм. Удаан хугацааны турш явуулах эзлэн түрэмгийлэх үйл ажиллагаа тэдний программд тусгагддаггүй байв. Энэ чадварыг хожим нь байгуулсан түргэн байрлагч хүчин эзэмшсэн нь түүний цэрэг зэвсгийн тоо чанарын өсөлттэй шууд холбоотой юм.

	 

	 

	«Та гал нээ!»

	АНУ-д тэнгисийн түрэмгийлэн эзлэх арми байгуулах нь шинэлэг зүйл байлаа. Тэр үед цэргийн алба хаах үүрэг байхгүй байсан тул 200 000 хүнтэй сайн дурын арми байгуулжээ. Мөн тэд нэгэн байлдаан хийсний дараа америкчууд аралд буух, түүнийг эзлэн авах байлдааны арга ажиллагаанд туршлагагүй болохоо харуулсан билээ. Тэд энэ үеийг хүртэл ихэвчлэн хуурай газар, тухайлбал, индианчуудын эсрэг, Мексикийн ихэнх хэсгийг булаан эзлэх болон АНУ-ын өмнөд ба хойд хэсгийн хооронд иргэний дайн хийж байжээ. Тийм ч учраас Европын сурвалжлагчид хуучин цэргүүд шинэ зорилтод тийм ч их дуртай биш байгааг олж мэдэрсэн байна. Ийм учраас энэ нь эргэлзэхэд хүргэж, хийсэн дайн нь явц муутай байв.

	Дэлхийн олон нийт шийдвэрлэх тулалдаан Гаванын эрэгт болно гэж тооцоолж байтал анхны том цохилт Филиппинд, тухайлбал, Манилын эрэгт болов. Энэ үеэр эзэмшлийн засгийн газрынхан Испанийн сүр жавхлант вангийн ерөөлийг хүлээн авч «Эх нутгийнхаа хөрс шороог хамгаалах»-аа тангараглаж байлаа. Тэр үед адмирал Девейгээр удирдуулсан Америкийн тэнгисийн цэргийн флотын нэгэн хэсэг Манилын буланд хөлхөж байв. Испанийн тэнгисийн цэргийн хүчин тоогоор их байсан боловч ихэвчлэн хуяг хамгаалалт муутай хуучин онгоцнуудтай байжээ. Девей, офицер Гридлейг өөр дээрээ дуудан намуухан дуугаар: «Та бэлтгэл ханамагц гал нээж болно» гэж тушаажээ. Гридлей дохио өгөн их бууны гал нээхийг тушаажээ. Энэ тулалдаан богино хугацаанд Испанийн флотыг живүүлж амжив.

	Ийнхүү флотыг бут цохисон нь тэдэнд арал дээр буух боломж олгов. Девей амжилтдаа сэтгэл ханамжтай байсан боловч, Манилын булангийн эргийн батарейгаас өөрийн флотоо зохих хэмжээний зайд байрлуулсаар байв.

	Энэ ер бусын байлдааны мэдээг алс тэртээ Европ тивд байгаа мэргэжлийн хүмүүс толгой сэгсрэн хүлээн авчээ. Ялангуяа германчууд өөрсдийнхөө хийх байлдааныг их ашигтай болно гэж тооцоолж байв. Девейгийн командалсан цэргийн хүчин яагаад аралд буусангүй вэ? Филиппиний ихэнх хэсэг бослого гаргагчдын гарт байгаа гэдгийг тэр мэдээгүй гэж үү? Испани улс өөрийнхөө ноёрхох үйл ажиллагааг ердөө л бэхлэлт хамгаалалтын хэрэм, цайзын араас явуулахад хүрч байв.

	Болгоомжтой Девей босогчидтой холбоо тогтоосны дараа усан цэргүүдээ аралд буулгав. Түүний дараа болсон үйл явдал дайны зорилгыг тодоор илэрхийлсэн юм. Девей ба босогчид Манилыг авахын өмнөхөн Испанийн ерөнхий захирагч өөрийнхөө гарнизоныг Филиппиний ялагч армийн дээд командлал буюу түүний удирдагч Аквуйналдод шилжүүлэн өгсөнгүй, харин америкчуудад ямар ч тэмцэлгүйгээр шилжүүлэн өгснийг тэмдэглэх хэрэгтэй.

	Филиппинд Девейгийн гүйцэтгэх үүрэг дууссан гэж шүүмжлэн ажиглагч Марк Твен хэлж байв. Филиппиний Бүгд Найрамдах Улсын дотоод хэрэгт Америкийн цэргийн оролцоо ер хэрэггүй баймаар. Гэвч тэд нэгэн далд санаатай байсныг Марк Твен төсөөлж байжээ. Тэр нь 1898 оны арван хоёрдугаар сард Парист Испани, АНУ хоёрын хооронд байгуулсан найрамдлын гэрээнд тусгалаа олсон юм.

	Колоничлогч Испани улсын засгийн газар өөрийн эзэмшлээ ёс төдий АНУ-д шилжүүлэхдээ 20 сая долларыг үнэд нь авчээ. Энэ гэрээгээр Филиппиний Бүгд Найрамдах Улс үнэн хэрэгтээ дахин колони орон болж хувирав.

	Тэр үед АНУ-тай холбоотон байсан филиппинчүүд одоо «чөлөөлөгчийнхөө» эсрэг зэвсгээ хандуулахад хүрчээ. Хоёр талд ихээхэн хохирол учруулсан энэ дайн гурван жил гаруй үргэлжилсэн юм. Сан-Францискод «Аргонавт» нэртэй гарч байсан бүгд найрамдах намын сонинд: 

	 

	«Манай империалист бодлогын эрх ашгийн үүднээс бол үймээн самуун дэгдээгчдийн зарим толгойлогчдыг ятган Аквуйналдо ба бусад толгойлогчдыг бидний мэдэлд шилжүүлэхээр болгох нь зүйтэй биш үү... Тамлан зовоох сандал, хурууг нь эрэгдэн хадах, гал цогоор төөнөх буюу хайлсан тугалга цутгах, үймээн гаргагчдыг амьдаар нь чанах зэрэг нь... малайзынханд юм бодогдуулах болно14» 

	 

	гэсэн илэн далангүй зөвлөмж мэт зүйлийг нийтэлж байжээ.

	Генерал Артур Маккартур (Солонгост түрэмгийлэл үйлдэн нэрд гарсан зандалчин Дуглас Маккартурын эцэг) энэ зөвлөгөөг үл хайхран өөрийнхөө аргыг илүү их амжилтад хүрнэ гэж үзэж байв. Тэр бослого үймээн гарч болзошгүй гэж хардаж байсан хот, тосгонуудаа тэр дор нь л газрын хөрстэй тэгшилж байв. Монополуудын эдгээр цуст үйл ажиллагаа нь эзэмшил газар, сахар, самар, олс, алт, хром олж авахтай шууд холбоотой юм. Дэлхийн хамгийн үржил шимт нутгуудыг доллар эрхэндээ оруулан хүнсний зүйл нийлүүлэгч орон болгон хувиргаж байв. Энэ нь Америкийн том газрын эздэд ихээхэн ашиг өгөх болов.

	 

	 

	Тамын эрэгт гарсан гэрэл

	Дайны бусад талбарт юу болж байв? Америкийн тэнгисийн цэргийн хүчин газар сайгүй л «хөөрхий нялх балчир амьтанд христос шүтлэгтнүүдийн гэрэл гэгээг» түгээх гээд байгаа мэт байсан билээ. Ерөнхийлөгч Маккинлей өөрийгөө тайвшруулахдаа энэ үгээ байнга хэлдэг байсныг түүний ойр тойрны хүмүүсээс хэн нь ч эсэргүүцдэггүй байлаа. Үүний учир бол тэнгэртэй ярилцсан ярианаас нь үүссэн дуулиантай явдлууд нь зайлшгүй цааш даамжран дайн бол оюун санааг аврахад үйлчилдэг мэтээр олон түмнийг тайтгаруулахад үйлчлэх ёстой байжээ. Мухар сохор номлолыг ягштал баримтлах нь өчигдөр ч, өнөөдөр ч Америкийн дайн өдөөгчдийн хуурамч халхавч болсон хэвээр байна. Өнөө үед тэд бүр хүн төрөлхтнийг коммунизмаас аврахыг хүсэж байгаа билээ. «Зөвлөлтийн аюул» гэж хуурамч шалтаг заан зэвсэглэлд асар их мөнгө зарцуулах болов.

	Кубын нутаг дээр Испанийн гол эскадр далдлан нуугдсан боловч америкчууд тэднийг олох гэж их чармайсангүй. Эцэст нь тэд арал дэр буухад цөөн тооны хэдэн цэгт вандаа өргөсөн тангарагт үнэнч офицерууд, зарим бүлэглэлийнхэн хүчтэй эсэргүүцсэн боловч зориг шантарсан Испанийн гарнизон төдий л их эсэргүүцэл үзүүлсэнгүй. Энэ ялалтын үр дүн нь АНУ-ыг хүчиндээ дулдуйдахад хүргэв. Ирээдүйн ерөнхийлөгч, тэр үеийн төрийн нарийн бичгийн дарга Теодор Рузвельт эрээвэр хураавар болчимгүй этгээдүүдийг цуглуулан, алан хядагч бүлэглэлийг байгуулж «Нэгдсэн улсын сайн дурын анхдугаар морин дивиз» хэмээн нэрлэж Кубад авчирсан байна. Ард түмэн энэ хүчнийг «Теодорын догшин морьтнууд» гэж нэрлэсэн нь бий. Испанийн гарнизонууд АНУ-ын зэвсэгт хүчин, империалист их хүчирхийлэлд бууж өгөхөд хүрэв.

	Пуэрто-Рикод генерал Милосийн командалсан хүчин буув. Энэ аян дайн «Генерал Милеосийн хөдөө гарч цай зооглон, сартай үдшээр хийсэн зугаалга» гэж түүхэнд тэмдэглэгджээ. Гуамд буулгасан десант нь дайн байлдаан биш харин баярын парадыг санагдуулж байв.

	Хожим нь Америкийн түүхч Аллан Невис АНУ-ын зүгээс явуулсан анхны империалист дайнаас нэгэн уйтгартай нь аргагүй дүгнэлт хийжээ. Испанийн флот тун ч муу зэвсэглэсэн байсан тул америкчуудын зөвхөн ширүүн гал л тэднийг буулган авч ялалт байгуулахад хангалттай байсан гэж тэр нотолсон билээ. Энэ зэвсэгт мөргөлдөөнийг Америкийн зэвсэглэлгүй хийсэн дайн гэж Теодор Рузвельтийн нэрлэсэн нь бараг л оносон зүйл байв. Тийм боловч дээр нэрлэсэн түүхч: 

	 

	«Манай үндэстэн дайнаас халаасаараа дүүрэн олз олсон юм» 

	 

	гэж дүгнэлт хийн бичжээ. Гэвч тэр энд тун сүрхий эндүүрчээ. Үндэстэнд сохор зоосны ч хожоо гараагүй юм. Харин ашиг хонжоо ологчид нь зөвхөн цөөн тооны томоохон мөнгө хүүлэгчид ба үйлдвэрийн эзэд байв.

	Энэ дайн эхлэхээс хэдхэн хоногийн өмнө Испани - Америкийн зэвсэгт мөргөлдөөний зорилгыг зөв онож хэлсэн цорын ганц хүн бол сенатч Алберт И. Бевериж юм. Тэрээр: 

	 

	«Америкийн фабрикууд, Америкийн ард түмний хэрэглээнээс илүү бүтээгдэхүүн үйлдвэрлэж байна. Америкийн газар шороо ч идэж уух хэрэгцээнээс илүү зүйлийг үйлдвэрлэх болов. Хувь тавилан л бидэнд манай улс төрийн бодлогыг тодорхойлж өгнө биз. Дэлхий дахины худалдаа арилжаа бидний мэдэлд байх ёстой, хойшид ч байх болно. Манай төрөлх эх орон Англи улсын бидэнд өгсөн сургаалаар бол бид түүнийг өөрсдөдөө ашигтай байлгах ёстой. Бид дэлхийн өнцөг булан бүрд худалдааны салбаруудыг Америкийн бүтээгдэхүүнийг хуваарилах төвүүдийн хэлбэрээр байгуулна. Бид далай тэнгисийг ч хүртэл худалдааныхаа флотоор бүрхэх болно. Манай сүр хүчийг илэрхийлсэн байлдааны тийм усан цэргийн хүчнийг бид байгуулах болно. Өөрийн засаг захиргаа бүхий, манай улсын далбаан доор байгаа томоохон колониуд бидэнтэй хамт худалдааны ажил явуулах ёстой. Тэд манай худалдааны салбар хэсгээс үүсэж бойжих болно. Манай аж ахуйн бүх салаа мөчирт бидний амьдралын хэв маяг манай худалдааг дагалдан хэвших жамтай. Өнө эртнээс нааш харанхуй бүдүүлэг тамын оронтой адил байсан далайн эргийн тийм газар нутгуудад Америкийн хууль дэг журам, америк маягийн соёл иргэншил тогтож, Америкийн далбаа намирах болно. Цаашдаа тэнгэрийн багаж зэвсгийн ивгээл дэмжлэгийн ачаар саруул сайхан зам нээлттэй байх болно15» 

	 

	гэжээ.

	Харин тэр «Бурхны багаж зэвсэг» гэдэгт юуны өмнө их буунууд орно. Тэгэвч тэдгэээр нь тоо, чанарын хувьд Америкийн хууль дүрэм, журам дэглэм, америк маягийн соёл иргэншлийг газар сайгүй харуулж үзүүлэх, далбаагаа мандуулахад нь үйлдвэрийн эздийн болон цэргийн эрхтнүүдийн бодол санаанд чамлагдаж байсан тул мөнгө, аж үйлдвэр, төрийн аппарат, цэргийн салбарыг хамарсан нэгдсэн эвсэл үүсэхэд хүргэжээ. Үүнийг хожим нь цэрэг - аж үйлдвэрийн хамсал гэж нэрлэх болов.

	Куба, Пуэрто-Рико, Филиппин, Гуам зэрэг орнууд ирээдүйн томоохон үйлдвэрүүд үүсэн бий болоход түлхэц үзүүлэв. 1898 оны 5 дугаар сарын «Берлиний зурагт сонин»-д: 

	 

	«Ганцхан хүнлэг энэрэнгүй ёс, өрөвчхөн сэтгэлийн үүднээс янкууд бослого гаргаж байгаа кубачуудтай дайтаж байгаа гэж итгэхэд бэрх...» 

	 

	гэж бичсэнд үнэний хувь бий.

	Виллиам Ц. Фостер: Хоёр Америкийн улс төрийн түүхийн дүр зураг, Берлин, 1957

	 

	Аллан Невинс ба Хенри Штелл Коммагер: Нэгдсэн улсын түүх. Нью-Йорк, 1942

	 

	1810-аас 1960 хүртэлх хугацаанд тэгш эрх ба империализмын завсар байгаа Латин Америк тив. Берлин, 1961.

	 

	«Берлинер Иллюстрирте Цайтунг», Берлин. 1898 оны 5—8 сар

	
КОЛУМБИД ГАРСАН ТӨРИЙН ЭРГЭЛТ БУЮУ ПАНАМ УЛС ХЭРХЭН ҮҮССЭН ТУХАЙ

	1903 оны 11 дүгээр сарын 3-ны орой нэгэн улс үүсэж бий болсон билээ. Энэ бол Бүгд Найрамдах Панам Улс юм. Тус улсын үүсэл урьдчилан тооцоолсон юм шиг яг нар жаргах үеэр болжээ.

	Колумбын мужийн төв Панам хотод бүгчим халуун бас нэн уйтгартай байх ажээ. Энд оргилон байсан их хөдөлмөр, францын суваг ухагчдаас атга дүүрэн өгч байсан элбэг их мөнгө зоос зэрэг нь бүгд өнгөрсөн үеийн явдал болов. Франц улсын суваг ухаж байгуулах нь аль хэдийн дампуурчээ. Эзэнгүй болсон энэ ажлын талбарт үзэж харах юм ховор боловч Америкийн ерөнхий консул Феликс Эрман хараагаа эндээс салгаагүй билээ. Эндхийн төрх байдал нэг л тааламжгүй. Ухаж эхэлсэн усан замын сувгийн хоёр талаар ухсан шороог овоолсон байх ба тэдгээрийн завсарт зэвд идэгдсэн газар шорооны машинууд зогсох ажээ.

	АНУ суваг ямар их ач холбогдолтой болохыг Испани - Америкийн дайны үеэр тун сүрхий ойлгосон хэрэг. Байлдааны «Орегон» нэртэй хөлөг онгоц дайн хийж байгаа газар хүрэхийн тулд 21574 километр урт зам туулах хэрэгтэй болж байсан. Түүнээс гадна шатах тослох материалын үйлдвэрийн концернүүд өөрсдийнхөө шатахуун тээгч хөлөг онгоцнуудад хямд төсөр, дөт замтай болохыг шаардаж байв. 1902 оны 6 дугаар сард ерөнхийлөгч Теодор Рузвельт суваг байгуулах ажлыг үргэлжлүүлэн хийх шийдвэр гаргажээ.

	Суваг ухах ажлыг үргэлжлүүлэх болсон нь Колумбын эрх барих бүлгийнхэн болон улс төрийн бодлоготнуудад азын тоглоомоор тоглохтой адил зүйл байв. Иргэний дайнд нэрвэгдсэн энэ орны дотор ажиллаж байгаа нам бүр долларын хойноос улайран байсан энэ үед хойд хөршөө хор аюулгүй барьж байхын тулд энэ арга хэмжээнд хэн нь ч дургүйцэхгүй байсан бус уу? Юу хийх ёстой юм бэ? Дайчин зан чанартай Рузвельт хэзээ ч биелэгдэмгүй шийдвэр гаргасан гэж үү?

	 

	 

	Захиалсан хувьсгал

	1903 оны 11 дүгээр сарын 3-нд ерөнхий консул Эрман өргөөнийхөө цонхоор нэгэн ганган хийцтэй байшинг ширтэнэ. Тэнд хэсэг хүмүүс доктор Амадор гэгчийн удирдлагын доор нууц хурал хийж, өнөөдрийн өдрийг их аз жаргалын өдөр болгох хүсэлтэй байгааг тэр мэдэж байлаа. Феликс Эрман ч үүнийг өөрөө зөвшөөрч байв.

	Цагаан ордныхонд ойр дөт байдаг «Ревью оф ревью» (Товч тойм) сонинд хэдэн өдрийн өмнө хуурамч маягаар: «Хэрэв Панамд хувьсгал гарвал яах вэ? Тэгвэл юу хийх ёстой юм бэ?» гэсэн асуулт тавин бичсэн нь бий. Гэвч тэр ямар үүрэг гүйцэтгэхээ аль хэдийн тооцоолсон байжээ.

	Ийнхүү тэр, бичгийн ширээний ард суун хүлээсээр байлаа. Хотын байдал түүнд тийм ч их эл хуль биш, чимээ аниргүй байх их ажлын талбарт тавих найдлага ч тасраагүй байлаа. Иймэрхүү байдалтай байтал түүнд АНУ-ын Гадаад явдлын Яамны орлогч сайд Лоомисоос: 

	 

	«Хүзүүвчийн тэнд үймээн гарч байгаа тухай мэдээ ирлээ. Засгийн газрын салбар байгууллагаас хэрэг явдалд бүрэн хяналт тавьж, зайлшгүй тогтоон барих хэрэгтэй» 

	 

	гэсэн цахилгаан утас ирэв. Түүнд Эрман: 

	 

	«Бослого тэмцэл гараагүй байна. 

	Мэдээлснээр бол шөнө л гарах байх. 

	Байдал түгшүүртэй байна» 

	 

	гэсэн хариу цахилгаан утас явуулав. Байдал нэг хоногийн өмнөхийг бодвол тийм ч их түгшүүртэй биш байв. Гэвч Цагаан ордныхны тушаал ёсоор зориуд түгшүүртэй болгох ёстой ажээ.

	Эрман, Панам мужийг Колумбын Бүгд Найрамдах Улсаас таслан салгах гэсэн доктор Амадорын хүслийг бүрэн дэмжиж байв. Тэгснээр сувгаас орох их мөнгөн орлого Богота руу урсан орох биш, харин түүнийг явцуу хүрээнд хуваан ашиглаж болох боломжтой. Ийм ч учраас АНУ-д Амадорыг дэмжиж, сонирхол татсан хэлэлцээр хийх түнш гэж үзээд, түүнд «Чөлөөт Панам» гэгчийг төлөөлөх эрх олговол бүр ч ашигтай гэж үзэж байв. Иймэрхүү зусарч номлол сонсож аваад тэр энд эргэж иржээ.

	Америкийн ерөнхий консул төрийн эргэлт гаргах хугацааг мэдэж байсан ба холбогдох бэлтгэлийг ч хангажээ. Хоёр их газрыг холбосон хүзүүвчийн Атлантын далайн эрэг талд нь Америкийн «Нажвилле» хөлөг онгоц байрлан, тэр онгоцон дээр олон тооны усан цэрэг байсан билээ. Уг хөлөг онгоц Колон боомтод зангуугаа хаяжээ. Үүний хариуд Колумбын засгийн газар «Картагена» нэртэй тээврийн хөлөг онгоцоор 450 хүнтэй хүчийг Колоны эрэгт буулгасныг Эрман мэдэж амжжээ.

	Колумбын засгийн газар урьдчилан сэрэмжилсэн бол ийм явдал гаргуулахгүй байж болох байв.

	Үймээн бослого гаргагчид Панамд очиж Колумбын генерал Товар ба түүний офицеруудыг хүндэтгэлтэйгээр хүлээн аваад дайллагын хоол хүнсэнд нь нойрсуулах эм хийж өгөн унтуулахаар шийдвэрлэж байв. Иймэрхүү цэрэг дайны бус явуулгаар удирдах хүмүүсийн ажиллагааг зогсоохыг урван тэрслэгч генерал Хуертас шударга биш явдал хэмээн эсэргүүцсэн юм. Товар ба түүний офицеруудыг найрсгаар хүлээн аваад, орой болж сэрүү орохоор генерал Панамын хамгаалалтыг үзэж танилцах, экипажийнхныгаа хүлээн авч уулзахаар үдийн хоолны үеэр тохиролцжээ. Баяр ёслолд оролцогчид танхимаас дөнгөж гармагцаа олон зуун жад гялалзан байгааг олж харав. «Миний эрхэм нөхөр та баривчлагдсан болно» гэж генерал Хуертас хэлсэн бөгөөд ийнхүү «хувьсгалын» нэр төрийг язгуур эрх ашгийн үүднээс авран хамгаалжээ.

	 

	 

	«Бослого үймээн гарав. Цус урссангүй»

	Генерал Товар зэвсгээ Хуертаст шилжүүлэн өгөхөөсөө өмнө АНУ-ын түлхээсээр үүсэн гарсан самууныг эсэргүүцэн тэмцэх нь хүнд хэцүү болохыг ойлгожээ... Колонид буусан 450 цэргийг яаравчлан Панамд авчрах хэрэгтэй байв. Үүнийг зөвхөн галт тэргээр гүйцэтгэж болох байлаа. Америкийн хуягт хөлөг онгоц «Нажвилле» уг цэргийн хүчнийг гал нээн хөөн зайлуулж болох байсан ба ийнхүү дотоод хэрэгт нь илэрхий оролцох нь таагүй байлаа. Түүнээс гадна Эрманд найдлага тавьж байв.

	Панамын төмөр замын захиргаа АНУ-ын хурандаа Шалерын мэдэлд буюу удирдлагын дор ажиллаж байв. Товар өөрийнхөө цэргийн хүчнийг ойр байгаа галт тэрэгний буудалд ирж бууж байх үед галт тэрэг маневр хийж байхыг сонсож байв. Түүнийг галт тэрэгний буудалд арай хүрээгүй байтал уг маневрын чимээ гэнэт намжив. Харин алсад явж одох галт тэрэгний түрчигнэсэн дуу чимээ сонстоно. Хурандаа Шалер уйтгарласан байдлаар мөрөө хавчисхийн нэгэн зүтгүүрийг заах нь тэр. Галт тэргүүд чухал даалгавар биелүүлэх онц шаардлагаас болж Панам орохоор яваа ажээ. Тийм ээ, хэрэв эрхэмсэг генерал цэргүүдийнхээ хамт Панам явах хүсэлтэйгээ урьдчилан хэлсэн сэн бол доо... Хурандаа ямар ч аргагүй байгаа мэт царай гаргана. Товар уг зүтгүүрийг нэгэн нийтийн суудалтай вагонтой өөрийн мэдэлдээ авч арван таван офицерынхоо хамт суун Панамыг чиглэн хөдөлжээ. Гэвч түүний цэргийн хүч явсан газарт нь хоцорсон байжээ. Товар Панам руу яаралтай ирсэн боловч түүнийг дээр дурдсан хувь тавилан угтсан билээ.

	Ерөнхий консул Вашингтон руу: 

	 

	«Үймээн бослого оройн зургаан цагт гарав. 

	Харин цус гарсангүй. 

	Армийн ба усан цэргийн офицеруудыг баривчлав. Засгийн газрыг өнөө орой эмхлэн байгуулна» 

	 

	гэсэн цахилгаан утас илгээжээ.

	Журмыг «сахиулах» зорилгоор «Нажвилле» хөлөг онгоц их буугаар заналхийлэн эргийн дагуу явахдаа цэргийн хэсэг хүчнийг эрэгт буулгасан байна.

	«Хувьсгал» хийгдэж дуусах нь тэр. Тэгтэл бас «Чөлөөт Бүгд Найрамдах Панам Улсын» Ерөнхийлөгч Мандуэл Амадорын баяр хөөрийн ид үед тэнгисийн зүгээс гэнэт их бууны дуу нүргэлэв. Панам боомтод Колумбын их буутай хоёр завь байрлаж байлаа. Тэдэнд офицеруудыг баривчлагдсаныг дохиогоор мэдэгдсэн нь экипажийнхан хэрэг явдлыг хүлцэнгүйгээр харж бай гэсэнтэй адил санагдав. Завинд байгаа хүмүүсээс хэн нэгэнд нь Панамыг эх нутгаасаа салгахгүй байх юм сан гэсэн бодол төрснөөс ч тэр үү, эсвэл зөвхөн тангарагтаа үнэнч байснаас ч болсон хэрэг үү, эх газар луу чиглүүлэн гурвантаа буудсан нь тэр ажээ. Түүнд Хятадын нэгэн хар ажилчин алагдсан нь төрийн эргэлтийн үеэр гарсан цорын ганц хохирол байв.

	Хоёр дахь хөлөг онгоцны их буунууд шилжин хөдөлснөө хөдөлгөөнгүй болов. Түүний овоо хараанд ихэр хөлгийн нэг нь орсон бөгөөд тэр нь зугтан азаа үзэх хэрэгтэй болжээ. «Хувьсгалыг» хамгаалагч хөлгийн тавцан дээр Панамын далбаа хийсэв. Энэ зохиомол жүжиглэлийг ажин харж байсан «засгийн газрын» эрх баригч бүлгийнхэн тун ч их баяр хөөртэй байцгаав. Усан онгоцны ахмад Америкийн иргэн Херберт О. Жеффриес гэгч байсныг сая л мэдсэн бөгөөд түүнд шинээр байгуулагдсан Бүгд Найрамдах Панам Улс нь 80000 га талбай бүхий эзэмшлийн газар мэт санагдаж байжээ.

	 

	 

	«Би капитализмын гар хөл бологч байсан юм»

	Дипломат шугамаар одоог хүртэл үл мэдэгдэх их яаруу давчуу байдлаар Панамын «төлөөлөгч» Америкийн нэгэн хөлөг онгоцон дээр нэгэн гэрээнд гарын үсэг зурсан нь арван сая доллароор суваг орчмын газрыг АНУ-д шилжүүлсэн хэрэг байв.

	АНУ «дээд зэргийн цэвэр» үйл ажиллагаа гэж нэрлэсэн энэ башир зальхай явдлаа хууран мэхлэгдсэн Колумб улс болон дэлхий нийтэд итгүүлэн үнэмшүүлэхийг горилсон билээ. Энэ сувгийг дэлхий нийт эрт дээр үеэс эхлэн хүсэн хүлээсээр ирсэн юм гэж тэд ярьж байв. Уг сувгийг тэд ард түмнүүдийн эв нэгдлийн зам мэтээр нэрлэж байлаа. Яагаад Колумбтай хэлэлцээр хийгээгүй болох тухай асуудлыг Колумбын засгийн газар зүй ёсоор тавьсан билээ. Гэтэл АНУ-ын засгийн газар Колумбын засгийн газарт 1846 онд байгуулсан нэг гэрээг мөрдлөг болгож байгаа мэтээр мэдэгджээ. Түүнд хүзүүвчийн бүс нутагт «гаднын ямар нэгэн хүчин» халдан довтолбол АНУ туслалцаа үзүүлэх болно гэж заажээ. Колумбын засгийн газар үүнд ихэд гайхсаны учир бол уг гэрээ Колумбад хамааралгүй байсан явдал юм. АНУ-ын төлөөлөгч байдлыг гуйвуулан: 

	 

	«Тэр үед бид бүх Колумбыг анхааран авч үзэж байсан юм. Харин нэгэн мужийн тухай тусгай асуудлыг ер хөндөж байгаагүй. Одоо үед Панамын Бүгд Найрамдах Улс нэгэнт тунхаглагдсан болохоор бид энэ улстай л хэлэлцээ хийхээс биш «гаднын хүчин» Колумб улстай хэлэлцээ хийхгүй» 

	 

	гэжээ. «Гаднын хүчин» гэдэг энэ үндэслэл хожим нь бас Солонгос улсад цуст үр дагавраа үлдээсэн билээ.

	Ерөнхийлөгч Рузвельт өөрийнхөө бодол санааг далдлан: 

	 

	«Би Панамыг авсан. 

	Энэ бол сувгийг байгуулах цорын ганц зам мөн» 

	 

	гэж мэдэгдэж байсан нь бий. Тэр: «Намуухан ярь, уртхан шиг санаа авч яв» гэж дуртай нь аргагүй ярьдаг байсан. «Хувьсгал» гэгч намуухан болж, саваагаа ч өргөн заналхийлсэн нь тэр ажээ.

	1904 онд Теодор Рузвельт конгресст явуулсан илгээлт бичигтээ: 

	 

	«Дэлхийн бөмбөрцгийн баруун хагаст АНУ Монрогийн номнолыг баримтлан ажилласнаар олон улсын сэргийлэн зохицуулагчийн үүрэг гүйцэтгэх боломжтой боллоо» 

	 

	гэжээ. Анхны энэ номлолоор ирээдүйн дэлхийн харгис цагдаагийн үүрэг гүйцэтгэх замнал эхэлсэн гэж одоо үзэж болох юм. Хожим нь энэ нь бүр цааш өргөжин Трумен, Эйзенхауэр, Жонсон, Никсон, Картерын номлолуудаар баяжив. Энэ бүгдийг өөрсдийнхөө хамгийн харгис хүсэл зоригийг хууль ёсны болгох гэсэндээ л зохиожээ.

	Монрогийн номлолоор жигүүрлэсэн Америкийн түрэмгийлэн эзлэх цэргийн хүчин 1904 онд Бүгд Найрамдах Доминикан Улсад бууж эргийн хотуудыг нь буудан байжээ. Тэд 1906 онд Кубад, 1907 онд Хондураст, 1910 онд Никарагуад, 1912 онд дахин Куба улсад тус тус халдан түрэмгийлэв. 1914 онд Хаити улсын зүг нэгэн шинэ алхам хийх замдаа бас Бүгд Найрамдах Доминикан Улсыг хэлмэгдүүлсэн билээ. 1914—1917 онуудад Мексикийн Вера Круц боомтыг эзлэн авчээ. 1915 онд бас дахин Бүгд Найрамдах Доминикан Улсыг эзлэн авч үнэн чанартаа 1934 он хүртэл эзэгнэсэн юм. 1918 онд Мексик рүү түрэмгийлэл үйлдсэн ба 1919 онд ийм явдал бүр зургаан удаа гарчээ. 1919 онд тэд Панамын сувгийн бүсээс гаран Хирикуй мужийн «сонгуулийг ажиглах» үйл ажиллагаа гэгчийг явуулсан байна. 1920 онд Гватемалд бууж нийслэлийг нь эзлэн авчээ... Энэ бүхнийгээ тэд Монрогийн номлолын дагуу үйлдсэн гэдэг юм.

	Ер нь уг номлол ёсоор хүчээр түрээ барих тийм онцгой «эрхийг» АНУ-д хэн олгосон юм бэ? Энэ номлолыг 1823 оны 12 дугаар сарын 2-нд Америкийн ерөнхийлөгч Монро анх томьёолон гаргасан юм. Уг номлолд Европын орнууд Өмнөд Америкт колони олж авахыг оролдон Америкийн улсуудын дотоод хэрэгт оролцох нь АНУ-ын ашиг сонирхолд нийцэхгүй гэжээ. Тэд энэ номлолоо «Ариун холбоонд» нэгдэн нийлсэн Европын түрэмгий улсуудын болзошгүй эзлэн түрэмгийллээс хамгаалах, юуны өмнө Испани, Португалийн колонийн дарлалаас чөлөөлөгдсөн Латин Америкийн орнуудыг хамгаалах хамгаалалт гэж нэрлэж байсан юм. Анхны учир дутагдалтай номлол гэгчид «Америк тив бол америкчуудынх» гэж нэрлэж байсан бол хожим нь XIX зууны хоёрдугаар хагаст «Америк тив бол АНУ-ынх» гэсэн харгис номлол гарч ирэв. АНУ өөрийнхөө зорилгод хүрэхийн тулд зардал чирэгдэл их гарган колони орнуудын засаг захиргаануудтай харилцахаас татгалзан, тэднийг колоничлох гол хэрэгсэл нь доллар болжээ. Хэрэв зах зээл, хөрөнгө оруулалтын асуудлууд арга ажиллагаа муутай ерөнхийлөгчөөс болж хүнд байдалд орсон гэж үзвэл шаардлагатай үед зэвсэглэсэн хөлөг онгоцнууд, түргэн байрлагч хүчнийг ашиглах болов.

	Ийнхүү АНУ өөрийнхөө «ашиг сонирхол» гэгчийг онцгой чухалд тооцон хамгаалаад байдгийн жинхэнэ учир шалтгааныг Америкийн хошууч генерал Смедлей Б. Бутлер: 

	 

	«Би 33 жил дөрвөн сарын турш улсынхаа усан цэргийн нэгтгэл хүчний хамгийн их шилжин байрладаг тийм хэсэгт идэвхтэй алба хаалаа... Дэслэгчээс хошууч генерал хүртэлх офицерын бүх л цол зэргийг хүртэж ажиллав. Энэ бүх хугацаанд би бараг тасралтгүй том үйлдвэрийн эзэд, санхүүгийн олигархи болон банкныхны эрх ашгийн төлөө ажиллахдаа «тэнхээтэй хүн» гэж нэрлэгдсэн билээ. Товчоор хэлбэл, би капитализмын эрх ашгийн төлөө зуучлагчийн нэгэн байлаа... Ийнхүү би 1914 онд Мексикт, ялангуяа Тампикод Америкийн шатахууны концерныхны найдвартай ажиллагааг хангах хэрэгт оролцон явлаа. Хаити, Кубийг Үндэсний хотын банкнуудыг хангах ашгийн аятайхан эх үүсвэр болгоход би хүчин туслалцаа үзүүлж байсан билээ... Би 1909 оноос 1912 он хүртэл Никарагуаг Ах дүү Брауны олон улсын банканд чөлөөтэй болгоход тусалсан юм. 1916 онд Америкийн сахрын концернүүдийн эрх ашгийн үүднээс Бүгд Найрамдах Доминикан Улсыг төвхнүүлсэн билээ. 1903 онд Хондурас дахь Америкийн жимс, жимсгэнийн компанийн үйл ажиллагааг «журамлахад» би оролцсон. Би бас 1927 онд Хятад улсад Стандарт Ойл компани үйл ажиллагаагаа саадгүй явуулахад туслалцаа үзүүлж байсан16» 

	 

	гэж илчлэн бичсэн байдаг.

	Панамд Жимс, жимсгэнийн нэгдсэн компанийн мэдэлд гадил жимс тарих хэмжээ өссөн юм. Гэвч захиалсан «хувьсгал» гэгчийн үндсэн ашиг сонирхол уг сувагт л оршиж байлаа.

	«Чөлөөлөгдсөн бүгд найрамдах улсууд» гэгчүүдийн ерөнхийлөгч, армийн командлагч нар Панамын генерал Хуертасын адилаар байнга л өөрийн нэр алдраа дэлхий дахинд дуурьсгах явуулга хийхдээ АНУ-ыг өөрсдийнхөө зусарч бялдууч явдалд оролцуулаагүй хөндий байсан мэт дүр үзүүлдэг билээ. 

	 

	«Би энэ бүхнийг хийж бүхэл бүтэн ард түмнийг аврахын төлөөнөө Оройн дээдийн багаж хэрэгсэл адил үүрэг гүйцэтгэж явахдаа тэнгэрийн өмнө ямар их гавьяа байгуул аа бол? Надад энэ л байнга нууцгай байдаг юм. Тэнгэрийн зарлигийг дуулгавартай хүлээн авч, биелүүлэх явдлыг үүргээ гэж үздэг тийм ухамсар надад бий17» 

	 

	гэж Хуертас хэлж байсан нь бий. Түүний бүхэл бүтэн гүйцэтгэх үүрэг нь «Та баривчлагдсан» гэсэн ганцхан өгүүлбэрт агуулагдаж байсныг хэн ч эргэн дурсахгүй байна. Америкчууд түүнийг дуртайяа хамгаалдаг байв. Тийнхүү Хуертасыг «дээд зэргээр» өдөөж байгаа тэр зүйлийг «нууцгай» чигээр нь орхисноороо америкчууд тэр тухай маргах, генералын цоохор хувцасны халаасан дахь мөнгөний тухай дурсахыг ч ер хүсээгүй билээ.

	Панамын хэрэг явдал ил, далд явуулсан байлдааны ажиллагаатай нягт холбоотой байсан юм. Иймэрхүү ажиллагааг АНУ бүр боловсронгуй болгох ёстой байсан гэнэ.

	Тухайлбал, 77 жилийн дараа дахиад л Панамд хэрэг явдал гарсан юм. 1981 оны 8 дугаар сарын 31-нд Панамын үндэсний гвардийн ерөнхий командлагч, тэр үеийн төрийн тэргүүн, генерал Омар Торриосын сууж явсан хоёр мотортой цэргийн нисэх онгоц унаж осолдов. Энэ ерийн нэгэн осол гэж үү? Ард түмэн үүнийг тийм биш гэж үзэж байгаа юм! Торриосын «буруу үйл ажиллагаа» гэгч нь АНУ-ын ашиг сонирхолд харшилж байсан хэрэг бөгөөд тэрээр удаан хугацааны турш Америкийн Тагнуулын төв газрынхны мөрдөлтөд байсан билээ. Нийгэм-эдийн засгийн өөрчлөлт хийж, хөдөө аж ахуйн хоршооллуудыг байгуулан, жимс, жимсгэнийн нэгдсэн компанийн эдлэн газрыг улсын болгож, улс төрийн намуудын үйл ажиллагааг ил болгон, Панамын сувгийн талаар шинэ хэлэлцээр байгуулах санал тавьж, Эль-Сальвадор, Никарагуа, Гватемал зэрэг орнуудын үндэсний эрх чөлөөний хөдөлгөөнийг дэмжиж байсан зэрэг бүхий үйл ажиллагаагаараа тэр ард түмэндээ таашаагдсан боловч АНУ-ын эгдүүцлийг хүргэсэн хэрэг. Уг нисэх онгоцны осол энгийн нэгэн золгүй явдал байсан гэж үү?

	 

	 

	Бусад номууд:

	Латин Америк дахь империализмын эсрэг тэмцэл. Берлин, 1973 Манфред Ушнер: Латин Америк - хувьсгалт тэмцлийн талбар. Берлин, 1961.

	 

	
МЕКСИК ДАХЬ НЕФТЬ ЦӨЛМӨГЧДИЙН ГАРТ

	Хорьдугаар зууны эхний жилүүдэд Америкийн усан цэрэг, цохилт өгөх чадвартай дайрагч хүчин зэрэг нь ихээхэн туршлага хуримтлуулсан юм.

	Гадил жимсний бүгд найрамдах улсууд гэж нэрлэгдсэн Төв Америкийн ба Карибын тэнгисийн сав нутгийн орнуудын дотоод хэрэгт тэд Жимс, жимсгэнийн нэгдсэн компани болон бусад томоохон пүүсүүдийн далбаан доор байнга оролцож «америк маягийн амьдрал ба Америкийн ашиг сонирхлыг» хамгаалсаар ирэв.

	Гэтэл одоо тэд Мексик улсад их анхаарлаа хандуулах болов. Энэ ер нь сайн ёр гэж үү! Энэ зууны эхээр Америкийн дамын панзчин Эдвард Л. Дохени Мексикийн буланд нефть илрүүлэн олжээ. Хэрэв Английн инженер Пирсон мөн л ашиг хонжоо олохоор түүний ажилд оролцоогүй сэн бол Дохени хийсэн нээлтээ бүгдийг нь Стандарт Ойл компанийн эрх ашигт үйлчлүүлэх байсан вий. Энэ ажиллагаа нь бас Англи - Нидерландын Шелд пүүсийн ашиг хонжоо олох эх үүсвэр болж эхлэв. Ийнхүү нефтийн төлөө хийх цуст дайн эхлэх болсон билээ.

	Рокфеллер (Стандарт Ойл) Мексикт өөрийнхөө төлөөний хүмүүсээ явуулж, нефть байж болзошгүй газруудыг энд тэндгүй худалдан авчээ. Мөн иймэрхүү ажлыг Генри Детерлинг (Шелл) ч хийжээ. Тэд өрсөлдөн өрөмдмөл цооногуудыг гаргасаар байв. Газар нутгийг нь өчүүхэн бага мөнгө, их хэмжээний согтууруулах ундаа өгч хуурч мэхлэн худалдаж авсан тагнуул туршуулын эдгээр хүмүүс уул нутгийн индианчуудыг туслах ажилчнаар ажиллуулдаг байлаа. Ийм ажилд сураагүй эдгээр хүмүүс хүнд хоолойд цохиулах, төмөр татлагад боомилж үхэх, өрөмдсөн цооног руу унахаас гадна бас өвчин эмгэгт нэрвэгдэн, согтууруулах ундаанд хордох зэргээр олон мянгаараа үхэж үрэгдсэн юм. Харин «Стандарт Ойл» компанийн эзэд «амь үрэгдсэн хүмүүсийн» тухай байнга ярьж байсан боловч үнэн чанартаа тэд нефтийн оронд ус оргилон байгаа цооногуудаа л бодож байсан хэрэг.

	Мөн өрсөлдөгчид нь ч туслах ажилчдыг хайр найргүй ашигласаар байв. Хоёр бүлэг хүчнийхэн ховсдуулсан мэт бие биеэ харан өрөмдлөгийн цамхгууд дээр ажиллах болов. Инженерүүд болон туслах ажилтнуудад дүүрэн сумтай гар бууг бүсэндээ зүүж явахыг санал болгож байжээ. Мөнгөөр хахуульдуулсан дээрэмчид өрөмдлөгийн цамхгийг дэлбэлэх, эсрэг талынхаа байгууламжуудад гал түймэр тавин, инженерүүд ба ажилчдыг олноор нь буудан алж устгаж байв.

	Энэ дайн ихээхэн том цар хүрээтэй дэлбэрэлт болохын өмнөхөн байгаа тийм нийгмийн үр дагавар мөн.

	 

	 

	Шинэ ерөнхийлөгчийн эрэлд

	Хойд Америкийн ерөнхийлөгч бүр «өөрийнхөө» Өмнөд Америкийн дарангуйлагчдын аль нэг нь бие даасан улс төрийн бодлого явуулах вий гэхээс айж эмээж байдаг. Мексикийн дарангуйлагч Порфирио Диацын талаар энэ тухайд сэтгэл дундуур байх үндэс байсангүй. АНУ-ын санхүүгийн олигархийнхан түүнийг Латин Америкийн «Томоохон улс төрийн бодлоготон» гэж өргөмжилсөн нь бий. Харин тэр АНУ-ын бүхий л монополуудаас Мексикийн эдийн засгийн бүх салбарт урсган оруулах 1 500 сая долларын хөрөнгө оруулалтыг хангах онц бүрэн эрхт төлөөлөгч мэт үүрэг гүйцэтгэж байв. АНУ-д Мексикээс орсон ашиг дэлхийд хамгийн ихэд тооцогддог билээ. Диац ажил хаялт болон цалин хөлсөө нэмэгдүүлэх, ажлын цагийг богиносгох, үйлдвэрчний эвлэлийг байгуулах гэсэн шаардлагуудыг ер хүлээж авдаггүй байв. Тэр 1907 онд нэхмэлийн үйлдвэрийн хоёр зуун ажилчин, хүүхэд, эмэгтэйчүүдийг устгуулжээ. Учир нь тэд арван гурван цагийн ажлын өдрийг эсэргүүцэн ажил хаяхыг оролдсон байжээ. Үнэхээр Диац бол Хойд Америкийн үлэмж ашиг хонжоо хайгсдын хамгийн найдвартай түнш нь байлаа.

	Нефть гаргах хэмжээ өсөх тусам генерал Диац бас Английн нефтийн хэрэгцээг хангахад тусалж байна гэсэн цуу үг гарсан нь ч үнэний хувьтай байв. Тэрээр «эрдэмтэд» гэж нэрлэгддэг колони ба хагас колони орнуудад үүсэн бий болж байсан томоохон хөрөнгөтнүүдэд их анхаарал тавьж байсан нь бүр ч хортой байв. Тэд түүнийг Америкийн капиталын нөлөөгөөр хэт хөндий байдалд орчих вий гэж болгоомжилж байсан билээ. Учир нь тэд өрсөлдөж байгаа капиталистуудад зуучлагчийн үүрэг гүйцэтгэснээр л өөрийн байр сууриа бэхжүүлж болно. Гэвч тэдэнд Америкийн монопол капитал шахалт үзүүлж байв. Тухайлбал, зүй бус өрсөлдөөн явуулж байсны дүнд Мексикийн төмөр зам Америкийн гарт, тэгэх тусмаа Стандарт Ойл компанийн мэдлийнх болжээ. Ийнхүү ачаа эргэлтийн тарифыг хуурмагаар будилаантуулснаар Америкийн бараа таваар, шатах тослох материалыг хямд, гадаадын ба Мексикийн барааг өндөр үнэтэй тарифаар тээвэрлэх болсон юм.

	Нөгөөх «эрдэмтэд» хэмээх этгээдүүд Герман, Франц, Английн капитал нэвтрүүлэхийг хүсэцгээсэн билээ.

	Диац «хүнд байдалд» орсон гэдгээ ойлгож байсан боловч Нью-Йоркийн эздийнхээ энэ явдлыг ойлгох чадварыг дутуу үнэлжээ. Диац, Шелл концернд буулт хийснээс болж Америкийн худалдааны бүлгийнхэн эсрэг намынхныг дэмжих болов. Тэд их ч удаан хугацаагаар эрсэнгүй, үймээн самуун дэгдээгч армийн командлагч Франциско И. Мадерог сонгож авав.

	Идеалист үзэлтэй Мадеро томоохон амлалт авч засгийн эрхэнд орсон боловч түүнийгээ тун хангалтгүй биелүүлэн, Стандарт Ойл компанийн мөнгөн санхүүгийн тусламжийн ачаар хувьсгал шууд амжилттай боллоо гэж ярих болсон нь шударга бус явдал байв. Панамд «өөрөө өрнөсөн» хувьсгал гэгчийг бодвол Мексикт гарсан бослого нь үнэхээр хөрөнгөтний ардчилсан хувьсгалын шинжтэй, Вилла, Цапата зэрэг хоёр хувьсгалч генералын удирдсан хэсэгт бүр ч тариачин пролетарийн эрх ашгийг хамгаалан тэмцжээ. Мадерогийн шадар хүмүүс цэргийн хэрэгцээ, зэвсэг техникийн зардал болон хувийнхаа мөнгөний халаасыг дүүргэхэд Стандарт Ойл компаниас мөнгөний тусламж авч байна гэсэн зэмлэл нь цуу үг биш байлаа. Куба ба Филиппиний төлөө хийсэн байлдааны үетэй адилаар АНУ-ын концернүүд ямарваа бослого үймээнийг өөрийнхөө эрх ашигт нийцүүлэн ашигладаг. Тийм боловч олон жил үргэлжилсэн Мексикийн хувьсгалд Америкийн байнгын хөндлөнгийн оролцоо тасарсангүй, харин ч Стандарт Ойл ба Шелл компаниудын хооронд нефтийн төлөө дайн болон хувирсан юм.

	1911 оны 6 дугаар сарын 7-нд Мадеро ялагч болон Мехико хотод орж ирэв. Гэвч түүний одон медалийн өнгө жавхаа нь төдий л их удалгүй дахин зэвхийрсэн билээ. Түүний хувьсамхай идеалист үзэл санаа хүчтэй илэрч байсан ба Стандарт Ойл компанийн онцгой эрх дарх, том хөрөнгөтнүүдийн ноёрхол зэргийн аль алиныг нь бараг хөндөөгүй юм. Хэвлэн нийтлэх, үйлдвэрчний эвлэл холбоо байгуулах эрх чөлөө олгосон нь түүний хэрэгжүүлсэн муугүй арга хэмжээ юм. Гэвч тэр бас хөрөнгөтний эрх чөлөөг тунхагласан нь холбоотнуудынхаа талархлыг хүлээсэн байна. Вилла, Цапата нар газаргүй тариачдад ямар ч үр ашиггүй эдгээр бүх эрх чөлөө гэгчид дургүй байв. Тэд газрын төлөө тэмцсээр байлаа, Мадерогийн Жон Рид «Босон тэмцсэн Мексик улс» гэдэг баримтат зохиолдоо: 

	 

	«Би гурван жилийн турш тэмцлээ. Хувьсгалын эхний үе дуусахад манай их эцэг Мадеро цэргээ нийслэл хот руугаа орохыг урьсан юм. Тэр бидэнд хувцас хоол өгч, бухтай тулалдах тэмцээнийг үзүүлсэн. Харин бид гэртээ буцаж очвол дарлагчид бахь байдгаараа дарангуйлж байлаа18» 

	 

	гэж нэгэн цэргийн өгүүлснийг дурджээ.

	Шинээр үүссэн үйлдвэрчний эвлэлүүд өөрсдөд нь ихээхэн гай зовлон тарина гэдгийг мэдээд Америкийн монополууд бэлтгэлтэй байв. Цалин хөлсөө нэмэгдүүлэхийн төлөө хийсэн ажил хаялтууд ширүүн тэмцэл өрнөхөд хүргэв. Мадеро ганцаардаж эхлэв.

	Америкийн элчин сайд Хенри Л. Вильсон Мексик дэх монополын эрх ашгийг хамгаалсан дуулгавартай төлөөлөгч нь байсан юм. Тэрээр бурангуй генерал Хуертаг ятган Мадерод үнэнч байх тангаргаасаа няцахыг зөвлөжээ. Хуерта ч үүнийг хүлээн авч боломжоо ашиглахаар шийдсэн байна. 1913 оны 2 дугаар сарын 18-нд тэр Мадерог хэсэг офицеруудын нь хамт баривчлуулсан ба «зугтаж явахад нь» бууджээ. Ийнхүү хувьсгал гэгчийн нэгдүгээр үе дуусаж, эсрэг хүчнийхэн ялах нь тэр.

	Элчин сайд Вильсон өөрийнхөө ажлын байрнаас төрийн эргэлтийг зохион байгуулан удирдаж байсныг баримт нотолж байна. Мөн Хуертын засгийн газрын «сайд» нарыг энд томилов. Стандарт Ойл ба Америкийн зэсийн Гуггенхайм концерн эрх ашигт нь харшилсан Мадерогийн зарим арга хэмжээг хүчингүй болгов. Цаг үеийн замбараагүй явдал болон дарангуйлан захирагч Хуертагийн сэм байгуулсан холбоо сүлбээг Америкийн зүгээс төрийн эргэлт санаачлан хийлгэгчид бүрэн олж хараагүй нь тэд Хуертатай хамт буруу морь олж унасантай адил хэрэг болов. Шелл концерний эзэн Пирсон: 

	 

	«Хуерта бол манай хүн, бид түүнд «ихээхэн хэмжээний зээл» олгосон юм» 

	 

	гэж илэрхий мэдэгдэж байлаа.

	Энэ нь Цагаан ордныхны зэвүүцлийг ихээр хүргэв. Шинэ ерөнхийлөгч Вильсон өмнөх байсан ерөнхийлөгчийн адилаар Стандарт Ойл Компанитай нягт холбоотой байв. Учир нь энэ компани л түүнийг их эзэн болгоход хүргэсэн юм. Вильсон Хуертагийн засгийн газрыг хүлээн зөвшөөрсөнгүй. Адил нэртэй элчин сайдаа Хуертаг ерөнхийлөгч болголоо хэмээн дургүйцэж, тэр түүнийг бодит байдалд дүн шинжилгээ хийж чадахгүй байна, «сайн хүмүүс сонгохыг бид Өмнөд Америкийн улсуудад сургамжилж байна» гэж хилэгнэв. Тэрээр бас: 

	 

	«Генерал Хуерта нөхцөл байдалд дүгнэлт хийж огцрохгүй болбол АНУ түүнийг найрсаг бус аргаар огцруулах болно19» 

	 

	гэж мэдэгджээ.

	Америкийн сенатад Стандарт Ойл компанийн эрх ашгийг хамгаалагчид даруй цэргийн түрэмгийлэл үйлдэхийг шаардаж байв. Олон түмнийг уриалсан: «Мексик рүү давш!», «Хөршийгөө дарангуйлагчаас чөлөөлье!» гэсэн уриа гарч байв.

	АНУ дараагийн нь ерөнхийлөгч болох генералыг эрэх хэрэг байсангүй. Самуун дэгдээгч армийн командлагч генерал Карранца гэгч бэлэн байж байлаа.

	 

	 

	Хачирхалтай тулган шаардах бичиг

	Тампико хэмээх нэгэн жижиг хотхон нефть олборлох томоохон боомт болон өргөжив. Түүний дүр төрх «америк маягийн амьдрал» нэвтэрсэн Мексикийн бусад хотуудын нэгэн адил хувиран өөрчлөгдөв. Луйварчин, хулгайч нар цугларан байдаг зоогийн газрууд, хямд төсөр, үнэ ихтэй янхны газрууд, тансаг гоёмсог шөнийн цэнгээний газрууд, хээнцэр ганган зочид буудлууд баригдаж, худалдаачид, нефть олборлох инженерүүд, цэргийнхэн, усан цэргүүд, том жижиг луйварчин дээрэмчид гээд л зүсэн зүйлийн хүмүүс хөлхөлдөх болов. Америкийн усан цэргүүд энэ хотод Америкийн эзэмшлийн жижиг газарт ирж байрладаг байв. Өмнө нь иймэрхүү явдал байнга тохиолдож байсны нэг адилаар 1914 оны 4 дүгээр сард тэдгээрийн зарим нь дур зоргоороо авирлажээ. Тэднийг Мексикийн цагдаа нар баривчилжээ. Мексикчүүд, америкчуудын хооронд зодоон, зөрчил гарах нь ерийн үзэгдэл болов. Харин энэ удаа Америкийн ерөнхийлөгч «жинхэнэ мөргөлдөөн» хийх тухай бодож байв. Учир нь иймэрхүү ялих шалихгүй үйл явдлын тухай мэдээлэл ч хүртэл түүний бичгийн ширээн дээр очдог ажээ.

	Америкийн одот тугийг хүндэтгэн хорин нэгэн удаа ёслолын буудлага хийж «энэ дур зоргоороо авирлах» явдлыг мартуулахыг Вильсон Хуертагаас шаардаж байв. Энэ хэт их шаардлага нь дипломат ажлын түүхэнд байгаагүй ховор зүйл бөгөөд зөрүүд швейцарчууд эзэн хааныхаа малгайд хааныхаа өмнө байгаатай адил хүндэтгэл үзүүлдэг байх ёстой гэсэн тушаалыг санагдуулна» (Ф. Шиллерийн «Вильгельм Телль» зохиолыг үз). Бүх мексикчүүдийг өөр хооронд нь хагаралдуулахыг хүсээгүй тул Хуерта энэ тулган шаардах бичгийг дагасангүй; Генерал Карранцатай хэврэгдүү эвсэл байгуулан Мехико хот руу давшиж байгаа Вилла, Цапата нарын эсрэг хийх ажил түүнд тун мундахгүй байв.

	«Доромжлуулсан» АНУ-ын усан цэргүүд Веркруцед буув. Хувьсгалт нэгтгэл хүчин ба америкчуудын шахалт хавчилтад орсон Хуерта оргон зугтав. Америкийн түргэн байрлагч хүчний командлагчид дээд газрын тушаалаар давшин довтлохоор зэхэж байв. Учир нь Мексикийн оршин суугчид өөрийнхөө зэвсгийг Хуертатай тэмцэж байсны нэгэн адил түрэмгийлэгчдийн эсрэг хандуулах нь эргэлзээгүй байлаа. Алдаа дутагдлыг нь цагаатгасан гэж цэргийнхэн мэдэгдсэн боловч Веркруцед Америкийн цэргүүд хоёр жил гаруй тухлан байрлажээ.

	Хачирхалтай нь Цагаан ордныхон болон Гадаад явдлын яамныхан ерөнхийлөгчийг нь сольж хөрөнгө оруулсаар байтал Мексикийн хувьсгал тодорхой зүй тогтлыг тогтоон барьж болохгүйгээр өрнөсөн юм гэдгийг одоо хүртэл ойлгодоггүй юм. Ийм явцуу үзэл бодол нь ирээдүйд ч гэсэн Америкийн империалист улс төрийн бодлоготнуудын нэгэн онцгой хандлага болсоор байна. 

	Жаран жилийн дараа ерөнхийлөгч Картерын шадар хүмүүс Тегеран дахь элчин сайд руугаа утасдан Ираны хувьсгалыг хийх тухай тогтмол зөвлөгөө өгсөөр байв. 1980 оны 4 дүгээр сарын 25-нд есөн нисдэг тэрэг, нэгэн жижиг нэгтгэл хүчнийг хувьсгалын гол төв Тегеран руу явуулан АНУ-ын Элчин сайдын Яамны ажилтнуудыг чөлөөлөх тухай ерөнхийлөгчийн тушаал гаргасан нь уг адал балмад явдлын өрнөлийн хамгийн дээд цэг болсон юм. Хувьсгалыг нэг тушаал захирамжийн дагуу яагаад ч зохицуулж болохгүй билээ.

	Мөн Стандарт Ойл компаниас дэмжлэг авсан ерөнхийлөгч Карранца АНУ-ын найдлагыг алдагдуулав.

	Түүний ноёрхлын үед хувьсгал хоёр дахь шатандаа оржээ. Карранца удаа дараалан хөрөнгөтний эрх чөлөөг амьдралд хэрэгжүүлэхийг уриалж байв. Хувьсгалын энэ үе шат ч тариачдад олгосон юмаар бага байв. Цапата ард түмэндээ хандаж: 

	 

	«Карранца ба түүний шадар хүмүүс бидэнд юу олгов оо?.. Бичиг үсэг мэдэхгүй хүмүүст хэвлэн нийтлэх эрх чөлөө, нэр дэвшигчдээ мэдэхгүй хүмүүст чөлөөт сонгуулийн эрх олгох, ямар ч гэмгүй хүмүүст шударга шийтгэл оноох тухай ярьж байна... Гэвч сонгуультай ч байсан, үгүй ч байсан, «үр ашигтай» сонгуулийн хуультай ч байсан, үгүй ч байсан, Порфириогийн диктатур, Мадерогийн ардчиллын аль нь ч байсан, чөлөөт ба хориотой хэвлэлийн аль ч байсан ард түмний хувь заяа хөөрхийлөлтэй хэвээрээ байх болно20» 

	 

	гэж асуудал тавьж байсан нь бий.

	Генерал Цапата, Вилла нарын удирдлагын дор хийгдсэн ажилчин тариачны хатуу ширүүн, хүнд гарз хохирлоор арвин энэ тэмцэл дотоодын ноёрхогч анги болон Мексикийг «Америкийн хавсарга» болгох гэсэн Америкийн бодлогын эсрэг чиглэгдэж байсан нь тэдний ангийн ухамсрыг өсөхөд хүргэжээ. Жон Рид баримтат зохиолдоо Виллагийн нэгэн цэргийн хүсэл эрмэлзлийг илэрхийлэн: 

	 

	«Биднийг тонон дээрэмдэж байгаа баян америкчуудын зэрэгцээгээр Мексикийн баячууд ч биднийг дарлан мөлжиж байна. Ер нь энэ ертөнцөд баян нь хоосноо сорон мөлжиж байна21» 

	 

	гэжээ.

	АНУ-д энэ хувьсгалт хөдөлгөөнийг доороосоо ерөнхийлөгчөө хүртэл ихээхэн сэтгэл зовнин хүлээн авсан юм. Карранца ч өөртөө аюул хор хүргэлгүйгээр ард түмний санаа бодлыг хайхрахгүй байх аргагүй болох нь улам улмаар тодорхой болов. Тэр Вилла ба Цапатагийн шаардлагыг хүлээн авахдаа нийгмийн талаар зарим нэгэн хууль дүрэм гаргажээ. Эдгээрт хөдөлмөрийн хөлсний доод хэмжээ ба үйлдвэрчний эвлэлийн чөлөөт ажиллагааны тухай тусгажээ. Гадаадын нефтийн монополыг улсын болгох тухай байнгын яриа шуугиан нь түүнийг анхаарлаа хандуулахад хүргэсэн бололтой. Өөрийн нь дэмжин ерөнхийлөгч болгосон хүмүүс хувьсгалт хүчний өмнө ялагдал хүлээж байгааг вашингтоныхон эцсийн бүлэгт ухаарч, юуны өмнө Виллаг устгахаар төлөвлөжээ. Карранцаг шахалт хавчилтаас гаргаж ч магадгүй бөгөөд тэгэхдээ нэгэн хуурамч шалтаг зохиох хэрэгтэй болсон юм. Панхо Виллагийн талаас хилийн будилаан гаргахаас илүү тохирсон арга гэж байх уу даа?

	1916 оны эхээр АНУ-тай залгадаг Колумбын хил хязгаараар нэлээд хэдэн бараан хувцастай хүмүүс орж ирсэн нь үйлдвэр ихтэй зүүн эрэг хавийнхан болох нь үг ярианы нь аялгаас мэдэгдэж байв. Тэд гаднаас нь харахад мексикийнхэн бололтой хүмүүстэй нууцаар уулзалдаж байлаа. Тэдгээр хүмүүсийг явахад тэнд байрлаж байсан Америкийн цэргийн ихэнх хэсэг нэгдэн нийлсэн нь хачирхал төрүүлсэн юм. Энэ үйл явдлаас хойш яг нэг долоо хоногийн дараа уг газар луу дөрвөн зуу орчим зэвсэглэсэн мексикчүүд дайран орж буудалцаад давхин оджээ. Вилла үнэхээр ингэх тушаал өгсөн гэж үү? Зарим түүхчид түүнийг ийм өдөөн хатгалгын үеэр алагдсан гэдэгт эргэлздэггүй юм. Мексикт дайран орох тухай сүр бадруулсан цуурхлаас ялгаатай нь зарим либерал сонинуудад энэ довтолгоог «Уолл стрит мөнгөөр хахуульдан» явуулдаг юм биш биз? гэж сэжиглэн бичиж байв. Тийм боловч АНУ олон удаа хил зөрчлөө гэж буруутган 1916 оны 3 дугаар сард Америкийн ерөнхийлөгч генерал Першингийг 10000 цэргийн хамт Мексик рүү яаралтай хөдлөх тушаал өгчээ.

	 

	 

	Түрэмгийлэл үйлдэхгүй болсон нь

	Гэвч Мексик тийм ч хамгаалалтгүй биш байв. Үүнийг түргэн байрлагч хүчнийхэн тэр дороо мэдэрчээ. Тэд хаана л явна газар сайгүй хаалт хамгаалалт байгуулан замыг нь хааж, бууны сумаар мэндлэн угтаж байв. «Виллагийн дээрэмчдийг барих» зорилтыг АНУ дэвшүүлсэн боловч Карранцагийн цэргүүд хүртэл хүчиндээ үл итгэн Виллад дургүй байсан ч байлдааныхаа ажиллагааг зогсооход хүрч байв. Энэ дайн иргэний дайны шинжтэй байв. Европт явуулах байлдаанд оролцох ёстой байсан Першингт 1917 оны 1 дүгээр сард буцаж ирэх тушаал өгчээ. Бут цохигдон ялагдал хүлээсэн түрэмгийлэн халдах цэргийн хүчний буцаж ирснийг бүхнээс илүү яруу алдартай үйл явдал гэж үзэж байв.

	Энэ сургамж ч бас үр дүн өгсөнгүй. Стандарт Ойл компани цэргийнхээ хүчинд найдлага тавин Мексикийн засгийн газарт албан татвар төлөхөөс татгалзан, цалин хөлс нэмэгдүүлэх тухай үйлдвэрчний байгууллагын шаардлагыг хөсөрдүүлэв. Энэ бүх ажиллагаандаа тэд 1921 оны зун Мексикийн эрэгт хүрч ирсэн их буугаар зэвсэглэсэн хөлөг онгоцнуудаараа бамбай хийж байлаа. Шинэ дайн гарах нь зайлшгүй болов.

	Гэтэл нэгэн гайхалтай үйл явдал болсон нь АНУ-д ихээхэн сургамж болов. Мексикийн засгийн газар шахалт хавчилтад бууж өгсөнгүй, Стандарт Ойл компанийн эсрэг тэмцэж буй үйлдвэрчний байгууллагуудад дэмжлэг үзүүлсэн нь түрэмгийлэх ажиллагаагаа болиход хүргэв. Энэ хугацаанд Мексик улс улам боловсрон туршлагажив. Орос оронд гарсан Октябрийн социалист хувьсгал энд нөлөө үзүүлэхгүй байж чадсангүй. Харин ч пролетарийн өөрийн ухамсрыг хөгжүүлсэн билээ.

	Стандарт Ойл компанийнхны нууц явуулга ба эрх мэдэл, ашиг хонжооны хойноос хөөцөлддөг зэрэг зохисгүй явдлыг ерөнхийлөгч Карденас зүрх гарган 1938 оны 3 дугаар сарын 18-нд Стандарт Ойл, Шелл зэрэг компаниудын мэдлийн хөрөнгийг хурааснаар төгсгөл болгов. Ийм ажлыг зүй нь аль хэдийн хийх ёстой байжээ.

	Гэвч нэг зүйл бидэнд тов тодорхой болсон юм. АНУ-ын байнгын оролцоо, шахалт хавчилт, сөргөлдөх бодлогын уршгаар Мексикийн хувьсгал удааширч, бүрэн төгс үр дүнд хүрч чадаагүй юм.

	 

	 

	Бусад номууд:

	«Берлинер Иллюстрирте Цайтунг», 1914 оны дугаарууд

	 

	«Дер Шпиегель», Гамбург, 1968/2

	 

	«Штерн», Гамбург, 1974/5—9

	 

	
ЗӨВЛӨЛТ ОРОС УЛСАД ХАЛДАН ДОВТОЛСОН НЬ

	Америкийн цэргүүд Европын газар нутагт орж ирэхээс бүр өмнө Америкийн монополууд, нэн ялангуяа зэвсгийн үйлдвэрийнхэн дэлхийн I дайныг хүсэн хүлээж байв. Атлантын далай дээгүүр холбоотнуудад нь зориулагдсан ачаа бараа үерийн урсгал адил цуварч байв. 

	 

	«Европ дахь зөрчил нь АНУ-ын хувьд бараг 15 жилийн өмнөөс хүсэн хүлээж байсан тийм их зүйлийг гэнэт өгсөн юм. АНУ өнөөдөр дэлхийн хамгийн хүчирхэг гүрэн болов» 

	 

	гэж 1923 онд хөрөнгөтний эдийн засгийн шинжээч Винлатте бичиж байлаа.

	Дайн ид өрнөн байтал 1917 оны 10 дугаар сард эвслийн улсууд нэгэн чухал холбоотноо алдав. Зөвлөлт Орос Улс байлдааны ажиллагааг дангаараа зогсоов. Орос улс дахь АНУ-ын элчин сайд Франкис хувьсгалын өмнөхөн Керенскийн засгийн газартай найрсгаар тооцоо хийж, түүнд 100 сая долларын зээллэг өгөхөөр амлажээ. Энэ их өглөгч явдал хэзээ ч сайн сайхныг авчирч байгаагүй гэдгийг учир мэдэх ажиглагчид мэдэж байсан бөгөөд бас иймэрхүү дампуурсан засгийн газар уг зээллэгийг хэзээ ч төлж чадахгүй гэдэг нь мэдээж билээ.

	Хувьсгал гарсан нь Франкисийн хувьд аянга буусантай адил болов. Улс оронд юу болоод байгааг тэр эхний үед ер ойлгохгүй байлаа. Эцэст нь түүнд хэрэг явдлын өөрчлөлт тодорхой болмогц ихээхэн чармайлт гаргах шаардлагатай болжээ. Тэрээр холбоотон гүрнүүдийн дипломат төлөөлөгчдийн газрын тэргүүн нарыг цуглуулан уулзаж, одоо юу хийх хэрэгтэй вэ гэдгийг зөвлөлджээ. Тэд баримтлах нэгдмэл чиг шугам боловсруулан баталж, Оросын холбоотнуудыг нэгтгэн хүрээлүүлжээ. Элчин сайдын Яамны байр хорлон сүйтгэх, хорон санаатай явуулга үйлдэх, хувьсгалын эсэргүү хэрэг явдлын төв болж хувирав. Зайлшгүй, таагүй шаардлагаас болж байгуулагдсан энэ нууц төвд элчин сайд нар Оросын холбоо баригч хүмүүсийг дэс дараалан хүлээн авч уулзсаар байсан ба хувьсгалын эсэргүү бэлэглэлүүд Москва, Петроград, Казаньд үймээн дэгдээхэд, хувьсгал гэгч энэ адал балмад явдал их удаан үргэлжлэхгүй биз ээ хэмээн Франкис бодсоор байлаа. Элчин сайд нар хийсэн зөвлөгөөнүүдээрээ Орос орныг үндсэнд нь эдийн засгийн талаар нөлөөнийхөө хүрээнд оруулах хуваариа хийсэн байна. АНУ-д Оросын зам тээвэр, Сибирийн төмөр замд хяналт тавих үүрэг ногджээ. Энэ бол ёстой хөзрөөр азаа үзэн тоглож байгаатай адил зүйл байв. Хэдийгээр иймэрхүү хөзөр тоглох нь тун ч тохиромжгүй байсан боловч тэд найдлага тавьсаар байлаа.

	Холбоотнууд Орос орны хойд, өмнөд, дундад хэсэг болон Сибирьд салан тусгаарлагч хувьсгалын эсэргүү хүчнүүдийн янз бүрийн төвүүдийг байгуулан тэдгээртээ ихээхэн итгэл найдвар тавьж байв.

	«Нөхөрсөг туслалцаа»

	1918 оны 3 дугаар сарын 9-нд Мурманскт Английн «Глори» хөлөг онгоц ирж Англи-Францын хамтарсан хайгуулын корпус буусан нь нэг ёсны анхны дохио болов. Хэдхэн сарын дараа Америкийн «Олимпиа» хөлөг онгоц ирсэн юм. Наймдугаар сар хүртэлх хугацаанд Мурманскт Английн 18000, Америкийн 5100, Францын 1500, Итали ба Сербийн 2500, мөн цагаан гвардийн 20000 цэрэг эвсэлдэн нийлж, хойд зүгээс урагш давшин бусад цагаан цэргийн армиудтай нэгдэн нийлэх зорилт тавьж байв.

	АНУ-ын засгийн газар бусад хэрэг явдлын үед баримталж ирсэн хэвшил ёсоороо энэ зарлаагүй дайны үед ч түрэмгийлэл үйлдэх санаархлаа «нөхөрсөг тусламж» хэмээн өнгөлөн далдалж байв. Ленин «энэ бүх хуурмаг» зүйлийн учрыг тайлж хэлэхдээ: 

	 

	«Энэ бүхнийг худал хуурмаг болохыг өргөн олон түмэн улам бүр ойлгон харж байна. Тэд бүгдээрээ ардчиллын төлөө чалчин байна. Гэвч дэлхийн ганц ч парламентад тэд Зөвлөлт Орос Улсад дайн зарлалаа гэж хэлэхийг зүрхлээгүй юм» 

	 

	гэжээ.

	Мурманскт болсон Америкийн түрэмгий үйл ажиллагаанд оролцож явсан Ралф Албертсон гэгч эл «нөхөрсөг тусламжийн» хэмжээний тухай бичсэн «Дайнгүй тулалдаан» гэдэг номдоо: 

	 

	«Бид хийн гранаттайгаар большевикуудын эсрэг давшилтад орсон. Тосгон сууринуудаас дүрвэн гарахдаа бид бүх төрлийн дэлбэрэх бодисоо шавхан хэрэглэж байлаа. Нэг удаа бид гуч гаруй олзны хүмүүсийг буудан хороосон. Мөн Борокийн комиссарыг баривчилсан юм. Нэг түрүүч надад арван зургаан удаа жадлуулсан нүцгэн хүүр гудамжинд үлдсэнийг ярьж байв. Борокод хийсэн бидний довтолгоо ер бусын байлаа. Комиссар жирийн нэг иргэн байсан ба тэр буу зэвсэг барихын ч тух болоогүй юм. Нэгэн офицер цэргүүддээ: «Бүү олзлоорой, буу зэвсэггүй хүмүүс баригдвал шууд л хороогоод байгаарай гэж олон дахин хэлж сануулж байхыг нь би сонссон... Тушаал гүйцэтгэх албаныхан шөнө бүр шинэ шинэ аллага үйлдсээр байв22. 

	 

	гэжээ. Архангельск Орох замын дагуу олон тосгоны хувь заяа Борокийнхтай адил болсон билээ.

	Энэ бол цаашид ч АНУ-ын засгийн газраас явуулсаар ирсэн дан ганц Зөвлөлтийг үзэн ядах үзэл биш ээ. Үзэл суртлын эсрэг тэсрэг байдал, бусад орнуудад хувьсгал гарчих вий гэж айн эмээсэн зэрэг нь тийм ч дутуу үнэлж болохооргүй үүрэг гүйцэтгэж байв. Гэвч хаана Америкийн түргэн байрлагч хүчин довтлон орно, тэнд заавал эдийн засгийн ашиг сонирхол дагалдаж явдаг билээ. Бүр 1895 онд Петербург дэх АНУ-ын ерөнхий консул Жон Карролл: 

	 

	«Энд ... үйлдвэр худалдааны ажил эрхлэн хөгжүүлэх асар их боломж, мөн хөрөнгө оруулах маш аятайхан нөхцөлтэй юм23» 

	 

	гэж Вашингтон руу бичиж байлаа.

	«Капиталист том үйлдвэрийн эзэд» энэ дуудлагыг нь дуртай нь аргагүй хүлээн авч байв. Морган-Банк Петербург хотод Зүүн Хойд Сибирийн хамтын нийгэмлэг гэгчийг байгуулан Чукоткийн хойгийн баялгийг цөлмөн тонож байв. 1929—1933 оны хооронд АНУ-ын ерөнхийлөгч байсан Герберт Гувер Майкопын нефтийн орд газарт хөрөнгө оруулан, Уралын ой ба эрдэс баялгийг ашиглах Орос-Азийн нийгэмлэг гэгчийг байгуулжээ. 1914 онд Гуверийн нийгэмлэг нэг миллиард долларын өртөг бүхий байгалийн баялаг авч ашиглах зөвшөөрөлтэй болсон байлаа. Гэтэл энэ явдал эцэс төгсгөлгүй үргэлжилж, банкнууд, төмөр замын нийгэмлэгүүд, гангийн үйлдвэрүүд, химийн аж үйлдвэрийн компаниуд болон бусад олон концернүүд өрсөлдсөөр байлаа. Хувьсгал хаяанд ирчхээд байсан тэр үед ч тэд зөвшөөрөл олж авахын төлөө уралдан тэмцэлдсээр байв. Мулгуу бодлоготой элчин сайд Франкис эл эрх ашгаа хамгаалан бүр Октябрийн хувьсгалын өмнөхөн хүртэл ашигт малтмалын нөөц барагдах яагаа ч үгүй тул төмөр зам тавих боломж шавхагдаагүй байна гэж Вашингтон руу мэдээлэн бичиж байжээ.

	 

	 

	«Худалдаачид»

	Герберт Гувер Зөвлөлт засгийг үзэн ядаж байдгаа ангийн эрх ашигтай холбон тайлбарладаг байсан боловч үүний учир нь бас өөр юм. Нефть урсан орохоо больж. Уралын их ашигт малтмал хөндөгдөлгүй үлдсэн нь үүнд нөлөөтэй байсан юм.

	Хойд Оросын Мурманск, Алс Дорнодын Владивосток зэрэг хотууд 1918 оны зургаадугаар сард «Америкийн ашиг сонирхлыг» хамгаалж, Оросын ард түмэнд «эрх чөлөө, ардчиллыг» авчрах түшиц газрууд болох ёстой байв. Алс Дорнодод Америк, Японы түрэмгийлэгчид цагаан цэргийн хүчтэй хавсран Сибирь лүү давшилтаа эхлэв. Тэдний явж өнгөрсөн газар юу үлдэж хоцорсон гэж санана, яг л Мурманскаас Архангельск хүртэлх зам шиг эвдрэл сүйрэл, үхэж үрэгдэгсдээр дүүрчээ. Түрэмгийлэгчид партизануудын идэвхтэй үйл ажиллагаанд тэр болгон хяналт тавьж чадахгүй болохоороо тэдэнд гаргасан уур хилэнгээ ямар ч хамгаалалтгүй энгийн тосгон сууринуудад гаргаж байв. Сибирийн Степановка тосгоныг «байлдан авсан» тухай партизан Яченко: 

	 

	«Гудамж руу хүн орохыг хориглосныхоо дараа тэд бүх байшингуудын хаалгыг гаднаас нь хаан банз болон хөндлөн модоор тэвхдэн түгжээд салхины нөлөөгөөр бусад бүх байшингуудад гал авалцахуйцаар зургаан байшинг түймэрджээ. Айж сандарсан тосгоны хүмүүс цонхоороо үсрэн зугтаахыг оролдоход түрэмгийлэгчид жадтай буугаар тосон авч байжээ. Галд идэгдэн, утаан хөшигт халхлагдсан тосгон дундуур Америкийн ба Японы цэргүүд нэг ч хүнийг зугтаалгахгүй байхыг эрмэлзэн гүйлдэнэ. Биднийг Степановкад буцаж ирэхэд ямар их эвдрэл сүйрэл учирсан байсан гэж санана! Байшингууд байсан газарт нь хар нүүрсэн нуранги үлдэж, гудамж, цэцэрлэг ер нь газар сайгүй жадлуулсан, буудуулсан өвгөд хөгшид, эмэгтэйчүүд, хүүхдүүдийн хүүр тааралдаж байсан» 

	 

	гэж бичсэн байлаа.

	Америкийн түргэн байрлагч хүчин нь «Цэргийн худалдааны зөвлөлийн Орост зориулсан салбар анги» хэмээх ар талын хүч нэмэгдүүлсэн отрядтай байв. Үүний ажиллагааг удирдан зохион байгуулагч алдартай хүн нь Жон Фостер Даллес гэгч байсан ба хожим нь тэр Гадаад явдлын Яамны сайд болж Түргэн байрлагч хүчин гэгчид ихээхэн үүрэг хүлээлгэж байсан юм». Орост зориулсан салбар анги» гэгчийн гол үүрэг нь эзэлсэн нутгуудын үйлдвэр заводууд, ашигт малтмал болон бусад түүхий эдийн нөөц, зам харилцаа ба худалдааны үйл ажиллагааг яаралтайгаар өөрийнхөө мэдэлд оруулж авах явдал байв. Энэ нь АНУ-ын нутаг дэвсгэр дээр оршин сууж байсан индианчуудыг анхны колоничлогчдоос тонон дээрэмдэж байсантай зүйрлэхүйц муухай хэрэг мөн.

	АНУ Алс Дорнодод Японыг бодвол цөөн тооны цэргийг буулгасан боловч эдийн засгийн эрх ашгийн төлөө тулалдаан нь ихээхэн ашигтай амжилттай болж байлаа. Японы офицерууд энэ ажиллагааг самуурайн үзэл бодлын үүднээс ихэмсэг зан гарган үл тоомсорлов. Япон улс АНУ-аас ялгаатай нь Сибирийн хэсгээс таслан авч эзэмшихийг санаархаж байв. Харин АНУ-ын гол зорилго нь Сибирьд цагааны хүчирхэг засгийн газрыг эмхлэн байгуулж, түүнтэй хавсран үйл ажиллагаагаа явуулах бодолтой байлаа. Япончууд Америкийн «худалдаачдыг» үл хайхарч байсан боловч өөрсдийнхөө дээрэм тонуул хийх санаархлаа бас илэрхийлж байв. Америкийн шуналыг гагцхүү хүний тоогоор илүү армиараа хаан зогсоож болох юм гэдгийг Япон улс мэдэж байлаа.

	Цагааны генерал Степанов генерал Алексеевт бичсэн нэгэн захидалдаа: 

	 

	«Япончуудтай үйлдвэрийн хувьд хүчирхэг, цэргийн талбарт сулавтар америкчууд өрсөлдөх болов. Өрсөлдөөн нь бүр ил болж, заримдаа япончууд америкчуудыг шоолон тохуурхаад байх шиг санагдах юм. Эцсийн эцэст саяхан түрэмгийлэх төлөвлөгөөнд зааснаас илүү олон тооны цэрэг орууллаа гэж Америкийн тал япончуудыг эсэргүүцэхэд харин тэд ихэмсэг байдал гарган америкчууд олон тооны цэрэг оруулъя гэхэд бид хориг тавихгүй л байх байсан гэлээ.

	Камчаткаас Иркутск хүртэл (миний бодлоор бол) төмөр зам тавих, түүний хавь нутгийг цөлмөн хоослох эрх олж авах зайлшгүй хэрэгтэй гэж америкчууд ярих болов» 

	 

	гэжээ. Энэ захидлын гол онцлог нь төгсгөлийнхөө хэсэгт байгаа юм. Степанов ийнхүү «хуурамч шалтаг заан манай оронд орж ирж байгаа холбоотнуудын дарлалыг» хэрхэн устгах тухай генерал найздаа бичин зөвлөгөө авахыг хүссэн хэрэг24».

	 

	 

	«Зөвлөлт Оросоос савраа тат!» 

	Зөвлөлүүдийн орны удирдлага, улаан цэргийн командлагчид эдгээр өрсөлдөөн тэмцлийг ашиглаж чадаагүй бол муу улс төрийн бодлоготон, стратегичид байх байсан. Ийнхүү тэд сэтгэл санааг нь төөрөлдсөн олон тооны цагаан цэргүүд, бүр бүхэл бүтэн суман цэргийг хүртэл шаргуу ухуулгын хүчинд өөрсдийнхөө эгнээнд оруулан авч байв. Цэргүүд гадаадынхны эрх ашгийг хамгаалсан багаж зэвсэг болохыг хүссэнгүй, харин большевикуудын талд орж түрэмгийллийн эсрэг тэмцсэнээр л хүчирхэг Орос орныг байгуулж болно гэдгийг ухаарав.

	Улаан арми байгуулагдан бат цул нягтралтай болов. Улаан армийн командлал энд тэнд ганц нэгээрээ ажиллагаагаа явуулж байсан анги, салбар хэсгүүдийг нэгтгэн нэгэн хүчирхэг арми болгон зохион байгуулав. Тэд хувьсгалын эсэргүү голомтуудыг дэс дараалан бүслэн авч устгасаар байлаа. Холбоотнуудын армийн командлагчид сар ирэх бүрийд хүнд байдалд орсоор, түшиц газруудынхаа «амбан захирагчид», «атаманууд», «ерөнхийлөгчдөдөө» өгөх зөвлөгөө ч хомстсоор байлаа. Деникин, Юденич, Каледин болон бусад хүмүүсийн удирдсан цагаан цэргийн армиуд бут цохигдон устаж, адмирал Колчакийн Сибирь дэх арми авралгүй болжээ.

	АНУ-д 1919 онд цэргийн боловсролтой цагаан арьстай бүх эрчүүдийг Америкийн хайгуулын корпуст орон Сибирь лүү явахыг уриалсан зурагт хуудаснууд газар сайгүй гарсаар байв. Тэдгээрт «Орос улстай хийх дайн дуусаагүй... Одоо чи үүргээ биелүүлэх цаг болжээ!» гэж бичсэн байх ажээ. Тийм ээ, АНУ-д 1917 оноос эхлэн Орос улстай харьцах хандлагад өөрчлөлт гарсан юм. Улаан Октябрь энд ч гэсэн нөлөөлөхгүй байж чадсангүй. Гувер түрэмгийлэх үйл ажиллагаагаа хүчтэй явуулахын тулд нефть төмөр замын эзэд, Морган банк ба Гангийн үйлдвэрийн нэгдлийн эздийн эрх ашгийг хамгаалдаг байв. 1919 оны нэгдүгээр сарын долоонд конгресст төлөөлөгч Роберт М. Ла Фоллетт ерөнхийлөгчид хандан үг хэлсэн юм. Тэр өөр Америкийн тухай ярихдаа: 

	 

	«Америкийн ард түмэн байнга хянан шалгасан хэвлэлийн шугамаар Орос орон дахь Зөвлөлүүдийн ноёрхол гэгчийг мэдэж авч байна. Тэгэхдээ бүрэн үнэмшин хүлээн зөвшөөрөхөөсөө өмнө маш нягт нямбай шалгаж үзмээр байна. Дэлхийн сайн зохион байгуулалттай засаг төр бүхий их эд баялгийг хуримтлуулагчид хүртэл Орос орон дахь одоогоор хэрэгжүүлэхийг эрмэлзэж байгаа Зөвлөлийн ноёрхлын зарчмуудаас их л айж эмээж байна... Бидний бага мэдэх Зөвлөлийн ноёрхлын тухай ярихыг би хүсэж байна. Хэрэв энэ нь төрийн хэлбэр мөн бөгөөд Орос улсын 130 буюу 140 сая ард түмэн түүнийг хүсэж байвал уг хэрэг явдал бидэнд хамаагүй, харин тэднийх байх ёстой... 

	 

	гэжээ. Ла Фоллетт ерөнхийлөгчид хандан түрэмгийлэл үйлдэх цэргийнхээ хүчийг даруй буцаан татахыг шаарджээ25.

	Америкийн ажилчдын нэгэн удирдагч Ойгене В. Дебс 1919 оны нэгдүгээр сарын эхээр хэлсэн үгэндээ бүр тодруулан: 

	 

	«Зарим хүмүүс большевикуудын эсрэг байх юм. Гэвч тэд большевизм гэж чухам юу болохыг мэдэхгүй байна. Тийм ч учраас тэд түүний эсрэг байх юм. Большевикуудын эсрэг байгаа ажилчин бүр тэнэг хэрэг үйлдэж байгаа бөгөөд өөрсдийнхөө нүүр лүү нулимж байгаа хэрэг мөн» 

	 

	гэжээ26. Тэмцэж байгаа Зөвлөлт Орос улстай эв нэгдэлтэй байх хөдөлгөөн Баруун Европын орнуудын нэгэн адилаар АНУ-д ч өрнөв. Тэд бүгд: «Зөвлөлт Орос улсаас савраа тат!» гэж шаардаж байлаа.

	Бүр 1919 оны 5 дугаар сарын 1-нд Хойд Орос ба Сибирьд байсан Америкийн цэргүүд даруй нутагтаа буцааж өгөхийг шаардахад эрх баригч бүлгийнхэн большевизмын үзэл санаа асар их нөлөөлөх хүч чадалтайг үзээд айж балмагдсан юм. Франц, Английн цэргийн эрхтнүүдэд ч ийм адил асуудал тулгарах болов. Эзлэгдсэн нутгуудад нууцаар ажиллаж байсан Большевик хороонууд тэдгээр улсуудын хэлээр олон тооны ухуулан сурталчлах хуудаснуудыг амжилттай тарааж байв. Холбоотон гүрнүүдийн офицерууд байлдаан болж байгаа зарим хэсэгт нисэх онгоцоор хаясан ухуулах хуудаснуудыг цэргүүдийнхээ гарт байгааг мэдээгүй дүр үзүүлэн их л уурсангуй, яаруу сандруу алхална. Тэгтэл бас эх нутгаас нь ажил хаялтын үеэр байнга Зөвлөлтийг дэмжсэн уриа лоозон гарч байгаа тухай түгшүүртэй мэдээ ирсээр байв.

	Гэтэл 1919 он түрэмгийлэгчдэд ихээхэн найдвар төрүүлж байлаа. Түрэмгийлэн эзлэгчид ба цагаан гвардийнхан нийтдээ сая гаруй хүнтэй армитай болов. Түүний бүрэлдэхүүнд Хар тэнгис, Балтын тэнгис, Умард тэнгис, Алс Дорнодын далайн цэргийн хүчин болон Каспийн тэнгис, томоохон гол мөрний флотууд орж байв. Материаллаг бааз, зэвсэг техникийн хувьд цагаан армийнхан улаан армийнхнаас давуу байсан билээ. АНУ, Англи, Франц, Япон зэрэг орнуудаас зэвсэг тасралтгүй тээвэрлэсээр байв. Тийм боловч 1919 оны сүүлч, 1920 оны эхээр түрэмгийлэгчид 1918 онд анх ялалт байгуулахаар орж ирсэн далайн эрэг рүүгээ түрэгдэн ухарсан юм.

	1920 оны 2 дугаар сарын 7-нд Хувьсгалт хороо адмирал Колчакийн ард түмний эсрэг ялт хэрэг үйлдсэний учир буудан устгажээ. Ийнхүү хувьсгалын эсэргүү хүчний сүүлчийн «найдвар» үгүй болж холбоотон гүрнүүдийн цэргийн хүчин гарахаас өөр аргагүй болов.

	Энэ шийдвэрлэх тулалдаан Америкийн түргэн байрлагч хүчин ба тэдгээрийн холбоотнуудыг хэзээ ч санасандаа хүрэхээргүй болгов.

	
ДҮРЭЛЗСЭН ГАЛЫН ДУНДАХ СОЛОНГОС ОРОН, УЛС ОРНЫ ХУВДАГДАЛ

	Зөвлөлтийн цэргийн хүчин 1945 оны 8 дугаар сарын 11-нд Хойд Солонгосын Жуги, Нажин боомтод орсноор Японы түрэмгийлэн эзэмших ажиллагааг эцэс болгосон билээ. 8 дугаар сарын 15-ны өдөр бол Хойд Солонгосыг чөлөөлсөн өдөр юм.

	Гитлерийн эсрэг эвслийнхний байгуулсан гэрээ ёсоор АНУ-ын цэргийн хүчнийг Өмнөд Солонгост буулгах ажиллагаа өвөрмөц нөхцөлд явагдав. Японы цэргийн эрхтнүүд дайтаж байгаа АНУ-д хандан, түрэмгийлэн эзлэх цэргээ Өмнөд Солонгост даруй оруулахгүй бол ард түмний бослого гарч, хойд хэсэгт тогтсонтой адил тийм засаг төр бий болно гэж сайн санааны зөвлөгөө өгчээ. Номхон далай дахь Америкийн цэргийн хүчний командлагч генерал Дуглас Макартураас генерал Хожед цэргийн хүчнээ илгээн Сөүлийг авч, Зөвлөлтийн армийг 38 дугаар өргөргөөс өнгөрч бүх Солонгосыг чөлөөлөх ажиллагаанд хориг арга хэмжээ авахыг тушаажээ.

	Иймэрхүү «чөлөөлөх» үйл ажиллагаа явуулсны дүнд улс орныг хуваагдах байдалд хүргэсэн юм. Сүүлчийн долоо хоногуудад Хойд Солонгосын адилаар өмнөд хэсэгт чөлөөт сонгуулиар сонгосон ардын хороод улс орныг удирдаж байсан боловч Хоже өөртөө засан тогтнох энэ хэлбэрийг үгүйсгэн, дайн болж байх үед эсрэг талын хүн байсан Японы генерал Абег шадар туслагчаа болгожээ. Тэр, Солонгосын удирдах хүмүүсийн эсэргүүцлийг солонгосчууд өөрийн төр улсаа төвхнүүлэн удирдаж чадахгүй мэтээр ичгүүр сонжуургүй няцааж байв.

	Хоже 11 дүгээр сарын 20-нд Ардын хороодын үйл ажиллагааг хориглон түүнийг хууль бус зүйл хэмээн мэдэгдэв. Макартур: 

	 

	«Тус орны хүн ам миний буюу миний даалгавраар гаргасан тушаалд үг дуугүй захирагдах ёстой. Хэн нэгэн хүн эзэмшлийн хүчинд эсэргүүцэл үзүүлэх буюу нийгмийн хэв журам, аюулгүй байдлыг зөрчвөл түүнд хайр найргүй хатуу чанга шийтгэл үзүүлэх болно» 

	 

	гэсэн зарлиг гаргажээ. Өмнөд солонгосчууд «чөлөөлөгчдийн» энэ түрэмгийлэн эзэмших хууль дүрмийн өвөрмөц гайхалтай байдлыг үзээд Японы түрэмгийлэгчдээс огт ялгагдах юмгүй болохыг ойлгов. Түүнээс гадна америкчууд удирдах байгууллагуудын толгойлогчоор Японы дарангуйллын үед харгис хэрцгийгээрээ алдаршсан урван тэрслэгч этгээдүүдийг тавьж амжив.

	Энэ үйл явц нь Солонгосын хойд хэсгийнхээс эрс тэс өөр байлаа. Тэнд Зөвлөлтийн армийн идэвхтэй тусламж дэмжлэгээр хүнд үйлдвэрийн газруудыг шинээр байгуулан барьж, эвдэрснийг нь сэргээн босгов. Эл эв нэгдлийг зохиолч Ли Ги Ён: 

	 

	«Харь орны цэргүүд эвдлэн сүйтгэхгүй харин барилга байшин, фабрик завод, ган хайлуулах зуух, уурхай байгуулан өгч байсан тийм тохиолдол хүн төрөлхтний түүхэнд урьд өмнө ер байгаагүй билээ27» 

	 

	гэж онцлон тэмдэглэсэн байдаг.

	 

	 

	Өмнөд Солонгос ба зэвсгийн үйлдвэр

	Улс орныг хуваах гэсэн Америкийн улс төрийн бодлого Солонгосын өмнөд хэсэгт ширүүн эсэргүүцэлтэй тулгарсан юм. Бүх нийтээр ажил хаях хөдөлгөөн 1946 оны 10 дугаар сард зэвсэгт бослого гарахад хүргэжээ. Түүнд хоёр сая хүн хамрагдсан ба Америкийн цэргийн хүчин уг бослогыг нухчин дарахын тулд ихээхэн чармайлт гаргасан юм. Өмнөд Солонгосын 7000 хүн амь үрэгдэв. 1948 оны 8 дугаар сарын 15-нд «Бүгд Найрамдах Солонгос Улсыг» тунхаглан Ли Сын Маныг хуваагдсан хэсгийнхээ «ерөнхийлөгчөөр» баталжээ. Хойд Солонгос «харийн орон» болов.

	Есдүгээр сарын есөнд Ардын Дээд хурал Бүгд Найрамдах Ардчилсан Солонгос Ард Улсыг тунхагласан ба түүнийг Ким Ир Сен удирдаж байв. Америкийн салган хуваах гэсэн улс төрийн бодлогод өгсөн энэ хариу нь хүчээр хуваах явдлыг нийт орны ард түмэн хүлээн зөвшөөрөхгүй байгааг илэрхийлсэн юм. Улс орныг хагаслан хуваасан нь чөлөөт сонгуулийн замаар даван туулбал зохих нөхцөлийг бий болгожээ.

	Хятадад ардын хувьсгал ялсан нь Ази тивд шинэ нөхцөл байдлыг бий болгосон бөгөөд АНУ-ын ерөнхийлөгч Трумен мөн Гадаад явдлын Яамны сайд Ачесон нар эхний үед өөрчлөгдөж байгаа хүчний харьцааг нэлээд бодитойгоор үнэлж байгаа дүр үзүүлж байлаа. Тэдний санаа бодлын төвд Европ тив ба түүнийг хүйтэн дайнд татан оруулах асуудал оршиж байлаа. Ийнхүү тэд хэт барууны эвсэл байгуулахаас татгалзан, дэд ерөнхийлөгч Герберт Гуверээ сенатч Тафт, Жон Ф. Даллес нарыг Чан Кайшид туслалцаа үзүүлэх зорилгоор 7 дугаар флотыг явуулахыг зөвшөөрлөө гэж зэмлэж байв. Гэвч энэ бодит байдал төдий л удаан үргэлжилсэнгүй Жозеф Маккартийн шахалт хавчилтын дор төрийн департаментад «улааныхны» эсрэг суртал ухуулгын ширүүхэн кампанийг дэгдээсэн билээ. Трумен ч нэгэн адил Ази тивийг «коммунизмын» эрхшээлд алдлаа гэсэн шүүмжлэлд өртөв.

	Токио дахь төв байрнаасаа генерал Макартур «реалистууд» өөрийн байр сууринаас алгуур ухарч байгааг ажиж байв. Түүний хувьд бүр 1948 оноос: «Хойд Солонгос руу дайрах нь хамгийн чухал зорилт» болсон юм. НҮБ-ын шаардлагаар хийх нийт Солонгосын эвслийн засгийн газар байгуулах бүх нийтийн сонгуульд нэг ч хувийн санал авч чадахгүй гэдгээ мэдсэн, Өмнөд Солонгост дээд зэргээр жигшигдсэн, улс төрийн бодлоготон, дайныг хүсэн хүлээгч Ли Сын Манд тэр ихээхэн найдвар тавьсан билээ. БНАСАУ-ын Сайд нарын Зөвлөлийн дарга бол хамгийн нэр хүндтэй хүн байлаа. Ли Сын Ман өөрийгөө авран тэтгэх ганц зүйлийг дайн гэж үзээд түүнийг даруй эхлэхийг Америкийн засгийн газарт шаардсан юм.

	Тэр 1949 оны 9 дүгээр сарын 30-нд АНУ-д байсан нэгэн найздаа: 

	 

	«Түрэмгий ажиллагаа үйлдэж болох сэтгэлзүйн тийм аятайхан мөч ирсэн гэдэгт би бат итгэж байна. Иймээс бид хойд хэсгийн коммунист армийн доторх бидэнд үнэнч анги салбаруудтай холбоо тогтоож болно. Бид Ким Ир Сений талын хүмүүсийг уул руу шахан аажмаар өлбөрүүлэн устгах болно... Нэгэнтээ Черчиллийн авч ашигласан «Бидэнд багаж хэрэгсэл өг, хийхийг нь бид хийе» гэдэг хуучны үгийг би энд эш татахыг хүсэж байна» 

	 

	гэж бичсэн нь бий28.

	«Багаж хэрэгсэл» гэж Ли Сын Маны олж авах зэвсгийг хэлсэн үг бөгөөд цэргийн үйл ажиллагаа явуулахад тийм ч чөлөөтэй биш байв. «Тэд (Америкийн засгийн газрын төлөөлөгчид) X. Б.) биднийг байнга л: Болоогүй, болоогүй хүлээж бай! Та нарын бэлтгэл хангагдаагүй байна гэх юм» гэж Өмнөд Солонгосын Цэргийн Яамны сайд гоморхож байсан удаа бий29.

	Америкийн засгийн газар дайныг хүсээгүйдээ ч Ли Сын Маны дайны хэнээрхлийг намжаан дарж байсан бус харин Хойд Солонгост хувьсгалын эсэргүү хувьсгал гарах байх гэж эндүүрсэн бодлогод хөтлөгдөж байжээ. Тэр үед нь л Өмнөд Солонгос «хэв журам тогтоох хүчний» үүрэг гүйцэтгэх ёстой гэж тооцоолжээ. Гадаад явдлын Яамны шинэ сайд Жон Фостер Даллес, генерал Макартур нар иймэрхүү үл бүтэх явдалд хууртагдахааргүй туршлагатай хүмүүс байжээ. Тэд баруун жигүүрийн сенатчид, цэргийн эрхтнүүд, зэвсгийн үйлдвэрийнхэнтэй хавсран нийлж Америкийн гадаад бодлогод эргэлт оруулсан юм. Тэгэхдээ зэвсэглэлийн үйлдвэрээс үзүүлэх шахалт зүйрлэх аргагүй их байлаа. 1950 онд Америкийн «Ю. С. Ньюс Ворлд Репорт» сонинд: 

	 

	«Засгийн газрын хариуцлагатай төлөөлөгчид бараг л эцэс төгсгөлгүй үргэлжлэх сайн цагт зориулагдсан онц гайхалтай томьёог олсон юм шиг санагдана... Хүйтэн дайн бол түүхэн явцыг хурдасгагч хурдасгуур мөн. Хүйтэн дайн бол нэг ёсны автомат «шахуургатай эх булаг» юм. Гоожуурын нэгэн цоргыг нээж, хүмүүс зэвсэглэлд их зардал гаргахыг уриалан дуудаж байна. Харин хоёр дахь цоргыг нээвэл энэ уриалах дуу бүр ч чангарах болно...» 

	 

	гэж бичиж байлаа. Дайны солио зэвсэглэлийн зах зээл дээр зэвсгийн өсөлтийг эрчимжүүлэхэд ихээхэн нөлөө үзүүлж байсан боловч пүүсүүд жинхэнэ дайн хийх чигт ихээхэн чармайлт тавих болов. Үүний учир шалтгаан нь хийсэн зэвсгээ хэрэглэж ашиглахад оршиж байв.

	 

	 

	Хэдшу хот дахь өглөөний муудсан зоог

	Даллес дайны бэлтгэлийг өөрийн биеэр хийж эхлэв. 1950 оны 6 дугаар сарын 15-нд тэр Алс Дорнодод «өөрчлөгдсөн байдлын» талаар Макартурт зөвлөгөө өгчээ. 6 дугаар сарын 20-нд тэр өөрийн дотнын хүн Ли Сын Мантай уулзан: 

	 

	«Одоохон тоглох гэж байгаа жүжиглэлд гүйцэтгэх танай орны шийдвэрлэх үүрэг ихээхэн ач холбогдолтой гэж би үзэж байна» 

	 

	хэмээн батлан хэлж байлаа30.

	6 дугаар сарын 25-нд Өмнөд Солонгосын цэргүүд 38 дугаар өргөргийг нэвтрэв. Уг хэрэгтэй уялдуулан АНУ-д хойд талынхан өмнөд хэсэг рүү дайрсан мэтээр суртал ухуулгын кампани дэгдээв. Гэвч энэ зохицуулсан явуулга санаснаар бүтсэнгүй. Ийнхүү 6 дугаар сарын 26-нд Өмнөд Солонгосын цэргүүд Хэдшу хотыг эзэлсэн тухай «Нью-Йорк таймс» сонинд мэдээлжээ. Хэрэв өмнөд солонгосынхон хүнд хэцүү дайралтаас хамгаалан тэмцэж байсан юм бол хойд хэсэгт байгаа энэ хотыг ийм түргэн авч чадна гэж үү? Жүжгийн найруулгад цаашдын алдаанууд ч гарсан юм. Ийнхүү сэтгүүлч Жон Гюнтер Токио дахь ерөнхий штабт ажилладаг Америкийн нэгэн өндөр тушаалын офицер гайхалтай сонин зүйл утсаар ярьсныхаа дараа өөр нэгэн офицерт их л гайхсан маягтайгаар: 

	 

	«Их хэрэг ч манджээ. Өмнөд солонгосынхон хойд талынхныг дайран довтолжээ» 

	 

	гэж шивнэхийг сонсож амжжээ. Мөн Макартурын мэдээллийн албаны офицер ч нууц алдан чалчсан байна. Хойд Солонгос дайралтын үеэр ч цэрэг татлага явуулан хүчээ дайчилж амжаагүй байна гэж тэр ярьжээ.

	АНУ тэр дор нь НҮБ-ын Аюулгүйн зөвлөлийг зарлан хуралдуулж БНАСАУ-ыг түрэмгийлэл үйлдэгч мэтээр нотлохыг оролдов. Энэ хурал гаргасан шийдвэртэйгээ адилаар нууц байдалд болсны учир бол Аюулгүйн зөвлөлийн гишүүн ЗСБНХУ түүнд оролцоогүй явдал юм. НҮБ-ын дүрэм ёсоор Аюулгүйн зөвлөлийн байнгын бүх гишүүдийн зөвшөөрсний дагуу тухайн асуудалд тогтоол гаргах ёстой билээ. АНУ-ын улс төрийн бодлоготнууд НҮБ-аар өөрийнхөө зорьсны дагуу дэмжсэн шийдвэр гаргуулахыг тун ч шаргуу хөөцөлдөв. Учир нь түрэмгийлэл эхэлсний маргаашаас эхлэн тэдний тооцоонд огт ороогүй явдал болсон нь БНАСАУ-ын цэргийн хүчин эсрэг давшилтад орсон явдал юм.

	Өмнөд Солонгосын нэгэн олзлогдсон офицер: 

	 

	«Бид дайралтаа эхэлсний дараахан Бүгд Найрамдах Улсын сэргийлэх анги нэгтгэлүүдийн хүчтэй эсрэг давшилттай тулгарсан билээ... Бид хэдийгээр Америкийн хамгийн сүүлийн үеийн зэвсэгтэйдээ бахархаж байсан боловч Бүгд Найрамдах Улсын сэргийлэхийн анги салбаруудад газар сайгүй бут цохигдсон юм...» 

	 

	гэж хэлж байжээ31.

	Ерөнхийлөгч Трумен 6 дугаар сарын 27-нд агаарын ба тэнгисийн цэргийн хүчээрээ Өмнөд Солонгост дэмжлэг туслалцаа үзүүлэх шийдвэр гаргасан байна. Тэр НҮБ-ын дүрмийг зөрчин тус байгууллагын чуулганаар шахалт хавчилт хэрэглэн байж олонхын саналыг авснаар НҮБ-ын шинж чанарыг буруугаар ашиглан Солонгост «АНУ-ын сэргийлэх үйл ажиллагаа» гэгчийг явуулах «хууль ёсны эрхтэй» болжээ.

	Ли Сын Ман Хэдшу хотод өглөөний, Пёньянд өдрийн, Вонсанд оройн зоог барихыг хүсэж байв. Түүний цэргүүд ухран зугтаасан нь түүнд Хэдшу хотод өглөөний хоол хийх тух олгосонгүй, бас агаарынхаа довтолгоогоор уг ухралтыг зогсоох боломжийг АНУ-д ч олгосонгүй.

	6 дугаар сарын 28-нд Ардын чөлөөлөх арми Сөүлийг чөлөөлөв. Генерал Макартур Агаарын ба Тэнгисийн цэргийн хүчнээ бага зэрэг амжилт олмогц 6 дугаар сарын 30-нд Америкийн цэргийн хүчнийг тус оронд буулгах тушаал өгчээ. 7 дугаар сарын 5-нд Осаны дэргэд Америкийн цэргийн түрүүчийн анги салбарууд болон Ардын армийн анги салбаруудын хооронд анхны байлдаан болов. Ялалт байгуулж заншсан Америкийн түргэн байрлагч хүчин тун сүрхий цохилтод өртөв. Тэд анх удаагаа фашистын генералуудад айж эмээхийг сургамжилсан Зөвлөлт Холбоот Улсад хийсэн домогт Т—34 танктай тулгарсан билээ. Америкийн 75 мм-ийн их бууны сум түүнд туслаа ч яаж ч чадахгүй байв. Америкийн цэргүүд Т—34 танкийг их буугаараа тогтоон барьж чадахгүй болохоороо амь гарахаар санд мэнд зугтааж байв.

	Энэ ялагдал нь 24 дүгээр явган цэргийн дивизийн командлагч хошууч генерал Виллиам Дийнийг 

	 

	«Хойд Солонгосын арми, цэргүүд, тэдгээрийн боловсролын түвшин, зэвсгийн чанарыг бид дутуу үнэлж байсан гэдэгт би үнэмшлээ32» 

	 

	гэсэн дүгнэлтийг хийхэд хүргэжээ. Генерал Дийн ба түүний дивиз түдэлгүй дутуу үнэлснийхээ шанг амсаж эхлэв. Америкийн генералуудыг тэгнэ гэж огт санаагүй байтал Ардын чөлөөлөх армийн ангиуд шөнийн давшилт хийж Тэдшоны дэргэд Америкийн 24 дүгээр дивизийг бүслэн авч, 7 дугаар сарын 20—21-нд шилжих шөнө устгажээ. Энэ үйл явдал бол Америкийн цэргийн түүхэн дэх томоохон ялагдал байлаа.

	 

	 

	Генерал Макартурын сөрөг арга хэмжээ

	Зуны байлдаан эхлэх үед Ардын чөлөөлөх арми газар нутгийнхаа ер гаруй хувийг чөлөөлөн АНУ удаа дараалан хүнд ялагдал хүлээсээр байв. Нэн ялангуяа америкчууд өмнөд солонгосчуудын байдалд ихэд гутарчээ. Өмнөд солонгосчууд Ардын зэвсэгт хүчнийнхнийг урам зоригтой угтаад зогсохгүй бас өөрсдийн партизануудын үйл ажиллагаагаар чөлөөлөх тэмцлийг дэмжив.

	Дайны явцад эргэлт гарч, байлдааныг зогсоох гэрээ хэлэлцээрийг эхэлж болох л байв. НҮБ-д ЗХУ-ын Гадаад явдлын Яамны орлогч сайд Андрей Громыко АНУ-д хандан дайн зогсоохыг шаардав. Америкийн төлөөлөгчдөөс хойд талынхан өмнөд хэсгийг зүй бусаар эзлэн авсан мэтээр дүрсэлдэг явдал нь мухардалд оров. АНУ 38 дугаар өргөргийг хил гэж зөвшөөрөхгүй байгаа тухайд Громыко хэлэхдээ, тэгвэл ардын чөлөөлөх яруу алдарт зэвсэгт хүчний өмнөд хэсэг рүү хийсэн давшилтыг түрэмгийлэн эзэлж байна гэх ямар ч үндэсгүй юм гэжээ. Иргэний дайн хийж байгаагаа хоёр талынхан ойлгох л хэрэгтэй. Громыко түүхэн явдлыг сөхөж ярьсан нь Америкийн НҮБ дахь төлөөлөгчдийг тавгүй байдалд оруулав. АНУ-ын өмнөд мужууд хойд мужуудыг дайран довтлоход иргэний дайн үүссэн ба энэ дайн хойд хэсгийн ялалтаар дууссан билээ. Тэгэхэд хэн ч Хойд Америкийн мужуудын давшилтыг эзлэн түрэмгийлэл гэж үзээгүй юм. Тэд улс орныхоо нэгдэл нягтралын төлөө тэмцэж, тэр байдлаа ч хангаж чадсан. Тэгвэл өнөөдөр БНАСАУ-ын зэвсэгт хүчин мөн л иймэрхүү төсөөтэй байдалд байгаа юм гэж Громыко төгсгөлд нь хэлж байжээ. Түрэмгийлэгчид бол хойд хэсгийнхэн биш, харин АНУ НҮБ-ын сэргийлэх хүчин гэгдсэн өөрийн цэргийн хүчтэйгээ хамт түрэмгийлэл үйлдэгч болох нь илэрхий.

	Америкийн удаа дараагийн ялагдлууд нь Макартурыг стратегиа дахин шинээр боловсруулахад хүргэв. Учир нь түүнд зөвхөн дайн хийх сэтгэлгээ л заяагдсан мэт байлаа. Дайн зогсоох хэлэлцээр байгуулах боломжийг тэр таягдан хаяв. Агаарын ба тэнгисийн цэргийн хүчээр дэмжүүлсэн дайн хийх жүжиглэл явцгүй болох нь нотлогдов. Ардын чөлөөлөх армийнхан АНУ-ын агаарын цэргийн хүчээр давуу байдалд зохицуулан цэргийн анги салбаруудын сэлгэх хөдөлгөөн, хүч нэмэх зэрэг ажиллагааг зөвхөн шөнийн цагаар хийж байв. Макартур явган цэргийн хүчнийг нэмэгдүүлэн давуу болгох замаар хуурай газрын дайныг хурдавчлан явуулах шийдвэр гаргажээ.

	1950 оны 9 дүгээр сарын 21-нд Америкийн усан цэргийн нэгдүгээр дивиз Инчонд бууснаар дайны 2 дугаар үе эхлэв.

	Удаан хугацааны гарз хохирол ихтэй байлдаан, мөн ширүүн бөмбөгдөлтийн эцэст Америкийн ба Өмнөд Солонгосын цэргийн хүчин Сөүлийг эргүүлж авав. Энэ бол уг хотоос үлдэж хоцорсныг нь авсан гэсэн үг юм. АНУ дахин 38 дугаар өргөргөөр Ли Сын Ман ерөнхийлөгчтэй «Сэргээн нэгтгэсэн Солонгос улс» гэгчийг байгуулав. Тэдний одоог хүртэл шууд татгалзаад байсан нэгэн зүйлийн төлөө үүрэг хүлээлгэсэн мэт зүтгээд байсны учир бүр тод болов. Макартурын цэргүүд 38 дугаар өргөргийг нэвтрэх тухай «зөвшөөрлийг» АНУ 1950 оны 10 дугаар сарын 7-нд НҮБ-ын чуулганаар олж авсан юм. Америкийн төлөөлөгчид «тэдний» саналыг тоолж дуусгахаас өмнө Америкийн түргэн байрлагч хүчин ажиллагаандаа оржээ. Тэд техникийн талаар олон дахин давуугаа ашиглан Солонгос - Хятадын хилд хүрэв. Генерал Макартур энэ хязгаарт ч дуусгавар болгомооргүй хүсэж байсан дайнаа үргэлжлүүлэв.

	Макартур Солонгосын дайныг зөвхөн урьдчилсан сорилт мэтээр үзэж байв. Харин түүний жинхэнэ стратегийн зорилт нь Хятадад, хэрэв шаардлага гарвал ЗХУ-д атомын зэвсгээр довтлох явдал мөн гэсэн мэдээлэл АНУ-д тархсаар байв. Нэгэн нөлөө бүхий ерөнхий штабын академийн командлагч хошууч генерал Орвилл А. Андерсон: 

	 

	«Бид дайтаж байна. 

	Надад тушаал өгцгөө, би ганцхан долоо хоногийн дотор Орос улсад таван атомын цооног гаргая» 

	 

	гэж хэлсэн нь илэрхий болов.

	АНУ-д дайны хэнээрхэл эдгээр долоо хоног, саруудад тун ч их газар авав. Энэ үеэр Этиль болон Юлиус Розенберг нар үүний золиос болов.

	АНУ-ыг атомын бөмбөгийн монопол эрхээ алдахад хүргэсэн хэмээх улс төрийн үйл ажиллагаагаар шалтаглан тэднийг атомын тагнуулууд гэж хий хоосон нэрлэжээ. Ийм шалтгаанаас болж тэд энэ зэвсгээ Солонгосын дайнд ашиглаж чадаагүй гэнэ. Шүүх Розенбергт цаазаар авах ял оноосны учир бол ЗХУ-ын гарт энэ зэвсгийг оруулснаар Солонгосын дайны хугацааг «атомын зэвсэг хэрэглэх замаар богиносгох» гэсэн АНУ-ын бодлогод саад учруулсан гэнэ.

	Макартур «төгс ялалтын» дуу хоолойг өндөрт өргөж, ЗХУ, Хятадын байр суурийг үл харгалзан бүх Солонгосыг эрхшээлдээ оруулах ажиллагааг бүрэн дуусгах зорилтыг Трумен хөхиүлэн дэмжиж байлаа.

	 

	 

	Атомын бөмбөг хэрэглэх үү?

	38 дугаар өргөргийг өнгөрөөд генерал Макартур Солонгосын Ардын армид: 

	 

	«Танай зэвсэгт хүчин, цэргийн потенциал нь мөдхөн бүрэн ялагдал хүлээж устах нь зайлшгүй болов... Ийм учир зэвсгээ миний тушаалын дагуу цэргийн хяналтын дор хураалгахыг би танаас шаардаж байна...» 

	 

	гэж тулган шаардав. Хэт яаруу энэ шаардлагадаа тэр хариу аваагүй билээ.

	340 000 хуурай замын цэрэг, 37000 агаарын цэрэг, 59000 тэнгисийн цэрэг болон «НҮБ-ын цэргийн хүчин» болон бусад олон тооны цэргийн техникийг ашиглан Ардын армийн хамгаалалтыг түрэмгийлэн эзэгнэгчид нэвтрэн орсон юм. 10 дугаар сарын 20-нд АНУ-д ихээхэн хөл хөөр болон шуугьсанчлан социалист орны «анхны нийслэл» Пёньян хотыг эзлэн авав. «Тавьсан урхи татчих шиг л боллоо» гэж Макартур их л ихэмсэг байдалтай мэдэгдэж байв. Гэвч тэдний саяхны ялагдал мартагдан, түрэмгийлэгчид өөрсдийгөө хэт өргөмжлөх нь тэр.

	Өөр нэгэн үйл явдал америкчуудыг ихээхэн цочоов. Тэд агаарт баттай ноёрхон, Хойд Солонгост агаараас томоохон цохилт өгснөөр БНАСАУ-ын засгийн газрыг «устган арилгаж» болно гэж тооцоолж байв 11 дүгээр сарын 8-нд Ф—51 «Мустанг», Ф—80 «Шуутин Стар» онгоцнуудын нисэгчид пуужин ба напалмын бөмбөг тээгч Б—29 «Супер-фортресс» онгоцнууд агаарын замыг сайтар чөлөөлсөн гэж итгэж байлаа. Гэтэл гэнэтхэн «Мөнгөн цагаан сум» агаарт дүүлэн гарч, хурдан шаламгай маневр хийн агаарын дээрэмчдийг нэг нэгээр нь тэнгэрээс зайлуулан устгасаар байв. Энэ бол МИГ—15 онгоцнууд байлаа. Түүхэнд анх удаа тийрэлтэт нисэх онгоц хэрэглэсэн энэ агаарын тулалдаанд МИГ—15 онгоц Америкийн мөн тийм онгоцнуудаас илүү давуу болох нь нотлогдсон юм.

	Бас үүнээс ч дор юм болов. 11 дүгээр сарын 24-нд Америкийн Өмнөд Солонгосын мөн «НҮБ-ын цэргийн хүчин», «ялалтын давшилт» хийхдээ хамтарсан тэмцэлд нэгдэн нийлсэн Ардын зэвсэгт хүчин ба бөмбөгдөлтөд газар нутаг нь нэрвэгдсэн Хятадын сайн дурынхны сөрөг давшилттай тулгарсан билээ. Сөрөг давшилт нь хэдхэн өдрийн дотор түрэмгийлэгч хүчний зэвсэг техник, цэргийн хүчинд айхавтар хүчтэй цохилт өгөв. Дайснууд эмх замбараагүй зугтааж эхлэв. «НҮБ-ын цэргийн анги нэгтгэлүүд» бүрэн ялагдал хүлээж, Америкийн түргэн байрлагч хүчин түүхийнхээ буцалтгүй ухралтад оров. Энэ сүйрэл нь 1812 онд Наполеоны Березинагийн дэргэд бүрэн бут ниргэгдсэнтэй зүйрлэм их байлаа. Хэд хэдэн жилийн хойно ч энэ ялагдлын ул мөр арилсангүй. Америкийн амьд үлдсэн цэрэг, офицеруудын сэтгэлд өвлийн хүйтэнд зам харгуйгаар дутаан явсан аймшигт дүр зураг ямагт тодорно. Түрэмгийлэн эзлэгчдийн санал алдагдахад партизануудын тэмцэл багагүй нөлөө үзүүлсэн юм. Энэ «хоёр дахь фронт» ар талаас хүч сэлбэх ажиллагаанд багагүй бэрхшээл сүйрэл учруулж байв.

	Ардын зэвсэгт хүчин ихээхэн хурдтайгаар 38 дугаар өргөрөг рүү ойртсоор байлаа. Тэд 12 дугаар сарын эцсээр энэ шугамд хүрэв.

	Макартур улам ч шаргуугаар атомын зэвсэг хэрэглэхийг зорьсоор байв. Тэр 1954 оны 1 дүгээр сард: 

	 

	«Би Солонгосын дайныг аравхан өдрийн дотор ялалтад хүргэж болох л байсан. Би Манжуураас Юлу гол хүртэл, мөн Солонгосын зүүн хойд хязгаарын Антунгаас Зөвлөлтийн хилийн ойролцоо орших Хонхон хүртэлх нутагт оршиж байгаа дайсны стратегийн хувьд хамгийн чухал агаарын цэргийн баазуудад гучаас тавин атомын бөмбөг хаясан сан бол дээрх ялалтад хүрч болох байсан33» 

	 

	гэж үнэнээ хүлээсэн нь бий.

	1950 оны 11 дүгээр сарын сүүлчийн нэгэн өдөр болсон хэвлэлийн бага хурал дээр ерөнхийлөгч Труменд түүний 

	 

	«АНУ цэргийн байр сууриа бэхжүүлэхэд бүхий л арга хэмжээ авах болно» 

	 

	гэж хэлсэн нь ямар учир утгатай болох тухай асуулт тавьжээ. Мөн цөмийн зэвсэг хэрэглэх эсэх тухай тавьсан асуултад ерөнхийлөгч хариулахдаа: 

	 

	«Энэ бол бидний мэдэлд байгаа бүхий л төрлийн зэвсгийг хамруулан хэлж байгаа юм» 

	 

	гэжээ. Нэгэн сурвалжлагч түүнээс: 

	 

	«Энэ нь тэгвэл цөмийн зэвсгийг хэрэглэх талаар их санаа тавьж байгаа хэрэг мөн үү?» 

	 

	гэж лавлан асуухад тэр: 

	 

	«Тийм ээ, түүнийг хэрэглэх талаар их санаа тавьж байна34» 

	 

	гэжээ.

	Энэ ичгүүр сонжуургүй мэдэгдэл нь дэлхийн олон нийтийн хүчтэй эсэргүүцэлтэй тулгарсан бөгөөд АНУ урьд хожид хэзээ ч ийм их эсэргүүцэлтэй тулгарч байгаагүй билээ. Европын НАТО-гийн түншүүд нь хүртэл уг бодлогыг тууштай эсэргүүцэв. Ерөнхийлөгч байсан Гувер ба генерал Макартур нар дэлхийн олон нийтийн эсэргүүцлийг үл хайхран атомын зэвсгийг зайлшгүй хэрэглэх эсрэг чиг шугамыг баримталсаар байв. 

	Трумен элдэв янзын бодолд автан байлаа. Энэ зэвсгийг хэрэглэвэл ЗХУ дайны өргөжин тэлэхийг зүгээр хараад сууж байхгүй, тиймээс дайн улам ихээр шатлан өргөжих болно. Түүнээс гадна бүрэлдэхүүнд нь аюул хор учруулахгүй ч гэсэн НАТО-г хүнд дарамтад оруулах болно. Трумен өөрийнхөө дотоодод зарим өөрчлөлт хийхээр шийдвэрлэв. 1951 оны 4 дүгээр сард тэр Макартурыг огцруулав. Түүний оронд генерал Рижвейг томиллоо.

	 

	 

	«Тахал таригч генерал»

	Рижвей ес суртахууны хувьд доройтолд орж, сарниж бутарсан дивизүүдийг хүлээж авав. Хойд Солонгосын зэвсэгт хүчин дахин Сөүлийг эзлэн авав. Рижвей: 

	 

	«Сөүлээс хойд зүгт хэдхэн милийн зайд зугтааж байгаа армитай би таарав. Би иймэрхүү зүйлтэй ер таарч байгаагүй. Иймэрхүү явдлын гэрч дахин бүү болоосой гэж бурханд залбиръя. Тэд хүнд их буу, пулемёт болон бүх төрлийн хүнд зэвсгээ хаян зугтаажээ. Зөвхөн цөөн тооны хүмүүс зэвсэгтэйгээ үлджээ. Тэд ердөө л хойноосоо хөөж яваа армиас хэдэн милийн зайтай холдох гэсэн бодол санаанд хөтлөгдөж байлаа. Би машинаасаа буун замын голд зогсоод тэднийг зогсоох гэж оролдов. Уг хэрэг маань яг л Хан мөрний усыг зогсоох гэсэн оролдлоготой адил болж билээ» 

	 

	гэж мэдэгдэж байв35. Генерал Рижвей АНУ-ын цэргийн түүхэнд хамгийн урт ухралтын тухай тодорхойлон бичсэн хүн юм.

	Түрэмгийлэгчид ихээхэн хохирол үзэж байлаа. Англи, Австрали Турк, Филиппин, Тайланд, Канад, Шинэ Зеланд, Грек, Франц, Бельги, Люксембург, Нидерланд зэрэг орнуудын цэргээс бүрдсэн НҮБ-ын сэргийлэх хүчин гэгч үнэн хэрэгтээ бут цохигдон зөвхөн нэрийн төдий зүйл болж үлдэв. Түрэмгийлэгч хүчин давшилт хийх гэж оролдох бүрийдээ ихээхэн цус асгаруулах шаардлагатай болж байлаа. Зөвхөн 1951 оны дөрвөөс долоодугаар сар хүртэлх хугацаанд тэд 60000 цэрэг, 700 их буу, 1000 гаруй нисэх онгоцоо алджээ.

	Атомын дайныг хамгаалан дэмжигч Алберт Горес гэгч Макартурын үзэл санааг дэмжин бүх Солонгосыг атомын хөнөөлд оруулж хүн амын нь хувь заяаг гаргуунд нь хаяхыг зорьж байв. Ингэх хэрэгтэй болсныхоо учрыг тэр 

	 

	«Солонгос бол Америкийн цэргүүдийг яргалах газар болж хувирав. Дэслэгч генерал Рижвейгээр удирдуулсан цэргийн захиргааныхан одоогийнхоо улс төрийн чиг шугамыг өөрчлөхгүйгээр цэргийн хүчээр төгс ялалт байгуулж чадахгүй» 

	 

	гэсэн мэдэгдэлд үндэслэж байлаа.

	Дивизүүдээ давших байлдаанд цусаа асгаруулахаас өөр ямар ч амжилт олохгүй гэдгийг Рижвей гашуун туршлагаасаа мэдэж авав. Тэр олон улсын хуулийн дагуу авч үзвэл цэргийн гэмт хэрэг буюу нийт хүн төрөлхтний эсрэг үйлдсэн ялт хэрэг гэмээр байдалд дайныг явуулах болов. Иймэрхүү үйл ажиллагааг Нюренбергийн олон улсын цэргийн шүүх, Гаагын хэлэлцээрээр ялт хэрэг гэж үздэгийг америкчууд түүнд оролцож байсны хувьд сайн мэдэх билээ.

	1952 оны нэгдүгээр сарын сүүлчээр Канвон мужийн нэгэн жижиг тосгоны оршин суугчид Америкийн нисэх онгоцны барааг дахин харжээ. Тэд бас л напалмын бөмбөг хаях байх гэж айцгаан зугтацгаасан юм. Гэвч дэлбэрэлт болсонгүй, онгоцнууд уг сууриныг тойрон ниссээр байлаа. Тэд тэсрэх болон напалмын бөмбөгийн аль алиныг хаясангүй, харин таг нь газарт буухдаа торхийн нээгддэг хачирхалтай торхнуудыг хаясан билээ. Зарим сониуч хүмүүс түүнийг сонирхон ойртож үзвэл цасан дотор олон тооны ялаа, бясаа, аалз байхыг олж харжээ. Ийм ажиллагааг бас Балнамри тосгонд давтан үйлдэв. Шинжилгээний группийнхэн уг газарт ирэхээс өмнө тэр нутгийн зарим хүмүүс Солонгост иймэрхүү хэлбэр, маягтай амьтдыг огт мэдэхгүй тул гэнэдэн тэдгээр шавж хорхойнуудад хүрсэн байна. Тэдгээрээс 50 хүн тахлаар өвчилсний 36 нь үхжээ.

	Өдөр бүр иймэрхүү бөмбөг хаясан тухай олон газраас мэдээлэл ирж байв. Тэдгээр шавж нь тахал, булчин задрах өвчин, хижиг, боом зэрэг аюултай халдварт өвчнүүдийг тараагчид байлаа. Генерал Рижвей «тахлын генерал» гэдэг шинэ нэртэй болов.

	Ерөнхий командлагч бас өөр нэгэн шинэ зэвсэг хэрэглэв. 1951 оны 5 дугаар сарын 6-нд Нампо хотод дөрвөн ширхэг бөмбөг хаяжээ. Тэдгээр нь дэлбэрсэн дороо хар утаа үүсгэн дараа нь шар, эцэст нь өнгөгүй манан газрын гадарга дээгүүр татуулна. Тэр нь хлор шиг үнэртэх ба хоёр цагийн дараа замхран арилна. Энэ бөмбөгний уршгаар 480 хүн амьсгал нь боогдож үхжээ. Тэд нь олон улсын жигшил зэвүүцлийг төрүүлсэн энэ зэвсэгт хэлмэгдсэн анхны хүмүүс байлаа. Дэлхий даяар энэ зэвсгийг эсэргүүцсэн санал нэгтэй дуу хоолой цуурайтав. Олон улсын шүүн магадлах комисс Солонгост очив. Тэр улсаас ирсэн мэдээ тун ч аймшигтай байлаа. Тийм учраас тэнд очсон комиссынхон асуудлыг өрөөсгөл болохгүйн тулд НАТО-гийн орнуудаас ажиглагчдыг оролцуулав. Тэдгээр комиссууд үзэж мэдсэн зүйл болгоноо тэмдэглэж явахдаа айж эмээснээ далдлан нууж байсан биз ээ.

	Синхон мужид 1950 оны 10 дугаар сарын 17-ноос 12 дугаар сарын 7 хүртэл хоёр сар хүрэхгүй хугацаанд Америкийн түрэмгийлэн эзлэгчид 35 383 энгийн номхон ард иргэдийг алж устгажээ. Синчон хотод Америкийн командлагч Харрисоны тушаалаар насанд хүрсэн 600 хүн, гурван зуун хүүхдийг цооног нүх рүү хөөн аваачиж оруулан дээрээс нь бензин цацан галдан шатаажээ. Харрисон үүний зургийг авч үлдсэндээ сэтгэл нь их ханамжтай байв. Энэ аймшигт явдал 1958 оны 10 дугаар сарын 18-нд болсон бөгөөд энэ мэт яргалалд нэрвэгдсэн хот тосгодын тоо учиргүй олон болжээ. Комиссын мэдээллийн зарим хэсгээс үгчлэн авч үзвэл: 

	 

	«1950 оны 10 дугаар сарын 18-нд Америкийн цэргүүд Сон Сан Ри тосгоны бүх оршин суугчдыг хүүхдүүдийн нь хамт сургуулийн байшин руу хөөн аваачжээ. Хүчиндүүлээгүй Ким Хва Сил хүүхнийг чармай нүцгэлэн сургуулийн хашаанд туун аваачсан байна. Бүх олзлогдсон хүмүүсийг уг бүсгүйг цаашид тамлан зовоох үед дэргэд нь байлгахаар албадан авчирсан юм. Нэг метр хэртэй урт саваа модыг тэд уг эмэгтэйн умай руу оруулан шаахад тэр даруйдаа үхэв. Түүний хүүрийг утасны шонд дүүжилсэн ба америкчуудыг тэндээс зайлж гарах хүртэл тэнд өлгөөстэй байсан юм. Бүх үйлдлийн зургийг америкчууд авч байсан36. Нэг хоногийн дараагаар уг тосгоны бүх оршин суугчдыг буудан устгасан билээ.

	 

	 

	Цаг тутам 7 464 725 доллар

	ЗХУ болон социалист бусад орнууд, дэлхийн ардчилсан олон нийт мөн эхний үед АНУ-ын улс төрийн бодлогод албан шахалтаар татагдан орсон орнууд хүртэл анх удаагаа дайныг зогсоохыг шаардав. АНУ-ын засаг захиргаа 1951 оны 1 сарын сүүлчээр энэ шаардлагыг биелүүлэхээс өөр аргагүй болсон боловч тэд хэт өндөр болзолт шаардлага тавих замаар хэлэлцээр хийхийг эсэргүүцэхийг ерөнхий штабтаа нууцаар зааварлаж байлаа. Рижвей хайр найргүй бөмбөгдөлтөөрөө БНАСАУ-ыг өвдөг сөхрүүлнэ гэж тэд бас л итгэсээр байсан юм. Хэлэлцээр хийдэг юм аа гэхэд АНУ наад зах нь бага хурлын индрийг ялагдлаа ялалт болгон хувирган дүрслэхэд ашиглана гэж найдаж байв. АНУ-ын төлөөлөгчид Өмнөд Солонгост хойд хэсгээс томоохон нутаг дэвсгэрийг нэгтгэн нийлүүлэх шаардлага тавьж байв. Энэ тулгасан шахалтыг БНАСАУ хэзээ ч хүлээж авахгүй нь мэдээж юм. Энэ үеэр Рижвей байлдааны ажиллагаагаа ер зогсоосонгүй. 8 дугаар армийн дээд командлагч генерал ван Флийт «коммунист зөрүүд» байдлыг «үзэн ядаж» байгаагаа илэрхийлэн, өөрийнхөө армийн цохилтын хүч чадлыг магтан сайрхаж байв. Ван Флийтийн удирдлагын дор явуулсан «Давамгайлал» гэж томьёолсон ажиллагаа харамсалтайгаар төгссөн билээ. Ийм ялагдал хүлээснийхээ дараа ч америкийн төлөөлөгчид хэлэлцээрийг ялагч, ялагдагчийн байр сууринаас үргэлжлүүлэн хийхийг хүссэн юм.

	Хуурай замын хүчирхэг цэргийн хүчнээрээ ялалт байгуулна гэж бодсон Америкийн цэргийн эрхтнүүдийн төсөөлөл бүтэшгүй болох нь илрэв. Эдгээр цэргийн хүчин ёс суртахууны хувьд ихээхэн эмзэг байв. Цэргийн шүүн таслах хурлын тоо нэмэгдсэн нь үл ойлгогдох, учир утгагүй энэ дайнд нэрвэгдэн ёс суртахуун бие сэтгэлийн хувьд доройтолд орсон цэргүүдийн эсрэг тэмцэх муйхар арга хэрэгсэл болов.

	Америкийн агаарын цэргийн хүчин сар ирэх бүрийд улам хүчтэй хамгаалан эсэргүүцэх их бууны шуурган галтай тулгаран, түүнээс гарч чаддаг юм аа гэхэд аймшиг төрүүлсэн МИГ—15 онгоцны цохилтод өртөнө. Ийм учраас Америкийн нисэгчид ихэвчлэн ямар ч хамгаалалтгүй тосгон суурин, хотуудыг дайран бөмбөгдөж байлаа. Тэдний энэ байлдааны ажиллагаа нь цэрэг - стратегийн ач холбогдлоо алдан энгийн оршин суугчдыг гэсгээн цээрлүүлэх дагнасан ажиллагаа болж хувирав. АНУ-ын агаарын цэргийн хүчин Солонгосын дайнд нийтдээ 1 040 708 удаа нислэг хийж, сард 28 000 тонн бөмбөг хаяжээ. Гэтэл дэлхийн 2 дугаар дайны үед Европ ба Африкт 17 000 тонн бөмбөг хаясан байна. АНУ энэ дайнд 4000 орчим нисэх онгоцоо алдав.

	АНУ 1952 онд дайн хийх ба зэвсэглэлд цаг тутам 7 464 725 доллар зарцуулж байлаа. АНУ-ын зэвсэглэлийн аж үйлдвэр удаан хугацааны турш хүсэн хүлээж байсан ашиг хонжоогоо олжээ. Капиталист энэ ашиг орлогын төлөө нэг сая гаруй солонгосчууд, 142 мянган америкчууд амьдрал, эрүүл мэндээ золиосонд гаргасан юм. Цагаан ордныхон, их хурал, төрийн департамент, пентагоныхон нэгэн эрх мэдэл бүхий аюултай зүйлийг бий болгосон нь цэрэг - аж үйлдвэрийн хамслын төлөөлөгчид билээ. Улс төр нийгмийн бүх хүрээнд зэвсэглэлийн аж үйлдвэр давамгайлах болсон нь эдийн засаг, гадаад бодлого, оюун санааны хүрээг улам ихээр милитарчлав. Солонгосын дайны хор уршиг бүхий энэ дагавар өнөөдөр ч АНУ-д хүнд байдал бий болгосоор байна. Ерөнхийлөгч Эйзенхауэр огцрохдоо шинээр үүссэн энэ хамсал үнэн чанартаа засаг төрийн үйл ажиллагааг явуулж байгааг ойлгосон юм.

	1952 оны эцсээр Дуайт Д. Эйзенхауэр ерөнхийлөгчөөр сонгогдов. Тэр дайн зогсоохыг амлав. Тэр дайны төгсгөлийг «Америкийн энх тайван» гэж дуртайяа нэрлэх байсан ч хуурай, агаар, усан замын цэргийн хүчнийхээ сүүлчийн үйл ажиллагаанууд няцаагдашгүй эсэргүүцэлтэй тулгаран сүйрч байгааг анзаарахгүй өнгөрч чадсангүй.

	1953 оны 6 дугаар сарын 27-нд АНУ дайн зогсоох тухай хэлэлцээрт гарын үсэг зурав.

	Социалист хамтын нөхөрлөлийн үүслийг зэвсгийн хүчээр устгах гэсэн анхны оролдлого балран унав. Энэ оролдлогоо бүс нутгийн дайн явуулж биелүүлэхийг зорьж байв. Бүтэмжгүй явдал, ялагдлаар дүүрэн бүс нутгийн дайн явуулах онол өнөөг хүртэл АНУ-ын империализмын стратегийн гол чиглэл болсоор байна. Вьетнамын эсрэг хийсэн дайн «тусгай зориулалтын» бүс нутгийн шинж чанартай эхэлсэн юм. Гэвч тэр дайн АНУ-ын ялагдлаар төгссөн билээ. Социалист орнуудын эв нэгдэл, олон улсын энх тайвны хөдөлгөөн нь Вьетнамын ард түмэнд шийдвэрлэх дэмжлэг туслалцааг үзүүлж байсан. Ямар ч хамгаалалтгүй жижиг арал Гренадаг «эзэлсэн» явдал нь НҮБ-ын тогтоолд заасанчлан сонор соргог дэлхийн олон нийт АНУ-ын түрэмгийллийг тун ч хязгаарлагдмал болсныг харуулсан билээ. Энэ стратегийн улс төрийн тод томруун алдааны нэг бол социализм болон империализмын эсрэг хүчний дотор шургалан орж бусниулан бутаргаж болно гэж үздэг явдал юм.

	Вальтер Липпманн дайн эхлэхээс хэдхэн хоногийн өмнө буюу 1950 оны 6 дугаар сарын 20-нд «Нью-Йорк Геральд Трибон» сонинд дараах нэгэн гайхалтай дүгнэлт нийтлүүлсэн билээ. 

	 

	«Барууныхан байнга л өөрсдөө тэмцэх юм. Оросууд иймэрхүү зүйлийг хэзээ ч хэрэглэж байгаагүй. Энэ бол Ази тивд явуулах Зөвлөлт, Америкийн улс төрийн бодлогын хоорондын хурцадмал зөрчлүүдийн нэг билээ» 

	 

	гэжээ. Липпманны бодлогогүйхэн хэлсэн энэ үгийг бидний үгээр эмхлэн дараах маягаар илэрхийлж болно. Энэ нь: капитализмаас социализмд шилжих хувьсгалт шилжилт нь хөндлөнгийн оролцоо шаардахгүй харин улс орнуудад зайлшгүй зүй тогтлын дагуу явагдана. Зөвхөн хувьсгалын эсэргүү явдал нь хөлсний цэргүүдтэй байдаг. Тэдгээр нь 1914 онд Мексикт, 1918 онд Зөвлөлт Орост, 1950 онд Солонгост цөмрөн орсон билээ. Энэ бүхний цаана байнга АНУ ажиллаж байдаг гэсэн үг юм.

	
«АРИУН ГАЛ» ИРАНЫ НЕФТИЙН ЭХ УНДАРГУУД

	Иран улсын түүх нь энэ зууны эхээс 1979 оны бослогын ялалт хүртэл баялгаасаа болж зовлонгийн далайд орсон орны түүх байлаа.

	Энэ зууны эхээр зарим худалдаачид олон мянган жилийн тэртээгээс нааш Персийн булангийн орчмын орнуудын дуган сүмүүдийг нүд гялбам хурц гэрэлтэй байлгаж чаддаг «Ариун галын» талаар их санаа тавих болов. Английн инженер Виллиам Кнокс д’Арки энэ галын эх булгийн талаар шуналтай гэгч нь судалгаа явуулжээ. Шах түүнд олгосон 200 000 алтан франкийн дэнчинтэй баримт бичигтээ: 

	 

	«Ажлын асар их ололт амжилт, онцгой нөхөрсөг харьцаагаараа Их Британи ба Персийн хүчирхэг засгийн газруудыг хооронд нь холбосон инженер Виллиам Кнокс д’Арки болон түүний хань хамсаатнуудад, мөн бүх хойчийг нь залгамжлагчид, найз нарт 66 жилийн турш Персийн газрын гүнийг өөрийн дураараа судлан шинжилж, ухаж малтан гарган авсан бүхий л бүтээгдэхүүнээ өөрийн халдашгүй өмч болгон өвлөх их эрх мэдэл, хязгааргүй эрх чөлөөг олгов37...» 

	 

	гэжээ.

	Энэ бичиг эхлээд ямар ч ач холбогдолгүй мэт байлаа. д’Арки эрэл хайгуулынхаа ажлыг болихын даваан дээр хүссэн зорилгодоо хүрсэн юм. Энэ бол цөлийн хөрсөнд өрөмдсөн цооногоос нь нефть оргилон гарсан явдал байв. Нефтийн асар хүчтэй оргилуур гаргасан тухай мэдээг Английн худалдаачид их л соргогоор хүлээн авав. Тэд шахын бичгийг зургаан сая стерлингийн фунтээр солихыг инженерт санал болгов. Гэвч д’Арки энэ саналаас нь татгалзжээ. Тэр Ираны эл хуль элсэн цөлд байхдаа энэ оронд ашиг хонжоо хайгчдыг оруулахыг хориглохыг хүссэн тийм явцуу үзэл санаанд гүн автжээ.

	Энэ түүх зөвхөн домог төдий зүйл ч байж мэдэх боловч ингэж хэлэлцсээр иржээ. Ийм ч учраас инженер хожим нь амийг нь хороох гэсэн оролдлогуудаас хэд хэдэн удаа мултран гарчээ. Дур нь гутсан тэр эр уг баримт бичгийг эх нутаг руу явах замдаа устгахаар зэхэн байжээ. Гэтэл түүний суусан усан онгоцны тавцан дээр нэгэн лам уулзан ярилцахдаа өөртэй нь адил үзэл санаатай хүн гэдгээ мэдэгдсэн бөгөөд Ираны ард түмнийг ухуулан сэнхрүүлэхэд нь санхүүгийн их бэрхшээл учирснаа хэлжээ. д’Арки түүнд уг баримт бичгийг шилжүүлэн өгчээ. Гэвч эл лам Английн тагнуулын газрын туршлагатай төлөөлөгч болохоо харуулсан бөгөөд уг бичгийг Английн буюу эсвэл Америкийн нефтийн пүүсүүдэд худалдах эрх ийнхүү түүний гарт оржээ.

	Рокфеллерын Стандарт-Ойл компанийн төлөөлөгчид Ираны нефтийн түүхийг үлгэр домог мэтээр үзэн түүнийг худалдан авахаас татгалзаж байв. Хожим нь Английн засгийн газар уг капиталынхаа 56 хувийг Детердингийн Шелл компанийн салбар пүүс болох Бирмийн Ойл Компани үлдсэн хувийг нь эрхшээлдээ оруулан худалдан авав. Их Британи улс нефтийн зах зээлийн ажиллагаанд оролцон түүнийг худалдан авагч орон болоход далайн цэргийн командлагч Уинстон Черчилль ихээхэн шахалт үзүүлжээ. Тэр нефтийн стратегийн ач холбогдлыг мэдээд, цэргийн хөлөг онгоцнуудыг нүүрс хэрэглэгчээс нефть хэрэглэгч болгон өөрчилсөн юм. Ийнхүү Англи улс дэлхийд анх удаагаа нефть ба нефтийн бүтээгдэхүүнийг хэрэглэгч томоохон хувь нийлүүлсэн нийгэмлэгтэй орон болов.

	Рокфеллер өөрийнхөө төлөөлөгчдийн харалган, юмны учир олдоггүйг мэдээд ихээхэн бачимдсан боловч нэгэнт оройтсон байв. Юуны өмнө Англо-Ираниан Ойл Компани Иранаас хэрхэн ашиг олж байгааг Стандарт Ойл компани ойлгох хэрэгтэй болов.

	 

	 

	Нефтийн цоргыг хаав

	Англи-Ираны нефтийн компанийн (АИНК) баялаг өсөхийн хэрээр Ираны ард түмний ядуу зүдүү байдал улам нэмэгдэв (Ираны хөдөлмөрчдийн дундаж нас гуч ч хүрэхгүй байлаа).

	АИНК Өмнөд Иранд тус улсын дотор бас нэг тусгаар улсыг байгуулсан билээ. Түүнээс Иран улсад оруулах орлогыг авч байгаа ашигтай нь харьцуулахад өчүүхэн бага байлаа. Гэвч энэ орлогын ихэнх нь Ираны шагийн хувийн хадгаламжид ордог байв. Үйлдвэр хөгжсөнтэй уялдан ажилчин анги үүсэж хөгжин түүнийг 1941 онд байгуулагдсан коммунист чиг баримжаа бүхий Туде нам (Ардын нам) тэргүүлэв. Энэ нам идэвхтэй үйл ажиллагаа бүхий үйлдвэрчний эвлэлийг байгуулахад нөлөөлж байлаа. Ираны нефть олборлох үйлдвэрүүдийг улсын болгох тэмцэл эхлэв.

	Стандарт Ойл компанитай үйл ажиллагаагаа хоршсон АНУ-ын улс төрийн бодлоготнууд мөн л нефтийн эх булаг олж авах арга замыг эрэлхийлэх болов. Тэд уг боломжийг дэлхийн хоёрдугаар дайны үеэр олж авав. Ираныг нацист Германы холбоотон болгохгүй, төвийг сахисан байдалд байлгах зорилгоор 1941 онд тус оронд Гитлерийн эсрэг эвслийн орнуудын цэрэг орж, шах Резаг огцрон хүүдээ эрх мэдлээ шилжүүлэхийг шаардсан юм.

	Америкийн генерал Норман Швартцкопф шинэ эзний төлөө сэргийлэн хамгаалах ангийг байгуулах, армийг нь сургах даалгаврыг авчээ. АНУ Ираны армид нөлөө үзүүлснээр эрт орой хэзээ нэгэн цагт эдийн засгийн эрхшээлдээ оруулж болно гэж найдлага тавьж байлаа. Дайны дараагаар Зөвлөлтийн арми хэлэлцээ ёсоор Ираны Азербайжан ба Курдистанаас гарахад Швартцкопфын сэргийлэн хамгаалах ба армийн ангиуд дайран орж, тэдний олж авсан эдийн засаг, соёл, улс төрийн талаар өөрөө засан тохинох эрхийг устгасан юм.

	Тэр үед доктор Мохаммед Моссадык нефтийн эх булгуудыг улсын болгох тухай өргөдлийг парламентад гаргасан боловч өргөдлийг нь хэрэгссэнгүй. Моссадык бол лалын шашныг шүтдэг, хуулийн сайн өмгөөлөгч боловч хувьсгалч үзэлтэй хүн биш байв. Харин тэр улангассан үндэсний үзэлтэн байсан бөгөөд АИНК-аас улсад өгч байгаа өчүүхэн бага мөнгөнд дургүйцэн хилэгнэж байв.

	1950 онд АИНК одоо хүртэл мөрдөж байгаа хэвшлийнхээ эсрэг арга хэмжээ авсан тухайгаа албан ёсоор юу ч мэдэгдсэнгүй. Ийнхүү улсын орлогод орох зургаан хувь нь Иран улсад зүй ёсоор төлөгдөж байгаа эсэх нь тодорхойгүй байсан тул Моссадык тэмцлээ үргэлжлүүлэв. Тэр нефтийг улсын болгох тухай шаардлагаа дахин гаргав. Харин энэ удаа түүний талд ард түмэн зогсож байлаа. Түүний өргөдлийг хэлэлцэж байх үеэр Тегераны хамгийн том лалын сүмийн үүдэнд олон мянган хүмүүс цугларан: «Ираны нефтийг иранчуудын мэдэлд өг!» гэж шаардаж байв.

	1951 оны 3 дугаар сарын 6-нд парламент нефтийг улсын болгохыг зөвшөөрчээ. Тэгэхдээ Ираны хаант улс ба д’Арки нарын хооронд байгуулсан гэрээг үндэс болгожээ. Чухамдаа хувь хүнд олгосон газрын баялгийг эзэмших эрхийг Англи улс гуйвуулан завшсан нь хууль бус ажээ.

	АНУ-ын нефтийн үйлдвэрүүдийн эзэд энэ үйл явдлыг их л таашаангуй чимээгүйхэн ажиглан харж байлаа. Стандарт Ойл ба Техасын нефтийн зарим миллиардтангууд одоо л бидний оролцох цаг ойртлоо гэж бодож байв. Тэд дараах хоёр зүйлийг тооцоолж байв. Нэг бол английн өвийг шууд залгамжлан авах уу гэдэг асуудал байв. Энэ боломжийг ашиглах зорилгоор Техасын Нефтийн үйлдвэрийн эзэн харгис этгээд Хант Иран орохоор явжээ. Эсвэл Иран улс тээвэрлэх боломжгүй учраас нефтийн эх булгийг яах ч аргагүй болно. Ийм тохиолдолд АНУ-ын нефтийн пүүсүүд АИНК-ын худалдан авагчийн үүргийг шууд гүйцэтгэн хожим нь Ирантай харьцаж болох юм гэж үзэж байв. Энэ нь ч илүү бодитой байлаа.

	Улсын болгосон шийдвэр гаргасны маргааш нь Ираны ерөнхий сайд Али Рацмараг гудамжинд буудан алжээ. Рацмара бол Английн дотнын холбоотон, Иранд суугаа Английн элчин сайд ноён Франкис М. Шефхердийн найз байв. Тэр Америкийн юм бүхнийг үзэн ядаж, улсын болгох явдлыг болиулахын төлөө тэмцэхээ англичуудад амласан байна. Ийм ч учраас түүнийг хороосон энэ ажиллагаанд Америкийн албаныхан оролцсон юм биш байгаа гэсэн таамаглал тэр дороо үүсэн гарав.

	Улсын болгох үйл ажиллагаа зөвхөн цаасан дээр үлдэж хоцров. Ийм цаасыг АИНК-ын захирал Норман Рихард Седдон хүлээн авсан боловч энэ нь түүнийг түгшүүлээгүйгээр үл барам ажил хаясан ажилчид руу гал нээлгэхдээ ч тэр санаа зовоогүй билээ. 1951 оны 3 дугаар сарын эцсээр Абадан хотод Английн «Фламинго», «Вилд Гуус» гэдэг байлдааны хоёр хөлөг онгоц ойртон ирж, их буунуудаа нефтийн боомт хот руу чиглүүлэхдээ «Английн үйлдвэрүүдийг хамгаалалтдаа авах гэсэн юм» хэмээн тайлбарлаж байв. Их бууны хараан доорх ажил хаясан ажилчдын тоо 6000-аас 12000 болтлоо өсөв. Гурав дахь байлдааны хөлөг онгоц боомтод хүрэлцэн ирэв. Дөрөвдүгээр сарын хорин наймнаас эхлэн Ираны ерөнхий сайд болсон Моссадык АИНК-ын бүхий л өмч хөрөнгийг даруй Ираны мэдэлд шилжүүлэхийг АИНК-д тодорхой мэдэгджээ. Энэ шийдвэр нь АИНК-ын худалдааны эздийг тийм ч их сандралд оруулсангүй. Тэд хариуд нь шатахуун зөөдөг 155 хөлөг онгоц бүхий флотоо нутагтаа буцаажээ. Иран улс нефтидээ живэх гэж үү! АИНК-ын эзэд Лондон руу явахдаа Моссадыкийг хэцүүднэ гэдгийг тодорхой мэдэж байв.

	Иран улс хүнд бэрх өдрүүдийг өнгөрөөж байлаа. АНУ ч хүртэл Ираны нефтийг зөөх бэлтгэлгүй байжээ. Гайхалтай нь Моссадык америкийн ерөнхийлөгч Труменээс туслалцаа эрэлхийлж байв. Ерөнхий сайд америк маягийн тоглоомыг ойлготлоо ихээхэн удсан юм. Нефтиэр гачигдсан Европ тив хэт өндөр үнээр, АНУ-ын нефтийг худалдан авах хэрэгтэй болсон ба АИНК нь нефтийнхээ эх булгаас таслагдсан тул энэ наймаанд оролцож чадахгүй дэмий л ажиглан харж байв.

	Тийм боловч АНУ НАТО-гийн түнш Англи улсад нэр хүндээ алдаагүй ба Моссадыкт улсын болгосон үйл ажиллагаагаа хүчингүй болгохыг шаардсан нотыг гардуулжээ. Энэ нот бичгийн агуулга нь үүний өмнөхөн Америкийн элчин сайд Хенри Ф. Градитай хийсэн ярилцлагаас хачин их зөрүүтэй байлаа. Энэ хүн түүнд англичуудтай харьцахдаа «хэт ёсорхуу байж болохгүй» гэж зөвлөж байв.

	 

	 

	Зөрүүд ерөнхий сайд

	Моссадык олон нийтийн шахалтын доор АИНК-тай хийж байсан бүхий л гэрээ хэлэлцээрийг зогсоов. Уг компани Ираны дээд хэмжээний оролцоонд найдлага тавьснаараа учирсан гарз хохирлоо нөхөж олохыг зорьж байв. Ерөнхий сайд эдийн засгийн хүнд бэрхшээлтэй байгаа үед бүрэн эрх олгохыг шаардав. Гэвч Шах Мохаммед Реза онц бүрэн эрх олгохоос татгалзав. Үүний учир нь худалдаанд хориг тавьснаар түүний хувийн хадгаламжийн мөнгө мэдэгдэхүйц хорогдсонд оршиж байлаа. Үүний дараахан 6 дугаар сарын 13-нд Моссадык огцров.

	Юу болохыг хэн ч, бүр өвгөн настай Моссадык хүртэл өөрөө мэдээгүй байтал Ардын намын (Туде) уриалгыг хүлээн авсан ард түмэн гудамжинд жагсан ерөнхий сайдыг дахин ажилд нь оруулахыг шаарджээ. Моссадыкийг Ардын намынхан (Туде) хүлээн зөвшөөрөх үндэслэл багатай байлаа. Тэрээр уг намыг нууц байдлаас гаргаагүйгээс гадна ажилчдын эсрэг ажиллагаа явуулж байсан билээ. Гэвч Туде нам хөрөнгөтний үндсэрхэг үзлийг тууштай баримтлагч энэ хүнийг колонийн дарлалаас Ираныг ангижруулж, тусгаар тогтнол олгож чадах цорын ганц хүчин гэдгийг хүлээн зөвшөөрч байсан юм. Нас өндөр болсон энэ хүн албан тушаалаа онц бүрэн эрхийн хамт эргүүлэн авчээ.

	Моссадыкийг өвчтэй, хэвтэрт байхад нь Иранд суугаа АНУ-ын шинэ элчин сайд Лой Хендерсон ирж уулзан «зохицон ойлголцох санал» гаргасан юм. Ираны нефтийг АНУ зонхилсон олон улсын нийгэмлэг зохицуулан удирдаж, олсон ашгийнхаа 50 хувийг Иранд олгож байх болно. Абадан хот дахь нефтийн үйлдвэрийн тоног төхөөрөмжийг Америкэн Ситийз Сервис Ойл компани мэдэлдээ авах гэнэ. Энэ компанийн ерөнхийлөгч Алтон Жонс ерөнхийлөгчийн тушаалд нэр дэвшсэн Эйзенхауэрийн дотнын найз гэж Хендерсон ярьжээ. Эдгээр мэдээллийг их л хүндэтгэл үзүүлэн хүлээн авна гэж бодсон боловч Моссадык шаргуу эсэргүүцсээр байв. 

	Хендерсон тэр даруйдаа холбогдох газрууддаа ерөнхий сайдын «зөрүүд зангийн» тухай мэдээлэв.

	Моссадык жил гаруйхан хугацаанд засгийн эрхэнд байхдаа Иран улсын ирээдүйг бат найдвартайгаар харж чадсан гэж хэлж болно. Учир нь Итали, Японы нефть боловсруулах үйлдвэр бүхий пүүсүүд Ираны нефтийг худалдан авах хүсэлтээ илэрхийлж байв. Тэд хориг арга хэмжээг эвдэхийг зорьж байлаа.

	Энэ үеэс эхлэн Тагнуулын төв газар уг хэрэгт оролцож эхлэв. Өөрийн орны нефтийг олборлох, боловсруулах, худалдах явдлыг мэдэлдээ оруулж авахыг зорьж байгаа улс АНУ-ын концернуудад зөвхөн эдийн засгийн талаар төдийгүй бас улс төрийн талаар аюултай байлаа. Учир нь колоничлолын ноёрхлоос Ираныг алдах нь тун ч тусгүй хэрэг болох байв. 

	1952 оны 8 дугаар сарын 20-нд АНУ-ын ерөнхийлөгч Трумен, Английн ерөнхий сайд Черчилль нар Ираны ерөнхий сайдад хамтарсан захидал явуулжээ. Тэд уг захидалдаа улсын болгохоос өмнө байсан тэр нөхцөлийг сэргээн бий болгохыг шуудхан шаарджээ. Түүний хөлсөнд арван сая доллар олгохыг санал болгов. АНУ аль хэдийн Англи улстай хамтран нефтийн нөөцийг хуваан эзэмшихээр тохиролцжээ. Энэ үеэр ард түмний тэмцэл дахин хүчтэй өрнөсөн нь Моссадык уг тулган шаардах бичгээс татгалзахад хялбар болов.

	Дөчөөд оны дундуур Ираны сэргийлэн хамгаалах ба армийг үндэслэн байгуулж, сургасны хөлсийг тэр үед АНУ-д төлж байв. Тэд Ираны цэргийн жанжидтай маш сайн харилцаатай байлаа. Явцуу бүлгийнхэн юу юуны тухгүй Моссадыкийн эсрэг фронт байгуулахыг хүсээгүйн учир бол тэр шахад үнэнч офицеруудын корпусыг халсанд оршино.

	Америкийн ба Английн тулган шаардах бичгийг хүлээн авсныхаа дараа засгийн газар тангарагтаа няцаж болзошгүй сэжигтэй офицерууд, худалдаачдыг баривчилжээ. Тэдэнд «гадаадын элчин сайдын эрх ашгийн үүднээс өдөөн хатгалга» үйлдсэн гэж зэмлэл тулгасан юм. Ерөнхий сайд ийнхүү АНУ-ын элчин сайдын өргөөнд анхаарлаа хандуулсан билээ. Гэтэл АНУ энэ арга хэмжээг дайн зарлах илэрхий шалтаг гэж үзсэн юм.

	Тагнуулын төв газрын төлөөлөгчид, АНУ-ын цэргийн эрхтнүүд дээр үед гестапогийн ивээлийн доор ажилладаг байсан генерал Фацлоллах Цахедитэй хамтран ажиллаж байснаа дурсан санав. 1941 онд Цахедийг Гиммлерийн шадар хүмүүстэй Иранд фашист фронт үүсгэн байгуулах тухай хэлэлцээр хийхээс нь өмнө Английн нэгэн ахмад хулгайлан авчээ. Цахеди Тагнуулын төв газартай холбоо сүлбээтэй нь нууц биш зүйл бөгөөд харин энэ хүнийг баривчлалгүй, сенатын гишүүн төдийгүй парламентын дархан эрх дарх эдлүүлж байсан нь Моссадыкийн хийсэн алдаа гэлтэй. Тэр генерал үйл ажиллагаагаа явуулах мөнгөө шууд Тагнуулын төв газраас авч байв. Тухайлбал, «уураг тархигүй амьтан» гэж Тегеранд алдаршсан Жабаб Жафари мэтийн этгээдүүдээс бүрдсэн бүхэл бүтэн бүлгийг ажиллуулж байв. Энэ этгээд бөхчүүд ба хутга мэсээр сургуулилсан бүлэг дээрэмчдийг толгойлж байлаа. 1953 оны 2 дугаар сарын 28-нд «уураг тархигүй амьтан» гэгддэг энэ этгээд бүлэг дээрэмчдийнхээ хамт Какхын өргөн чөлөө буюу Тегераны орд харшийн хороолол руу довтлон оржээ. Тэдгээр хүмүүс айж балмагдсан замын хүмүүсийг хажуу тийш нь шахан зайлуулсаар шахын оршин суудаг 115 дугаар ордныг чиглэн уриа хашхирсаар явжээ. Тэд төмөр сараалжин хаалгыг цэргийн зориулалттай автомашинаар дайран мөргүүлж унаган, улмаар ерөнхий сайдын байх ёстой унтлагын өрөөнд оржээ. Гэтэл тэнд өндөр настай, бие муутай ерөнхий сайд байсангүй, харин түүний ор нь хоосон байв. Жафарын хүмүүс уур хилэнгээ өрөөний нь тавилгад гаргажээ. Энэ үед Моссадыкийг зэргэлдээ орших харшид, Америкийн Пойнт-Фо-Миш хэмээх төлөөлөгчийн газарт нууцаар аваачсан байлаа.

	Байдал бүр ч ээдрээтэй болов. Өвгөн настай улс төрийн бодлоготон энэ хүн айж эмээхийн эрхэнд Маршаллын төлөвлөгөө ёсоор Ираныг АНУ-тай холбон ойртуулахад зориулан байгуулсан энэ газарт нуугдан хоргодох болов. Тагнуулын төв газрынханд хахуульдагдсан энэ ордныхон «зочныг» хүлээн аваад, ямар ч нөхцөлд барьцааныхаа хүнийг мэдэлдээ байлган, төрийн эргэлтийн дүнг хүлээж байв.

	 

	 

	Швейцар дахь «амралт»

	Энэ дайралт АНУ-ын элчин сайд Хендерсонтой хийсэн уулзалтаас хэдхэн долоо хоногийн дараа болсон юм. Шүүмжлэлтэйгээр ажиглагч хэн бүхэн энэ төрийн эргэлтэд АНУ-ын байр суурь, хэрэг явдлын уялдаа холбоо ямархуу байсныг амархан ойлгож болно. Туде нам дахиад л ард түмэнд түгшүүр зарлав. Жафари амжилт олоогүйдээ уурсан учир утгагүй ажил явуулга үйлдэж байх үеэр ажилчид, гар урчууд, жижиг худалдаачид, оюутнууд гудамжинд жагсаал хийв. Төрийн эргэлт хийх гэсэн оролдлого бүтэлгүйтэв.

	Тагнуулын төв газрын толгойлогч Аллен Уэлш Даллес төрийн эргэлт хийх гэж эв дүйгүй оролдсон Цахедист тун ч их сэтгэл дундуур байв. Тэрээр Офицерын корпус, үнэнч нэгтгэл хүчнийхнийг хөдөлгөхийн оронд «булчинлаг хүмүүст» найдлага тавьж байх ч гэж дээ. Аллений дүү, Гадаад явдлын Яамны сайд Жон Фостер Даллес Стандарт Ойл компанитай сайн харьцаатай байлаа. Тэрээр хэдэн жил уг концерны удирдах төвийн байрласан давхарт ажилласан хүн билээ. Эцэст нь тэр Ираны ажиллагааг дуусгахыг ахаасаа шаардав. Тагнуулын төв газрын толгойлогч уг хэргийг өөрийн гарт авахаар шийдвэрлэв. Ийнхүү Стандарт Ойл компанийн мөнгөн хөрөнгө ихээхэн өвөрмөц замаар эргэх болов. Энэ мөнгө Ираны парламентын гишүүдийн халаасанд урсан орохдоо оргүй ... зүйлийн төлбөрт явна. Тэд зөвхөн л мандатаа өргөхгүй байхаас өөр юу ч хийхгүй байхад л парламентыг ажиллах боломжгүй болгох бөгөөд ингэснээрээ шахад үйл ажиллагаагаа чөлөөтэй явуулах боломж олгоно гэж найдаж байлаа.

	Энэ тактикт бүрэн найдаж болохгүй, Моссадык санамсаргүй явдлыг байнга бэлэн байлгаж чадах хүн хэмээн үзэж Аллен Даллес өөр нэг ажиллагаа явуулахад бэлтгэв.

	Швейцарын нэгэн амралтын газар цагаан үстэй нэгэн ноён амрахаар ирсэн ажээ. Мөн амралт шаардлагатай болсон хоёр дахь ноён хүрэлцэн ирсний эцэст бас гурав дахь нь ч ирж нийлэв. Гуч гаруй настай нэгэн хатагтай ирснээр уг бүлгийн бүрэлдэхүүн сая гүйцжээ. Аллен Даллес, элчин сайд Хендерсон, генерал Швартцкопф, шахын ихэр охины нэг гүнж Ажраф нар бие биедээ их л хүндэтгэл үзүүлж байв. Хийх ажлаа хувааж авцгаав. Иран, Итали, Японы хооронд нефтийн талаар хийж байгаа хэлэлцээр тодорхой хэлбэртэй болж байсан тул уг хэргийг хурдан гүйцэтгэх хэрэгтэй байлаа. Түүнээс гадна Моссадык ард түмний санал асуулт явуулан парламентыг тараах болсноо зарлав. Учир нь худалдагдсан парламентын гишүүд ажилд нь байнга садаа хийж, ажиллах боломжгүй болгожээ. Тэгтэл өөр нэгэн мэдээ Вашингтонд хүрч амжив. Туде нам 1953 оны 7 дугаар сарын 21-нд Моссадыкийг дахин ерөнхий сайд болгосны нэг жилийн ойг тохиолдуулан зуун мянган хүний жагсаалыг зохион байгуулжээ. Жагсаалд оролцогчид: «Америкийн империалистүүдэд үхэл!», «Харгис парламентыг тараа!», «Улс орны дотоод хэрэгт оролцохоо зогсоо!» гэсэн уриа цуурайтуулж байлаа.

	Иран улс ардын хувьсгалын босгонд тулж ирэв. Хэлэх үг, хийх ажиллагаанаас нь хамаг зүйл хамаарч байгаа нөгөө хүн маань энэ шийдвэрлэх үед таг чиг чимээгүй байв. Моссадык ард түмний хүчийг ер ойлгохгүй байсан байж ч магад. Улс төрийн зүтгэлтнүүдийнхээ туйлбаргүй байдлыг нүдээрээ үзсэн тэрээр жирийн хүмүүсийн тогтвортой хатуу байна гэдэгт итгэхгүй байлаа. Туде намыг хэзээ ч ил байдалд ажиллуулж байгаагүй энэ хүнд 8 дугаар сарын 6-нд ерөнхийлөгч Эйзенхауэр: 

	 

	«Иран болон Азийн бусад оронд коммунизмын нэвтрэх замыг АНУ хаах болно» 

	 

	гэж мэдэгдэв.

	8 дугаар сарын 12-нд Моссадык парламентыг тарааснаа зарлав. Тэгтэл онцгой эрх дархаа алдсан офицерууд, харгис үзэлтэй худалдаачид олноороо дүрвэн зугтааж эхлэв. Генерал Цахеди төрийн эргэлт хийх гэсэн оролдлого амжилтгүй болмогц Ираны армийн зөвлөгч Америкийн хурандаа Адамсоны дэргэд хоргодох байраа олжээ.

	Энэ жүжиглэл дуусахын даваан дээр гүнж Ажраф Иранд нууц нэрийн доор орж ирэв. Түүнийг нисэх онгоцны буудал дээр танимагц 24 цагийн дотор тус орноос гаргахыг Моссадык тушаажээ. Улс үндэстнийхээ эсрэг чиглэсэн тагнуулын холбоо сүлбээтэй ажилладаг нь илэрхий энэ эмэгтэйг Моссадык үзэн яддаг байлаа. Гэвч тэр эмэгтэй уг өдөртөө олон «найз нөхөдтэйгөө», бас ахтайгаа уулзаж амжаад ахыгаа сул дорой байна гэж шүүмжилжээ. Нэг хоногийн дараа генерал Швартцкопф хүрэлцэн ирэхдээ «хувийн ажлаар» яваа, «зарим нэгэн хуучин найз» нартайгаа уулзана гэж мэдэгджээ. Парламентыг тарааж, ерөнхий сайдын эрх мэдэл их болсон энэ үед Шварцткопф ирсэн нь Моссадыкийг даруй огцруулан, Цахедийг төрийн тэргүүн болгоно гэдэг нь шахад бүр ч тодорхой болов.

	Швартцкопфын ирсэн явдал шахыг зоригжуулна гэж Туде намынхны таамаглан хэлж байсан нь яг оножээ.

	 

	 

	Зандалчдын сүрэг хөдлөв

	Шах Мохаммед Реза өөрийнхөө хүчийг хангалттай гэж үзэн хааны ордны харуулын захирагч хурандаа Насиригээр нэгэн бичгийг Моссадыкт илгээв. Энэ бол түүний огцрох тухай зарлиг байв. Насири энэ бичгийг заавал Моссадыкт гардуулан, дараа нь түүнийг баривчлах ёстой байв. 8 дугаар сарын 16-нд Насири хүндэт харуулын жаран цэргийн хамт Тегеранд хүрэлцэн ирэв. Юуны түрүүнд тэр хэдхэн цагийн дараа төрийн тэргүүний албыг хүлээн авахыг Цахедид мэдэгдэв. 115 дугаар харш руу хөдлөхөөсөө өмнө ерөнхий штабын дарга хошууч Риахиг баривчлах ёстой байсан боловч олдоогүй тул тэр даруйдаа Гадаад явдлын Яамны сайдыг баривчилжээ. Үүний дараахан хоёр ачааны тэрэг Моссадыкийн харшийн үүдэнд ирж зогсов.

	Насири ерөнхий сайдад огцрох шийдвэр бүхий бичгийг гардуулав. Хөгшин настай энэ хүн уг бичгийг анхааралтай уншаад, хүлээж байгаа хурандааг самгардсан байдлаар харж байснаа бие хамгаалагчдадаа гэнэтхэн «Энэ хүнийг баривчил» гэж тушаав. Моссадык иймэрхүү санамсаргүй ажиллагаа хийхдээ гойд сайн билээ. Удирдлагагүй болсон хүндэт харуулын цэргүүд тарж зугтаав.

	Шах энэ бүтэлгүй хэргийг радиогоор сонсоод, ид үймээний дундуур хатан Сорайагийн хамт хувийн нисэх онгоцоороо Ромд очиж буужээ.

	Аллен Даллес далдуур ажиллах явдлаа орхин өөрийнхөө хүмүүстэй дайралт хийхээр шийдвэрлэв. Тэр тун хурдан ажиллах хэрэгтэй болов. Учир нь Тегеранд шахын хөшөөг нураан, Бүгд Найрамдах Улс тунхаглахыг шаардаж байлаа. Энэ үест Моссадыкийн туйлбартай биш байдал тун ч аюултай байлаа. Тэр засгийн эрх барих зөвлөлийг зарлан хуралдуулж, Бүгд Найрамдах Улс байгуулахаас татгалзав.

	8 дугаар сарын 17-нд Америкийн элчин сайд Лой Хендерсон цэргийн нисэх онгоцоор Тегеранд хүрэлцэн ирэв. Энэ нь бүр хүчээ зориуд үзүүлсэн хэрэг байв. Дараачийн өглөө нь тэр ерөнхий сайдад: 

	 

	«АНУ зөвхөн генерал Цахедийг л ерөнхий сайд байхыг зөвшөөрч байна. 

	Танд өөр хэлэх зүйл надад алга» 

	 

	гэж мэдэгджээ.

	Ийнхүү Иран улсын дотоод хэрэгт бүдүүлэг дайралт хийж байх үест өргөн олон түмэн жагсаал хийн хааныг дэмжигч намуудын цугларалтын эсрэг тэмцэв. Цэрэг, цагдаа нар жагсаалд оролцогчдыг бороохой шийдэм, нулимс асгаруулагч хий зэргийг хэрэглэн хориглон барьж байснаа гэнэт буудаж эхэлсэн юм. Хэн энэ тушаалыг өгсөн юм бэ? Ерөнхий штабын дарга Риахи ийм зориг зүрх гаргасандаа айж эмээн Моссадыкийн лагерьд байсаар байсан бөгөөд түүний бодлогыг дэмжихдээ, Тудей нам л хүмүүсийг гудамжинд хөөн гаргаж шахын эрх ашгийн төлөө засгийн газрыг унагахыг хүсэж байна гэсэн худал хуурамч цуурхлыг дэгдээжээ. Галт зэвсэг хэрэглэх тушаалыг тэр өгсөн байв. Ийм муу санаатай тушаал өгснөөрөө Риахи хоёр төрлийн үр дүнд хүрэв: энэ ажиллагаа нь сэргийлэхийнхэн ба армийнхны чиг баримжааг алдагдуулж, Моссадыкийн хүчирхэг засгийн газрын төлөө жагсаж явсан хүмүүсийг засгийн газрын тэр толгойлогч нь өөрөө буудахыг тушаасан болж хувирав.

	Ийнхүү Тагнуулын төв газар чөлөөтэй ажиллах боломжтой болов. «Жемс Бондын хэлснээр энэ үнэхээр нэг чухал зүйл байлаа» гэж хожим нь Тагнуулын төв газрын нэгэн ажилтан хэлсэн нь бий. Бүр 7 дугаар сараас эхлэн Тагнуулын төв газрын Ойрх Дорнодын асуудал эрхэлсэн мэргэжилтэн ерөнхийлөгч агсан Теодор Рузвельтийн ач хүү «Ким» гэж нэрлэгдсэн Кермит Рузвельт энд ажиллаж байв. Тэр нэгэн хонгилд байрлан 8 дугаар сарын 19-нд болох үйл явдалд сайтар бэлтгэж эхлэв. Ийнхүү тэр «уураг тархигүй амьтны» талынхныг зэвсэглэн мөнгө төгрөгөөр хангажээ. Мөн харгис цагдаа нар, армийн офицеруудад эдгээр хүмүүс товлосон цагт энгийн хувцастай гудамжинд жагсан «ард түмний дүрд» тоглох тухай зааварчилга өгчээ.

	Хожим нь «Ким» нэг номдоо энэ ажиллагаанд зориулж авсан нэг сая доллароос зөвхөн 75 000-ыг нь зарцуулснаа сайрхан бичсэн нь бий. Бага зэргийн халаасны мөнгө хөөрхий балчир дээрэмчдэд хангалттай байсан хэрэг биз. Тэр үед Тагнуулын төв газарт алба хааж явсан Филип Ажее гэгч 1979 оны хувьсгалын дараа гадаадад оргон гарсан шах «Ким»-ээс үлдсэн 925 000-ыг нь нэхсэн гэж өнөөдөр бичиж байна. Үүнийг тэр номоо хэвлүүлэхийг нь зөвшөөрснийхөө шанд авах хүсэлтэй гэнэ. Их гарын луйварчид их мөнгө шаарддаг шүү дээ.

	Түр зуурын хугацаанд Моссадык амиа аргацаан байрлаж байсан Америкийн Поинт-Фоурын үүрэг гүйцэтгэх газрын дарга ноён Варнед Аллен Даллес зохион байгуулан удирдах үүргийг шилжүүлэв. «Аяакс» хэмээх ажиллагаа эхлэв. Генерал Цахеди буруу тушаал өгч, засгийн газарт үнэнч офицеруудыг устгасан хувьсгалын эсэргүү офицеруудын корпусыг дайчлав. Мөн армийг ч хуарангаас нь гаргаж хөдөлгөв.

	Варне эхлээд «ард түмнээр» яриулахыг хүсэж байв. «Уураг тархигүй амьтан» 8 дугаар сарын 19-ний 8 цагт дахин бүлэг дээрэмчдээ цуглуулан тэднийхээ хамт хот руу орохоор хөдөлжээ. Цагдаа нар өмнөх өдөр нь буудах тушаал авч байснаа мэдэх бөгөөд харин одоо яахыгаа мэдэхгүй болов. Хэн нь захирч байгаа юм бэ? Хэнийг нь дагавал зохих вэ? Офицерууд сэргийлэгчдэд алуурчин дээрэмчидтэй нэгдэхийг тушааж байв.

	Цэргийн хүчний нэгэн хэсэг засгийн газрын ордон руу давшиж, нөгөө хэсгийг нь Ираны цагдан сэргийлэх албаны америк зөвлөгч хурандаа Макленд зориулалттай суудлын машин дээрээсээ радио нэвтрүүлгийн станц руу удирдан чиглүүлж байлаа. Америкийн өөр нэгэн машин генерал Цахедийг радио нэвтрүүлгийн газар авчирсан ба тийнхүү тэр төрийн эргэлт хийснээ тэндээс зарлав. Санамсаргүй болсон энэ явдалд хэн ч байраа тавьж өгсөнгүй. Моссадыкийг хуйвалдагчид бас л олсонгүй, харин хоёр дахь удаагаа харшийг нь тонон дээрэмджээ.

	Тегераны оршин суугчид хэн нь хэнийхээ эсрэг тэмцээд байгааг мэдсэн боловч хожимджээ. Өмнөх өдөр нь өгсөн буудах тушаал болон эсэргүүцэн тэмцэхэд уриалан дуудах үгийг нь хүсэн хүлээж байсан ард түмэндээ хандаж Моссадык юу ч хэлэлгүй чимээгүй байсан зэрэг нь байдлыг ч улам ч түгшүүртэй болгов. Цахедигийн цэргийн хороод хотыг хяналтдаа авав. Цус урсгасан харгислал эхэлжээ.

	Тэр өдөр шах Реза Пахлеви Ром хотод сэтгүүлчдэд хандан: 

	 

	«Миний ард түмэн намайг хайрлаж байдгийг би мэдсэн юм» 

	 

	хэмээн мэдэгджээ. Түүний энэ албан журмын цөллөг дуусав. Шах бүр 1979 оны хувьсгалаар бүрмөсөн хөөгдөн зайлуулагдах хүртлээ «ард түмнийхээ тухай» хачин жигтэй ойлгоцтой байсан юм. Тэр асуусан асуугаагүй зарим «коммунист дээрэмчдийн тухай» цөхрөлтгүй улиглан ярихдаа ер ядраагүй боловч «ард түмнийхээ» дэмжлэгийг хүлээсэнгүй.

	Моссадык төрийн эргэлт хийгчдийн гарт оров. Түүнд «Эх орноосоо урвасан» гэдэг ял тулгах үед тэр бусад сайдуудыгаа бодвол үлгэр жишээчээр харьцсан нь онцлог ялгаатай байлаа. Түүнийг гурван жил хорихоор ялласнаа эцэст нь гэрийн хорионд байлгахаар шийдэв. Бусад мянга мянган хүмүүс энэ «өршөөлийг» мэдсэнгүй. Тооцоо хийн харгислал үйлдэх бүр эхний үед олон зуун хүмүүсийг байшингийн хонгил, шоронгийн газар, хуарангуудад алж устгажээ.

	Төрийн эргэлт бүтэмжтэй болмогц АНУ-аас олгох зээллэгийн хэмжээ ихэд нэмэгдэв. 1954 оны 10 дугаар сарын 29-нд Ираны нефтийг олон улсын нэгэн томоохон худалдаа - санхүүгийн нэгдэлд худалдсан юм. Энэ нэгдлийн үйл ажиллагаанд АНУ-ын пүүсүүд давамгайлж байлаа. Ираны асуудал Стандарт Ойл Галф Ойл нэгдэл, Техас компани, Английн БП (өмнө нь АИОК нэртэй байсан) зэрэг хамслуудад ашигтайгаар шийдвэрлэгдэв. Нелсон Рокфеллерээс ерөнхийлөгч Эйзенхуаэрт явуулсан нэгэн итгэмжлэх бичигтээ нефтийн томоохон капиталист эзэн гадаадад улс төрийн бодлогод хэрхэн нөлөөлж байдгийг тодорхой харуулсан байдаг. Тэр бичигт: 

	 

	«Миний хэлээд байгаа зүйлийн амьдралд хэрэгжсэн онцгой нэгэн жишээ бол Иранд хийсэн туршилт бөгөөд түүнд би шууд оролцсон болохыг та санаж байгаа биз ээ. Эдийн засгийн тусламж үзүүлснээр бид Ираны нефтэд хүрэх боломжтой боллоо. Одоо бид энэ орны эдийн засагт бат суурьтай болсон гэж хэлж болно. Иранд эдийн засгийн байр сууриа бэхжүүлсэн явдал нь түүний бүхий л гадаад улс төрийн бодлогыг хянаж байх, нэн ялангуяа түүнийг Багдадын гэрээнд оруулах боломжийг бидэнд олгож байна» 

	 

	гэжээ38.

	Үүнээс үзэхэд: Стандарт Ойл компанид юу сайн байна, тэр бас АНУ-ын эрх ашигт нийцдэг гэсэн үг хэзээ хүчинтэй байх нь харагдаж байна.

	 

	 

	Бусад номууд:

	Боцорг Алави: Цуст нефть, Лейпцег, Иена 1956

	 

	Боцорг Алави: Тэмцэж байгаа Иран улс, Берлин, 1955

	 

	Михаел Опперскалски: Иран улс өчигдөр ба өнөөдөр. Дортмунд, 1980

	 

	
ГВАТЕМАЛ БА ЖИМС, ЖИМСГЭНИЙН НЭГДСЭН КОМПАНИ

	1954 оны 4 дүгээр сарын сүүлчээр Америкийн сэтгүүлч Тед Мурров «Лос Анжелес Таймс» сонинд ер хэзээ ч нийтлэгдэхээргүй тийм материал өгчээ. Уг өгүүлэлд Гватемалын үнэн байдлыг тусгасан нь үүний үндэслэл болсон юм. Мурров хоёр долоо хоногийн турш тус орноор аялахдаа үзэж харж ажигласнаа сайтар тэмдэглэсэн байна.

	Төрийн департаментаас Гватемалд коммунизм дэлгэрч байна гэсэн түгшүүртэй мэдээг авснаар уг аяллыг хийх болжээ. Ордог хаалганы нь өмнөхөн ЗХУ дагуул улсыг байгуулахыг оролдож байхад АНУ зүгээр хараад байж болохгүй гэнэ.

	Байлдааныг агаараас явуулж байв. Хондурас, Никарагуаг чиглэн нисэх, тээврийн нисэх онгоцны хүнгэнэх дуун өдөржингөө нүргэлэхийг хүмүүс сонсдог байлаа. Таних тэмдэггүй онгоцнуудаар зэвсэг ачаад байгааг хүн бүр мэдэж байлаа. Тэдний хаанаас ирж байгаа нь тодорхой байлаа. Тэдгээр онгоцнууд АНУ-ын өмнөд хэсгээс ирж байв. 

	 

	«Техас ба Панамын хооронд Зөвлөлт Бүгд Найрамдах Улс бий болохыг АНУ тэвчихгүй» 

	 

	гэж Гватемалаас хөөгдсөн Америкийн элчин сайд Паттерсон «Тайм» сэтгүүлийнхэнд мэдэгдээд бас түүн дээрээ нэмэн; 

	 

	«Оройтохоос нь өмнө АНУ түрэмгийлэх хэрэгтэй39» 

	 

	гэж хэлсэн нь бий. АНУ, Гватемал шиг жижиг оронтой фронт үүсгэн тэмцэх болсон нь ямар учиртай юм бэ? Мурров нарийвчлан судлахдаа Гватемал улсад дээд зэргээр үзэн яддаг Жимс, жимсгэнийн нэгдсэн компани гэдэг нэртэй олон дахин таарч байлаа.

	Хөрөнгөтний ардчилсан ёсыг баримталсан Арбенсийн засгийн газар шинэ хууль гаргаснаар (900 дугаар хууль) Жимс, жимсгэнийн нэгдсэн компанийн мэдэлд ихэнх нь байсан уриншийн талбайг хураан авч газаргүй тариачдад хуваарилан олгох боломжтой болов. Жимсний концерн 155 000 гектар газраа алдахдаа 16 сая доллар төлөхийг шаардаж байв. Гэтэл Арбенсийн засгийн газар 600 000 доллар өгөхийг санал болгож байв. Энэ мөнгийг Жимс, жимсгэнийн нэгдсэн компани татвартаа өгч байхаар өөрсдөө мэдэгдсэн юм.

	Ерөнхийлөгч Арбенс компанийг шууд дайран довтлохоос болгоомжилж байсан нь уг компанийн хүч нөлөөг мэдэж байсан хэрэг юм. Тариалсан эдлэн газрууд, боомт хотууд, төмөр замын сүлжээ, цахилгаан эрчим хүч үйлдвэрлэгч монопол зэрэг уг нийгэмлэгийн үл хөдлөх хөрөнгийг хурааж авахын оронд тус орны хувьд хохиролтой боловч Жимс, жимсгэнийн нэгдсэн компанийг тамирдуулахаар тийм замыг Арбенс сонгож авав. Тэрээр Херуны орчим усан цахилгаан станц улс орны өнцөг булан бүрийг холбосон орчин үеийн тууш урт замууд, Томасын орчим нэгэн боомт хот барих даалгавар тус тус өгчээ.

	Ийм маягаар онцгой халдашгүй эрх дархтай Жимс, жимсгэнийн нэгдсэн компаниас үл хамаарах зорилт тавьсан нь АНУ-ын засгийн газарт онцгой аюултай байсан гэнэ. Тед Мурров засгийн газар юунаас айж эмээж байгааг илэн далангүйгээр: 

	 

	«16 сая доллар илүү байлаа гээд улс оронд үр ашгаа өгөхгүй ч байж магад, харин бүтээн байгуулалтад үр ашигтай зарцуулсан 12 сая илүүхэн долларын хувьд бол арай өөр зүйл билээ. Хэрэв Гватемал 900 дугаар хуулиа хэрэгжүүлэн тариачдадаа сайн сайхан амьдрал, эрх чөлөөг авчирч чаддаг юм бол зэргэлдээ орших Никарагуа, Хондурас, Панам, Сальвадор, Коста-Рикийн засгийн газрууд иймэрхүү хууль гаргахгүй байхад тун ч хүнд байх болно. Одоогоор эдгээр орнуудад ноёрхож байгаа дэглэмүүдтэй манай засгийн газар заримдаа маш их найрсаг харьцаатай байгаа боловч тэдгээр орнуудад гашуун бэрх гачигдал зовлонг авчирч байгаа билээ. Эдгээр орнуудын том газрын эздийн эрх ашгийг хамгаалсан засгийн газруудад иймэрхүү хууль цаазаар авах ялтай зүйрлэм байдаг юм. Жимс, жимсгэнийн нэгдсэн компанийн алдагдал 15 буюу 30 саяар барахгүй харин зуу зуун саяар хэмжигдэх болно. 900 дугаар хуулиа гарган, чинээлэг Гватемал улсыг байгуулан хувьсгалч үлгэр жишээ үзүүлэхэд хэргийн гол учир оршиж байгаа юм. Энэ нь Жимс, жимсгэнийн нэгдсэн компанид төдийгүй, манай үндэсний улс төрийн бодлогыг одоогоор шийдвэрлэж суугаа өөр хүмүүст ч аюултай юм40» 

	 

	гэж хэлсэн нь бий. Тед Мурров үнэн зүйл хэлжээ.

	 

	 

	Гар буу барьсаар ерөнхийлөгч болсон нь

	Жимс, жимсгэнийн нэгдсэн компани Гватемалд гадаад улс төрийн бодлогыг нь удирдан чиглүүлэх ажиллагаандаа АНУ-ын элчин сайдыг ашиглан бас Вашингтонд байгаа сенат болон конгрессын үйл ажиллагаанд хүчтэй нөлөө үзүүлж байлаа. Жимс, жимсгэнийн нэгдсэн компани сайн чанарын кофе, шүүслэг жимсээрээ дэлхий нийтийн дур хүслийг татдагаараа үйлдвэр хөгжсөн орнуудын нефтийн хэрэгцээг хангаж байдаг Стандарт Ойл компанитай адилхан ноёрхох байр суурийг эзэлж байдаг юм. Стандарт Ойл компани өөрийнхөө хүрээнд явуулж байдагтай адилаар Жимс, жимсгэнийн нэгдсэн компани «өөрийнхөө гадил жимсний бүгд найрамдах улсуудын» улс төрийн бодлогыг гартаа чанга гэгч нь атгасан байдаг. Тэдний таалалд нийцсэн ерөнхийлөгчид тэр хэрэгт их санаа тавьдаг юм.

	Шинэ зуун солигдсоны дараахан л уг компани Гватемалыг «түрэмгийлэн» эзэгнэжээ. Ерөнхийлөгч Мануэл Эстрадо Кабрера түүнд үүд хаалгаа нээж өгчээ. Кабрерагийн ёс суртахууны төлөв нь Жимс, жимсгэнийн нэгдсэн компанийнхтай ижил байлаа. Тухайлбал, тэр бүрэн цэнэглэсэн гар буу барьсаар засгийн эрхийг авчээ. Ерөнхийлөгч Барриог нас барсны дараагаар өөрийнхөө эгнээнээс ерөнхийлөгчийг сонгохоор хуралдаж байсан засгийн газрын хурал руу тэр гүйн орж, шүүмжлэн хэлэлцэх ажиллагааг таслан: 

	 

	«Би одоогоос эхлэн Гватемалын ерөнхийлөгч болсон. Та бүгдээс миний нэрийг дэвшүүлэхийн эсрэг саналтай хүн байвал босоод ир41» 

	 

	гэжээ. Зэхээстэй байгаа гар бууны нь амыг ширтэн хараад өндийж босох хүн ер байсангүй...

	Кабрерагийн засгийн газрын үед Жимс, жимсгэнийн нэгдсэн компани улс орны бүх өнцөг булан бүрд нэвтрэн хамгийн үржил шимтэй нутгуудыг булаан авч төмөр зам, боомт хотуудыг барьж эхэлжээ. Кабрера Жимсгэнийн нэгдлийн үйл ажиллагааг ажил хаялт, албан татварын өсөлт болон их ашиг олоход тааламжгүй бүх хүчин зүйлээс сэргийлэн хамгаалж байлаа. 1920 онд улс орны байдал тэсвэрлэхийн аргагүй бэрх болоход ард түмний бослого тэмцэл өрнөсөн нь дарангуйлагчийг гадил жимсний концерний эрх ашгийг хамгаалан байхын аргагүй болгов. Америкийн элчин сайд уг нэгдлийн удирдах зөвлөлийн хүсэлтээр хүрэлцэн ирж, ерөнхийлөгчийг огцрохыг ятгажээ. Харин Кабрерад амьдралын нь төгсгөлийг тансаг сайхан байлгахаа амласан байна.

	1931 онд Хорхе Убико дээрхтэй төсөөтэй замаар ерөнхийлөгчийн ширээнд суужээ. Мөн энэ удаа ч жимсний хувь нийлүүлэгч эзэд түүнийг гэж сүйд болцгоож байв. Хэдийгээр Гитлерийг хүндэтгэн үзэгч Убико ерөнхийлөгч Франклин Рузвельтийн эвлэрэн зохицох бодлогод тохирохгүй байсан ч тэд уг бодлогоо хэдэн жилийн турш үргэлжлүүлсэн билээ.

	Убикогийн нууц албаныхан болон харгис цагдаа нар зэрлэг балмадаар түйвээн сүйтгэж байв. Эсэргүүцэл үзүүлсний улмаас цаазлах ялд унасан эрчүүдийн эхнэрүүд 1934 онд АНУ-ын элчин сайдад хандан, дарангуйлагчаас эрчүүдийнхээ амийг өршөөхийг гуйж өгөхийг хүсжээ. Гэтэл тэр: «Улс орны дотоодын хэрэгт» оролцохгүй гэж мэдэгджээ. Гэвч Жимс, жимсгэнийн нэгдсэн компаниас явуулж байгаа бодлого тус орны дотоод хэрэгт байнга оролцож байдаггүй гэж үү? Убико уг нэгдлийн зөвшөөрөлгүйгээр хэзээ ч ерөнхийлөгч болохгүй нь мэдээж. Түүний дарангуйлан захирах бодлого Жимс, Жимсгэнийн нэгдсэн компаниас тус орныг саадгүй сорон мөлжиж байх боломжийг хангаж байв. Хүрэн цамц өмссөн фашист дээрэмчдийн бүлэг Гватемал хотод орж ирэх үед жимсний нэгдлийн эзэд чимээгүйхэн харж байсны учир бол Америкийн концессыг тэрээр үйл ажиллагаагаа явуулахад нь тааламжтай нөхцөлөөр хангахыг амлан дахин 45 жилээр сунгасанд оршиж байлаа.

	1944 онд Гватемалд болсон явдал бол урьд өмнө Латин Америкийн орнуудаас зөвхөн Мексикт гарч байлаа. Энэ бол залуу офицеруудын удирдлагын дор гарсан ардын бослого юм. Офицеруудын толгойлогч нь Арбенс Гусман байсан бөгөөд дарангуйлагчийг харгис этгээдүүдийн нь хамт хөөн зайлуулжээ. «Америкийн эрх ашгийн нөлөөний хүрээнд» явагдсан нэгэн хувьсгалд Америкийн ерөнхийлөгч анх удаагаа алга ташин баяр хүргэсэн нь бий. Франклин Д. Рузвельт чөлөөт сонгуулиар ерөнхийлөгч болсон профессор Хуан Хосе Аревалод ардчилсан өөрчлөлтүүдийг хийхэд нь бүрэн их туслалцаа дэмжлэг үзүүлж чадахаа ойлгуулжээ. Энэ бол Латин Америкийн орон ба АНУ-ын харилцааны түүхэнд шинэлэг зүйл байв. Мексикийн хувьсгал АНУ-ын байнгын оролцооны уршгаар ихээхэн хохирол хүлээсэн юм. Рузвельтийг нас барсны дараа АНУ энэ бодлогоо өөрчилсөн билээ.

	 

	 

	900 дугаар хууль

	Жимс, жимсгэнийн нэгдсэн компанийн эзэд Аревалогийн засгийн газар ямар арга хэмжээ авахыг нь хүлээн байв. Тэд Рузвельтийн зөвлөмжийн дагуу германчуудын эзэмшлийн газруудыг хурааж эхлэхэд Америкийн жимсний нэгдлийн эзэд дуугүй харцгааж байв. Аревало ийм ажиллагаа явуулснаараа Латин Америк дахь фашизмын санхүүгийн үндэс суурийг устгасан юм.

	Аревало зөвхөн ийм арга хэмжээ аваад зогссонгүй, 1945 оны 3 дугаар сард тэр шинэ үндсэн хуулийг хүчин төгөлдөр болгон ард түмэнд олон тооны ардчилсан эрх олгожээ. Үйлдвэрчний эвлэл ба ардчилсан намуудыг байгуулахыг зөвшөөрөн, найман цагийн ажлын өдөртэй болгосон нь Жимс, жимсгэнийн компанийг эмзэглэхэд хүргэв. Арван дөрвөн цагийн ажил хийх, өл залгуулах төдий хөлс олгох, ажил хаялтыг хориглох зэрэг арга хэмжээнүүд хүчингүй болов.

	Концерн хүчээ үзэхийг хүсэв. Ийнхүү тэр 1950 оны 11 дүгээр сард өөрийн талын хүнийг ерөнхийлөгчөөр сонгохоор сэм зохицуулалт хийжээ. Энэ сонгуульд Хакобо Арбенс аугаа ялагч болов.

	Арбенс Трумэний засаг захиргааг түншээ болно гэдэгт итгэл багатай байлаа. 1949 онд зарим нэгэн сенатчид Гватемалд бий болсон хөгжил дэвшлийг түргэн зогсоох талаар мэдэгдэл хийж байсан нь түүнд бүр тодорхой билээ. Зарим өндөр зиндааны улс төрийн бодлоготнууд хүртэл Жимс, жимсгэнийн нэгдсэн компанийн үйл ажиллагаанд татагдан орох болов. Ийм хүмүүсийн тоонд Гадаад явдлын Яамны сайд Жон Даллес, төрийн нарийн бичгийн дарга, Жимсний концернд хувь хөрөнгөө нийлүүлэгч Жон Кабот Ложе нар орж байсан ба тэмцэл зөрчлийг амин хувийн дур шунал, хорон санааны үүднээс хуурмагаар дүрсэлдэг байв. Жимсний компанийн үйл ажиллагааг хэвийн болгохыг Арбенс хүсэн хүлээж байлаа. Гэвч ард түмний нэгдэл нягтрал ба шинэ засгийн газрын бий болгосон урам зоригийн сэргэлт энэ тэмцлийг даван туулж болно гэсэн найдлагыг Арбенсэд төрүүлсэн юм.

	1951 оны эхээр Гадил жимсний ба кофе цайны эзэд халз тулаанд шилжив. Үйлдвэрчний эвлэлийн эрх чөлөөт байдлыг хязгаарлах, цалин хөлсийг бууруулах, гаальгүйгээр Америкийн бараа таваарыг нэвтрүүлэн оруулахыг тэд шаардаж байлаа. Тийнхүү уг компани цөөн тооны боомт хотууд, төмөр замын нийгэмлэгийн мэдэлд байснаар нэлээд их ашиг орлогыг гартаа эзэмшиж болно гэж итгэж байв. Тавьсан шаардлагуудаас нь үйлдвэрчний эвлэл татгалзахад, Жимс, жимсгэнийн нэгдсэн компани олон тоогоор нь ажлаас халах, Пуэрто Барриос гэдэг гадил жимсний боомт хотыг хаах зэрэг хариу арга хэмжээ авчээ. Гэвч үйлдвэрчний эвлэл өөрийгөө хэт их өргөмжилсөн байжээ. Нэгэн удаагийн ажил хаялт тэднийг бүхий л шаардлага цуцлан, ажилчдад өндөр цалин хөлс төлөхөөс өөр аргагүй болгов.

	Түүнээс хойш төдий л удалгүй уг нийгэмлэгийн удирдлага дахин эдийн засгийн талаар хавчих арга хэмжээ авсан нь Арбенсийн засгийн газраас Жимс жимсгэнийн нэгдсэн компанийн үйл ажиллагааг хязгаарласан цаашдын хуулиудыг гаргахад хүргэв. Ерөнхийлөгч уг хавчилтыг 900 дугаар хуулиа гарган хариулсан ба уг хуулийг «Тариачдад газар олгох хууль» гэж нэрлэсэн нь бий.

	Гэтэл төрийн нарийн бичгийн дарга Жон Кабот Ложе их л эгдүүцэн: 

	 

	«Иймэрхүү хэт зоримог түрэмгий дайралтын эсрэг хариу арга хэмжээ авах эрх, үүрэг АНУ-д бий42» 

	 

	гэж мэдэгджээ. Тэд «хариу арга хэмжээ авахыг» хүсэж, засгийн газар нь өөрийнхөө ард түмэнд мэдэгдэл хийхдээ Жимс, жимсгэнийн нэгдсэн компанийн ашиг сонирхлоос илүү Гватемалын эрх ашгийг хамгаалж байна гэхээс өөр яах юм бэ? Нэгэн зэрэг дохио өгсөн мэтээр: Америкийн бүх мэдээллийн хэрэгслүүд уг сэдвийг шүүрэн авав. Уг суртал ухуулгын кампани засгийн газар нь коммунизмд худалдсаны улмаас дарлагдан зовж зүдэрч байгаа Гватемалын ард түмний тухай «Итгэл үнэмшилтэй зүйлээс эх авсан» жижиг хэмжээний хуурмаг мэдээллүүдээр эхэлсэн билээ. «Улааны нэгэн түшиц газраас» АНУ-ыг заналхийлж байна гээд бас «Нью-Йорк таймс» сонинд «Карибын тэнгисийн сав газар коммунизмын хорт хавдрыг» зайлшгүй дарж устгах шаардлагатай байна гэж шаардлага тавин бичсэн нь бий. Жижиг мэдээллүүдээр зурвас өгүүлэл, тэргүүн өгүүллүүд бичигдсээр байлаа. Энэ бол Тед Мурровын Гватемалд аялсан долоо хоногуудын үе билээ.Тэр түүнийг маш сайн мэдэж байсан боловч энэ талаар үг цухуйлгаагүй юм.

	 

	 

	Аллен Даллесын резин гутал

	АНУ-ын Гадаад явдлын Яамны сайд Жон Фостер Даллес: 

	 

	«Оросууд Гватемалаас эхлээд бүхэл бүтэн тивийг тэр аяар нь түрэмгийлэн эзлэхийг хүсэж байна43» 

	 

	гэсэн мэдэгдлийг илэн далангүй хийж байлаа. Тэрээр 1954 оны 3 дугаар сард Каракас хотноо нийт Америкийн улсуудын бага хурлыг зарлан хуралдуулжээ. Хондурас, Никарагуа зэрэг орнуудын Жимс, жимсгэнийн нэгдсэн компанийн тариалангийн талбайд ажиллаж байгаа ажилчдын дотор тэмцэл өрнөн, Гватемалын ажилчдын нэгэн адил эрх, хөдөлмөрийн нөхцөлийг шаардаж байв. Даллес Хондурас ба Никарагуагийн дарангуйлагч засгийн газрын толгойлогч Галвец, Сомос нарт итгэл найдвараа тавьж байлаа. Даллес Гватемалын саналын эсрэг, мөн «ямар ч байсан Америк тивд коммунизмын довтолгоог тэвчин, хүлцэх нөхцөлгүй44» гэсэн утгатай тогтоолыг батлахаас Мексик, Аргентин улсууд түдгэлзэх үеэр түрэмгийлэн эзлэх бэлтгэлээ аль хэдийн дуусгасан байжээ. Даллес Тагнуулын төв газрын толгойлогч өөрийн эх Аллен Даллесаас зөвлөгөө зааварчилгаа авдаг байлаа.

	«Ньюсвик» сонинд: «Ноён Аллен Даллес... резин гутлаа хэрэглэх цаг болжээ45» гэж бүр урьдаас бичиж байсан нь бий. Хондурас ба Никарагуад зэвсгийн агуулахууд барьж бас хөлсний цэргүүд бөөгнөрүүлэх болов. Ийнхүү Гватемалд өдөр тутам тээврийн нисэх онгоцны хүнгэнэх дуун сонстох болсон юм. Иймэрхүү хуйвалдааны эсрэг тэмцье гэхэд тус өчүүхэн жижиг орон зэвсэг техник муутай байв. Өмнөх хугацаанд АНУ зэвсгийг ихээр нийлүүлэгч байснаа 1949 оноос эхлэн Аревало, Арбенс нарын засгийн газруудад зэвсэг худалдахаасаа татгалзан холбоотнуудаа хүртэл энэ хориг арга хэмжээнд оролцохыг албадан шаардаж байв.

	Арбенс өөрийгөө хамгаалах зэвсэг Европын орнуудаас олж авахыг оролдож байлаа. Жон Фостер Даллес, Гватемал «одоогийн байдлаар Төв Америкийн бүс нутгийг цэргийн хүчээр түрэмгийлэн эзэгнэх чадвартай болсон46» мэтээр цуурхлыг дэгдээв. Энэ нь ичгүүр сонжуургүй гүтгэлэг байсан бөгөөд Гватемал маш хязгаарлагдмал хэмжээтэй зэвсэг авч байсан бөгөөд бас тэдгээрийн хийц хоцрогдсон болох нь хожим нь нотлогдсон юм. Гэтэл өнөөгийн Америкийн засаг захиргаа Сандинист Никарагуаг зэргэлдээ орнуудаа түрэмгийлэхийн тулд батлан хамгаалалтынхаа хэрэгцээнээс илүү хэмжээний зэвсгээр зэвсэглэлээ гэж зэмлэж байгаа нь 1954 оны гай таригч үйл ажиллагааг эрх биш санагдуулна.

	«Төмөр хөшигний нөгөө талаас их хэмжээний зэвсэг» нийлүүлж байна гэж Даллесын мэдэгдээд байсан сүржин зүйл нь ердийн галт зэвсэг тээсэн Шведийн нэгэн хөлөг онгоц юм. Гадаад явдлын Яамны сайд тэр дор нь хэвлэлийн бага хурал хийлгэн «Зөвлөлтийн коммунизмын бааз» байгууллаа гэж Гватемалыг зэмлэв. Тэр үед ерөнхийлөгч байсан Аревало «Үндэстэн» сэтгүүлд хандан: 

	 

	«Өнөөдөр манай улсад орос хүн ганц ч байхгүй, харин 25000 америкчууд бий. Ер нь эдгээр хүмүүсийн дотор нууцгай ажил үүрэг явуулагч аюултай коммунистуудыг эрж хайх нь л зохистой байх аа47» 

	 

	гэж хэлсэн нь бий.

	АНУ-ын засаг захиргаа Жимс, жимсгэнийн нэгдсэн компанийн нэрийг дайнч үзэл санаа нэвт шингэсэн тогтоол шийдвэрээс хөндий байлгахыг оролдсон боловч Каракасын бага хурал дээр амжилт олоогүй билээ. Гадаад явдлын Яамны сайд Гуйллермо Ториелло Америкийн түрэмгийллийн эдийн засгийн жинхэнэ нууцыг илчлэх үеэр Гватемалын төлөө сайн санааны дуу хоолой цуурайтаж эхэлсэн билээ. Боливын төлөөлөгч их л сэтгэл нь хөдлөн маргаанд оролцож: 

	 

	«Манай ард түмнүүд коммунизмтай тэмцэх шинэ хэлбэрээс ч илүү их зүйлийг хүсэн хүлээж байна. Ийм зүйлд ард түмний амьжиргааны түвшнийг дээшлүүлэх, хөгжил дэвшлийн ашиг сонирхолд нийцсэн арга хэмжээнүүд орно48» 

	 

	гэж мэдэгдэж байжээ. Даллес «Америкт коммунизмын эсрэг хаалт» барих санаагаа Гватемалд түрэмгийлэл үйлдэх зөвшөөрөл болгон хувиргахад нь Уругвайн нэгэн төлөөлөгч: 

	 

	«Бид энэ саналыг ямар ч урам зориг, өөдрөг санаа, баяр хөөр, мэдрэмжгүйгээр зөвшөөрч байгаа нь ерөөсөө тууштай арга хэмжээнд хувь нэмрээ оруулж байгаа хэрэг юм уу даа49»

	 

	хэмээн мэдэгдэж байжээ. «Нью-Йорк таймс» сонинд: 

	 

	«Гарз хохирол гэх юм байхгүй учраас тэд Троиеллод алга ташин баяр хүргэхэд ч бэлэн байсан хэрэг. Хэрэв тэд бага хурлын цаашдын явцад үг хэлцгээн эдийн засгийн тусламж хүссэн сэн бол улам ч цөөн хүн АНУ-ын эсрэг саналтай байх байсан50» 

	 

	гэж батлан бичсэн нь бий. Энэ бол колони хараат байдлын уйтгартай нэгэн жишээ мөн.

	Бараг бүх либерал хөрөнгөтний сонинуудад АНУ-ын байдлыг илэрхийлсэн алдартай бэлгэ тэмдгүүдийг, тухайлбал, эрх чөлөөний хөшөөг хүртэл ямар нэгэн хэлбэрээр гадил жимстэй холбоотой байгаагаар шог зураг болгон дүрсэлж байлаа. Зөвхөн монополуудын ашиг сонирхолд үйлчилж байдаг АНУ-ын хөндлөнгийн оролцоог хөндөхийг Жон Фостер Даллес тэвчиж чадсангүй. 

	 

	«АНУ байнга өөрийнхөө худалдааны эрх ашгийг хамгаалж байх сонирхолтой байдаг гэдгээрээ тэд асуудлын гол цөм болсон коммунист империализмын асуудлыг халхавчлахыг оролддог51...» 

	 

	хэмээн тэр энэ шүүмжлэлийг нэрлэж байв. Жимс, жимсгэнийн нэгдсэн компанид хувь нийлүүлэгч Даллес ийм зүйл хэлж байх үед тус концерны өөр нэгэн том хувь нийлүүлэгч Аллен Даллес түрэмгийлэн эзлэх хүчнийг шууд хөдөлгөжээ.

	 

	 

	Гватемал хотод суух шинэ элчин сайд

	АНУ-ын улс төрийн бодлоготнуудад Солонгосын дайн зүрхэнд нь орж, олон улсын эсэргүүцэл чихэнд нь хангинаж байв. Гватемал дахь үйл явдлыг саадгүй явуулахын тулд «коммунизмын дэлхий дахинд учруулах аюул» гэгч худал хуурмаг зүйлийг ярин зууралдаж байлаа. Халдан довтолж орох үйл ажиллагаагаа нуухын тулд «иргэний дайн» мэтээр дэлхийн олон нийтэд үнэмшүүлэхийг зорьж байв. «Коммунист Гватемалын эсрэг тэмцэгчийн» үүрэг хүлээх хүнийг аль хэдийн олж авсан юм. Тэр нь нийслэл хотод байгаа Америкийн төлөөлөгчдийн зааврын дагуу нэгэн жижиг байшинд орогнон цагаа болохыг хүлээж байв. Энэ хүн бол хурандаа Карлос Каслос Кастилло Армас билээ. Тэр 1950 онд Арбенсийн эсрэг төрийн эргэлт хийхийг оролдоод зугтааж чадалгүй баривчлагджээ. 1953 оны 9 дүгээр сард тэр Никарагуагийн дарангуйлагч Сомост явуулсан бичигтээ: 

	 

	«АНУ-ын засгийн газар манай төлөвлөгөөг биелүүлэхийг бидэнд зөвшөөрөв52» 

	 

	гэжээ.

	Аллен Даллес Армасын армийн хүчийг мэдэж байв. Америкийн офицерууд хүртэл бүрэлдэхүүнд нь орсон эрээвэр хураавар этгээдүүдээс бүрдсэн 5000 шахам хүнтэй энэ хүчинд тэр нэг их итгэхгүй байлаа. Хувьсгалын эсэргүү дээрэмчид байлдах хатуужил сайтай, нэгдсэн үзэл санаатай ард түмний тэмцэлтэй тулгарахдаа байлдааны ёс суртахууны хувьд доголдолтойгоос болж бут цохигддог болохыг тэр туршлагаасаа мэдэх билээ. Хэрэв улс орны доторх хувьсгалын эсэргүү хүч армийг тогтворгүй болгон, ард түмний эсэргүүцэн хамгаалах бэлэн байдлыг саатуулж чадваас түрэмгийлэн эзлэх ажиллагаа сая амжилтад хүрч болдог. Үүнийг саяхан Иранд явуулсан үйл ажиллагаа батлан харуулав. Мөн Хойд Солонгос дахь ялагдал нь ардын засгийг унагаах гэсэн хүч тэнд байхгүй байгааг гэрчлэв. Ийм ч учраас Аллен Даллес Гватемалд байгаа «өөрийнхөө төлөөний хүнд» бүрэн найдлага тавих болсон юм. Энэ хүн бол элчин сайд Жон Пеурифой байлаа.

	Энэ хүн хаа нэгтээ элчин сайдын ширээнд суусан үед АНУ тэр газар хувьсгалын эсэргүү хүчний ялалтад итгэж болдог байлаа. Ийм явдал дөчөөд оны сүүлчээр Грект болсон билээ. Грекийн хувьсгалыг багалзуурдан дарах боломж Англи улсад тэр үед байхгүй байсан болохоор АНУ шууд дайран орсон билээ. «Чөлөөт ертөнцөд үзүүлж байгаа коммунизмын бүхий л төрлийн нөлөөг арилгахад зориулагдсан «хаан хязгаарлах стратеги» хэмээх Трумэний номлол гарч ирэв. Пеурифойгоор дамжин Америкийн тусламжийн ачаа бараа, тухайлбал, хаант засгийн үзлийг баримтлагч офицерын корпуст зориулан зэр зэвсэг, хээл хахуулийн мөнгө ч ихээр орж ирж байв. Үүний үр дүн нь урьд хожид байгаагүй ихээр ард түмний цусыг урсгасан явдал мөн. «Тэр 1953 он хүртэл Афинд Америкийн элчин сайдаар ажиллаж байхдаа Америкийн нөлөөний хүрээг тэнд асар ихээр нэмэгдүүлсэн юм. Ингэснээр Грекийн засгийн газар Элчин сайдын Яаманд нь очиж өргөн мөртэй мэргэ төлгө буулгагч тэр эрээс урьдчилан асуулгүйгээр аливаа ажиллагаа явуулахыг зүрхлэхгүй болжээ53».

	Харин одоо Пеурифойг Гватемал хот руу илгээсний учир бол түүний өмнө энд ажиллаж байсан элчин сайд Паттерсоныг Арбенсийн засгийн газар хөөн гаргасан явдал юм. Ардчилсан Гватемалын арван жилийн түүхэнд АНУ өөрийнхөө элчин сайдаар дамжуулан нөлөөний хүрээгээ хадгалж байх, түүнийгээ өргөжүүлэх гэсэн оролдлогоо орхисонгүй. Анхны элчин сайд Киле Аревалог ятган үнэмшүүлэх замаар өөртөө татаж болно гэж найдаж байв. Тэрээр ерөнхийлөгчтэй хэдэн цагийн турш маргахдаа бүхий л төрлийн шинэчлэлтийн үр ашиг нь АНУ-ын ашиг сонирхлыг хөндөхгүй байхыг хүсэж байв. Нарийн ухаанд мэргэжсэн Килег Паттерсоноор солив. Энэ өөрчлөлт нь Рузвельтийн эвлэрэн зохицох улс төрийн бодлого коммунизмын эсрэг хүйтэн дайныг эрхэмлэсэн Трумэний бодлогоор солигдсонтой холбоотой нь илэрхий. Элчин сайд Паттерсон юуны өмнө хахуульдах явдлыг хамгийн нөлөө бүхий аргад тооцож байв.

	Нэгэн өдөр Паттерсон ерөнхийлөгчтэй уулзахыг хүсэж, шинэчлэлтийн программ Жимс, жимсгэнийн нэгдсэн компанийн шаардлагыг хүлээд авбал Паттерсон түүнд ихээхэн хөлс шан хүртээхээр амлав. Тэгэхдээ Трумэн Аревалог Цагаан ордонд урьж түүнийг онцгойлон хүлээж авах талаар санаа тавихаа тэр бас илэрхийлжээ. Гуравдугаарт нь тэр баярласандаа ч тэр үү, цөөн тооны долгионтсон цайвар шаргал үстэй америк хүүхнүүдийг Гватемал хотод авчрахаа ч амласан юм.

	Гэвч Аревалогийн өгсөн хариулт хээл хахуульд автахгүй хүн гэдгийг харуулав. Жимс, жимсгэнийн нэгдсэн компани санал болгосон хээл хахуулиараа хортой явуулга үйлдэх гэж байгааг тэр ойлгож байлаа. Учир нь ардчилсан хуулиудыг бүх яамд, конгресс, ард түмэн хэрэгжүүлж байлаа. Ингэхлээр хээл хахуулийн энэ их мөнгөнөөс бүгдээрээ л зохих хувиа авах байсан биз ээ. Хоёрдугаарт нь, тэр өмнөхөн нь Никарагуагийн дарангуйлагч Сомос Цагаан ордонд зочлон очихдоо унтсан тэр орон дээр унтан тавгүйхэн байдалд оръё гэж юунд бодох билээ. Гуравдугаарт, тэр цайвар шаргал үстэй хүүхнүүдийг ч хайхрахааргүй өөрийн гэсэн бодолтой байжээ.

	Дараахан нь Паттерсон яаруухан аянд мордсон юм. Энэ аяллын үр дагавар нь Аревало ба Арбенсийн засгийн газруудыг зэвсгийн хүчээр унагаах гэсэн гучин оролдлого байлаа. Эцэст нь цэргийн нэгэн бүлэглэлийн дээд командлагч өөрийг нь Паттерсон түүнийг мөнгөөр хахуульдан төрийн эргэлт хий гэж ятгаж байсныг илчлэн мэдэгдэл хийснээр засгийн газрын хүлцэн тэсвэрлэх нь эцэс болжээ. Ийнхүү Петтерсоныг тус орноос хөөн гаргажээ.

	Шинэ элчин сайд Жон Пеурифой «Шаазан эдлэхүүний дэлгүүрт тавьсан заантай адилгүй, далд явуулгатай хөнөөн сүйтгэгч нэгэн байв. Түрэмгийлэн халдах ажиллагаа эхлэхээс найман долоо хоногийн өмнө тэр: 

	 

	«7 дугаар сарын дөрвөнд (АНУ-ын тусгаар тогтнолын өдөр) Элчин сайдын Яаманд болох баярын урилгыг тараах ажлыг бид одоо хийж байна. Гэвч одоогийн засгийн газрын хүмүүсээс бид хараандаа авсныгаа ирэх зочдын дотор байлгахыг хүсээгүй юм54» 

	 

	гэж илэн далангүй мэдэгдэв. Пеурифой халдан түрэмгийлж орох өдрийг мэдэж байлаа. Энэ бол 900 дугаар хуулийг тунхагласны хоёр жилийн ойн өдөр буюу 6 дугаар сарын 18 гэсэн бэлгэ тэмдэгтэй өдөр байсан нь ихээхэн гүнзгий агуулгатай нь илэрхий.

	Ийнхүү Армас өөрийн сайн зэвсэглэсэн дээрэмчдийнхээ хамт хил даван Гватемалд орсон юм.

	 

	 

	«Цэргийн хунт одоо ордонд суух болов»

	Есөн жилийн дараагаар Америкийн зурагт радиогоор Бүгд Найрамдах намын гишүүн Турстон Б. Мортон үг хэлэхдээ ерөнхийлөгч Кеннедийн удирдлагаар Гахайн буланд болсон болхи ажиллагааг шүүмжлэв. Харин онож төлөвлөн амжилттай явуулсан ажиллагааны сайхан жишээ болгон Гватемалд халдан түрэмгийлснийг дурджээ. 1954 оны 6 дугаар сарын 18-ны өмнөхөн Ерөнхийлөгч Эйзенхауэр ах дүү Даллес, Батлан хамгаалах Яамны сайд Чарльз Е. Вайт болон нэгдсэн штабын дарга нарыг дуудан аваачиж түрэмгийлэл үйлдэх төлөвлөгөөг нь дахин шалгаад тэдэнд бас нэмж: 

	 

	«Та бүхэн өөрсдийнхөө дээд цэргийн чадварыг шавхах хэрэгтэй, тэгсэн байхад амжилтгүй өнгөрөх ёс байхгүй55» 

	 

	гэж сануулсан нь бий.

	Хурандаа Армасын түрэмгийлэн эзлэх үйл ажиллагааг Америкийн зургаан нисэх онгоц (Ф—47 маркийн дөрвөн байлдааны нисэх онгоц, С—47 маркийн тээврийн хоёр нисэх онгоц) дэмжсэн юм. Эдгээр онгоцны бүхээгт Америкийн нисэгчид сууж явжээ. Армасын дээрэмчид түдэлгүй Гватемалын арми, зэвсэглэсэн тариачидтай тулгаран байлдаж давшилтаа зогсооход хүрэв. Латин Америкийн орнуудын түүхэнд анх удаагаа ард түмэн нь ерөнхийлөгчийнхөө удирдлагын доор зэвсэглэн тэмцсэн нь энэ билээ. Эдгээр зэвсэг өөрийн нь эсрэг хандах вий гэж Арбенс хулчийсангүй. Гэвч нисэх онгоцноос Гватемал өөрийгөө хамгаалах ямар ч хамгаалалтгүй байв. Дундад Америкийг бүхэлд нь «коммунизмын гарт» оруулахаар Гватемал зэвсэглээд байгаа мэтээр Америкийн Гадаад явдлын Яамны сайдын хийж байгаа явуулга худал хуурамч болох нь сая илэрхий болов. Америкийн нисэгчид хотуудыг бөмбөгдөн энгийн номхон ард иргэдийг хөнөөж байлаа.

	6 дугаар сарын 19-нд НҮБ дахь Гватемалын төлөөлөгч Аюулгүйн зөвлөлийг зарлан хуралдуулахыг хүсэв. Гэтэл уг хуралдааныг гэр бүлээрээ Жимс, жимсгэнийн нэгдсэн компанийн гол хувь нийлүүлэгчийн тоонд ордог Америкийн төлөөлөгч Хенри Кабот Ложе ээлжлэн удирдах дарааллын дагуу даргалан хийлгэжээ. Аюулгүйн зөвлөлийг зарлан хуралдуулах талаар Ложег юу ч хийхгүй байхаар нь Гватемалын Гадаад явдлын Яамны сайд Ториелло түрэмгийллийн эсрэг арга хэмжээ авахыг түүнээс хүссэн байна. Ложе түүнд: 

	 

	«Дэлхийн бөмбөрцгийн баруун хагаст аль болохоор их үймээн самуун дэгдээхийн тулд ЗХУ таны хүсэлтийг тун ч тодорхой дэвшүүлэн тавьж байна... Гватемалд болж байгаа будилаан нь НҮБ-д коммунист суртал нэвтрүүлэг явуулах цорын ганц зорилгод ашиглагдаж байгаа юм биш биз? гэж энд олонх нь асуух болно» 

	 

	гэж бичгээр хариу өгчээ. «Коммунист хуйвалдаан» гэдэг хуурмаг зүйлийн зэрэгцээгээр уг захидалд өөр нэг санааг хавчуулан оруулжээ. Тэр нь: 

	 

	«Бодит байдлаас үзэхэд, уг хэрэг явдал бол олон улсын шинж чанартай биш харин иргэний дайн гэдэг нь тодорхой. Иймээс Аюулгүйн зөвлөл цаашид энэ хэрэгт оролцохын хэрэггүй гэж үзэж байна56» 

	 

	гэсэн утгатай зүйл байв. Энэ нь үнэн явдлыг санаатайгаар гуйвуулсан хэрэг байлаа. Учир нь Армас хоёр дахь улсын, тухайлбал, Хондурас улсын тусламж дэмжлэгтэйгээр хил нэвтрэн Гватемалд орсон билээ. Энэ хэрэг явдал бол олон улсын эрхзүйн дагуу авч үзвэл иргэний дайн биш харин халдан довтолж түрэмгийлсэн хэрэг даруй мөн байлаа.

	Энэ явдал нь өнөөдрийн Никарагуагийн байдалтай төстэй юм. Тэр үед Хувьсгалын эсэргүү хүч өнөөдөр Хондураст байгаатай адилаар бэхжиж аваад АНУ-ын бодит тусламжид түшиглэн хил нэвтрэн дайран орсон юм.

	НҮБ дахь Зөвлөлтийн төлөөлөгч Семён Царапкин уг түрэмгий үйл ажиллагааг хойшлуулалгүй Аюулгүйн зөвлөлд хэлэлцэхийг шаардав. Кабот Ложе Гватемалын асуудлыг Америкийн улсуудын байгууллагаар оруулан хэлэлцүүлэх санал тавьж байсан учир бол тэр тэнд өөрийнхөө бодсоноор олонхын санал авч дэмжүүлнэ гэдэгт найдаж байв. Ийнхүү тэр их л бухимдангуйгаар Зөвлөлтийн төлөөлөгчид хандан: 

	 

	«Дэлхийн бөмбөрцгийн баруун хагасын хэрэг явдлаас та өөрийгөө хөндий байлга, өөрийнхөө хэрэгжүүлэх төлөвлөгөө, башир арга залиа бидэнд тулгах гэж оролдохын хэрэггүй57» 

	 

	гэжээ. Энэ бол хүйтэн дайны эрх ашгийг хамгаалсан дипломат үг байв. Иймэрхүү үйлдэл АНУ-ын дипломат бодлогын бэлгэ тэмдэг болоогүй, дэлхий ертөнцөд аюул занал учруулдаггүй байсан сан бол хачин жигтэй явдал гэж түүнийг үзэж болох байв. ЗХУ байлдаж байгаа талуудад хандан уриалга гаргаж дайныг зогсоохыг санал болгов.

	Энэ хооронд Пеурифой зүгээр байсангүй. Тэр мөрөвчтэй суран бүсэндээ гар буу зүүн Элчин сайдынхаа Яаманд морилохдоо Армасын талд урван орсон Гватемалын хэсэг туйлбаргүй офицеруудыг хүлээн авч уулзжээ. Сөнөөгч нисэх онгоцнуудын зай завсарлагагүй бөмбөгдөлт тэдний зүрхэнд орж, ардчилсан Гватемалын төлөө тэмцлээ тэд одоог хүртэл ор нэр болгон явжээ. Пеурифой хурандаа Монсон, Санхец, Сандовал нарыг цуглуулан уулзаж, тэдэнтэй хамт Гадаад явдлын Яамны сайд Ториеллотой учран, түүнд ерөнхийлөгч Арбенсийг огцруулахыг тулгаад, армид засгийн эрхийг шилжүүлэхийг шаарджээ. Засгийн газар уг шаардлагыг няцаамагц, Гватемал хотын дүүргийг бөмбөгдөж байсан сөнөөгч нисэх онгоцнууддаа хотын төвийг бөмбөгдөх тушаалыг Пеурифой өгчээ. Арбенс цус ихээр урсгахгүйн тулд засгийн эрхийг армийн командлагч хурандаа Диацад шилжүүлэв.

	Төрийн шинэ тэргүүн хэргийн гол эзэн АНУ-ын элчин сайдад шинэ нөхцөл байдлыг тэр дор нь мэдээлж, АНУ-ыг чиглүүлэн зааварлаж өгнө гэдэгт итгэж байв. Гэвч Диац хууртсан байжээ. Арбенс нь Диацаас туслалцаатайгаар Мексикийн Элчин сайдын Яаманд хоргодож байгааг Пеурифой мэдсэн тул хотыг бөмбөгдөн сүйтгэсээр байв. Арбенсийг үхсэн амьд ямар ч байсан Армасын дээрэмчдэд авчирч өгөх ёстой гэнэ. Ам хэлээрээ АНУ-д аль болохоор аятайхан сэтгэгдэл төрүүлэхийг чармайж байгаа төрийн шинэ тэргүүн Диац түүний таалалд нийцэхгүй байлаа. «Улаан Гватемалын» үнэрийг авч амжжээ гэж коммунизмын эсрэг улангассан үзэлтэй тэр боджээ.

	Пеурифойг Диац армийнхаа төв байранд урьж ирүүлэн, Армастай хэлэлцээр хийхийг хүсэж байгаагаа илэрхийлжээ. Диацыг хажуугийнхаа өрөө рүү орж бичиг баримт авахаар явахад нь Пеурйфойгийн холбоотон хурандаа Монсон отож байсан мэт Диацын араас яаран уг өрөө рүү ороод хоромхон зуурын дараа буцаж гарч ирэхдээ гох дарахад бэлэн автомат бууг Диацад тулган өмнөө тууж явав. Тэр гарах зуураа Пеурифойд толгой дохиход нөгөөх нь ч хариу дохив.

	Жимс, жимсгэнийн нэгдсэн компанийн эрх ашгийн төлөө тулалдаан цохилтод өртөв. Гватемалын ард түмнийг халз тулалдаан хийж сөхрүүлэн ялалт байгуулж болохгүй байв. Учир нь ард түмэн Армасын цэргүүдэд баатарлаг эсэргүүцлийг үзүүлсээр байлаа. АНУ-ын мөнгө, далдуур хорлон сүйтгэх ажиллагаа, зэр зэвсэг, нисэгчид, тагнуулын албаныхан бүгд л Жимс, жимсгэнийн нэгдсэн компанийн ноёрхлын төлөө тэмцэж байв. Жон Даллес элчин сайддаа утсаар баяр хүргэж байх үеэр Армасынхан эсэргүүцлийн хөдөлгөөнийг цус урсган дарж байв. Цус урсгасан энэ яргалал тун ч балмад хэрцгий байв. «Ялгуусан» ялалтын үр дүнд хөөрөн АНУ-д их баяр хөөр болсон нь холбоотнуудын нь лагерьд хүртэл Гватемал коммунизмаас өөрийгөө чөлөөллөө гэсэн Америкийн үзэл бодлыг хүчтэй эсэргүүцсэн дуу хоолой цуурайтахад хүргэв. Энэ тухай ерөнхий сайд агсан Хөдөлмөрийн намын дарга Клемент Аттлее 6 дугаар сарын 14-нд Английн парламентын доод танхимд: 

	 

	«Энэ хэрэг явдалд түрэмгийлэх явуулга оролцсон гэдэг нь тодорхой бөгөөд бодит зүйл юм... Төрийн эргэлт хийсэнд АНУ-ын Гадаад явдлын Яамны сайд баяр хөөр болон байгаа нь намайг ихээхэн тавгүй байдалд оруулсныг би илэн далангүй хэлье58» 

	 

	гэж мэдэгдсэн нь бий. Даллес үүнээс өмнөхөн иймэрхүү ялалт нь 

	 

	«АНУ-д аль хэдийн ихээхэн уламжлал болсон зүйл бөгөөд бас цаашдын нэгэн томоохон бүлгийг нэмж өглөө59» 

	 

	гэж хэлж байжээ.

	Энэ завсар Пеурифойн хатагтай баяр хөөртөө умбан:

	 

	«Хялбархан гэгч нь авсан ордондоо 

	Хунт одоо морилж байна.

	Хөөрхий коммунистууд дампуурч гүйцээд 

	Хөндлөн гудамжны цаад руу чиглэн 

	Мексикийн элчнийг зорин одов.

	Автомат бууч Пеурифой 

	Аягүй их өөдрөг явна. 

	Гватемал орон нэгэнт 

	Коммунист бус болсных биз60»

	 

	гэж шүлэглэсэн гэнэ.

	Арбенс Мексикт цөлөгдөв. Армас газрын шинэчлэлт хийхийг хүссэн тариачдыг эзэмшил газраас нь хөөж зайлуулан, Жимсний нэгдсэн компанийн хуучин эрх дархыг сэргээн, шинээр нээсэн нефтийн орд газруудыг эзэмших эрхийг Стандарт Ойл компанид олгожээ. Тэр үеэс хойш Гватемалын дарангуйлагчид Жимс, жимсгэнийн нэгдсэн компанийн мэдлийн онц бүрэн эрхт төлөөлөгчийн адил үүрэг гүйцэтгэх болсон юм. Гэвч өнөөдрийг хүртэл үргэлжилж байгаа зэвсэгт тэмцэл, ажил хаялт, бослого нь Гватемалд арван жилийн турш тогтож байсан ардчилал оргүй мартагдаагүйг гэрчилж байна.

	 


ЛИВАНД БУУСАН НЬ

	АНУ-ын түүхээс үзэхэд улс төр, эдийн засгийн талаар булаан эзлэх бодлогоо хэрэгжүүлэхдээ ихэвчлэн ямар нэгэн ерөнхийлөгчийн номлолыг өмнөө барьдгаараа онцлог юм. Монрогийн номлолыг гаргасан нь ерөнхийлөгч Мак-Кинли ба Теодор Рузвельтийн үед Карибын тэнгисийн сав газар болон Филиппинд монополын эрх ашгийн үүднээс «журам» сахиулан төвхнүүлэхэд хангалттай байв. Харин дэлхийн хоёрдугаар дайны дараа АНУ-ын «нөлөөний хүрээг» өргөтгөхөд чиглэгдсэн шинэ номлолыг гаргах хэрэгтэй болсон юм. Уг номлол нь улс төр, стратегийн тодорхой зорилттой байсан боловч харин Зөвлөлтийн эсрэг, коммунизмын эсрэг чиглэсэн зорилт нь тэдэнд эдийн засгийн ач холбогдлоор бага байлаа.

	Трумэний номлол нь Баруун ба Өмнөд Европыг эзэгнэхэд зориулагдсан зүйл байв. Уг номлол түүхэнд «Коммунизмын нөлөөг Европт оруулахгүй хаан хязгаарлах номлол» гэж нэрлэгдэн, фашист дарангуйллыг устгахын төлөө тэмцсэн Грекийн мянга мянган эх орончдын цусыг урсгасан юм. Түүнээс хойш яг арван жилийн дараа Эйзенхауэрийн номлол гарав. Хэрэв уг номлолыг амьдруулахад Нельсон Рокфеллерийн тусалсныг нь мэдсэн бол лав тэр дороо нефть үнэртэх шиг болох байсан биз ээ.

	Тэрбумтан Нельсон Рокфеллерээс ерөнхийлөгч Эйзенхауэрт явуулсан нэгэн дуулиантай булай захидалдаа Ираны хэрэг явдалд шийдвэрлэх үүрэг гүйцэтгэснээ дурдаад, Ойрх Дорнод ба Персийн булангийн районыг Америкийн эрх ашгийн хүрээнд татан оруулахыг санал болгосон нь бий. Стандарт Ойл компанитай нягт холбоотой Гадаад явдлын Яамны сайд Даллес энэ төлөвлөгөөг дэмжсэнээрээ нефтийн ашиг сонирхлыг төлөөлсөн хүн болж хувирсан юм. 1957 оны 3 дугаар сард уг номлолын төслийг конгрессоор батлан сайшаажээ. Уг номлолд юуны өмнө АНУ 

	 

	«Дундад Дорнодын үндэстнүүдийн тусгаар тогтнол, бүрэн бүтэн байдлыг хангах нь тэдгээр үндэстнүүдийн хувьд төдийгүй дэлхийн энх тайванд онц чухал ач холбогдолтой юм. Ерөнхийлөгчийн шийдвэрээр шаардлагатай гэж үзвэл ямар ч үндэстний бүлэглэл буюу үндэстэн, олон улсын коммунизмын хяналтад байгаа ямар нэгэн орны зүгээс учруулсан түрэмгийллийн эсрэг тэмцэхдээ тусламж хүсвэл Нэгдсэн Улсын зүгээс цэргийн хүч хэрэглэхэд бэлхэн байна61» 

	 

	гэжээ. Энэ номлолын доор ерөнхийлөгч гарын үсэг зурсан байв.

	Нэг жилийн дараагаар буюу 1958 оны 7 дугаар сарын 15-нд Америкийн тэнгисийн явган цэрэг Ливанд буужээ. АНУ энэ халдан түрэмгийлэлдээ юу гэсэн шалтаг заах бол?

	Урвагч болсон ерөнхийлөгч

	Дэлхийн нэгдүгээр дайны дараахан АНУ-ын концернүүд өөрийнхөө нефть олборлох санаархлаа Ойрх ба Дундад Дорнодод чиглүүлэх болсноо мэдэгдсээр байв. Иран, Ирак зэрэг улсуудад байгаа нефтийн эх ундаргуудыг англичууд эзэгнэж байсан ба АНУ-ын ерөнхийлөгч Вильсоны «Нээлттэй хаалганы бодлого» гэгч шаардлагыг төдий л их таашаахгүй байлаа. Гэвч тэд удаан хугацааны турш хаалгаа хаалттай барьж чадаагүйн учир бол АНУ дайнд цусаа урсгаж байсан холбоотон нөхөртөө хамгийн их хэмжээгээр мөнгө зээлдүүлэгч байсан юм. Атлантын далай дээгүүр бараа таваар, доллар Англи руу урссаар байсан үед санхүүгийн ба дипломат шугамаар хавчих хавчилтыг тэсвэрлэн хүлцэж чадахгүй болсноо Англи улс эцэст нь хүлээхээс өөр аргагүй болов. 1928 онд Америкийн нефтийн концернүүд Иракийн Нефтийн компанид 23 хувийг эзлэх болжээ. 1933 онд Калифорнийн Стандарт Ойл компани Саудын Арабд нефть олборлох эрх олж авчээ. Энэ компани Техасын нефтийн концернүүдийн хамсалтай хавсран Араб-Америкийн нефтийн нэгдсэн компанийг (ААННК) байгуулжээ. АНУ зөвхөн үүдийг нь нээгээд зогссонгүй харин хаалгыг нь дэлбэлэн ороод бас Англи, Францын нефтийн эздийг нефтийн ундарга руу оруулахгүйн тулд дотор талаас нь шаламгайлан хэрэм барьж эхэлсэн юм. 1929 онд Английн монополууд Персийн булангийн орнуудаас нефтийнхээ 96,5 хувийг авч байсан бол 1957 онд дөнгөж 32 хувийг авдаг болжээ. Харин АНУ-ын монополын эзлэх хувь эхлээд 0,9 хувь байснаа 60 гаруй хувь болон өсжээ62. Ираныг ялсан тулалдаан үүнд ихээхэн тус хүргэсэн юм.

	АНУ-ын засгийн газар Эйзенхауэрийн үед Ойрх ба Дундад Дорнодыг өөрийн эрх ашгийн найдвартай хүрээ болгон өргөтгөхийн тулд юуг ч хайрлахгүй байв. Турк, Иран, Ирак, Пакистан улсууд Багдадын гэрээнд нэгдэн оров.

	Энэ үйл явдал Египет улс империализмд дуулгавартай дэглэмүүдийн эвслээс гарсны дараа болсон юм. Хоёр жилийн дараагаар Суэцийн сувгийг улсын болгосон, мөн Сирийн дарангуйлагч Шишаклийг түлхэн унагаасан ээрэг нь муу ёр зөгнөсөн хэрэг байв. Иранд Аллен Даллесийн удирдлагын доор ажилладаг Тагнуулын төв газрын төлөөний этгээдүүд харгис бурангуй явуулга үйлдэн Моссадыкийн эсрэг төрийн эргэлт зохион байгуулан удирдсан юм. Тэд зөвхөн нефтийн ундаргыг мөрөөдөөд зогссонгүй бас Персийн булангийн орнуудаас ямар ч оронд эдийн засгийн болон улс төрийн эрх чөлөө олгохгүйг эрмэлзэж байлаа.

	Ойрх Дорнодын нефть нь зөвхөн их ашиг өгөөд зогсохгүй бас өөрсдийн үйлдвэрийн хэрэгцээний наян хувийг тэндээс хангаж байгаа Баруун Европ, Японыг АНУ-ын хараат байдалд оруулсан юм. Ойрх Дорнод бол ЗХУ-д ойр оршдогийн хувьд стратегийн шийдвэрлэх ач холбогдолтой нутаг бөгөөд ЗХУ-ыг тойруулан бахь хэлбэрээр Америкийн цэргийн баазыг эгнүүлэн барихад чухал үүргийг гүйцэтгэж ч байсан, одоо ч гүйцэтгэсээр байна. АНУ-ын улс төрийн бодлоготнууд эдийн засаг, улс төр, цэргийн талбарт нэгдэн нийлэхдээ тун ч хялбархан байлаа. Тэдгээрийн дотроос нэгэн жишээг авч үзвэл Жон Фостер Даллес зөвхөн нефть болон зэвсгийн худалдааны асуудалд төдийгүй улс төрийн бодлогод ч шийдвэрлэх үүргийг хослуулан гүйцэтгэж байлаа.

	Харин Ойрх Дорнодын түншүүддээ дотоод улс төрийн бодлогодоо байгаа бэрхшээлийг нь арилгахад туслах нь тун ч ярвигтай байв. Эйзенхауэрийн номлолыг дэмжигч Арабын орнуудын ганц улс төрийн бодлоготон нь Ливаны ерөнхийлөгч Хамоун байв. Тэрээр АНУ-ын эзлэн түрэмгийлэх эрх гэгчийг хүлээн зөвшөөрч, Бейрут хотод байгаа тогтвор муутай эвслийг бусниулж эхэлсэн юм. Ливаны эсрэг хүчнийхэн АНУ-ын танкнуудыг өөрсдийнхөө эсрэг хандуулахыг хүсээгүй бөгөөд тэд эрхээ эдлэхийг хүсвэл Хамоун ба түүний Америкийн талыг баримтлагч бүлгийнхнийг сонгуулиар огцруулах бодолтой байв. Сонгууль босгон дээр тулахад Хамоун үндсэн хуулиа өөрчлөн АНУ-ын дэмжлэгээр дахин ерөнхийлөгч болохоор горьдож байлаа.

	1958 оны 5 дугаар сарын 8-нд Ливаны дэвшилтэт «Телеграф» сонины ерөнхий редактор Нассиб Метнийг Бейрутэд алж хороожээ. Энэ явдал нь байдлыг дарь луу оч үсэргэсэнтэй адил аюултай болгов. Эйзенхауэрийн номлолыг хүлээн зөвшөөрч, улс орныхоо тусгаар тогтнолыг гаргуунд нь орхисон ерөнхийлөгчийн эсрэг хийж байгаа зэвсэгт бослого тун ч туйлбартай байлаа. Бейрут ба Триполи хотуудад жагсагчид ба армийн ангиудын хооронд буудалцаан болов. Өдрөөс өдөрт хямрал гүнзгийрсээр байв. Эсрэг хүчнийхэн үндэсний фронтод нэгдэн нийлж, бүх хотуудад тэмцэж байлаа. Тавдугаар сарын дунд үе болоход тэд бүр улс орныхоо ихэнх хэсгийг хяналтдаа авчээ. Арми ба цагдаагийн газрын командлах бүрэлдэхүүн тун ч догшин болхи бүдүүлэг авирлаж байлаа. Учир нь тэдний дайралт довтолгоо бүр нь ихэвчлэн чулуу хөөж, харин тэдний цэргийн хүчин нь санаандгүй мөчид үндэсний фронтынхны галд өртөж байв.

	АНУ-ын Гадаад явдлын Яамны сайд Даллес Их Британи ба Багдадын гэрээнд оролцогч улсуудын засгийн газруудтай зөвлөлдөн чуулж эхлэв. Түрэмгийлэл үйлдэх талаар аль хэдийн бодсон боловч юуны өмнө Хамоунд зэвсэг нийлүүлэн олгохоор шийдвэрлэжээ. Үүнтэй нэгэн зэрэг АНУ-ын арван хоёр усан онгоцноос бүрдсэн флот Ливаны эрэг хавьд хөлхсөөр байв. Даллес зарим нэгэн сенатчидтай нууцаар ярилцахдаа хэрэв «Ливанд байгаа америкчуудыг гаднын тусламжгүйгээр дангаараа хамгаалж чадахгүйгээ Хамрун мэдэгдэн дохио өгвөл 5 дугаар сарын 18-нд Америкийн цэргийг илгээхээр завдаж байв. 5 дугаар сарын 20-нд тэр нэгэн хэвлэлийн бага хурал дээр Эйзенхауэрийн номлолыг Мансфиелдийн нэмэлт санал гэгчээр өргөтгөсөн юм. Энэ бол Ливанд «Олон улсын коммунизмын дайралт» боллоо» гэж хэнд ч, тэгэхдээ бүр хамгийн итгэмтгий түншдээ ч үл ойлгогдох шалтаг заана гэсэн үг юм. Харин олон шатлалтай үндэсний либерал урсгал болсон үндэсний фронтын зорилт ойлгомжтой байлаа. Мансфиелдийн нэмэлт санал гэгчид хэрэв «Энх тайван ба Нэгдсэн улсын аюулгүй байдалд» аюул занал учирвал АНУ дайралт хийн орох болно гэжээ. Энэ маневрыг ойлгоход тийм ч хэцүү биш байв. Ливаны дотоод хэрэгт оролцож байгаа явдал нь бүх Арабын орнуудад хамаарна. Энэ нь дэлхийн энх тайванд ноцтой аюул занал учруулж байна гэж Зөвлөлт засгийн газрын мэдээллийн агентлаг ТАСС мэдэгджээ.

	Улам олон хот, газар нутаг тэмцэж байгаа эсрэг хүчнийхний гарт орсоор байлаа. 6 дугаар сарын дундуур Бейрут хотын гудамжнуудад ширүүн тулалдаан болов. Ерөнхий сайд Сами ес Солх орон гэрээ орхин явахад хүрч, мөн ерөнхийлөгчийн ордон ч тийм найдвартай биш болов. Засгийн газрын цэргүүд их буу, хуягт, сөнөөгч нисэх онгоцоор зэвсэглэсэн байлаа ч гэсэн хэрэг явдлыг хяналтдаа авахын аргагүй болжээ.

	Энэ хооронд Америкийн агаарын десант Байернд бууж, Английн цэргийн хороод Кипрт буун Ливанд үйл ажиллагаагаа туршилтын журмаар явуулж эхлэв. Мөн шинэхэн түнш нь болох Их Британи улс Арабын орнуудын газар нутагт нефтийг ихэд сонирхож байв. 1956 оны хэрүүл маргааныг мартаагүй боловч уг асуудлыг хойш нь тавьжээ. Тэр үед Египет улсын Суэцийн сувгийг эзэмших гэсэн оролдлогын эсрэг явуулсан Англи - Франц - Израилийн адал балмад ажиллагаанд Даллесийн заавар ёсоор АНУ оролцон уг явуулгыг зогсоожээ. Нефтийн эзэдтэй сүлбэлдсэн тактик хэрэглэгчийн тооцоо ч бүрэн илрэв. Түрэмгийлэгчид олон улсын эсэргүүцэл ба ЗХУ-ын ухаалаг бодлогын ачаар уг бүс нутгаас гарахаас өөр аргагүй болсон юм. АНУ-ын нефтийн концерн Грекийн усан онгоцны эзэн Онассисийн туслалцаатайгаар нефть тээвэрлэгч усан онгоцыг явуулсан боловч Суэцийн суваг усан онгоцнуудын эвдэрхий сэгээр дүүрч, зорчих аргагүй болсон байв. Нефтийн их тээвэр Өмнөд Африкаар дайрч явахад хүрэв. Нефтийн үнэ асар их өссөнийг АНУ-ын эвсэл холбоондоо үнэнч хуучныг баримтлагч сонинууд хүртэл их л эргэлзэн бичиж байв.

	Гэтэл одоо Америк-Английн цэргүүд тушаал өгөхийг хүлээж байлаа. Америкийн цэргийн атташе засгийн газрын цэргийн анги нэгтгэлүүдийн үйл ажиллагааг системтэй удирдаж байгаа боловч Ливаны эрх чөлөөний төлөө тэмцэгчид нутгийнхаа гуравны хоёр хувийг аль хэдийн хяналтдаа авчээ. Английн «Манчестер Гардиан» сонины сурвалжлагч Мичел Адамс Бейрут хотоос ирүүлсэн цахилгаан утсандаа: 

	 

	«Түрэмгийлэл гэдэг үгийг Бейрут хотод хүн бүр ярих болов. Асуудал ливанчууд түрэмгийллийг хүсэн хүлээж байгаа гэдэгт бус, харин уг түрэмгийлэл хэзээ яаж болох вэ гэдэгт л оршино63» 

	 

	гэжээ.

	 

	 

	«Дам түрэмгийллийн тухай» домог

	АНУ башир аргаараа НҮБ-ыг өөрийнхөө ашиг сонирхолд захируулахыг эрмэлзэж Солонгост хийсэн түрэмгийллийнхээ загвараар өөрийн эрх ашгийг илүү хамгаалсан НҮБ-ын сэргийлэх хүчнийг ашиглахыг хүссэнд НҮБ-ын ерөнхий нарийн бичгийн дарга Хаммершельд энэ санаархлыг няцаав.

	Иракт болсон үйл явдал шууд түрэмгийлэх сүүлчийн шалтаг болов. Иракийн ерөнхий сайд Нури ес Сайд шахагдан тэвдэж байгаа Хамоунд туслалцаа үзүүлэхийн тулд генерал Абдел Карим Кассемд цэргээ авч Ливанд цөмрөн орох тушаал өгчээ. Кассем цэргүүдээ Багдад руу илгээв. Удаан хугацааны турш бэлтгэсэн хувьсгал гарах цаг мөч одоо л болж байна уу даа гэлтэй байв. II Ван Файсал ордныхоо харуулыг чангалж амжаагүй, ерөнхий сайд нь яах ч учраа олохгүй байхад нь Иракт хувьсгал гарч, харгис бүлгийнхнийг түлхэн унагааж, Бүгд Найрамдах Улсыг тунхаглан, феодалын үзэл суртлыг баримтлагч намыг унагажээ.

	1958 оны 7 дугаар сарын 15-нд барууны сонинуудад хэт дэвэргэсэн зүйлс нийтлэгдэв. Тухайлбал: 

	 

	«Иракт гарсан гайхалтай хувьсгал дэлхий ертөнцөд түгшүүр зарлав. Цаг мөч өнгөрөх тутамд л хэрэг явдал тун эрчимтэй өрнөж байна, Багдадад болсон төрийн эргэлт дараах үйл ажиллагааг авч явуулахад хүргэв. Үүнд: Вашингтонд ерөнхийлөгч Эйзенхауэр өөрийнхөө дотнын зөвлөгч нартайгаа тусгай зөвлөгөөн хийж эхлэв. Лондонд ерөнхий сайд Макмиллан сайд нартайгаа зөвлөлдөн чуулж гарав. Багдадад гарсан хувьсгал хоёр нийслэл хотод хоёуланд нь бөмбөг адил нөлөөлөв64...» 

	 

	гэжээ. Энэ мэдээ юуны өмнө санхүү - худалдааны бүлгийнхэнд бөмбөг адил туссан юм. Нефтийн акц 1956 оны Суэцийн хямралаас хойш хамгийн доод хэмжээндээ хүрэв.

	«Ливаны засгийн газар өчигдөр орой цэргээ тус оронд оруулан Ливаны Сиритэй залгаа хилийг хааж өгөхийг Их Британийн засгийн газарт хүсжээ. Мөн ийм хүсэлтийг ерөнхийлөгч Хамоун АНУ ба Франц улсад гаргав. Иракт болсон сүүлчийн үйл явдалтай хамт туслалцаа үзүүлэх уриалга гаргах үндэстэй болов65». Ерөнхий сайд Хамуон эцэст нь АНУ-аас «туслалцаа гуйх» шалтаг олж авав. Тэрээр АНУ-тай хавсран өөрийн улсын дотоодод явуулах бодлогодоо хүрэх гэж байна гэсэн тийм хардлага сэрдлэг төрүүлэхгүйг тэр хичээв. Гэвч тэр «олон улсын хямралд» нэрвэгдсэн юм.

	Нэг хоногийн дараагаар «АНУ Ливанд дайран оров66» гэсэн гарчигтай мэдээлэл сонинуудад нийтлэгдсэн бол бас дахин нэг хоног өнгөрөхөд «англичууд Иорданд довтлов67» гэж бичиж байсан нь бий.

	Удаан хугацаагаар төлөвлөн бэлтгэсэн түрэмгийлэн эзлэх ажиллагаа ид явагдаж эхлэв. АНУ зөвхөн Ливанаар барахгүй бас Иракийг сонирхох болов. Ливаныг түшиц газар болгон өргөжүүлэхийг зорьж байв. Хэдхэн цагийн дотор Америкийн 5000 тэнгисийн явган цэрэг Бейрутэд буув. Тэднийг дагалдан хүнд танк, бульдозерууд орж ирсэн юм. Мөн дахин 11000 цэрэг орж ирэхээр зэхэж байлаа.

	Ерөнхийлөгч Эйзенхауэр энэ ажиллагаа бол дайн байлдаан биш харин Ливаны «тусгаар тогтнол, бие даасан байдлыг хангах зорилготой юм. Ливан улс ийнхүү «дам түрэмгийлэлд өртөв гэж илэн далангүй мэдэгдэж байв. Ерөнхийлөгч улиг болсон «олон улсын коммунизм» гэгчээр шалтаг заахыг оролдов. Тэр бас НҮБ-ын дүрмийн 51 дүгээр зүйлийн дагуу өөрийн улсын хийж байгаа ажиллагааг зөвтгөхийг оролдож байлаа. Энэ нь түрэмгийлэгчдийн эсрэг хамтарсан хамгаалалт хийхийг сайшааж байв. Хэрэв НҮБ олон улсын сэрэмжлэн хамгаалах хүчнийг Ливан руу илгээвэл АНУ цэргээ дор нь гаргахад бэлэн байгаа мэтээр хуурамч мэдэгдлийг тэр хийж байв. Тэр болтол АНУ Ливанд НҮБ-ын үүргийг гүйцэтгэх хэрэг үү? Энэ бол 1950 онд Солонгосын дайнд хэрэгжүүлсэн ажлынхаа аргад эргэж орсныг тодорхой харуулсан хэрэг байв. Аюулгүйн зөвлөл дэх Зөвлөлтийн төлөөлөгч энэ башир оролдлогыг тас цохив. Америкийн түрэмгийлэн эзлэх армийг НҮБ-ын сэргийлэн хамгаалах хүчнээр сольж өөрчлөх гэсэн оролдлого бүтсэнгүй. НҮБ-ын ерөнхий нарийн бичгийн дарга Америкийн төлөөлөгчдийн урмыг хугалсан мэдэгдэл хийв. Уг мэдэгдэлд түүний явуулсан НҮБ-ын ажиглан хянах группийнхэн Ливаны иргэний дайнд «гаднын хүчний» оролцоо байхгүй байгааг мэдээлжээ. Ингэснээрээ «дам түрэмгийлэл» ХЭМЭЭХ зохиомол сэдэв үгүй болов. Дэлхий нийтэд зөвхөн нэг түрэмгийлэгч байдаг тэр нь АНУ гэдэг нь тодорхой болов.

	 

	 

	«Бүтэмжгүй явдлуудын он дарааллын бичиг»

	Европ болон ялангуяа ХБНГУ-д АНУ-ын цэргийн хүчин үйл ажиллагаагаа явуулахад бэлэн зэхээстэй байв. Аденауэрийн засгийн газар ихээхэн өглөгч сэтгэл гарган нисэх онгоцны буудлуудаа мэдэлд нь шилжүүлэв. Ливаны эрэгт Америкийн ба Английн байлдааны хөлөг онгоцны бүхэл бүтэн флот байрлаж байв. Туркийн Адан дахь НАТО-гийн цэргийн бааз нисэх онгоц болон байлдааны бусад төрлийн техникүүдээр дүүрчээ. Бүр атомын цэнэгт хошуутай бөмбөгдөгч нисэх онгоцнууд ч бэлхэн зэхээстэй байх болов. Иорданы ван Хуссейн улс орноо хувьсгалын нөлөөлөлд орчих вий гэж айхдаа Английн түрэмгий цэргийн хүчинд улс орныхоо хил хязгаарыг нээж өгөв. Ираны шах армийн анги нэгтгэлүүдээ Иракийн хил рүү ойртуулан байрлуулав. Дээд зэргээр зэвсэглэсэн армиуд бие биеийн өөдөөс сөрөн зогсож байв. Байдал тун хурц болов. Эхний үед Америкийн үйл ажиллагааг найрсгаар угтаж байсан хөрөнгөтний сэтгүүлчид өөрсдөө хүртэл Вашингтоны засаг захиргаа «бүхнийг өөрөөсөө хамааруулж байна» гэж бодол санаагаа илэрхийлж байв.

	«Шат дараалан айлган сүрдүүлэх алдар цуутай сургаал гэгч чухам юу болохыг хариуцлагагүй байдлаас үүдэн гарсан энэ хямрал улам ч тодорхой болгон харуулав. Барууны удирдлагууд урьдчилан харж болох Иракийн хувьсгал шиг байгалийн үзэгдлүүдийн үед уур уцаар нь хүрч давчидсанаар тэд бүхий л дэлхий ертөнцийг байлдааны дуу чимээгээр дүүргэн, дараа нь бас хэр зэрэг удаан үргэлжлэх вэ гэдгийг ойролцоогоор тооцоолохдоо ялагдсан ердийн аян дайныг «жижиг атомын зэвсэг хэрэглэсэн дайн болгож, үе үе үүсдэг айдсыг устөрөгчийн бөмбөгийн үргэлжилсэн айдас болгон хувиргаж ч болох юм68» гэж Женс Даниел «Шпигель» сэтгүүлд бичиж байв.

	АНУ-д ерөнхийлөгчдөө хандан хүйтэн дайныг дархлан бүтээгч, халуун цөмийн дайныг тэтгэн дэмжигч Жон Фостер Даллесыг зайлуулахыг шаардсан дуу хоолой олонтоо сонстох болов Хашир ухаалаг улс төрийн бодлоготнууд болон нөлөө бүхий тайлбарлагчид нэгэн зүйлийг таньж мэдэв. Энэ бол Ирак улс Ирантай адилгүй гэдэг нь юм. Зөвхөн улс төрийн ба цэргийн оролцоо л барууны орнуудад алдагдсан нефтийн эх ундаргыг нь цааш ашиглах боломж олгож чадна.

	Үнэн хэрэг дээрээ учир байдал 1953 оныхтой харьцуулж боломгүй байлаа. Иракийн хувьсгал тууштай, радикал, эргэлт буцалтгүй байв. Түүнээс гадна Бүгд Найрамдах Нэгдсэн Араб Улстай (Египет, Сири, Иемен) зэвсэг нэгтэй холбоотон байсан юм. ЗХУ ба бусад социалист орнууд мөн эвсэлд нэгдээгүй нэлээд хэдэн орнууд шинээр байгуулагдсан Бүгд Найрамдах Улсыг тэр дор нь дипломат шугамаар хүлээн зөвшөөрч, оюун санааны болон материалын туслалцаа үзүүлсэн нь шийдвэрлэх ач холбогдолтой болов.

	НҮБ-ын чуулган болон ер нь энэ байгууллага АНУ-ын мэдлийн тоглоомын зүйл биш гэдгийг олон орны төлөөлөгчдийн эсэргүүцэл батлан харуулав. НҮБ-ын нэрийг барьж Ливанд түрэмгийлэл үйлдсэн АНУ-ыг шүүмжлэн хэлэлцсэний дараа тэр бүр хүнд байдалд оров. Эйзенхауэрийн тусгай даалгаварт төлөөлөгч Роберт Марфи АНУ-д ая тал сайтай, эсрэг хүчнийхний дэмжлэг хүлээж болохуйц тийм нэгэн хүнийг Ливаны ерөнхийлөгчийн сонгуульд нэрийг нь дэвшүүлэхийг хичээв. Ливаны томоохон хотуудын дээгүүр Америкийн тавь орчим нисэх онгоц, сөнөөгч онгоц, бөмбөгдөгч нисэх онгоцнууд нам өндөрт нисэх нь хүн ам ба парламентыг «зүй зохистой» сонгуульд нэг ёсондоо бэлтгүүлж байгаа хэрэг байв. Тэмцэж байгаа эсрэг хүчнийхэн хэрэв шаардлагатай гэж үзвэл барьсан зэвсгээ америкчуудын эсрэг ч хандуулж магадгүйгээ мэдэгдсэн юм. Марфи их л урам нь хугарсан байдлаар Ливаны хямрал бол олон улсын хямрал биш, харин дотоод бодлогын самуурал учраас шинэ ерөнхийлөгчийг сонгох сонгууль явуулснаар асуудлыг зохицуулж болно гэсэн дүгнэлт хийж байлаа. Мөн Ливаны хэрэг явдалд гурав дахь хүчин оролцохын хэрэггүй гэдгийг тэр хүлээн зөвшөөрчээ.

	Байдал тун ч инээдэмтэй болов. АНУ Иракт цөмрөн орохын тулд тус орноос гарсан гэх боловч Ливанд суурьшин суусаар байв. Тэд Ливаны шинээр томилогдсон ерөнхийлөгч генерал Фуад Хебаб есдүгээр сарын сүүлчээр хувьсгалын гол удирдагчийн нэг Карамиг ерөнхий сайдаар томилохыг саатуулан барьж чадсангүй. Сенатч Хамфрей энэ золгүй явдлыг «бүтэмжгүй явдлын цорын ганц мэдээ» хэмээн нэрлэжээ. Хэрэг явдал үүгээр дууссангүй. 7 дугаар сарын 30-нд ХБНГУ, нэг хоногийн дараагаар Английн засгийн газар Бүгд Найрамдах Ирак Улстай дипломат харилцаа тогтоов. Үүнээс хойш хоёр хоног өнгөрсний дараа АНУ ч ийм алхам хийж, Марфи Багдад хотод суун, заналхийлж байгаа АНУ-ын түрэмгийллээс айж эмээж байгаа араб түмний анхаарлыг сарниулахыг зорьж байлаа. АНУ-ын засгийн газар аварч болох бүхнийг авран хамгаалахыг оролдож байв. Ирак улс нефтийн концернүүдтэй хүчээ үзэхийг хүсэхгүй байгаа нь илэрхий болов. Хуучин дэглэмийн үед тус орон монополын түүхий эдийн хавсарга болж байсныг ч залуу бүгд найрамдах улс тэвчин байх аргагүй болов. Энэ хараат байдлаас зөвхөн алхам алхмаар чөлөөлөгдөн гарч болох байв.

	АНУ Иракийн хувьсгалт засгийн газарт «найрсгаар гараа» сунгасан боловч Ливан дахь цэргийн хүчээ нэмэгдүүлсээр байв. Энэ завсар тус оронд Америкийн цэрэг бараг 14000 болтлоо өсөв. Гэвч Зөвлөлт засгийн газрын шаргуу шаардлагын ачаар Америкийн ба Английн цэргийг гаргах талаар хэлэлцээр байгуулан амжилтад хүссэн юм. Мөн 8 дугаар сарын 21-нд АНУ зэвсэгт хүчнээ мөдхөн гаргах тухай НҮБ-ын тогтоолын төслийг зөвшөөрөхөөс өөр аргагүй болов. Ийнхүү сая л уг хүч нэмэгдүүлсэн цэргийн хүчин байлгаад байсны нууц задарсан юм. АНУ-ын элчин сайд Макклинток ерөнхийлөгч агсан Шамоунтай хийсэн хэлэлцээ ёсоор түүний Катаеб намын зэвсэгт хүчнийг сурган, буу зэвсгээр хангах ёстой байжээ. Элчин сайд нягт хамтран ажиллахаа амлан бас парламентын гишүүдэд шахалт үзүүлэн Шамоуны намыг хүчтэй болгохыг эрмэлзэж байлаа.

	АНУ-ын цэргийнхнийг ачсан сүүлчийн цуваа 1958 оны 10 дугаар сарын 25-нд Бейрутийн боомтыг орхин явав. Араб түмний чөлөөлөх тэмцлийг багалзуурдан дарах гэсэн оролдлого өнөөг хүртэл үргэлжилсээр байна.

	1983 онд АНУ-ын цэргүүд дахиад л Ливанд буув. Тэд энэ хүчнээ «Энх тайвны хүчин» гэж нэрлэсэн юм. Ливаны харгис хүчин үндэсний дэвшилтэт хөдөлгөөний эсрэг танк, нисдэг тэрэг, их буу хэрэглэн харгислал үйлдэх үед тэд ямар энх тайван хүсэн мөрөөдөж байдгаа батлан харуулсан билээ. АНУ 1958 онд Арабын үндэсний чөлөөлөх хүчний эсрэг эхэлсэн дайнаа Израил болон фашизмыг дэмжигч бүлэглэлүүдийн тусламжтайгаар ялалтад хүргэнэ гэж найдсаар байгаа юм.

	25 жилийн дараагаар ливанчууд дахиад л Эйзенхауэртай нүүр тулгаран учирсан юм. Гэвч энэ бол уг нэрээр нэрлэгдсэн нисэх онгоц тээгч хөлөг онгон билээ. 30 байлдааны хөлөг онгоц 300 шахам нисэх онгоцыг өөр дээрээ байрлуулан Газар дундын тэнгисийн зүүн хэсгийг бахь адил хавчин хаажээ.

	1983 оны 10 дугаар сарын 23-нд Бейрут хотод Америкийн «Энх тайвны хүчний» 239 америкчууд Төв байрыг халдан довтлох үеэр учир утгагүй дайны золиос болон амь үрэгдсэн юм. Жилийн турш Ливан дахь цэргийн хүчин харгис Катаеб нам ба израильчуудтай холбоо сүлбээтэй ажиллаж байсан нь нууц биш ээ. Төвийг сахисан байдлыг нь эвдэн бусниулснаар АНУ дайн хийгч тал болж хувирав. Амь үрэгдсэн хүмүүс бол түрэмгийлэгчдийн талаас учруулсан хөнөөл мөн. Америкийн нисдэг тэргүүд үндэсний дэвшилт хүчний байрлалуудыг «өс хонзон» өвөрлөн дайрч, Жоуф уулын районы хот сууринуудыг бөмбөгдсөөр байна. Америкийн цэргийн анги салбарууд Ливаны армийн талд орж тэмцэж байна гэж АНУ-ын засгийн газар мэдэгдэв. Тэр үеэс хойш өдөр алгасалгүй «Эйзенхауэр» хэмээх нисэх онгоц тээгч хөлөг онгоцноос байлдааны онгоцнууд хөөрөн нисэж, эргийн районыг хөлөг онгоцноос их буугаар буудсаар байх болов.

	Түүнээс гадна ерөнхийлөгч Рейган нэгэн хэвлэлийн бага хурал дээр «Москва энэ хоёр оронд (Гренада, Ливан) зөвхөн тусалж, тэдгээрийг зоригжуулах хүчтэй төдийгүй бас алан хядагчид, төлөөнийхөө хүмүүсээр дамжуулан шууд туслалцаа үзүүлж байна. «Ер нь Москва АНУ-ын үзэж байгаагаар бол хувийн «ашиг сонирхол» үндэсний чөлөөлөх хөдөлгөөнд нэрвэгдэн аюулд орсон тийм газар л зогсож байдаг. «Ийм бүс нутаг бол барууны орнуудын эдийн засаг, улс төрийн амьдралын гол түлхүүр мөн» гэж мэдэгдсэн нь бий, Рейган бас энэ үгээ хэлсээр ливанчуудын олонхын эсрэг «Ливаны эрх чөлөөний төлөө» дайн хийхийг тушаасан юм. Гренадын эсрэг хийсэн шиг цохилт Никарагуа, Куба болон Эль Сальвадор, Гватемал, Хондурасын хувьсгалт хөдөлгөөний эсрэг чиглэсээр байна. Ливан дахь их буунууд Сири, Ливи болон Ойрх Дорнод ба Хойд Африкт орших улс орныхоо эд, баялгийг өөртөө эзэмшихийг шийдвэрлэсэн буюу шийдвэрлэх гэж байгаа бүх орнуудын эсрэг чиглэж байна. Мөн одоо үед хийгдэж байгаа стратегийн сонгомол санаа зорилгогүй, ухралт буцалт нь АНУ-ын «ашиг сонирхлыг» хүчээр хэрэгжүүлэх гэсэн зорилтыг зарчмын хувьд өөрчлөөгүй нь мэдээж билээ.

САНТО-ДОМИНГОД БӨМБӨГ ДЭЛБЭРЭВ

	«Хэрэв коммунистууд америкчуудыг аюулд оруулбал америкчууд явсан газартаа өөрийгөө хамгаалах дарцгаа авч явах болно69» гэсэн үг бий. Энэ үгийг ерөнхийлөгч Теодор Рузвельт ч хэлэх байсан байж магадгүй. Тэрээр зуун солигдох үеэр «Их бороохойн бодлого» гэдгээрээ ихээхэн «ашиг сонирхлын хүрээг» олж аван долларыг дагуулан дарцгаа хийсгэсэн нь бий. Гэвч коммунистууд түүнд огт дурсагддаггүй байв. Дээрх үг бол ерөнхийлөгч Линдон Б. Жонсоны хэлсэн үг юм. Тэр энэ үгээ Доминиканы Бүгд Найрамдах Улсад хандах бодлоготойгоо уялдуулан хэлсэн байж таарна. Карибын тэнгисийн сав газар орших энэ жижиг орон сэргэн өндийж, Америкийн ерөнхийлөгчид хүсэлтээ илэрхийлэн ихээхэн итгэл тавьсан билээ. Гэвч энэ улсыг 1963 онд дэлхийн бөмбөрцгийн баруун хагасыг түгшүүртэй байдалд оруулагч коммунизмын аюултай сүрт хүч болгон үзүүлсэн юм.

	Санто-Доминго америкчуудыг анх удаагаа 1963 онд үзсэн юм биш ээ. Америкийн ерөнхийлөгч Грант 1869 онд уг арлыг худалдан авахыг хүссэн юм. Үүнийхээ учрыг тайлбарлан: 

	 

	«Санто-Домингог авах явдал бол уг арлын газарзүйн байрлал тун ч аятайханд оршино70» 

	 

	гэжээ. Тэр бас уг арлын сайн чанарын хөрс, мөн үнэ цэнтэй ой, уурхайн болон хөдөө аж ахуйн бүтээгдэхүүнүүд «эзэмшилдээ олж авах гэсэн их хүслийг ундруулж байгааг» дурдахаа мартаагүй билээ. Хуурмаг сонгууль болон мөнгөн тусламжийн ачаар тэр АНУ-д «нэг дэх» санал гаргуулсан боловч өөрийн улсын сенатад эзлэн түрэмгийллийг эсэргүүцэгч сенатчидын сөрөг эсэргүүцэлтэй тулгарчээ. 1892 он хүртэл АНУ-ын байлдааны хөлөг онгоцнууд Санто-Доминогогийн эрэгт таван удаа ирж хөлхөлдөн байсан нь АНУ-ын дэмжлэгээр ерөнхийлөгчийн сонгуульд нэр дэвшигчид шаардлагатай тусламж сонгуулийн үеэр үзүүлэх зорилготой байв. АНУ Санто-Домингог бүрэн эрхшээлдээ авсан байв. Учир нь түүний гараар арлын «амьдралын урсгал» урсаж байлаа. Тус улсын бараг бүх төсөв АНУ-ын мэдэлд байсан юм.

	1916 онд Десидеро Ариасын удирдлагын дор эх орончдын бослого гарсны дараа ерөнхийлөгч Вильсон тэнгисийн явган цэргээ аралд буулгажээ.

	Эзэмшил тогтоосны дараах жилүүдэд Санто-Доминго АНУ-ын холбооны нэгэн улс уу эсвэл бие даасан Бүгд Найрамдах Улс уу гэж хэн ч асууж зүрхлэхгүй байв.

	Гэвч Америкийн дээд комиссар Самнер Уэллес гэгчид энэ жигтэй байдлыг төгсгөл болгох боломж гарсан юм. Тэрээр АНУ-ын хүсэл тэмүүлэл ба «Гвардиа Цивил» гэгч харгис хүчний эрх ашгийг хамгаалсан тоглоомын дэглэмийг байгуулжээ. «Гвардиа Цивил» гэгч бүлэглэлийн дотроос нэгэн хүн яван явсаар төрийн толгойд гарч ирэв. Энэ хүн бол шинээр байгуулсан үндэсний армийн командлагчаар бараг дөчин жил ажилласан Рафаэл Леонидас Труилло юм.

	1930 оны 5 дугаар сарын 18-нд АНУ-ын төлөөлөгч төрийн департаментдаа Санто-Домингогийн сонгуулийн үр дүнг мэдээлэхдээ: 

	 

	«Урьдчилсан тооноос үзэхэд 223 851 хүн генерал Рафаэл Леонидас Труиллогийн төлөө саналаа өгчээ. Ийнхүү энэ тоо, нэр нь бичигдсэн сонгогчдын нийт тооноос ихээхэн өсөж илүү болж нэмэгдсэн нь энэ сонгуулийн үнэнч шударга болсон эсэх тухай ярих хэрэггүйг харуулж байна71» 

	 

	гэжээ. Учрыг үл ойлгогч энэ төлөөлөгч уг сонгууль тэр аяараа төрийн департаментын нөлөөний дор явагдсан гэдгийг мэдээгүй байжээ.

	Ийнхүү бүх эсрэг хүчнийхний эсрэг цуст мөрдлөг эхэлсэн юм. Олон мянган доминиканчууд 1930 оныг өнгөрөөж чадсангүй. Труиллогийн хэвлэл мэдээллийн хэрэгслүүд болон нууц албаныхан ерөнхийлөгчийн алдар нэрийг ард түмнээр байнга «эх орондоо их ачтай хүн», «энх тайвны аугаа их хүн», «үзэсгэлэнт эргийн хамгаалагч эзэн», «үндэсний од», эцэст нь бүр «аугаа их чөлөөлөн гийгүүлэгч» гэж хэлүүлэх гэж чармайж байв. Ийнхүү тэр өөрийнхөө тухай бичихийг илүү сайн гэж үзсэн юм. Тэрээр сургуулиудад зориулан «Улсын иргэний үсэглэл» гэдэг ном зохиосон тул тэр үеэс эхлэн түүнийг «Эх орны анхны багш» хэмээн нэрлэжээ. Гэвч тэр цэргийн насны хүмүүст буу зэвсгийг үзүүлэхгүй нуусан нь ард түмэнд үзэн ядагдсан гэдгээ өөрөө ухамсарлан байсан нь илт.

	Америкийн монополтой тасралтгүй жил гаруй хугацаанд ажиллахдаа тэр эрх тушаалд ихээр шунах болов. Бүх арал тэр аяараа ганцхан гэр бүлийн эрхшээлд оров. Харин зөвхөн АНУ-ын чихрийн монопол түүний эзэрхэх санаархалд садаа болж байв. 1954 онд Труилло Америкийн зарим эдэлбэр газруудыг улсын болгосон нь үнэн чанартаа түүний монополд нэгдэн нийлсэн хэрэг байлаа. Тэрээр бүр 1960 он гэхэд чихрийн нийт аж ахуйн 60 хувьд оролцох болов.

	Америкийн удирдах албаны хүмүүс Труиллогийн гэр бүлийн цусан төрлийн хүмүүс улс оронд бүх чухал албадыг эзлэн авсныг дутуу дулимаг анхааран үзэж байв. Дарангуйлагчийн хүргэн Луис Хосе Эстевец нэгэн хоригдлын гэдсийг хага яран алсан нь илэрхий болоход тэд юу ч хэлсэнгүй. Тэд бас түүний хүү нисэх хүчний генерал Рамфис нэгэн өлбөрөх шахсан хоригдолд цагаан будаатай мах өгч идүүлээд дараа нь түүнд өөрийнхөө хүүгийн махыг идсэн болохыг нь мэдэгдэж байхад ч таг дуугүй өнгөрчээ. Энэ бүхэн нь АНУ-ын албаны хүмүүс Труиллод гуйвшгүй үнэнч болохоо харуулсан хэрэг байв. АНУ-ын эзэмшлийн чихрийн зарим нэгэн эдэлбэр газруудыг тэд хувьдаа авч завшихад нь дургүй байсан боловч хүлцэн тэвчиж өнгөрүүлжээ.

	 

	 

	Хуйвалдаан

	АНУ-ын хувьд Труиллог унагах явдал зөвхөн чихрээс шалтгаалсан хэрэг биш байв. «Ач буян үйлдэгч амь хороох оролдлого хийхдээ сурамгай. Хэдхэн тооны хамба лам нарын эсэргүүцэл Америкийн чихрийн монополын дайралтыг давж гарсан тийм улс төрийн бодлогод хүргэтэл юу л бол72». Сан Хосед болсон Америкийн улсуудын Гадаад явдлын Яамны сайд нарын бага хурал дээр 1960 оны 8 дугаар сард Труилло Венесуэлийн төрийн тэргүүн Ромуло Бетанкоуртын амь насанд Халдсан хэргийг буруушаагаад тэнд цугларсан улсуудаас дипломат харилцаагаа таслан хариу арга хэмжээ авахаа мэдэгдсэн билээ. Бага хурлаас гаргасан шийдвэр нэгэн үйл явдалд үндэслэж байсан бөгөөд энэ нь Карибын тэнгисийн бүс нутагт улс төр, стратегийн байдал ихээхэн өөрчлөгдсөнийг харуулав. АНУ Труиллог Америкийн улсуудын байгууллагатай үг хэлээ ололцохыг хүсэж байв. Америкийн улсуудын байгууллага хувьсгалт Кубийг ганцаардуулах зорилт тавьж байлаа.

	1961 оны 5 дугаар сарын 31-нд Труиллогийн хүүрийг нэгэн суудлын тэрэгний тээш агуулах хэсгээс олжээ. Дарангуйлагчийн хөвгүүд өв залгамжлахыг санаархсан боловч түдэлгүй АНУ-ын шахалт хавчилтад өртөн бууж өгөөд улсын эрдэнийн санг аван оргон зугтаажээ. АНУ-ын өгсөн энэ даалгавар биелсэн боловч цаашдын хөтөлбөр нь хараахан бичигдээгүй байлаа. Санто-Домингогийн ойролцоо АНУ-ын тэнгисийн цэргийн хөлөг онгоцнууд байрлан хэрэг явдлыг хянаж байлаа. Шинэ ерөнхийлөгч Хоакийн Балагер Труиллогийн бүх хөшөө дурсгалыг зайлуулснаар тус оронд шинэ дүр төрх оруулна гэж бодож байв. АНУ-д өгсөн энэ дохионд ард түмэн тийм ч дуртай биш байлаа. Труиллогийн загварын улс байгуулахыг эрмэлзсэн харгис офицеруудын корпусын оролцоо бүхий дотоод бодлогод гарсан зарим замбараагүй явдлын дараа 1962 оны 12 дугаар сарын 20-нд болсон сонгуулиар доктор Хуан Бош олонхын саналыг авчээ.

	Хуан Бошд хүүхэд ахуй цагтаа үзсэн улс төрийн үйл явдлууд нь хоногшин үлджээ. Тэр өөрийнхөө дуртгалд: 

	 

	«Би хүүхэд ахуй цагтаа олон хөлийн газрын орчмуудын байшингуудаас Доминиканы тугуудыг хэрхэн авч АНУ-ын тугуудад байр тавьж байсныг харж байсан билээ. Энэ явдал миний сэтгэл санааг долоон жил зовоосныг хэн ч төсөөлөхгүй биз ээ. Панчо Вилла гэдэг мексик хүний тухай ардын дуунууд Ла Вега хэмээх миний төрж өссөн жижиг хотод хэрхэн хүрч дуулагддаг болсныг би ер мэдэхгүй. Гэвч Мексикт халдан довтолсон Америкийн цэргүүдийн эсрэг түүний босон тэмцсэн тухай дуулахыг сонсоод би түүнийг онгон шүтээн шигээ санадаг болсон юм73...» 

	 

	гэжээ.

	Бош Европ руу олон удаа аялал хийж, эдийн засгийн хэлхээ холбоо тогтоон АНУ-ын асрамжаас гарах гэж оролдсон нь Вашингтоноос хөндийрөхөд хүргэжээ. Тэрээр өмнөх ерөнхийлөгчийн үед байж болшгүй болзолд тулгуурлан Стандарт Ойл компанитай нефтийн үйлдвэр барих тухай байгуулсан бүх хэлэлцээрийг цуцалжээ. Тэр бас чихрийн худалдаа хийж АНУ-ын концерноос ордог нэмэлт тусгай ашгийг улсын мэдлийн санд оруулснаар чихрийн эздийг цухалдан зэвүүцэхэд хүргэв.

	АНУ-ын ерөнхийлөгч Кеннедийн харьцаа нь ерөнхийлөгч Бошд ийм арга хэмжээ авах зориг оруулжээ. Хоёр ерөнхийлөгчийн 1963 оны эхээр хийсэн уулзалт найрсаг болж, АНУ нь Доминиканы Бүгд Найрамдах Улсын эдийн засгийн бэрхшээлийг ойлгон түүнд дэмжлэг туслалцаа үзүүлэхээр болжээ. Энэ нь Кеннедийн тухай Бошийн бодож санаж байсантай дүйж байлаа. Санто-Домингод байгаа цэргийн төлөөлөгчдөөрөө дамжуулан Доминиканы армид нөлөө үзүүлэх болон зүүнийхний даралт хавчилтыг зогсоохыг шаардсан Пентагоны ширүүхэн дуу хоолойг Кеннеди сулруулан намжааж байгаа нь түүнд тодорхой байсан юм. Гэвч Бош Карибын бүс нутагт «хоёр дахь Кубийг» бий болгохгүйн тулд Кеннеди зарим нэгэн зүйлийг зөвшөөрч байна гэдгийг ойлгосонгүй.

	АНУ ба Санто-Домингод хэвлэл мэдээллийн хэрэгслээр хийсэн дайралт нь арван жилийн өмнө Гватемалд болсонтой адил шинжтэй байсан нь Бошд юм бодогдуулах ёстой байлаа. Доминиканы ерөнхийлөгчийг 40 000 хүн бүхий нууц сэргийлэхийн алба байгуулсан, «коммунизмд» үүд хаалгаа нээж өгсөн гэж зэмлэж байлаа. Бош үүнийг эгдүүцэн эсэргүүцэв. Тэр зөвхөн армитай тэнцэхүйц хэмжээний ардын сэргийлэхийг байгуулахыг санал болгосон юм. Ингэснээрээ Санто-Доминго ихээхэн гай зовлонг амсахгүй өнгөрч болох байлаа. 

	 

	«Коммунизмын аюул заналын тухай суртал ухуулга асар ихээр дэгдэн зарим Доминикан иргэд хүртэл цаг мөч алдалгүй Фидель Кастрогийн сэргийлэгчид буюу Никита Хрущевийн хасгуудыг дайран довтолж ирнэ гэж хүлээцгээх болов. Энэ дайралт гаднаас л ирэх болно. Учир нь манай хязгаарын дотор маш цөөн коммунист бий бөгөөд тэдгээр нь нулимс асгаруулах хийгээр зэвсэглэсэн тавьхан сэргийлэгчийг тогтоон барьж чадах уу даа74» 

	 

	гэж Бош бичиж байлаа.

	Мөдхөн түгшүүртэй мэдээ сонсгох төрийн эргэлт хийх гэж байгаа тухай цуурхал тарсныг ерөнхийлөгч олж мэджээ. Агаарын цэргийн хүчний хурандаа Вессин н Вессин гэгч Сан Исидро дахь Доминиканы агаарын цэргийн хүчний баазад ажиллаж байсан Тагнуулын төв газрын хошууч Лийр Б. Рийдтэй нягт хамтран ажиллаж байв. Хуан Бош армид гарсан бурангуй явдлуудын эсрэг арга хэмжээ авсан нь Вессинийг өндөр цол хэргэмтэй офицеруудыг зэвсэгт хүчний бусад анги нэгтгэлүүдээс татан авчрахад хүргэв. Тэд зэвсэг худалдаж авахаас ер татгалзахгүй байлаа. Төрийн эргэлт хийх боломжтой болов. Энэ нь Бошийн буруу хийсэн зүйлийг АНУ-ын ерөнхийлөгчийн санаснаар өөрчилнө гэсэн үг юм. Кеннедийн улс төрийн бодлого нь ард түмэн харгис ширүүн «горилла» дарангуйлагч дэглэмийн уршгаар жинхэнэ хувьсгал гаргахад хүрснээс зүүний либерал байдалтай байсан нь дээр гэж үзэж байлаа. Бошийн таньж мэдээгүй тэр зүйл Вашингтонд үнэхээр эрх мэдэл олгох бололцоог бүрэлдүүлсэн юм. Сенат ба төлөөлөгчдийн танхим улс төрийн асуудлыг хамтран шийдвэрлэх ихээхэн эрх мэдэлтэй байсан ба парламентын гишүүдэд хүчтэй нөлөөлөл үзүүлж байв. Цэрэг - аж үйлдвэрийн хамсал ба түүнтэй холбоо бүхий монополыг төлөөлсөн монопол ба армийн эрх ашгийг хамгаалагчдын хатуу цөмийн эсрэг ганц ерөнхийлөгчийн шийдвэр яах ч аргагүй байв. Зэвсгийн захиалгын хуваарилалтад хяналт тавих гэсэн хулчгардуу оролдлого хийснийгээ Кеннеди Пентагоны «ариун үнээг» алах гэсэнтэй адил болсон гэдгийгээ ч ойлгож байв. Мөн гадаад дотооддоо бодит улс төрийн бодлого баримтлан болгоомжтой алхмуудыг хийсэн нь амиа алдахад хүргэсэн билээ.

	 

	 

	Хэцүү байдалд орсон «гориллууд»

	1963 оны 9 дүгээр сарын 25-нд агаарын цэргийн хүчнийхэн төрийн эргэлт хийжээ. Хуан Бошийг гэрийн хорионд байлган, ард түмэнд хандаж: 

	 

	«Коммунистуудыг боломжоо ашиглахаас нь өмнө арми үйл ажиллагаагаа явуулах хэрэгтэй болсон юм. Бошийг мэдэлдээ авсан Кастрогийн төлөөний этгээдүүдийн дэгдээсэн замбараагүй явдлыг үндсэн хуулийн дагуу арга хэмжээ аван даван туулах аргагүй байлаа75» 

	 

	гэж мэдэгджээ. Үүнээс хойш яг арван жилийн дараа Чилид бараг адил үг хэлэн ерөнхийлөгч Альендегийн засгийн газрыг унаган, амийг нь хороосон билээ. Энэ хэрэг явдлыг мөн л Тагнуулын төв газрын туслалцаатайгаар хийжээ. Кеннеди Санто-Доминготой дипломат харилцаагаа таслан эдийн засгийн тусламж үзүүлэхээ зогсоов. АНУ-ын цэргийнхэн төрийн эргэлт хийгчдэд бат найдвартай тусламж үзүүлж байсан нь уг арга хэмжээнүүдийг утга учиргүй болгожээ. Үнэхээр ч Кеннедийн хойчийг залгамжлагч Жонсон хоёрхон сарын дараагаар дипломат харилцаагаа дахин сэргээсэн юм.

	Хунтынхан 3000 хүн баривчилснаар байдлыг шийдвэрлэлээ гэж горьдож байв. Хуан Бошийг Пуерто Рико руу зайлуулжээ. Нэгдэл нягтралгүй болсон зүүнийхэнд тэмцлийн нэгдмэл программ байсангүй. Бош хэдийгээр газрын шинэчлэлт хийхийг амлаж байсан боловч нутгийн хүн ам харгис лам нарын үгэнд орж байлаа. Гэвч газар сайгүй ажил хаялт, бослого тэмцэл өрнөж байсны учир бол тус орон дэлхийн зах зээл дээр чихрийн үнэ буурснаас болж сүйрлийн ирмэгт тулж очсон, бас цэргийн хунтынхан ядуу хүмүүсийг хайр найргүй хяхан дарангуйлж байсанд оршино.

	Мөн арми ч нэгдэл нягтралтай байсангүй. Бурангуй үзэлтэй, ёс журмыг умартсан, бүдүүлэг харьцаатай бүлэг генералууд өөрсдийг нь бодвол офицерын сургууль төгссөн хэсэг залуу офицеруудын эсрэг сөрөн зогссон байв. Тэдгээр офицерууд боловсрол, мэргэжлийн мэдлэг сайтай, ихэвчлэн хүн амын доод дунд давхаргаас гаралтай байлаа. Эдгээр эрчүүдэд дарга нарын нь үхээнц бэртэгчин үзэл санаа ер таалагдахгүй байв. Бошийг буцааж авчрах гэсэн шаардлагыг тэд дэмжиж байлаа.

	1964 оны 4 дүгээр сарын 24-нд тэд ажиллагаагаа эхлэв. Бослого гаргагчдыг тэдний толгойлогчдын нэгэн болох хурандаа Франциско Каамано удирдав. Кааманогийн тэмцэлгүйгээр эзлэн авсан засгийн газрын ба үндэсний ордны дээгүүр гэнэт хоёр мотортой «Бийч крафт» маркийн нисэх онгоц гарч ирэв. Энэ нь агаарын цэргийн хүчний хурандаа Вессин Вессин байдлыг тагнан явсан нь тэр байлаа. Агаарын цэргийн хүчин өөрчлөгдсөн нөхцөл байдлыг хэзээ ч зөвшөөрөн хүлээхгүй болох нь тодорхой болов. Каамано ба түүний хамтран зүтгэгчид Бошийн хийх ёстой байсан зүйлүүдийг л хийсэн юм. Тэд хүн амын нэгэн хэсгийг зэвсэглэжээ. 4 дүгээр сарын 25-нд нийслэл хотыг эзлэн авав. Бошийг буцаж иртэл танхимын дарга Рафаэл Молина Урена засгийн эрхийг барихаар болов.

	Агаарын цэргийн хүчний генерал Элиас Вессин (хурандаа Вессинтэй эндүүрч болохгүй) үдээс хойш үндэсний ордныг бөмбөгдүүлэв. Энэ дайралтыг Санто-Доминго дахь АНУ-ын агаарын цэргийн хүчний атташегийн өгсөн тушаалын дагуу гүйцэтгэсэн нь тодорхой юм. Энэ үед АНУ-ын элчин сайд Вашингтонд байсан ба ийнхүү Пентагон цэргийн төлөөлөгчдөөрөө дамжуулан АНУ-ын улс төрийн бодлогыг энэ оронд явуулж байлаа.

	Мөн өдрийн орой Доминиканы шинэ засгийн газрын дөрвөн төлөөлөгчийг АНУ-ын Элчин сайдын Яаманд танилцуулсан байна. Тэд өөрсдийнхөө улс төрийн зорилтоо тайлбарлан танилцуулахыг хүсэцгээсэн юм. Тэднийг Элчин сайдын Яамны хоёрдугаар нарийн бичгийн дарга Брайски хүлээн авчээ. Энэ хүн тэдэнд дайсагнасан маягаар хандаж, тэднийг «коммунист хөдөлгөөний нэгэн хэсэг» гэж заналхийлжээ. Тэрээр өөрийнхөө үгийг: 

	 

	«Надад Вессинийх шиг хүч байсан бол би түүнийг хэрэглэх л байсан76» 

	 

	гэсэн өгүүлбэрээр дуусгажээ.

	Вессинд тийм их хүч байхгүй байсан бөгөөд харин АНУ-ын оролцоотойгоор л хүчирхэг болох ёстой байв. Орой нь Америкийн «Боксер» хэмээх байлдааны хөлөг онгоц тус улсын эрэгт хүрч иржээ. Ийнхүү АНУ-ын тэнгисийн цэргийн атташе хүртэл уг хэрэг явдалд оролцох болов. Тэр одоог хүртэл төвийг сахисан байдалтай байгаа Доминиканы усан цэргийн хүчний удирдлагыг бууж өгөхийг шаардаад, Вессиний бөмбөгдөлтийг нийслэл хотыг их буугаар зэрэг галлан дэмжихээр болжээ. Энэ ажиллагаа ч ёсоор явагдав. АНУ-ын нисдэг тэргүүд Америкийн аюулд орсон иргэдийг авран зайлуулахаар бууж байв. Үүний хамтаар тэд тэнгисийн явган цэргийг буулгаж амжжээ. «Нүүлгэн шилжүүлэх ажил гүйцэтгэх хөлөг онгоцнууд» түдэлгүй зэвсэг тээвэрлэгчид болж хувирсан юм. Труиллогийн талыг баримталсан хөгшин генералууд ийм явдал болохыг хүлээж ядаж байсан бөгөөд өөрсдийн мэдэлд байсан хороодыг хөдөлгөв.

	Ийнхүү хувьсгалт засгийн газар хүнд байдалд орон байлдааныг зогсоох шийдвэр гаргахаас өөр аргагүй болжээ. Каамано арван зургаан офицерын хамт Америкийн элчин сайд Валлиам Т. Бенеттийг эрж олж уулзан, байлдааныг зогсоон хэлэлцээр байгуулахыг хүсжээ. Гэтэл агаарын цэргийн хүчний бааз, Сан Исидро болон хувьсгалын эсэргүү төвтэй холбоотой ажиллагч Беннет үүнийг шууд эсэргүүцэн зөвхөн бууж өгөхийг шаарджээ. Хурандаа Каамано эхний үед шахан тулгасан болзлыг хүлээн зөвшөөрч байсан боловч тэндээс явахдаа ийм нөхцөл байдалд цааш тэмцэнэ гэжээ.

	АНУ-ын элчин сайд Вессинд тусалснаар бослогыг дарж амжина гэж бүрэн найдаж байлаа. Маргааш өглөө нь хувьсгалын талынхан улам хүчтэй эсэргүүцэл үзүүлж эхэлсэн нь бүх ажиглагчид болон элчин сайдын гайхлыг төрүүлжээ. Ялалт авчирна гэж найдан хот руу оруулсан Вессиний 23 танк буцаж очсонгүй. Каамано шөнийн цагаар хүн амд зэвсэг нэмж олгон, ийнхүү давшилтад оржээ.

	4 дүгээр сарын 28-нд Вессиний байдал найдваргүй болох тийшээ хандахад түүний хамтран зүтгэгчид найрамдсан элчин сайдын яамд руу очин хоргодох газар хайжээ. Гэтэл АНУ-ын цэргийн атташе генерал Вессинд АНУ хэдхэн цагийн дараа дайран орох болсноо мэдэгджээ. Вессин энэ түрэмгийллийг дипломат халхавчаар хаацайлахыг оролдсон юм. Тэр гурван хүний бүрэлдэхүүнтэй бүлэглэлийг байгуулан Америкийн элчин сайд Беннетед Санто-Домингод байгаа америк иргэдийн амь насыг хамгаалж чадахгүй байгаадаа харамссан илгээлт бичгийг гардуулжээ. Энэ явдал 4 дүгээр сарын 28-нд болсон юм. «Америкийн иргэдийн амь насыг хамгаалах» гэсэн энэ «хамгаалалт» бүр нь өөрөө «сүйрэл сөнлөөр» заналхийлэхийн «шалтаг» болохыг 25 жилийн дараа Гренадад болсон түрэмгийлэл нотлон харуулсан билээ.

	 

	 

	Тагнуулын төв газрын ивээлийн доорх сонгууль

	Тэр өдрийн орой АНУ-ын ерөнхийлөгч Линдон Б. Жонсон зурагт радиогоор «коммунист түрэмгийлэлтэй тэмцэх», АНУ-ын жирийн иргэдийн амь насыг хамгаалах үүднээс Санто-Доминго руу тэнгисийн явган цэргийг илгээх шаардлагатай боллоо гэсэн мэдэгдэл хийжээ. Элчин сайд Беннет: хувьсгалчдын дотор 58 коммунист байсныг барьж авлаа гэсэн үгийг тараажээ. Эвлэрэнгүй байдлыг ер гаргаж үзээгүй «Ньюсвик» сэтгүүлд хүртэл энэ «мэдээг» ихээхэн өрөвдмөөр зүйл гэж нэрлэсэн байхад «Штерн» сэтгүүл Америк шиг ийм хүчирхэг том гүрэн 58-хан коммунистын эсрэг 32000 шилмэл цэргээ илгээдгийн учир юу вэ? гэж асуужээ77. Олон сэтгүүлчид 58 хүний нэрийн жагсаалтыг шинжин үзэхэд: зарим хүмүүсийн нэр давхардсан, заримыг нь оршуулгын газрын хөшөөнөөс хуулбарлан авсан, нэр нь бичигдсэн хүмүүсийн зарим нь гадаадад байгаа болон үлдсэн хүмүүс нь коммунист биш либерал үзэлтнүүд байлаа. АНУ-ын тусгай элчин төлөөлөгч Харриман коммунистуудын хувьд хийсэн энэ алдаа дутагдалдаа уучлалт хүсээд, тэд зөвхөн дэлхийн бөмбөрцгийн нөгөө хэсэгт тогтворгүй байдал үүсгэхийг л эрмэлзжээ гэжээ.

	Тийм боловч Америкийн засаг захиргаа үйл ажиллагаагаа явуулсаар байлаа. Хоёр хоногийн дараагаар Америкийн 3000 гаруй цэрэг хотын захаас Санто-Доминго хотын төв рүү орж ирэв. Эсэргүүцэн тэмцэж байсан хэсгийн зарим барилга байшингуудыг 106 мм-ийн пуужингаар буудан нурааж байв. Америкийн цэргийн хойноос Вессиний цэргүүд бас хотын дүүрэгт орж иржээ. Америкийн генерал Пальмерт байлдаан зогсоох тушаал өгөхөд тэр их л урам нь хугарсан байдлаар сурвалжлагчид хандан: 

	 

	«Бид уг нь хоёрхон цагийн дотор л энэ бүх пинг түрэн зайлуулж чадах байсан юм78» 

	 

	гэж сүржигнэжээ. Ерөнхийлөгч Жонсон юуны өмнө давшилтаа зогсоосны учир бол НҮБ-д хүчтэй эсэргүүцэлтэй тулгарсанд оршино. Зөвлөлтийн төлөөлөгчдийн тэргүүн түрэмгийлэл мөн гэдгийг батлан ярьж, түүний эсрэг тэмцэхийг НҮБ-д уриалжээ. Түүнээс гадна Санто-Домингод гарсан хүчтэй эсэргүүцэл, гадаадад гарсан Хуан Бошийн: 

	 

	«Америкийн түрэмгийлэл нь наад зах нь хоёр зуун мянган залуу латин америкчуудыг коммунизмын гарт оруулна гэсэн үг79» 

	 

	гэсэн мэдэгдэл зэрэг нь ерөнхийлөгчийг айхад хүргэжээ. Генерал Пальмер цэргүүддээ уурсангуй тушаал өгч оршин суугчдад жигнэмэг, бохь, «Кока-кола» болон бусад зүйл хуваарилан өгчээ.

	5 дугаар сарын эхээр хууль тогтоох хурлын олонхын саналаар хурандаа Кааманог түр ерөнхийлөгчөөр сонгов. Тэр Хуан Бошийг иртэл засгийн эрхийг барих ёстой болов. Хууль ёсны ерөнхийлөгчийн нутагтаа ирэхэд нь генерал Вессиний нисэгчид саад хийж байв. АНУ-ын засгийн газар Кааманог хүлээн зөвшөөрөхгүй байлаа. Вашингтоны засаг захиргааны бодлоор бол Каамано улс орондоо хяналт тогтоосон гэдгээ эхлээд батлах ёстой ажээ. Түдэлгүй дахин Америкийн цэргүүд бууж, Кааманогийн хяналтыг шалгахаар янз бүрийн арга саам хэрэглэж эхэлжээ.

	Засаг захиргааныхаа өгсөн тушаалын дагуу Америкийн элчин сайд Беннет эсрэг цохилтод бэлтгэж эхлэв. Тэрээр эсрэг засгийн газар гэгчийг байгуулжээ. Дарамт болсон Труиллогийн гар хөл бологчдыг тэр шахан зайлуулсны дотор генерал Вессин ч бас оржээ. Тэр засгийн эрхэнд ундааны фабрикийн эзэн Антонио Имбертийг оруулжээ. Энэ хүн бол Труиллогийн амь насанд халдах хэрэгт оролцож явсан, АНУ-ын засгийн газарт итгэмжлэгдсэн «баатруудын» нэгэн билээ.

	Хүн бүр Америкийг дагагч Имбертийг таних бөгөөд гудамжийг цусанд ч живүүлж магадгүйг нь мэдэх юм. Үнэхээр ч Имберт баригдсан хувьсгалчдыг зуу зуугаар нь устгах, хороох анхныхаа захиргааны арга хэмжээг авчээ. НҮБ-ын хүний эрхийн комисс цаазлан хороох байрууд, олноор нь булсан нүх цооногуудыг олж илрүүлэв. Имберт энэ арга хэмжээг «коммунист заль мэх» гэж ичгүүр сонжуургүй мэдэгджээ.

	Кааманосын үндсэн хуулийн талыг баримтлагчид гэж Бошийн үндсэн хуулийг хүлээн зөвшөөрсөн хүмүүсийг нэрлэдэг байсан бөгөөд хотын нэгэн хэсэгт өөрийн эрхшээлийг тогтоосон байв. Нийгмийн эрх ашгийн үүднээс хүнс тэжээлийг хуваарилж байгаа учраас энэ бүсэд журам, хариуцлага, сахилга бат ноёрхож байдгийг барууны сэтгүүлчид зөвшөөрөн мэдээлж байв. Бүхий л төрлийн бэрхшээл зовлон байгаа боловч хувьсгал оршин тогтносоор байлаа.

	6 дугаар сарын 15-нд түрэмгийлэгчид танк, бөмбөг ба пуужин харвагчийг хэрэглэн хотын төв рүү давшилтаа эхлэв. Генерал Брус Пальмер дэлхий нийтийн ба НҮБ-ын хүчтэй эсэргүүцэлтэй тулгарахаас өмнө уг довтолгоогоо амжилттай хийж дуусгах даалгавартай байлаа. Пальмер өөрийнхөө хүчийг хэт их үнэлж байжээ. Хийсэн давшилт нь зогсонги байдалд орж, зарим хэсэгт цэрэг зэвсгийн хувьд ихээхэн доогуурт тооцсон босогчид сөрөг давшилтад оржээ. «Хүнд зэвсэг хэрэглэсэн ер бусын энэ их дайралт нь хурандаа Кааманог зайлуулах гэсэн ганц зорилготой гэж олонх латин америкчууд үзэж байлаа» гэж «Өмнөд германы сонины80» сурвалжлагч Карлос Видман бичжээ.

	Үндсэн хуулийн талыг баримтлагчид өөрийн эзэмшиж байсан хэсгийнхээ гуравны нэгийг алдаж, гурван зуу гаруй хүн нь алагдаж шархтсан аж. Дайралтыг зогсоох хэрэгтэй болсон юм. АНУ хэдийгээр Америкийн улсуудын байгууллагын цэргийн хүчин хэмээх багавтар цэргийн хүчнийг эмхлэн байгуулж, дайралтыг Америкийн улсуудын дундын үйл ажиллагаа мэтээр үзүүлэхийг оролдсон боловч дэлхийн олон нийтийг төөрөгдүүлж чадаагүй юм. Каамано аргагүйн эрхэнд АНУ-ын цаашдын төлөвлөгөөнд татагдан орох болов. Энгийн ард иргэд цаашид эсэргүүцэл бараг үзүүлж чадахгүй болсныг хурандаа ойлгож байлаа.

	Бас Кааманогийн штабт ч тэмцлийг үргэлжлүүлэн явуулж болохуйц эв нэгдэл байсангүй. Каамано Социалист ардын намын (1965 оны 8 дугаар сарын 8-наас хойш түүнийг Доминиканы Коммунист нам гэж нэрлэх болжээ) үзэл бодлыг баримтлан, хүчний харьцааг бодитойгоор үнэлэн хувьсгалт хөдөлгөөнөө бүхэлд нь устгуулахгүйн тулд буулт хийн зохицох бодолтой байв. Санал бодол ийнхүү зөрөлдөөнтэй байсан хэдий боловч зүүний хүчнийхэн «Эх оронч фронт» гэсэн ардын хөдөлгөөнд нэгдэн нийлжээ.

	8 дугаар сарын 31-нд Имбертийн толгойлсон хунтынхан огцров. АНУ түүнд мөнгөн санхүүгийн тусламж үзүүлэхээ зогсоон, харин буулт хийн ерөнхийлөгчид нэрээ дэвшүүлж байгаа Хектор Гарсиа Годойд их хэмжээний мөнгөн тусламж үзүүлэв. Үндсэн хуулийн талыг баримтлагчдын гарын үсэг зурсан «Эвлэрлийн бичиг» гаргажээ. Санто-Доминго дахь бүслэлтийн байдал тавигдан зүүнийхэн өөрсдийн зорилгоо бүх улс орон даяар зарлан тунхаглах болов. Каамано өөрийн талын тэмцэгчдэдээ шийтгэлгүй байх эрх олгожээ. Бүх орон даяар газрын шинэчлэлт, АНУ-ыг цэргээ зайлуулахыг шаардсан тэмцэл өрнөв. Эзлэгчид тэр үед «зайлшгүй чухал» гэснийгээ хийж байв. Тэд заримдаа зүүний хүчний эсрэг хандан, заримдаа барууны хүчнийхнийг санаатай тасалдуулах ажиллагаа явуулахад нь зоригжуулан дэмжсэнээ түдэлгүй тэдний эсрэг ажиллах зэргээр «төвийг сахисан» байдлыг баримталж байв. Түргэн байрлагч хүчин үнэхээр нэвтэршгүй хаалт хамгаалалт байгуулан түүний ард барууны бүлэглэлийнхэн эцсийн тулалдаанд бэлтгэцгээж байв.

	1965 оны 9 дүгээр сарын 25-нд Хуан Бош буцаж ирэв. Нисэх онгоцны буудлаас хот руу орох замд нь түүний сууж явсан машин болон бараа бологчид руу дайрчээ. Энэ бүрэлгэх ажиллагаа арван зургаан хүний амь насыг хөнөөжээ. Эдгээр алан хядагчид сэргийлэгчид, арми, АНУ-ын цэргийн алинд нь ч мэдэгдэж үзэгдэж харагдалгүйгээр нуугдан алга болохыг Бош биеэрээ үзэв. Бош дахин ерөнхийлөгчийн сонгууль явуулахыг хүссэн юм. Түүнийг хороох гэж оролдож байсан, бас төрсөн хүү нь иймэрхүү нэгэн оролдлогын үеэр хүнд шархтсан боловч тэр тусгаар тогтносон ардчилсан Бүгд Найрамдах Улсын төлөө тэмцсээр байлаа.

	Ерөнхийлөгчийн үүрэг гүйцэтгэж байсан Годой ихэд айж эмээн, барууны үзэлт хэсэг офицеруудтай хамт гадаадад гарчээ. Харин тэдний дотор Каамано атташегийн үүрэг гүйцэтгэж явав. Хурандаа Каамано энэ тушаалыг авсан даруйдаа найман өдрийн турш бүх нийтийн ажил хаялт явуулсан нь «гориллуудыг» улс орныг орхин явахаас өөр замгүй болгов гэжээ.

	Хуан Бош сонгуулийн тэмцэлд АНУ-ын бүхий л туслалцааг авч байгаа, дээр үед ерөнхийлөгч байсан Балагертэй өрсөлдөх болов. «Тагнуулын төв газрын төлөөний этгээдүүд болон Америкийн армийн тусгай анги нэгтгэлүүдийн энгийн хувцас өмссөн албан хаагчид Бүгд Найрамдах Доминикан Улсын хотууд ба мужууд руу цувсаар байлаа» гэж Нью-Йоркийн «Нью-Репаблик» сэтгүүлд бичжээ81». Түүний өрсөлдөгчийн эрх ашигт нийцсэн энэ шинэ халдлага нь Бошийг ялагдахад хүргэсэн юм. Хожим нь түүний найз нөхөд ерөнхийлөгчийн сонгуульд нэр нь дэвшсэн нөхрийгөө сонгуульд ялахаас байнга айж эмээж байсныгаа нуулгүй хэлсэн нь бий. Учир нь хүчирхэг АНУ, бас цэрэг арми, сэргийлэх түүний эсрэг зогсож байгааг тэр мэдэж байлаа.

	Сонгуулийн үеэр 1962 онд сонгогчдын бараг наян хувь нь Бошийн төлөө саналаа өгч байсан хотуудад санал авсан олон арван сонгуулийн хайрцаг хачирхалтай нууцаар алга болсон юм. Заль мэх, заналхийлэл, шахалт хавчилт хэрэглэн Балагер сонгуульд ялав. Энэ ялалтыг харгис хүчнийхэн шинэ ерөнхийлөгчид ч мэдэгдэлгүйгээр их хэмжээний баривчилгаа явуулах шалтаг болгосон юм. Энэ ажиллагааг Тагнуулын төв газрын шууд удирдлагын дор аюулаас хамгаалах янз бүрийн албад гүйцэтгэжээ. АНУ ч сэтгэл нь тайвширсан мэт түрэмгий ажиллагаагаа зогсоов.

	Коммунист хоёр зохиолч Куелло, Домингуец нар Доминиканы хэрэг явдалд ажиглалт хийн 1968 онд бичихдээ: 

	 

	«Гудамжны сүрт жагсаал, цуглаан, ажил хаялт хийх үед олигархи, хөрөнгөтөн, империализмын аль нь ч оршин байгаа нийгэм эдийн засгийн байгууллаа сэргийлэх, ус шүршигч ба резин ташуур бүхий зодуурын цэргийн хүчний тусламжтайгаар хамгаалдаг. Харин олон түмний хувьсгалт тэмцэл харгис хүчний «батлан хамгаалалтын эхний шугамыг» давсан үед хувьсгалчдын эсрэг их буу, танкаар зэвсэглэсэн армийг хөдөлгөдөг юм... Хэрэв засгийн газрын танкийг шатаан устгаж, ард түмнээс олзолсон их бууг харгис хүчний эцсийн цайз руу эргүүлэн чиглүүлэх юм бол дэлхийн бөмбөрцгийн баруун хагасын орон бүрд дарлагч ангийн эцсийн хүчтэй батлан хамгаалах шугам болсон АНУ-ын байлдааны хөлөг онгоцнууд тэнгисийн мандалд, цэргийн тээврийн нисэх онгоцнууд нь тэнгэрийн хаяанд гарч ирдэг юм. Энэ бүх зүйлтэй бид гурван жилийн өмнө тулгарсан билээ82» 

	 

	гэжээ.

	
ВЬЕТНАМД ХИЙСЭН ГУЧИН ЖИЛИЙН ДАЙН

	«Хотын хүн амьтангүй, эл хул гудамжнуудыг орхин явж байгаа хэнэггүй уйтгар гунигтай, ичиж зовсон уруу царайтай Францын цэргүүдийг харж байсныгаа би одоо тод санаж байна. Колоничлогчдын сүүлчийн цэргийн ангиудыг зайлж явахыг тун ч тэсэж ядан хүлээж орон сууц, амбаар пиндээ сууж байгаа бүх ханойнхны нэгэн адил би байрныхаа хаалганд унжуулсан хэлхээтэй хулсан хөшиг дундуур гудамж руу шагайн байж билээ.

	Тэгтэл бүхэл бүтэн хот тэр аяараа дөрвөн зүгээс орж ирж байгаа манай талынхныг угтан авахаар хурмын зуур бэлэн болох нь тэр83». 

	 

	Энэ үгийг залуу Нгуен-Ти-Тай америкийн нисэгчид өдөр бүр хойд Вьетнамын хот, тосгод, зам, гүүр, далан дээр үхлийн ачаагаа унаган сүйтгэж байсан 1968 онд хэлжээ. Залуу бүсгүй 1954 онд Диен-Биен-Фуд тулалдаан болсон өдрийг санаж байна. Дайн ялалтаар төгсөх, хоёр дахь удаагийн ялалтад тэр эргэлзээгүй.

	Хоёр дахь удаагийн энэ дайны суман мөндөр бүр 1954 оны 8 дугаар сарын 1-нд буюу Женев хотод гал зогсоох тухай хэлэлцээрт гарын үсгээ зурсны дараах өдрөөс эхлэн буусан юм. Сайгоны оршин суугчид энэ өдөр баяр хөөртэй байсан. Нийт Вьетнамын засгийн газрын сонгууль явуулах, мөн ардчилсан хойд хэсэгтэй дахин нэгтгэх хүртэл бас хоёр жилийн хугацаанд хүлээх хэрэгтэй болсон нь зовуурьтай боловч ялалтын их баяр хөөрийг хиртээж чадахгүй биз ээ. Хүмүүс цугларан цугларсаар аажимдаа томоохон сүрт жагсаал болж хувирав. Гэтэл гэнэтийн буун дуу жагсаалыг зогсоход хүргэж, шархтсан хүмүүс цардмал зам дээр өнхрөв.

	Энэ үед Вьетнамд байсан америкийн харгис цэргийн эрхтэн Спеллманы найз Нго-Дин-Дием гэгч ийнхүү буудах тушаал өгсөн байжээ. Энэ нь түүний засгийн эрхэнд орсны дохио болов. Өмнөд Вьетнамд хоморголон баривчлах, цуст аллага ерийн хэрэг болж, францчуудаас үлдэж хоцорсон дээрэмчдийн үлдэгдэл хот тосгодоор үзэгдэх болсон нь бүхэл бүтэн нутаг дэвсгэрийг хүн амьтангүй болгоход хүргэв. Дием өөрийнхөө хагас «коммунистууд» гэж нэрлэсэн бүх тэмцэгчдийг дайнд ялах гэсэн хүсэлтэй нь хамт устгахыг зорьж байв.

	Диемийн цэргүүд хаана ч гэсэн зэвсэглэсэн эсэргүүцэлтэй учирсангүй. Тэгэвч зарим газар тариачид зандалчдын зэвсгийг хураан авч, буу зэвсэг, их бууг нь эвдэлж байв. Хэн ч нэг ч зэвсэг хулгайлаагүй бөгөөд түүнийг Диемийн хөлсний цэргийн эсрэг хандуулаагүй байна. Хүмүүс зарласан хугацаат сонгуулийг итгэн хүлээж, энэ байдлыг шинэ дайн үүсгэн хурцатгахгүйг зорьж байв.

	Тэр үеийн эсэргүүцлийн хөдөлгөөний командлал: 

	 

	«Бүү бууд! 

	Диемд бид сонгуулиар хариу баримз» 

	 

	гэсэн заавар өгч байв.

	Сонгуулийн жил 1956 он өнгөрөхөд харгислал яргаллын хэмжээ ихээхэн өсөж, идэвхгүй байдлаас идэвхтэй батлан хамгаалалтад шилжих шаардлагатай болов. 7 дугаар сарын 20 буюу сонгууль болох ёстой байсан өдрийн дараахан Таньбинь мужийн нэгэн тосгонд 25 хүнийг амьдаар нь газарт булжээ. Мөн бусад тосгодоос ч иймэрхүү аймшигтай мэдээ ирсээр байв. Анхны эсэргүүцэл уулынхнаас гарав. Францчуудын эсрэг шийдмэг тэмцэж байсан Кор овгийнхон Диемийн цэргүүдийг өөрийнхөө маягаар угтжээ. Тухайлбал, хутга шиг хурц хулсан саваагаар хийсэн зааны занга, хорт сум, ойрын зайд алж устгаж чадах өөрсдөө хийсэн их буу зэргээр тэд зэвсэглэсэн байв. Хөлсний цэргүүд энэ овгийнхонд бууж өгөх хэрэгтэй болов. Өмнөд Вьетнам бүхэлдээ зэвсэгт хамгаалалтад шилжихийг эсэргүүцлийн хөдөлгөөн шийдвэрлэв. 1960 оны сүүлчээр үндэсний чөлөөлөх фронт байгуулах шийдвэр гаргажээ. Үүнд янз бүрийн шашин шүтлэгтэй хүн амын бүхий л давхарга, овгууд нэгдэн орсон юм.

	 

	 

	«Онцгой байлдаан» 

	«Үндэсний чөлөөлөх фронтыг хэн байгуулсан юм бэ? гэж асуух юм бол Дием, Даллес хоёр гэсэн товчхон хариулт авах болно» 

	 

	гэж Өмнөд Вьетнамд удаан хугацаагаар тэмцэгчидтэй хамт байсан Австралийн сэтгүүлч Вилфриед Г. Барчетт 1964 онд бичжээ84. Хэдийгээр АНУ энэ үед өөрийнхөө цэргээр дайн хийгээгүй ч Диемийн явуулсан хүйс тэмтрэх аян дайн нь тэдэнтэй холбоотой байсан юм. Цэргийн зөвлөгч нар, зэвсэг техник, доллар хангалттай ихээр тэдний мэдэлд байлаа.

	Даллес Женевийн хэлэлцээрт гарын үсэг зурахаас татгалзсаны учир бол АНУ бүр эхнээсээ францчуудын өвийг залгамжлахыг санаархаж байсных юм. Диемд сонгуулийг саатуулах боломж олгосон хүн нь мөн л Гадаад явдлын Яамны сайд Даллес байлаа.

	Үндэсний чөлөөлөх фронтын сөрөг цохилтын хүч нь Диемийн дэглэмийн үндэс суурийг ганхуулав. Түүний цэрэг сар ирэх бүрийд Америкийн орчин үеийн зэвсгийг хүлээн авч байсан боловч хохирол үзсээр байв. Хөлсний армиас олноороо оргох явдал газар авчээ. Өөрийн гэсэн бодлогогүй болсон цэрэг хүн ямар ч эсэргүүцэлгүйгээр алж устгах ажил хийх нь хэвийн үзэгдэл болжээ. Бүр Сайгонд тулж хүрсэн үндэсний чөлөөлөх фронтын үйл ажиллагаанаас болж АНУ «онцгой дайн» хийх шийдвэр гаргажээ. Уг ажиллагааг санаачлагч генерал Максвелл Тейлор туршилт хийхээр тэр газарт нь явж хүрчээ.

	«Онцгой дайн» гэдэг нь нэгдүгээрт: өөрийн цэргийг энэ ажиллагаанд оролцуулахгүй байж, Диемийн цэргийг ашиглах; хоёрдугаарт: Америкийн зөвлөгч нар цэргийн суманг хүртэл захиран командалдаг байх; гуравдугаарт: «стратегийн ач холбогдол бүхий тосгон сууринуудыг» байгуулах; дөрөвдүгээрт: халуун орны ой хөвчийг хорт бодисоор устгах явдал гэж Тейлор үзэж байлаа. Энэ «онцгой дайн»-ыг төлөвлөгчид зохион байгуулалттай эсэргүүцлийн хөдөлгөөн бүрийг устган дарж байхаар тооцоолжээ. Ийнхүү тэд 1962 онд бүрэн ялалт хийнэ гэсэн урьдчилсан тооцоо гаргажээ.

	Анхны үед энэ санаа амжилт олж магадгүй байв. Ялангуяа нисдэг тэргүүдийг шинэ хэлбэрээр хурдавчлан хэрэглэсэн нь болон «стратегийн ач холбогдолтой сууринуудад» олон тооны хүмүүсийг хайр найргүйгээр хөөж аваачин хорих лагериас өөрцгүйгээр байлгасан нь үндэсний чөлөөлөх фронтод үнэхээр хурц асуудал үүсгэж байв. Чөлөөлөх фронт энэ бэрхшээлийг таслан зогсоож, давшилт хийх хэрэгтэй болсон юм. Энэ ажиллагаандаа дохио болгон «стратегийн ач холбогдолтой суурин» Кило ба Донгксуан мужийг сонгон авсан байна. Одос үхэр туугч маягаар жижиг хэсгүүдэд хуваагдсан бүхэл бүтэн цэргийн анги тосгонд нэвтрэн орж, харуул манааг нь гэнэт дайрч довтлон устгажээ. Партизанууд тариачдын үлэмж их туслалцаанд тулгуурлан гарнизоны цэргүүдийн зэвсгийг хураажээ. Хамгийн харгис дөрвөн зандалчныг цаазаар аван, өөрийгөө хамгаалах нэгтгэлийг байгуулжээ. Үлгэр жишээ гэгч сургууль юм хойно Үндэсний чөлөөлөх фронт ч ийнхүү тооцоогоо хийж эхлэв. «Стратегийн ач холбогдолтой тосгонуудыг» барихаас нь түргэнээр нураан устгах болов. Ийнхүү Тейлорын төлөвлөгөө дампуурч эхэлсэн юм.

	1963 оны 2 дугаар сарын 2-нд шийдвэрлэх эргэлт гарав. Нэг хоногийн өмнө Америкийн тагнуулын нисэх онгоцнууд Апбак тосгон ба Мято мужид олон зуун партизануудыг олж илрүүлжээ. Ийнхүү тэд сонгомол цэргийн ангиудаа бөөгнөрүүлэн, танк, «М—113» маркийн хөвөгч танкнуудыг байлдааны бэлэн байдалд оруулан, нисдэг тэргүүдээр цэргийн ангиудыг тасралтгүй зөөсөөр байв. Эцэст нь тэд гурван мянган хөлсний цэргээ тааварлан байгаа дайсны эсрэг хөдөлгөв. Анхны хийсэн тулалдаанд эрх чөлөөний төлөө тэмцэгчид таван нисдэг тэргийг устгаж, найман «М—113» маркийн хөвөгч танкийг устгасан буюу гэмтээж, Диемийн цэргийн анги нэгтгэлүүд дөрвөн зуун хүнээ алджээ. Уг байрыг дайран эзэлсэн боловч хөлсний цэргүүд зөвхөн хоосон ухмал нүх, хамгаалалтын саравч зэргээс өөр зүйл олсонгүй. Үндэсний чөлөөлөх фронтынхон арван гурван хүнээ алдсан нь бөмбөгдөлтөөс болсон биш харин шууд байлдах үеэр амь үрэгджээ. Бөмбөгдөлтөөс зөв хамгаалж ухсан нүхнүүд Америкийн техникийн үйлчилгээний хүрээг ихээхэн хязгаарлаж болно гэдгийг баталсан нь шийдвэрлэх сургамжийн нэг байлаа.

	 

	 

	Зэр зэвсэг, минаас болж

	Бүр 1962 оны 1 дүгээр сард сурвалжлагч Жеймес Робинсон зурагт радиогоор үг хэлэхдээ, цэргийнхний дуугүй өнгөрөөд байдаг зүйлийг хөндөн: 

	 

	«Байлдааны хувцас өмссөн Америкийн цэргүүд Өмнөд Вьетнамд алагдах болно... алах ч болно85» 

	 

	гэж хэлсэн нь бий. 

	Зарлаагүй дайн эхлэв.

	1962 он бол Америкийн генералууд, зөвлөгч нарын хувьд хүнд хэцүү жил байлаа. Ойролцоогоор 50 000 вьетнам цэрэг байлдах чадваргүй болж, мөн 34 000 цэрэг оргосон буюу партизануудтай нэгдэн нийлжээ. 

	 

	«Хэрэв үндэсний чөлөөлөх фронтынхон гайтай Бүгд Найрамдах Вьетнам Улсын армийн талд тэмцэхийн оронд манай талд орж байлдвал бид ялах болно86» 

	 

	гэж мэдэгдэж байсан нь бий. Америкийн офицерын ийнхүү утга учиргүйгээр шүүрс алдсан нь зөвхөн их бууны зууш болгох юмгүй боллоо гэж цөхрөнгөө барсных ч биш, харин энэ ард түмнийг хэт басамжлан доромжилж, уг ард түмэнд АНУ хуурмаг эрх чөлөө, ардчилал гэгчийг авчрахыг хүсэж байгааг арьсны үзлийн үүднээс илэрхийлсэн нь юм. Үндэсний Чөлөөлөх Фронтын байлдагчдын өндөр ёс суртахуун, өвөрмөц стратеги, тактик нь Өмнөд Вьетнамын болон Америкийн цэргийнхээс давуу болохоо өөрөө аяндаа нотлон харуулсан боловч АНУ тэдний дайчин шаргуу үйл ажиллагааг хүлээн зөвшөөрөхгүй байсан юм. Олзны хүмүүсийг тэд тамлан зовоож, алж устгаж байлаа. Вилфриед Г. Барчетт Үндэсний Чөлөөлөх фронтынхонд олзлогдсон Америкийн цэргүүдтэй хэрхэн харьцаж байгааг мэдээлсэн нь бий. Тэрээр балар шугуй ширэнгэд олзлогдон байсан дөрвөн цэрэгтэй очиж уулзжээ. Тэд түүнд: 

	 

	«Бид олзны хүмүүс боллоо гэж санасан чинь тэр дор нь эмнэлгийн тусламж үзүүлэн тодорхой эмчилгээ хийж, бас хүслийн дагуу вьетнам хийцийн хоол ундааг дараа дараагаар хийж авчран үйлчилж байв87» 

	 

	гэжээ. АНУ зарлаагүй дайн хийж, Вьетнамын ард түмний эсрэг зогсож байсан үед түүний цэргүүдийг дээрэмчид гэж нэрлэж байсан боловч Үндэсний Чөлөөлөх фронтынхон тэдгээрийг цэргийн олзны хүмүүсийн адилаар үзэж байлаа.

	АНУ-ын нисэх онгоцны буудлууд дээр Америкийн цэргүүдийн авсалсан хүүр буулгахаар бууж байгаа онгоцны тоо улам олширсоор байв. Энэ нь 1962 ба 1963 онуудад тийм ч олон биш байв. Эдгээр жилүүдэд эрэмдэг зэрэмдэг, тахир дутуу болж шархтан нутаг буцаж байсан цэргийн тоо тийм ч их гайхмаар олон байсангүй. Албан ёсны хэллэгт Вьетнамын дайн гэж цэвэр нэрлэгдсэн энэ дайнд АНУ-ын улам олон иргэн Вьетнамын нутагт дайны золиос болсон нь яаж байгаа хэрэг вэ? Пентагоныхон байнга л амь үрэгдэгсдийн аймаар их тоог мэдээлэн, улам их давшилт хийж, газар нутгийг эзлэн авч, Диемийн цэргүүд ихээхэн хохирлыг учруулж байгаа хэмээн Вьетнамын доройтлын тухай яриад байсан нь юу болсон бэ? Сар ирэх бүрийд Үндэсний Чөлөөлөх Фронтын галын цохилтын хүч нэмэгдэхэд Цэргийн Яамны сайд нь Хойд Вьетнамын түрэмгийллийн тухай мэдэгдэл хийхийг оролдсон юм. Тэр үүнийхээ баталгаа болгож нэгэн нарийн хийцтэй минийн төрлийг эш татсан нь бий. Үндэсний Чөлөөлөх Фронт Америкийн орчин үеийн зэр зэвсэг, бөмбөг шидэгч зэргээр зэвсэглэн байлдаж байгаа нь хэзээний нууц биш зүйл юм. Хэрэв тэд дараачийнхаа дайралтад хүрэлцэхүйц хэмжээтэй сум олзлон авсан бол хойд талаас зэвсэг техник авахын хэрэг юу байна вэ? Сэтгүүлч Барчетт эдгээр минууд ямар учир холбогдолтойг мэдээлсэн юм. Тэр балар шугуйн дунд орших нэгэн зэвсэг үйлдвэрлэх газарт очин, залуу өмнөд вьетнам хүн мина, гар бөмбөг, хугацаат бөмбөг зэргийг хэрхэн няхуур нямбай хийж байгааг ажиглажээ. Үйлдвэрийн дарга егөөдсөн маягаар сэтгүүлчид зэвсгээ хийж байгаа АНУ-д үйлдвэрлэсэн багаж хэрэгслийг үзүүлэн, тэдгээрийн чанар сайтайг магтжээ. Түүнээс гадна энэ үйлдвэр гар бөмбөгний хуучин бортогыг сэргээн янзлах, нисэх онгоцны сэгнээс олсон хэсгүүд болон Америкийн зэвсэг техникүүдээс гаралтай бусад хаягдлыг ашиглан ажилладаг байжээ88».

	 

	 

	«Маддокс гал нээлээ

	Диемийн арми ба тэдэнд туслагч Америкийн 20 000 зөвлөгчид найдвар муутай дайн хийхдээ Өмнөд Вьетнамын дарангуйлагчийг өөр фронтод ялалтад хүргэхийг хичээв. Тосгон суурин, бага ястнуудын эсрэг явуулсан аян дайн түүний хөлсний цэргүүдэд тун ч аюултай байлаа. Бүх ард түмэн зэвсэг барин босож, Үндэсний Чөлөөлөх Фронтын дээд командлал улс орон даяар бат тогтвортой зохион байгуулалтын шугам сүлжээг холбож амжжээ. Католик шашинт Дием ямар ч хамгаалалтгүй Буддын шашинтнуудын эсрэг дайн зарлахад Цагаан ордон, Пентагон, Тагнуулын төв газрын зарим хэсэг дарангуйлагчийг унагахаар шийдвэрлэжээ. Түүний үед өөр хэний ч үед байгаагүй ихээр бүх ард түмэн Үндэсний Чөлөөлөх Фронтын холбоотон болж хувирав. Улам өсөн нэмэгдэж байгаа залхаан цээрлүүлэх ажиллагаа болон Үндэсний Чөлөөлөх Фронтын амжилттай үйл ажиллагаатай уялдуулан түргэн арга хэмжээ авах хэрэгтэй болов. Эрх чөлөөний төлөө тэмцэгчид 1961 оны сүүлчээс 1963 оны 10 дугаар сар хүртэлх хугацаанд 410 нисэх онгоц унагаж, 455-ыг гэмтээн, 100 гаруй газар уснаа явагч тээврийн хэрэгслийг устган, жил шахам хугацаанд 60 000 гаруй Диемийн цэргийг жагсаалаас гаргаж, олон тооны буу зэвсгийг олзлон авчээ.

	АНУ-ын шинэ элчин сайд Жон Ложе төрийн эргэлтийг зохион байгуулах ёстой болов. Тэр 1963 оны 11 дүгээр сарын 1-нд Вашингтон руу явах болсноо мэдэгдэхэд Дием: 

	 

	«Америкийн элчин сайд улс орныг орхин явах бүрийд төрийн эргэлт хийх гэсэн оролдлого гардаг89» 

	 

	гэж хошигнож байжээ. Түүнээс хойш хоног ч өнгөрөөгүй байтал Дием үхжээ. Түүнийг залгамжлагч генерал Минь уг дэглэмийг тогтвортой болгож чадсангүй. Ийнхүү 1964 оны 1 дүгээр сарын 30-нд ерөнхийлөгчийн ордны өмнө дахин танкны гинж харжигнан ирэхэд хүргэжээ. Генерал Кан шинэ төрийн тэргүүн болов. Диемийн эсрэг төрийн эргэлт хийхээс татгалзаж байсан Тагнуулын төв газрын дээд зиндааны хүмүүс бас ч өөрийн гэсэн зөв бодолтой байв. Тэд дарангуйлагчийг түлхэн унагаснаар харгис дэглэмийн бүтцэд ан цав үүсгэн улмаар төрийн эргэлт хийгчид армийг ёс суртахууны хувьд доройтуулан тогтворгүй болгоно гэдгийг урьдчилан харж байжээ.

	Дайн эхлэх үед Үндэсний Чөлөөлөх Фронтын анги нэгтгэлүүд жижиг бүлгийг үүсгэн үйл ажиллагаагаа явуулж байсан бол давшилт хийх үедээ томоохон нэгтгэл хүчийг зохион байгуулсан юм. Чөлөөлөх фронт мөдхөн их давшилтад орох вий гэж АНУ айх болов. АНУ-ын шинэ ерөнхийлөгч Линдон Б. Жонсон өмнөх ерөнхийлөгч Кеннедийнхээ баримталж байсан тэр тактикийг өөрийн болгон хэрэглэхийг хүссэнгүй. Сонгуулийн төлөө хийсэн тэмцэлд Бүгд Найрамдах намынхан дайныг хэт зөөлөн явуулж байна, энэ бол амь үрэгдсэн америк хөвгүүдийн нэрсийн жагсаалтыг уртасгаснаас өөр ид шидгүй зүйл болов гэж түүнийг зэмлэжээ. Тэд бас Вьетнамаас Америкийн цэрэг, офицерууд бичсэн захидалдаа «ядаргаатай дайнд» эгдүүцэж байгааг сэм хуйвалдан хэвлэлд бичжээ. Иймэрхүү дайны хэнээрхэлт үзэлтэй Жонсонтой өрсөлдөгч Берри Голдвотер сонгуульд ялахыг эрмэлзсэн юм. Гэвч Жонсон ялсан билээ.

	Тэрээр 1964 оны 4 дүгээр сарын 20-нд Вьетнамын талаар баримтлах өөрийн байр сууриа илэрхийлэн, Америкийн хуучны нэгэн зүйр үгэнд: «Хатууг бид хатуугаар хариулна90» гэж байдгийг эш татжээ. Жонсон Пентагоны хатуу бүлгийнхэнд аль эрт бууж өгсөн байв. Тавдугаар сард Вьетнамын дайныг эсэргүүцэгч сенатч Морс: 

	 

	«Зурагт радиогоо залгацгаа! Дайныг тухиран өдөөгчдийн үгийг сонсогтун! Бүгд Найрамдах ба Ардчилсан хоёр намынхан хэн нь дайныг хурдавчлан явуулах вэ гэдэг асуудлаар хоорондоо өрсөлдөж байх шиг байна91» 

	 

	гэж хэлж байжээ.

	Сонгуулийн өрсөлдөөн шийдвэрлэх үедээ орохын өмнөхөн хоёр тун тусгүй мэдээ ирэв. Үүний нэг нь Өмнөд Вьетнамаас, нөгөө нь Францаас иржээ. ЮПИ агентлагийн мэдээлснээр бол Бентре мужийн Таньфу сууринд «Дайны түүхэнд нисдэг тэрэг оролцсон хамгийн том дайралт хийж92» сүйрэлд орон төгсжээ. АП агентлагийн мэдээлснээр бол энэ нь «АНУ-ын нисдэг тэрэг оролцсон үйл ажиллагааны хувьд дайны хамгийн золгүй өдрүүдийн нэгэн байжээ93. Францаас ирсэн мэдээнд ерөнхийлөгч Де Голль Вьетнамыг оролцуулан бүхий л Зүүн Өмнөд Азийг төвийг сахисан байдалд оруулах санал тавьжээ. Генерал Де Голлийн тавьсан энэ санал Өмнөд Вьетнамын зарим генералуудыг бодолд оруулсан нь сонстож байв. Элчин сайд Кэбот Ложег генерал Максвелл Тейлороор сольжээ. Энэ хүн бүх хэрэгт шууд л оролцох ёстой байв.

	1964 оны 8 дугаар сарын эхээр АНУ-ын хөлөг онгоцнууд Тонкины булангаар БНАВУ-ын усан хилд халдан зэвсэгт мөргөлдөөнд хүргэжээ. Америкийн байлдааны хөлөг онгоц «Маддокс» Хойд Вьетнамын хөнгөн завийг живүүлэхэд БНАВУ-ын усан цэргийн хүчнийхэн хариу гал нээсэн байна. АНУ-д энэ явдлыг «Ханой» Америкийн хөлөг онгоцонд халдсан мэтээр дүрсэлж байв. Ерөнхийлөгч Жонсон үүгээр «шалтаглан» өширхөхдөө» БНАВУ-ын өмнөд мужуудыг бөмбөгдүүлж эхэлсэн юм.

	 

	 

	Жонсоны номлол

	Дайн шинэ шатандаа гарав. АНУ бөмбөгдөлтийг БНАВУ, Камбож, Лаосыг хамруулан өргөтгөхдөө Үндэсний Чөлөөлөх Фронтын эсрэг хуурай газрын байлдаанд үзсэн хохирлоо нөхөж амжина гэж итгэж байлаа. Америкийн хошууч генерал Макс С. Жонсон их л зоригжсон байдлаар: 

	 

	«Дайсныг агаараас бөмбөгдөн өвдөг сөхрүүлэх нь цаг хугацаа их шаардах түрэмгийлэн булаан эзлэх ажиллагааны шинэлэг халаа мөн. Хэрэв ердийн бөмбөгдөлтөд дайсан этгээд бууж өгөхгүй бол эцэст нь булаан эзлэх буюу цөмийн зэвсэг хэрэглэн бөмбөгдөхөд зайлшгүй хүрнэ94» 

	 

	гэж мэдэгджээ. Генерал Жонсон ийнхүү Америкийн засаг захиргаанд «харцагууд» юу гэж бодож байдгийг илэрхийлэн хэлжээ. 1965 оны 5 дугаар сарын эхээр Санто-Домингод дайран орох үеэр ерөнхийлөгч Жонсон номлолоо гарган сурталчилж эхлэв. Энэ номлолоор бол АНУ дэлхийн бөмбөрцгийн баруун хагаст «коммунист өөр улсыг оршин тогтнохыг» зөвшөөрөхгүй ажээ. Тэрээр зөвхөн Өмнөд Америк, Баруун Европыг хараандаа авч байдаг гэсэн буруу ойлголт төрүүлэхгүйн тулд хэдхэн хоногийн дараа тэр хэлсэн үгээ улам нарийвчлан, бүх нийтийг хамарсан энэ үйл ажиллагаа гэгчдээ Вьетнамыг бас оролцуулж байгаагаа илэрхийлжээ. «Бизнесс Вик» сэтгүүлд ямар нэгэн утга санааны алдаа гаргахгүйг хичээн: 

	 

	«Жонсоны үйл ажиллагаа нь Европ, Латин Америк, Ази тив дэх АНУ-ын холбоотнуудад хандан, хэрэв тэд АНУ-тай харилцаагаа зогсоовол, тэдний дургүйцэж байгаа тийм замаар уг орон ганцаараа замнах болно гэдгийг ойлгуулах гэсэн юм95» 

	 

	гэж бичжээ. Холбоотнууддаа хандсан энэ зөвлөгөө утга санааны хувьд тийм ч сайн биш байв. Энэ нь та нар коммунизмын эсрэг дайнаа өөрөө дангаараа буюу бидэнтэй нийлж явуулахгүй бол бид дангаараа түүнийг явуулж болох ба бас та нарын хүсэл зоригийн эсрэг хандуулан тэмцэж чадна гэсэн санаа юм.

	Өмнөд Вьетнамд 1965 оны 7 дугаар сард Америкийн 75 000 цэрэг байснаа 1966 оны эцэс гэхэд 350 000 болж, 1969 онд 543 000 хүрчээ. Ёс төдий холимог шинжийг илэрхийлсэн цэргийн хүчин (тухайлбал, Австралиас 7700 цэрэг, Шинэ Зеландаас 500 цэрэг, Филиппинээс 2100 цэрэг, мөн Өмнөд Солонгосын 50 000 цэрэг, Тайландын 12 000 цэрэг) байсан нь уг дайныг АНУ явуулж байгааг халхалж чадаагүй билээ.

	Эдгээр жилүүдэд АНУ-д дайны адал балмад бодлогыг эсэргүүцсэн зориг эрмэлзэл бий болсон юм. Жонсоны номлолыг гарган тунхагласны дараахан, дайн ихээр шатлан өргөжих үеэр Иезуитийн өмөгч лам Филип Берриган зориг гарган: 

	 

	«Дайныг иргэний дайн гэж нэрлэхийг бид хэзээ ч зөвшөөрөхгүй. Учир нь бид тэнд ч байх эрхгүй, нэг ч албан ёсны засгийн газар биднийг тийш нь уриагүй, харин бид олон улсын гэрээ хэлэлцээрийг үл хайхран байнга өсөн нэмэгдэж байгаа шийтгэл мэт түрэмгий үйл ажиллагаагаар ард олны бослогын эсрэг тэмцэж байгаа нь зөвшөөрөх зүйлийн хүрээнээс хальсан явдал юм... Бидний хомс ухаантай өрөөсгөл юм шиг, олиггүй төлөв байдлаар мунхаглан бодоход, арван нэгэн жилийн турш тэнэг мангуу, харгис хэрцгий явуулгаас болж алдсан зүйлээ нөхөж авахыг оролдвоос тэнэг мулгуу ба харгис догшин хэрэг явдлын явцыг түргэтгэн, цар хэмжээг улам өргөтгөх нь эргэлзээгүй. Бид бүр 25 жилийн турш гадаадын түрэмгийлэлд нэрвэгдэн сүйрсэн тийм орныг цөлмөн хоослохоор явсаар байна. Ингэснээрээ дэлхийн хүн ардыг гурав дахь удаагийн дэлхийн дайны хамгийн аюултай адал балмад явдалд түлхсээр байна96» 

	 

	гэж хэлж байсан нь бий.

	Вьетнамыг «чулуун зэвсгийн үед эргэж ортол бөмбөгдөхийг» зарласан нь «чөлөөлөх дайны коммунист шинэ аргазүйн эсрэг хаан хязгаарласан улс төрийн хориг арга хэмжээг авч болох уу гэдгийг шалгасан» хүчлээр хийсэн туршилтаас «өөрцгүй зүйл мөн» гэж АНУ-ын Иезуитүүдийн долоо хоног тутмын «Америка» сэтгүүлд бичсэнийг уншиж болох билээ. Гэвч энэ туршилт бүтэлгүйтэв. Биенхоагийн ойролцоо байрлаж байсан Үндэсний Чөлөөлөх Фронтын анги салбаруудын эсрэг энэ дайны үеийн хамгийн хүнд бэрх бөмбөгдөлтийг гэрчийн этгээд Барчетт мэдээлсэн нь бий. 1965 оны 1 дүгээр сард болсон энэ дайралтыг тоглоомын засгийн газрын тэргүүн генерал Нгуен-Као-Ки биечлэн удирдсан ажээ. Тэр орчмын газарт 125 тонн бөмбөг хаяж «олон зуун эх орончдыг» устгалаа гэж Ки сайрхан мэдэгдэж байв. Гэтэл үнэн чанартаа тэнд ганц ч хүн амь хохироогүйг Барчетт гэрчилсэн юм97. Төрийн департамент: 

	 

	«Иймэрхүү том дайралт өчүүхэн тооны хохирол үзүүлсэн нь Америкийн агаарын цэргийн хүчин иймэрхүү дайнд яаж ч чадахгүй болохоо харуулсныг хүлэн зөвшөөрчээ98».

	 

	Хаясан бөмбөгнүүд нь Үндэсний Чөлөөлөх Фронтын байлдагчдын эсрэг чиглэгдэж байсан гэх боловч хөгшид, эмэгтэйчүүд, хүүхдүүдийн амь насыг олноор нь хохироож байлаа. «Хералд Трибун» сонинд сэтгүүлч Андрев Хамилтон газар дээр амь эрстэн хэвтэж байгаа хөхүүл хүүхэд, хөгшдийг оролцуулалгүйгээр бүхий л байж болох зүйлийг хамруулан тоолдог Пентагоны хачирхалтай тоо бүртгэлийг мэдээлсэн нь бий. Генерал Вестмореланд олон нийтийг тайвшруулахын тулд ичгүүр сонжуургүйгээр: 

	 

	«Амь хохирсон ганц иргэн ч бай, шархтсан цорын ганц ард ч бай, эвдрэн сүйдсэн иргэний нэгэн оромж хүртэл их амжилт99» 

	 

	гэжээ.

	1966 онд Пентагон 638 000 тонн бөмбөг хаяхаар төлөвлөжээ. Үүнийг бүх Вьетнамын нутагт тарааж үзвэл нэг километр ам дөрвөлжин бүрд хоёр тонн ноогдоно гэсэн үг байв. Гэвч ерөнхийлөгч Жонсон: 

	 

	«Бид өөрийнхөө хүчийг хэзээ ч ул суурьгүй ичгүүр сонжуургүй ашиглаж байгаагүй, харин байнга эсэргүүцэн хамгаалах, төлөв даруу зорилгод ашигладаг100» 

	 

	гэсэн мэдэгдэл хийжээ. Энэ муухай худал хуурмаг зүйлд эгдүүцсэн нэг уншигч «И. Ф. Стонес Викли» сэтгүүлд: 

	 

	«Хэрэв гадаадын нэгэн буян үйлдэгч АНУ-ын километр ам дөрвөлжин газар иргэн бүрд дээрхтэй тохирсон хэмжээний бөмбөгний хувийг ногдуулбал та түүнийг «төлөв даруу» явдал гэж үзэх үү?101» 

	 

	гэсэн асуулт тавьсан нь байдаг. 1966 оны эцэс гэхэд хаясан бөмбөгний хэмжээ дэлхийн хоёрдугаар дайныхаас хавьгүй давжээ. Вьетнамд хаясан нийт бөмбөгний хэмжээ дайн дуусах үеэр долоон сая тоннд хүрсэн нь дэлхийн хоёрдугаар дайныхаас даруй 3,5 дахин их болжээ.

	 

	 

	Үл үзэгдэгч гүүр

	АНУ-ын улс төрийн бодлоготнууд ба цэргийн эрхтнүүдийн бөмбөгдөлттэй холбон зохиосон төлөвлөгөөнүүд бөмбөгдөлтийн хэмжээг өсгөлөө ч гэсэн бүтэмж муутай байлаа. Тээвэр холбоо ба зам харилцааны байгууламжийг агаараас дайран довтолсон тоо 1965 онд 5500, 1966 онд 12 000, 1967 онд 30 000 болон өсжээ. Зөвхөн Ханой, Хайфон зэрэг хотуудыг 1967 онд тус бүр 700 удаа агаараас дайрчээ. «Аянгын хуй» нэртэй ажиллагааны үед Хайфон хотыг 55 хоног өдөр шөнөгүй бараг тасралтгүй бөмбөгджээ. 

	 

	«Хорин метр урт ганц гүүрийг америкчууд эвдэхийн тулд хорин нисэх онгоцоо алдсан нь гүүрний нэг метр урт бүрийд нэг нисэх онгоц ногдож байна гэсэн үг» 

	 

	гэж 1967, 1968 онуудад БНАВУ-д байсан БНАГУ-ын сэтгүүлч Курт ба Жене Штерн нар бичиж байв102. Та ч гэсэн бусад гадаадын ажиглагчдын нэгэн адил энэ ард түмнийг ямар их сахилга баттайгаар агаарын довтолгоон бөмбөгдөлтийг угтсаныг мэдэх биз ээ. АНУ-ын стратегчид тус орны бүх харилцаа холбооны замыг эвдлэн бусниулах зорилт тавьж байв. Ийнхүү тэд бөмбөгдөх дайн эхлэхээс өмнө гурван сарын дотор тээвэрлэж байсан барааг ганц өдөрт тээвэрлэх хэрэгтэй болсныг ч мэдэж байлаа. Бөмбөгдөгч онгоцны нисэгчид олон тооны эвдэрч сүйдсэн үйлдвэрүүдэд үйлдвэр явагдахаар барахгүй харин ч бүтээгдэхүүний хэмжээ нь өсөж байсан гэдгийг лав мэдэхгүй байсан биз ээ. Тэднийг дээрээс нь харахад нуранги балгас харагдавч түүний дотор буюу доор үйлдвэрлэл явагдсаар байжээ. Үйлдвэрийн дарга нар нуранги балгасыг хэвээр үлдээхэд нисэгчид өөрийнхөө үүргийг амжилттай биелүүлсэндээ сэтгэл ханамжтай байсан нь лавтай.

	 

	«Намайг юу... дахин дахин... ихээр балмагдуулж байсан гэж санана. Энэ бол шөнийн цагт хэрмийн нуувчтай хэсэг, сургууль, их сургууль, гайхалтай фабрик заводуудын нууцгай өнцөг булан бүрд далдлагдан асаж байсан жижиг гэрлүүд юм. Эдгээр гэрлүүд нурангийн доор хот амьдарсаар байгааг баталж байна. Бууж өгөөгүй хүмүүс тэнд амьдарч ажиллаж байна» 

	 

	гэж Францын сурвалжлагч эмэгтэй Мадейлайне Риффауд Ханойн тухай сэтгэгдэлдээ бичсэн нь бий103.

	АНУ нэгэн ард түмнийг итгэл найдвараа алдтал нь бөмбөгдөн сөхрүүлэхийг зорьсон юм. Гэвч тэд үүний эсрэг үр дүнд хүрчээ. Дайнаас өмнө социалист үйлдвэрлэлийн аргыг нэвтрүүлэхэд хойргошиж байсан тариачид хоршоололд нэгдэн нийлсэн нь үйлдвэрлэлийг явуулах, зам далангийн засвар хийх, дайралт хийж байгаа онгоцноос хамгаалах зэрэг асар их ажлыг зохион байгуулах боломж олгосон юм. Америкийн бөмбөгдөлт нь олон зуун жилийн феодалын дарлалын үеэс уламжилж ирсэн тариачдын эргэлзсэн бодлыг үгүй хийхэд хүргэсэн юм.

	Үүнтэй адилхан дэвшил аж үйлдвэрт ч гарав. 

	 

	«Бидний одоогийн байгаа эдийн засгийн хөгжлийн үе шатанд улс орноо нэгэн зэрэг үйлдвэржүүлэх бодлогыг бид ямар ч байсан баримтлах болно. Гэхдээ энэ зорилтоо юуны өмнө олон тооны дунд зэргийн ба жижиг үйлдвэрүүдийг байгуулснаар биелүүлнэ... Бидний ялах ёстой энэ дайн уг процессыг бүр түргэсгэх болно. Социализм байгуулах Вьетнамын энэ өвөрмөц замнал нь бидэнд эх нутагтаа урт удаан хугацааны турш эсэргүүцлийн дайн явуулах нөхцөлийг зохион байгуулах, мөн үйлдвэрлэлийн бүтээгдэхүүн, амьдралын түвшнийг дээшлүүлэх, манай төлөвлөгөөг мөрдөх боломжийг хангаж байна104» 

	 

	гэсэн мэдээллийг хоёр удаа бөмбөгдөн дайрах хооронд Францын сэтгүүлч эмэгтэй Риффаудад өгчээ.

	Энэ үхлийн дайныг зөвхөн даван туулж амьд гараад зогсохгүй бас фабрик заводоо ажиллуулан, сургууль болон их сургуулиудад хичээлээ явуулан, цагаан будаа тариалж, урлагийн ажилтнуудын хурал зөвлөгөөн хийж байсан зэрэг энэ бүх хүчийг ард түмэн хаанаас авч байв аа? Гадаадын ажиглагчдын олон тооны мэдээлэл, тэмдэглэлд вьетнамчуудын зориг хатуужил, ялалтдаа итгэсэн байдал зэргийг гэрч баримттайгаар бичсэн байдаг. Гүүрнүүд маш аюултай байдалд оров. Америкийн нисэгчид тус орны хөдөлгөөний гол замуудыг эвдлэн сүйтгэх тушаал авчээ гэж зарим шалихгүй явдлуудыг дэвтрийнхээ захад тэмдэглэсэн нь ч бий. Гэвч замын хөдөлгөөн хачирхалтай нь бөмбөгдөлтийн дараа ч ажлаа үргэлжлүүлсээр байлаа. Бөмбөгдөгч онгоцны дуу замхран холдоход усан дотроос гүүр гэнэт хөвөн гарч ирж, машин тэрэгний цуваа гайхалтайгаар шууд усны гадаргуу дээгүүр хөвөх мэт эсрэг талын эргийг чиглэн хөдөлнө. Энэ бол үл үзэгдэгч гүүр усны мандал доор байгуулан тээврийн ажлыг явуулж байгаа нь энэ... Хойд Вьетнамын зарим хүүхнүүд шөнийн цагаар бул чулуу дэлбэлэн Америкийн бөмбөгдөгч нисэх онгоцнуудад саад учруулж байсныг хэрэв пентагоныхон мэдсэн бол яах байсан бол оо? Зам барих хэрэгтэй болж байлаа. 

	 

	«Зөв байранд гэрэл асаан тавьж, найдвартай газар унтаж амрах боломжтой болов. Бөмбөгдөгч нисэх онгоц хоёр удаа ирж бөмбөгдөхдөө бидэнд ажлыг маань хөнгөвчилж өгөв105»

	 

	Вьетнамд болсон энэ бүх агаарын тулалдаанд Зөвлөлтийн пуужин, их буу, нисэх онгоц зэрэг эв санааны нэгдлийн бэлэг болсон зүйлс ихээхэн нөлөө үзүүлсэн юм. Зөвлөлтийн мэргэжилтнүүд МИГ онгоцнуудыг чадмаг сайн эзэмшиж байгаа Вьетнамын нисэгчдийн ур чадварт урамшиж, тэднийг үнэлэх болов. Ийнхүү командлагч Тран Хань анх удаагаа агаар - агаарын хоёр пуужин харваж, Америкийн нэг Ф—105 онгоцыг унагах боломжтой болсон билээ.

	 

	 

	«Их бороохой» хугарав

	Америкийн цэргийн командлагч генералууд өмнөдийн дайны талбарт хийж байгаа бөмбөгдөлт болон «шийтгэл үзүүлэн цэвэрлэх ажиллагаагаа» дайнд эргэлт гаргаж чадахгүй болсныг ухаарчээ. Нутгийн оршин суугчид үзэн ядагдсан америкчууд болон тэдний холбоотнуудад Үндэсний Чөлөөлөх Фронтын цэргүүдийн хөдөлгөөн, тэдгээрийн байрлалын талаар ямар нэгэн мэдээлэл өгөхөөс татгалзах болсон нь түрэмгийлэгчдийг илэрхий хүнд байдалд оруулсан юм. Тэднээр байнга хоосон чулуу хөөлгөх буюу эсвэл тэд зайлшгүй устан сөнөх тийм газарт ажиллагаагаа явуулахад хүрч байв.

	Америкийн цэргийн ерөнхий командлагч генерал Вестмореланд 1968 оны 1 дүгээр сарын сүүлчээр болсон Үндэсний Чөлөөлөх Фронтын дайралт, мөн «Тет» гэж томьёолсон давшилтын их хүчийг ер тэгнэ гэж санаагүй байжээ. Нэгэн зэрэг 62 хот, 31 нисэх онгоцны буудал болон олон тооны цэргийн баазуудыг дайран довтолжээ. Энэ ажиллагаа бол хувьсгалт байлдаанд гарсан онцгой үйл явдал байв. Хуе, Да-Нанг, Сайгон зэрэг хотууд ч эзлэгдэхэд хүрэв. Америкийн агаарын цэргийн хүчин өөрийнхөө онгоцны буудлууд, хоргодох байрууд, найдвартай гэж үзэж байсан хотуудаа хүртэл бөмбөгдөх хачин зорилттой тулгарав. Сайгоны төвийн цайзад орших АНУ-ын Элчин сайдын Яаманд ер бусын жүжиг тоглоход хүрэв. Нэгэн зарц элчин сайдынхаа хаалгыг тогшин, их л сэтгэл нь хөөрсөн байдлаар: «Та чинь байж байгаа юм уу?» гэхэд нөгөөх нь: «Хэн гэнэ ээ?» гэж лавлавал: «Та...» гэв. «Хэн тэр вэ, чөтгөр ав!» «Вьетнамын эх орончид уу?» хэмээн тэр сандарчээ. Элчин сайдад хугацаа бага үлдсэн тулд шууд байрныхаа дээвэрт гарч зэхээстэй байгаа нисдэг тэргэндээ оржээ. Хоёр минутын дараагаар түүний байрыг эзлэн авчээ106.

	АНУ-д «Ази тив дэх эрх мэдлийн нь хэмжээ хязгаарыг өвчин зовуурь болтол нь үзүүлж өгөв» гэж «Нью-Йорк таймс» сонинд энэ тухай бичжээ107. Найдвартай аюулгүй гэж итгэж байсан тэр хотууд байлдааны талбар болов. Зөвхөн энэ баримт л дангаараа Америкийн түрэмгийлэн эзлэгчдийг айж сандаргахад хангалттай юм. Түүнээс гадна тэд Үндэсний Чөлөөлөх Фронтын зэвсэгт хүчин зохион байгуулалттай ухралт хийхийн адилаар мянга мянган сайн дурынхан тэдэнтэй хамт хотуудыг орхин явж чөлөөлөх хүчний гарз хохирлыг зуу дахин ихээр нөхөн сэлбэж байгааг олж үзсэн билээ. Бөмбөгдөх ажиллагааг улам ширүүсгэн, хүмүүс, газар тариалан, ойн эсрэг химийн дайн явуулж байсан боловч түрэмгийлэгчид улам бүр ялагдан, тэмцэгчид газар нутгаа чөлөөлсөөр байлаа.

	Гэвч генерал Вестмореланд их л тайвшруулахыг оролдон: «Коммунистууд юуны өмнө дампууран сөнөх шинжтэй болов108» гэсэн мэдэгдэл хийжээ. Гэвч энэ үг ерөнхийлөгч Жонсонд тийм ч их сэтгэгдэл төрүүлсэнгүй бололтой. «Тет» гэж томьёолсон давшилтын ажиллагаанд балмагдахдаа тэр дахин ерөнхийлөгчийн сонгуульд нэрээ дэвшүүлэхээс татгалзжээ. Шинээр нэрээ дэвшүүлсэн Ричард Никсон энх тайвны хэлэлцээр хийхээр сонгогчдодоо амлаж байв. Хэлэлцээр хийх газар болгон Парис хотыг сонгон авчээ. 1968 оны 5 дугаар сард хэлэлцээр эхлэв. «Бид адууг усны онгоц руу аваачлаа, одоо тэднийг албадан услах хэрэгтэй109» гэж вьетнамчууд хэлж байв.

	Цэргүүд маань «коммунизмыг хязгаарлан хаах» хүндтэй бөгөөд шударга тэмцэл хийж явсан гэж АНУ-д өнөөг хүртэл үзэж ирсэн хэн боловч 1969 оны эцсээр зурагт радиогоор нэвтрүүлсэн хэмжээ хязгааргүй адал балмад явдал, хэрцгий яргаллыг үзээд лав хирдхийн цочсон биз ээ. Уг нэвтрүүлгийн зургийг армийн зурагчин Роналд Хэйберле Сон Мид (Ми Лайд) авчээ. Ахлах дэслэгч Виллиам Л. Каллей 1968 оны 3 дугаар сарын 16-ны өглөөний 7 цагт уг сууриныг «номхотгох» тушаал авчээ. Хэдхэн минутын дотор уг газар 109 хүүхэд, эмэгтэйчүүд, хөгшдийн хүүрийн газар болж хувирав. Өнөөдөр ч гэсэн зарим сонинуудад энэ яргыг энгийн номхон ард иргэдийн дунд явуулсан олон ийм үйл ажиллагааны зөвхөн зах сэжүүр нь гэж батлан бичиж байна. Напалмын бөмбөгт хэлмэгдэгсэд, нүцгэрэн хувхайрсан ой төгөл, нуранги балгаснууд, хүмүүсийн амийг гартал нь тамлан зовоож байгаа зэргийг харуулсан зургууд ч энэ балмад ажиллагааг гэрчлэн байна. Харин Вьетнамын дайнд оролцож явсан мянга мянган дугуйт сандалд суусан буюу суга таягтай тахир дутуу хүмүүс Цагаан ордны өмнүүр өнгөрөхдөө өөрсдийн зориг баатарлагийн болон бусад одон медалиудаа авч чулуудан, хүмүүс жинхэнэ буруутныг олохоор асуун лавлаж, бэлтгэлд байгаа хүмүүс бузар дайнд оролцохоос татгалзан, сонор сэрэмжтэй хянуур уншигчид хүртэл энэ дайн хэнд ашиг өгч, хэнийг хохироож байсныг санхүү - худалдааны талаар гарсан сонин хэвлэл болон үйл ажиллагааны чиг хандлагаас мэдэх болсон зэрэг нь АНУ-д сая л сэхээ оруулав.

	Ингэснээр шууд хүмүүсийг устгахад зориулсан янз бүрийн химийн хорууд (тухайлбал: адамзит, ЦН, ЦС) болон оранж хэмээх дээд зэргийн хорт бодисыг хэрэглэн хоол хүнсийг дам замаар хордуулж байгааг хүмүүс олж мэдсэн юм. Иймэрхүү гербицидүүдийг үйлдвэрлэгчид тэдгээрийг аюулгүй бодис мэтээр дүрсэлж байв. АНУ-ын ерөнхийлөгч хүртэл хүн бүр худалдан авч болох энгийн бүтээгдэхүүн гэж үзэн: «Энэ орны дэлгүүр бүрд бараа таваарын жагсаалтаас харан ямар нэгэн хэмжээгээр захиалан авч болох юм110» гэж хэлж байсан нь бий. Хорыг хэрэглэсэн дор ихэвчлэн уушгины хаван үүсэж, бас олон төрлийн өмөн үү өвчнүүд үүсгэх, хүүхэд зулбах болон төрсөн хүүхэд гэмтэл согогтой гарах зэрэг хожмын муу үр дагаврыг хүн амд үзүүлдгийг ичгүүр сонжуургүй суртал нэвтрүүлгээрээ тэд эсэргүүцэж байдаг.

	АНУ-ын яллагчид Нюрнберг хотод фашист дайны гэмт хэрэгтнүүдийг шийтгэсэн шүүхийн хуралд сууж байсан. Гэтэл одоо ерөнхий яллагч байсан Телфорд Тейлор энэ сургамжаас юу ч сурсангүй гэж засгийнхаа газрыг зэмлэж байна. Амьд юм үлдэхийн аргагүй үхлийн бүс гэгчийг байгуулах тушаал гаргасан генералуудаас харгис үзэлтэй ахлах дэслэгч Каллей дор байна гэж үү? Сенатч Фулбрайт, энэ явдлыг хариуцах эздийг нь генерал Вестмореланд, Абрам нар болон хоёр ерөнхийлөгч Жонсон, Никсон нар даруй мөн гэжээ111. Гэвч зөвхөн тэд л байсан гэж үү?

	Жонсон дайныг шатлан өргөжүүлэх тушаал өгөх үеэр хүн бүр: 

	 

	«Зэвсэглэлийн өсөн нэмэгдэж байгаа зардлын зайлшгүй шаардлага нь 1966 онд АНУ-ын ашиг хонжоо олоход саад болж болох аливаа эргэлзээг арилган зайлуулж байна» 

	 

	гэж бичсэнийг уншиж байсан («Ю. С. Ньюс энд Ворльд Рипорт») Мөн «цэвэр математикийн үүднээс авч үзвэл, Вьетнамын дайныг эрчимжүүлэх нь эдийн засгийн төлөвийг сайжруулж байна» гэж «Бизнес Вик» сонинд бичиж байлаа. 

	 

	«Энэ явдал дахин сайн үр дүнд хүрэв. АНУ-ын түүхэнд тайван цагт хамгийн удаан хугацаанд үргэлжилж байгаа энэ түрэмгийллийг төгсгөх нь аюултай болох нь алхам алхмаар тодорхой болов. Учир нь Вьетнамын дайныг шатлан өргөжүүлэх нь түүнд амьдрах шинэ хүчийг өгч байна» 

	 

	гэж «Нью-Йорк таймс» сонинд бичиж байв112.

	АНУ болон Баруун Европын орнуудад эдгээр орнуудын түүхэнд урьд өмнө гарч байгаагүй их хэмжээгээр дайныг эсэргүүцсэн томоохон сүрт жагсаалууд гарах болов.

	1968 оноос Парис хотод энх тайвны хэлэлцээрүүдийг хийх боллоо. Гэвч ерөнхийлөгч Никсон Өмнөд Вьетнамын ерөнхийлөгч Тхиеуг дор хаяад залгамжлуулан үлдээх юм сан гэж найдлага тавих болжээ. Өмнөд Вьетнамын чөлөөлөгдсөн нутгийг бөмбөгдөхөө зогсоогүйгээр үл барам БНАВУ-ын нутаг дэвсгэрийг ч дахин бөмбөгдөх болов. Энэ бол уг дайны үеийн хамгийн хэцүү бэрх бөмбөгдөлтүүд байлаа. Дэлхий нийтээр БНАВУ, Камбож, Лаосыг бөмбөгдөх явдлаа зогсоохыг АНУ-аас шаардав.

	Ийнхүү 1973 оны 1 дүгээр сарын 27-нд АНУ-ын төлөөлөгч энх тайвны баримт бичигт гарын үсэг зурах хэрэгтэй болсон билээ. Никсон Тхиеугийн дэглэмд их хэмжээний зэвсэг нийлүүлэн байлгаж байхыг эрмэлзсээр байв. АНУ-ын цэргийг гарсны дараа Тхиеугийн арми (нэг сая гаруй хүнтэй) хурамхан зуурын дотор тарж сарнив. Хэрэглэж байсан их хэмжээний буу зэвсэг нь хаягдан хогон овоо болов. Цэргийн жанжид нь алт, гоёл чимэглэлийн зүйлс болон мансууруулах бодисоо боож аван, далайн тэртээд төвхнөхөөр оджээ.

	1975 оны 4 дүгээр сарын 29-нд Сайгон дахь Америкийн Элчин сайдын Яамны радиогоор «Чиний дуудлагыг эх чинь хүлээж байна» нэртэй нэвтрүүлэг явуулсан нь үлдсэн АНУ-ын иргэдэд нүүн шилжихийг уриалсан сүүлчийн дохио байлаа. Үндэсний Чөлөөлөх Фронтын анги нэгтгэлүүд там мэт болсон хотын хаалганд тулж ирэв. Дээрэмчин хөлсний этгээдүүд дээрэмдсэн ачаа бараагаа гудамжинд овоолон бас нисэж одохыг эрмэлзсэн нисдэг тэргүүдийг буудаж байв. Дамын панзчид, дайнаас олз ашиг хайгчид, урвагчид, офицерууд сүүлчийн нисэх онгоцны буудлуудын төлөө цус урсган тэмцэлдэж байв. Ерөнхийлөгч Тхиеу өөрийн «хогшил хөрөнгө», арван зургаан тонн алтаа нисэх онгоцны буудалд хүргүүлэн баруун руу зайлан одов.

	5 дугаар сарын 1-нд Үндэсний Чөлөөлөх Фронтын зэвсэгт хүчин Сайгонд орж ирэв. Ийнхүү гучин жил үргэлжилсэн дайн дууссан юм. Танк, их буу, нисэх онгоц, түргэн байрлах хүчиндээ зориулан АНУ 360 миллиард доллар зарцуулсан боловч ялалт байгуулж чадаагүй юм. Ерөнхийлөгч Теодор Рузвельтийн «Их бороохой» гэгч бодлого буухиа мэт цааш замнахыг горилсон боловч тас цохигдов.

	Коммунизмын эсрэг дэлхийн харгис цагдаагийн үүрэг гүйцэтгэгч мөн бүх эрх чөлөөний хөдөлгөөнөөс сэргийлэн хамгаалагч гэж өөрийгөө үздэг энэ орон хэзээ ч ийм их ялагдал хүлээж байгаагүй билээ. Энэ ялагдлаас үүссэн айдас нэн их байлаа. Гэвч зэвсгийн үйлдвэр болон түүний эрх ашгийг хамгаалагчид, харгис суртал ухуулга - номлогчид цөөхөн жилийн дотор сэтгэл санаа зовоосон үйл явдлуудаа олонх хүмүүст шинэ үндсэрхэх үзэл баримтлах чиг шугамаар засамжилсан билээ. Дэлхийг ноёрхохын тулд хүчирхэг, дээд зэргээр зэвсэглэсэн Нэгдсэн Улсыг байгуулах хэрэгтэй гэж уриалан ерөнхийлөгч Рейган засгийн эрхэнд 1980 онд гарч ирэв. Коммунизмын эсрэг хэт хийрхсэн үзэл болон бүх чөлөөлөх хөдөлгөөнийг ердөө л Зөвлөлтийн гадаадад гаргаж байгаа хувьсгал мэтээр үзэж үзэн ядаж, байдгаараа тэр урьд өмнө байсан ямар ч ерөнхийлөгчөөс илүү зэвсэглэлийн үйлдвэрийг ашиг олоход нь тусалж байгаа юм. Мөн «түргэн байрлагч хүчин» ч тодорхой дүр төрхийг олов. Орчин үеийн атомын зэвсэг бүхий энэ хүчнийг хэрэглэх бүрийд дэлхийг хамарсан халуун цөмийн дайнд хүргэж болзошгүй юм. Хүн төрөлхтөн үүнийг мэдэж байгаа ба түүнээс хамгаалан тэмцэж байна.

	
ТҮРГЭН БАЙРЛАГЧ ХҮЧИНТЭЙ ХОЛБОГДОХ БАРИМТ

	Түргэн байрлагч хүчинд усан цэргийн корпусууд, хуурай зам, агаар, тэнгисийн цэргийн хүчнүүд ордог юм. Уг хүчний гол цөм нь түрэмгийлэл хийхдээ туршлагажсан хөлөг онгоцны явган цэргийн хүчин мөн. Ажиллагаа явуулахад шаардагдах цэргийн хүчний хэмжээг төлөвлөсөн түрэмгийллийн хэрэгцээ шаардлагаас хамааруулан тогтоодог. Түрэмгийлэх ажиллагааны зорилго ба түүнд хэрэглэх цэргийн хүчний хэмжээг өгсөн даалгаврыг 60 өдрийн дотор гүйцэтгэж чадахаар тооцоолсон байдаг. Учир нь АНУ-ын ерөнхийлөгч энэ хугацааны дотор конгрессын зөвшөөрөлгүйгээр цэргийн хүчнийг хэрэглэж болдог юм.

	Дараах цэргийн анги нэгтгэлүүд түргэн байрлагч хүчний бүрэлдэхүүнд ордог:

	 

	Хуурай замын цэргийн хүчинд:

	18 дугаар агаарын десантын корпус (56 000 хүнтэй) 

	82 дугаар агаарын десантын дивиз

	101 дүгээр агаарын дайрагч дивиз

	24 дүгээр механикжсан дивиз (12 300 хүнтэй)

	9 дүгээр явган цэргийн дивиз (18 500 хүнтэй)

	194 дүгээр танкны бригад (4500 хүнтэй)

	Агаарын цэргийн хүчний 6 дугаар бригад (2000—3000 хүнтэй)

	«Ренжер» хэмээх 2 батальон (1180 хүнтэй)

	«Тусгай хүч» хэмээх 2 батальон (1200 хүнтэй) тус тус орж байна.

	 

	Усан цэргийн хүчний корпуст:

	Хөлөг онгоцны газар уснаа явагч цэргийн хүчин (47 400 хүнтэй)

	Усан онгоцны явган цэргийн 3 дугаар дивиз

	Нисэх онгоцны 1 дүгээр эскадрил

	Үйлчилгээний 3 дугаар нөөц хүчин

	Усан онгоцны газар уснаа явагч 31 дүгээр нэгтгэл хүчин

	Усан онгоцны явган цэргийн 7 дугаар бригад тус тус орж байна. 

	 

	Агаарын цэргийн хүчинд:

	Стратегийн бөмбөгдөгч нисэх онгоцны 2 эскадрил (Б-52)

	Тактикийн байлдааны нисэх онгоцны 4 эскадрил (Ф-111, Ф-15, Ф-4, А-10)

	Урьдчилан анхааруулах ба удирдан залах 2 эскадрил (Е—ЗА)

	Тактикийн 6 тээврийн эскадрил (С—130)

	Шатахуун тээврийн нисэх онгоцнууд хэрэгцээний байдлаар тус тус орж байгаа юм.

	 

	 

	Тэнгисийн цэргийн хүчинд:

	Нисэх онгоц тээгч хүчин (Нисэх онгоц тээгч хөлөг бүр таван дагуулын хөлөг онгоцтой байна)

	Усан дээр байлдах хөлөг онгоцны нэг групп

	Байлдааны бэлэн зэхээстэй байдалд байх газар уснаа явагч 3 групп (Байлдааны ба тээврийн нисдэг тэрэг бүхий)

	Алсын хайгуулын 5 эскадрил тус тус орж байна.

	 

	Түргэн байрлагч хүчин нийт 230 000 хүнтэй (Мөн нөөцөд байгаа 100 000 хүн нэмэгдэнэ)

	1986 онд Түргэн байрлагч хүчнийг хүргэх төлөвлөсөн хэмжээ 300 000 хүнтэй болгоно.

	 

	Холбогдох материалыг авсан эх булаг:

	 «Хоризонт», Берлин, 22/1982

	— Албрехт Харисиус, Райнер Ламбрехт, Клаус Дорст: Дэлхийн харгис цагдаа бол АНУ мөн. Берлин 1983, хуудас 218.

	 

	 

	АНУ-ын түрэмгийллийн он дарааллын жагсаалт

	1898 онд Куба, Филиппин, Пуэрто-Рико, Гуам, Хятад

	
1899 онд Никарагуа

	1901 онд Колумби улс

	1903 онд Хондурас, Бүгд Найрамдах Доминикан Улс, Панам

	1913 онд Мексик

	1914 онд Хаити

	1916-1924 онд Бүгд Найрамдах Доминикан Улс

	1918 Зөвлөлт Орос Улс

	1916-1917 онд Мексик

	1918-1919 Мексик

	1920 Гватемал

	1945-1949 Хятад

	1947-1949 Грек

	1950 БНАСАУ

	1953 Иран

	1954 Гватемал

	1954-1973 Вьетнам

	1958 Ливан

	1961 Куба

	1965-1966 Бүгд Найрамдах Доминикан Улс

	1971-1973 Чили

	1979 оноос Никарагуа

	1980 оноос Эль Сальвадор

	1983 оноос Ливанд тус тус түрэмгийлэл үйлдсэн буюу үйлдэж байна.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

